
Kaks meest, kes istusid ligistikku koos ülal vana kloostri kauges tornitoas, 
kuulasid tükk aega vaikides väljas mägedes ulguvat tormi. Ägedad tuuleiilid 
proovisid torni kallal jõudu, külmad õhuvood tungisid sisse isegi tugevatest 
puuluukidest hoolimata. 

Üks meestest vaatas ebalevalt ainukese küünla rahutut leeki, mis heitis nende 
pentsikult moonduvaid varje krohvitud seinale. Ta küsis väsinud häälel uuesti: 

«Miks just täna öösel?» 

«Sellepärast, et olen nõnda otsustanud,» vastas teine rahulikult. «Kas teile ei näi, 
et just tänase peo puhul oleks see väga sobiv?» 

«Kogu selle rahvamurruga siin ümberringi?» küsis esimene kahtlevalt. 

«Ega te ometi araks pole löönud?» päris tema kaaslane irvitades. «Eelmisel korral 
te ei kartnud, mäletate?» 

Teine ei vastanud. Kaugemalt mägedest kostis äikese-mürinat. Sellele järgnes 
vägev vihmavaling. Vihm peksis vastu luuke nii tugevasti, nagu koliseksid seal 
suured raheterad. Äkki ütles esimene mees: 

«Ei, ma ei karda. Kuid ütlen veel kord, et tolle morni selli nägu on justkui tuttav. 
Mulle teeb muret, et ma ei mäleta, kus või millal ma ...» 

«Te kurvastate mind!» katkestas vastasistuja teda pilkava viisakusega. 

Esimene kortsutas kulmu, siis aga jätkas: 

«Loodan, et te teda seekord ei tapa. Inimestel võib ühte-teist meelde tulla ja nad 
võivad hakata imeks panema, miks koln...» 

«Kõik oleneb tüdrukust enesest, eks ju!» Mehe kitsad huuled kõverdusid julmaks 
irveks. Äkitselt tõustes lisas ta: «Läheme tagasi, all saalis viimati märgatakse, et 
meid 

5 


pole. Me ei tohi hetkegi unustada, et peame etendama oma osa, mu sõber!» 
Ka teine tõusis. Ta pomises midagi, kuid sõnad hääbusid järjekordsesse 
kõuekärgatusse. Seekord tundus see olevat õige lähedal. 

Kaugemal allpool, Hanyuani lõunapiiri mägedes, tõstis kohtunik Di tihedas 
vihmasajus selle kärgatuse sunnil pea ja uuris tumedat, tuulist taevast. Ta surus end 
tihedasti vastu mägiraja kohale kalduva kalju alla varju tõmmatud kõrge, kattega 
varustatud vankri külge. Vihmavett silmist pühkides ütles ta kahele õlgedest 
vihmapeleriinidesse mähkunud hobusemehele, kes seisid tema ees: 

«Kuna me täna õhtul Hanyuani edasi sõita ei saa, peame öö veetma siin vankris. 
Ma loodan, et saate mõnest lähedasest hurtsikust hankida õhtusöögiks riisi?» 

Vanem hobusemees kohendas kindlamini pähe vaha-riidetükki. Ta ütles: 

«Siia jääda on ohtlik, isand. Ma tunnen sügistorme siinsetes mägedes, praegu on 
alles algus! Varsti jõuab kätte päris maru. Meie vanker võib lennata teisel pool teed 
olevasse kuristikku.» 

«Oleme kõrgel mägedes,» lisas teine hobusemees. «Ei ole siin lähedal ega kaugel 
ainsatki onni ega talumaja, on ainult vana klooster seal üleval. Aga te muidugi ei 
taha...» 

Välgusähvatus valgustas metsikut mägimaastikku. Lühikese hetke vältel nägi 
kohtunik Di ümberringi kerkivaid mäekühme ja punaste kloostrihoonete kogu, mis 


kõrgus mäenõlval nende vastas, teisel pool kuristikku. Järgnes kõrvulukustav 
kõuemürin ja taas valitses pimedus. 

Kohtunik kõhkles. Ta lükkas oma pika musta habeme kaugemale läbiligunenud 
reisimantli hõlma alla. Lõpuks jõudis mees otsusele. 

«Teie kahekesi jookske kloostrisse,» ütles ta käskivalt, «ja öelge seal, et siinse 
paikkonna kohtunik on teel ja soovib kloostrisse öömajale jääda. Saatku nad siia 
tosin ilmikvenda kinniste kandetoolidega, et viia kloostrisse mu naispere ja kraam.» 
Vanem hobusemees tahtis midagi öelda, kuid kohtunik Di käratas: «Hakake 
astuma!» 

Kutsar kehitas resigneerunult õlgu. Mehed hakkasid joostes minema, õliga 
immutatud paberist tormilaternad nende käes paistsid kahe pimeduses kõikuva 
valgustäpina. Käsikaudu liikus kohtunik Di vankri kõrval edasi, kuni leidis 
treppredeli. Ta ronis sisse ja sulges kähku enda järel presentklapi. Kohtuniku kolm 
naist istusid vateeritud reisimantlitesse mähkunult rullikeeratud madratsitel. 
Tagapool konutasid ümmardajad kirstude ja kompsude otsas. Hirmust kaamed, 
surusid nad end iga uue kõuekärgatuse puhul tihedasti üksteise vastu. Vankri sees 
oli kuiv, kuid külm tuul puhus mühinal läbi paksu pre-sentkatte. 

Kui kohtunik istus pesukirstule, ütles tema emand: 

«Ilmaaegu läksite välja! Nüüd olete läbimärg!» 

«Üritasin aidata Tao Ganil ja hobusemeestel parandada murdunud telge,» vastas 
mees mõru muigega, «aga sellest ei tulnud midagi välja, tuleb uus panna. Pealegi on 
hobused väsinud ja torm alles algamas. Läheme ööseks Hommikupilve kloostrisse, 
see on siinkandis ainuke asustatud paik.» 

«Kas seesama suur punane rohelise kivikatusega maja, mida nägime kõrgel 
mäenõlval, kui me siit kahe nädala eest läbi sõitsime?» päris kohtunikult tema 
esimene liignaine. 

Too noogutas. 

«Ega teil seal liiga ebamugavaks ei lähe,» ütles ta. «See on kõige suurem taoistlik 
mungaklooster kogu provintsis ja usupühade aegu käib siin palju külalisi. Olen 
kindel, et neil on head külalistetoad.» 

Kohtunik võttis käterätiku, mille ulatas tema teine liignaine, ja hakkas habet ning 
vurre kuivatama. 

«Küll me hakkame saame,» jätkas kohtuniku emand. «Kui olime külas teie onu 
majas pealinnas, rikuti meid mugavuste poolest päris ära, nii et ega natuke raskem 
elu meile liiga ei tee! Ja oleks huvitav näha, missugune see vana klooster seestpoolt 
välja näeb!» 

«Äkki on seal kummitusi!» ütles teine liignaine naeratades ja väristas ümaraid 
õlgu. 

Kohtunik Di kortsutas oma tihedaid kulme. 

«Ega seal palju näha pole,» ütles ta pikkamisi. «Tavaline vana klooster. Sööme 
aegsasti õhtust ja heidame vara magama. Kui sõidame edasi homme koiduajal, 
niipea kui 

kloostri töömehed on pannud uue telje, võime olla kodus Hanyuanis juba enne 
lõunasööki.» 

«Kes teab, kuidas laste käsi käib?» ütles esimene liignaine murelikul häälel. 

«Küllap vana Hong ja ülemteener on nende eest hoolt kandnud,» kinnitas 
kohtunik. Nad arutasid koduseid majapidamisasju, kuni väljast kostvad valjud 
hõiked kuulutasid kloostrist saadetud meeste kohalejõudmist. Tao Gan, üks 


kohtuniku abilisi, pistis oma pika tusase näo presendi vahelt sisse ja kandis ette, et 
neli kandetooli ootavad daame. 

Sellal kui kohtunik Di kolm naist ja nende ümmardajad asusid kandetoolidesse, 
jälgisid kohtunik ja Tao Gan kloostri ilmikvendade tööd, kes veeretasid suuri kivi- 
mürakaid vankri rataste ette, et takistada libisemist. Hobusemehed võtsid hobused 
rakkest lahti ja rongkäik hakkas liikuma mööda käänulist teed, vihm aga pladises 
kandetoolide presentkatustele. Kohtunik Di ja Tao Gan astusid kandetoolide kannul 
— niikuinii olid nad üdini märjad! Nii tugeva tuulega polnud mõtet avada õlipabe- 
rist vihmavarje. 

Kui nad üle kuristiku viiva loodusliku silla sammusid, päris Tao Gan: 

«Kas see pole sama klooster, mida kõrgeausus kavatses külastada mõni aeg 
tagasi, et teha järelpärimisi nende kolme noore naise — Liu, Huangi ja Gao — 
kohta, kes siin möödunud aastal surid?» 

«On küll,» kostis kohtunik asjalikult. «See on koht, mida ma endale ega oma 
naistele öömajaks ei valiks. Kuid praegu pole midagi parata.» 

Kandetooli-mehed astusid kiirel, kindlal sammul mööda ligaseid, järske 
trepiastmeid, mis viisid loogeldes kõrgete puude vahelt ülespoole. Kohtunik Di käis 
tihedasti nende kannul, kuid tundis, et sammupidamine läheb raskeks. Tal oli hea 
meel, kui kuulis eespool avaneva värava hingede kriuksumist. Nad sisenesid 
avarasse, müüriga ümbritsetud eeshoovi. 

Kandjad viisid kandetoolid veel ühest astmestikust üles, mis asus hoovi tagaosas, 
ja asetasid need maha tumenenud tellistest kõrge võlvkäigu alla. Salk safran- 
kollastes kuubedes munki ootas neid seal paberlaternate ja suitsevate tõrvikutega. 

Kohtunik Di kuulis, kuidas peavärav, mille kaudu nad 

sisse oüd tulnud, kõminal kinni löödi. Äkki käis temast läbi judin. Tal turgatas 
pähe mõte, et on vihma käes kõvasti külmetada saanud. Lühike, kehakas munk 
astus tema poole ja kummardas sügavalt. Ta sõnas kärmesti: «Tere tulemast 
Hommikupilve kloostrisse, kõrgeausus! Olen siinne kloostri eestseisja abi, 
kõrgeaususe teenistuses! » 

«Loodan, et meie ootamatu saabumine ei tekita teile tüli,» ütles kohtunik Di 
viisakalt. 

«See on erakordne au, isand,» hüüatas kloostri eestseisja abi oma pisut punnis 
silmi pilgutades. «See lisab pidulikku sära tänasele tähtpäevale! Pühitseme meie 
kloostri asutamist, nagu igal aastal sel päeval. Tänavu on kahesaja kolmas kord, 
kõrgeausus!» 

«Seda ma ei teadnud,» ütles kohtunik. «Õilmitsegu teie klooster ikka ja igavesti!» 
Külm tuulehoog puhus läbi võlvkäigu. Ta heitis mureliku pilgu oma naistele, kes 
ümmardajate abiga astusid parajasti kandetoolidest maha, ja jätkas: «Palun juhatage 
meid meie ruumidesse. Me kõik peame riideid vahetama.» 

«Aga muidugi, muidugi!» hüüdis väike eestseisja abi. «Palun järgnege mulle!» Ja 
ta jätkas, juhatades külalised kitsasse, pimedasse käiku: «Loodan, et trepid teile 
liiga palju tüli ei tee. Viin teid kaudset teed pidi idatiiba. Mitmes kohas on astmeid, 
aga sel moel pole teil vaja jälle välja vihma kätte minna ja veel märjemaks saada.» 

Ta astus ees, hoides paberlaternat põranda ligi, et kohtunik Di ja Tao Gani silmad 
trepiastmeid seletaksid. Neile järgnes mungaõpilane, käes latern pika kepi otsas, ja 
lõpuks tulid kohtuniku naised koos kuue ilmikvennaga, kes kandsid nende reisikotte 
ja -kirste üle õla seatud bambusritvade abil. Kui nad olid astunud esimesest trepist 
üles ja pöördunud ümber nurga, valitses äkki vaikus: väljas möllavast rajust polnud 
enam midagi kuulda. 


«Seinad on ilmselt väga paksud!» tähendas kohtunik Di Tao Ganile. 

«Vanasti osati ehitada! Ja rahast polnud neil kahju!» Kui nad järjekordse trepini 
jõudsid, lisas Tao Gan: «Aga treppe tegid nad ülearu palju.» 

Kui seltskond oli veel kahest trepist üles roninud, lükkas kloostri eestseisja abi 
lahti raske ukse. Seltskond astus pikka külma koridori, mida valgustasid mõned 
üksikud paksudelt, aja käes mustunud sarikatelt alla rippuv- 

vad laternad. Paremal oli krohvitud, usteta ja akendeta sein, vasakul rida kitsaid 
kõrgeid aknaid. Siia kostis väljast taas tormi ulumine. 

«Me oleme nüüd idatiiva kolmandal korrusel,» seletas kloostri eestseisja abi. 
«Vasakul olevad astmed viivad alla esimese korruse saali. Kui kõrgeausus kuulatab, 
siis kostab kaugelt müsteeriumi muusikat, mida seal praegu etendatakse.» 

Kohtunik jäi seisma ja kuulatas viisakalt. Hädavaevalt kandus temani kaugelt alt 
kostev trummipõrin. Tuul üha tugevnes. Kohtunikul oli hea meel, et neil oli katus 
pea kohal. 

«Eespool ümber nurga,» jätkas kloostri eestseisja abi oma kiirel, kõrgel häälel, 
«on kõrgeaususe ruumid? Ma loodan, et nad ei tundu teile liiga ebamugavad. Kohe 
juhatan teie abilise tema tuppa korruse võrra allpool, kuhu meil on veel mõned 
külalised paigutatud.» Ta andis laternat kandvale mungaõpilasele käega märku, et 
see tema ees käiks, ja nad astusid edasi. 

Kohtunik Di vaatas tagasi. Tema naised ja teenijad olid just jõudnud tõusta trepi 
viimastele astmetele koridori lõpus. Ta järgnes kloostri eestseisja abile. Äkitselt lõi 
väga tugev tormihoog lahti tema vasakul käel asuva akna luugid ja sisse tungis 
pahvak külma vihma. Pahase hüüatusega kummardus kohtunik Di välja ja haaras 
tuule käes kõikuvaist luukidest kinni, et neid sulgeda. Siis aga tardus ta liikumatult 
paigale. 

Vastas asuva hoone müüris olev aken oli lahti; umbes kuue jala kauguselt paistis 
talle ähmaselt valgustatud ruum. Ta nägi pähe liibuvat raudkiivrit kandva mehe laia 
selga, kes püüdis oma embusse haarata alasti naist. Naine hoidis paremat käsivart 
näo ees, vasaku käsivarre asemel oli tal ainult kühmuline kont, Mees laskis naise 
lahti ja too tuikus tahapoole vastu seina. Siis haaras tuul aknaluukide haagid 
kohtuniku käest ja need langesid tema nina ees mürtsudes kinni. Vandudes lükkas ta 
luugid jälle lahti, kuid ei näinud enam midagi peale tumeda vihmaeesriide. 

Selleks ajaks kui ta luugid kinni sai, jõudsid kloostri eestseisja abi ja Tao Gan 
tema juurde ning aitasid roostes riivid ette lükata. 

«Te oleksite pidanud selle töö minule jätma, kõrgeausus,» ütles kloostri eestseisja 
abi vabandades. 

Kohtunik ei vastanud. Ta ootas, kuni naised ja pakikandjad olid möödunud, siis 
aga küsis: 

«Mis hoone see seal teisel pool on?» 

«Ainult panipaigad,» vastas kloostri eestseisja abi. «Kas me ei. ..» 

«Just praegu nägin, et seal oli üks aken lahti,» katkestas kohtunik Di tema sõnad 
kärsitult. «Kuid keegi pani selle väga kiiresti kinni.» 

«Aken?» küsis kloostri eestseisja abi imestunult, «Kõrgeausus eksib! Laoruumide 
selles seinas aknaid pole. Seal on paljas sein. Palun astuge siiapoole.» 

Vaikides järgnes kohtunik Di talle ümber koridorinurga.-Silmade taga pakitses 
tuim valu, ilmselt oli ta pea külma saanud. Pealegi oli ta vaadanud aknast läbi halli 
vihmaeesriide ja see pilk oli olnud üpris hetkeline. Tundus justkui oleks tal 
palavikkugi, see võis olla ka hallutsinatsioon. Kähku vaatas ta Tao Gani poole, kuid 
ilmselt polnud abiline midagi näinud. Kohtunik ütles: 

«Sa peaksid riideid vahetama, Tao Gan! Tule siia tagasi, niipea kui oled valmis.» 

Eestseisja abi lahkus rohkete kummarduste saatel. Koos Tao Ganiga läksid nad 
tagasi trepi poole. 

Avaras riietusruumis andis kohtuniku emand parajasti ümmardajatele korraldusi, 
missugust kirstu avada. Mõlemad liignaised jälgisid pakikandjate tööd, kes täitsid 
pronksist söeahju hõõguvate sütega. Kohtunik vaatas mõnd aega pealt, siis aga läks 
kõrval asuvasse magamistuppa. 

See oli väga suur ruum väheste raskete vanaaegsete mööbliesemetega. Kuigi 
aknaid katsid paksud drapeeritud eesriided, kuulis ta väljas möllava raju nõrka kaja. 
Vastu tagaseina seisis suur magamisase, rasked vanaaegsed bro-kaatkardinad 
rippusid alla voodi nikerdatud eebenipuust ehiskatuselt, mis asus kõrgel palklae all. 
Nurgas nägi ta mustast puust tualettlauda ja selle kõrval väikest tee-lauda nelja 
taburetiga. Peale-suure pronksahju muid esemeid ei olnud. Põrandat kattis paks 
pleekinud pruun vaip. Tuba polnud just eriti ahvatlev, aga kohtunik mõt- 

les, et kui ahi köeb ja kõik küünlad põlevad, siis ehk asi 
ei olegi nii hull. 

Ta tõmbas voodikardinad kõrvale. Sun oli piisavalt ruumi talle endale ja tema 
kolmele naisele. Tavaliselt ei 

pidanud ta soovitavaks, et nad kõik koos magavad. Kodus oli igal naisel oma 
magamistuba, kohtunik veetis öö seal või palus ühe naistest oma magamistuppa. 
Kindlameelse konfutsiaanlasena pidas ta seda ainukeseks sobilikuks korraks. Ta 
teadis, et paljud mehed magasid koos kõigi oma naistega ühes magamistoas, kuid 
kohtunik Di pidas seda halvaks kombeks. See kahandas naiste enesevääri-kustunnet 
ega soodustanud kooskõlalist perekonnaelu. Reisidel aga ei olnud midagi parata. Ta 
läks tagasi riietusruumi ja aevastas mitu korda. 

«Siin on teile mugav vateeritud kuub!» ütles emand ja lisas vaiksemalt: «Kas anda 
ilmikvendadele jootraha?» 

«Ei ole vaja,» sosistas kohtunik. «Jätame kloostrile kingituse, kui homme 
lahkume.» Ja ta jätkas kõvema häälega: «See kuub sobib küll.» 

Esimene liignaine soojendas kuivi rõivaid söeahju kohal ja aitas need siis 
kohtunikule selga. 

«Anna mulle mu uus müts!» pöördus kohtunik Di oma emanda poole. «Pean nüüd 
korraks alla minema ja ütlema kloostri eestseisjale paar viisakat sõna.» 

«Tulge palun ruttu tagasi,» ütles emand. «Me keedame kuuma teed ja siis sööme 
siin õhtust. Parem on, kui te vara magama lähete, te olete näost päris kahvatu. Mulle 
tundub, et hakkate külmetustõppe jääma.» 

«Tulen üles niipea kui saan,» lubas kohtunik Di. «Sul on õigus, enesetunne pole 
mul just kõige parem. Olen ilmselt kõvasti külma saanud.» Ta sidus musta vöö 
vööle, siis saatsid naised ta ukse juurde. 

Tao Gan ootas koridoris koos laternakandjaga. Kohtuniku kõhetu abiline oli 
pannud selga pika pleekinud sinisest riidest mantli, peas oli tal väike kulunud neli- 
nurkne must sametmüts. 


«Kloostri eestseisja ootab kõrgeausust all vastuvõturuumis,» ütles laternakandja 
aukartlikult, kui nad astusid trepi juurde viivasse koridori. Kohtunik Di jäi seisma. 
Ta ütles: 

«Kohe läheme sinna.» 

Mõnda aega seisis ta kuulatades. Vihmapladinat kostis vähem kui enne. Ta lükkas 
luugid akna eest, kust oli näinud kummalist stseeni. Tuul puhus aknast sisse mõned 
vihmapiisad. Otse enese ees nägi ta tugevat tellisemüüri. Ülal kõrgemal olid kaks 
tprniakent; allpool moodustas akendeta sein osa sügavikust, mis eraldas mõlemat 
ehitist 

teineteisest. Taas kuuldus kõuemürinat. Ta sulges akna ja mainis laternakandjale 
möödaminnes: 

«Pöörane ilm! Nüüd juhata meid vastasoleva panipaiga juurde!» 

Kõnetatu vaatas kohtunikku imestunult. Ta ütles kõheldes: 

«See on pikk tee, isand! Peame enne kaks korrust allapoole minema, et jõuda 
kaiguni, mis mõlemaid hooneid ühendab, siis peame jälle kaks korrust üles ...» 

«Näita teed!» käskis kohtunik Di lühidalt. 

Uudishimulikult vaatas Tao Gan kohtunikku. Ent arvestades ülemuse kinnist 
ilmet, loobus küsimusest, mis tal keelel kipitas. 

Vaikides astusid nad trepist alla. Mungaõpilane juhatas nad läbi kitsa käigu, siis 
läksid nad üles järsust trepist. Üleval oli vaheplatvorm, mis ümbritses suurt, 
nelinurkset trepišahti. Läbi punutud võrestiku, mis kattis šahti kõiki nelja seina, 
tõusis india lõhnaaine rasket hõngu. 

«All põhjas on kloostritempli lööv,» seletas mungaõpilane. «Siin oleme praegu 
samal korrusel kui kõrgeaususe ruumid idatiivas.» Pikka, kitsasse koridori sisenedes 
lisas ta: «See viib panipaiga juurde.» 

Kohtunik Di jäi seisma. Oma pikka musta habet silitades vaatas ta kolme kõrget 
akent krohvitud seinas paremat kätt. Aknalauad olid kõigest kahe jala kõrgusel 
põrandast. Mungaõpilasest laternakandja oli lükanud lahti raske ukse. Ta astus 
mõlema meke ees piklikusse, madala laega ruumi. Kaks küünalt valgustasid riita 
laotud kirste ja kompse. 

«Miks siin küünlad põlevad?» päris kohtunik. 

«Mungad käivad kogu aeg sisse ja välja, isand, et võtta maske ja lavakostüüme,» 
kostis teejuht. Ta osutas suurtele puust maskidele ja uhketele brokaatrüüdele, mis 
katsid ridamisi vasakpoolset seina. Kogu parempoolse seina hõivas puust varn, 
millele olid pistetud hellebardid, odad, kolmpiid, lipuvardad ja muud asjad, mida 
vajati müsteeriumide etendusel. Kohtunik pani tähele, et panipaiga kumbki sein oli 
akendeta, ainult tagaseinas, nende vastas oli kaks väikest akent. Tema meelest pidid 
need olema ida poole, kloostri välisseinas. Ta pöördus mungaõpilase poole ja ütles: 

«Oota meid väljas!» 

Tao Gan oli ruumi üle vaadanud, mängides seejuures 

mõtlikult kolme pika karvaga, mis võrsusid tema vasaku pose peal kasvaval 
tüükal. Nüüd küsis ta poolsosinal- 

«Mis selle panipaigaga lahti on, kõrgeausus?» 

Kohtunik Di rääkis talle kummalisest stseenist, mille tunnistajaks ta oli olnud, 
vaadates välja vastasoleva küla- 

liste hoone aknast. «Kloostri eestseisja abi tähendas,» tegi ta kokkuvõtte, «et 
panipaiga seinas, mis on vastu hoonet, kus asuvad meie toad, ei ole aknaid, ja 
arvatavasti oli tal õigus. Ometi ei ole võimalik, et ma seda kõike kujutlesin! Alasti 
naine on käsivarrest ilma jäänud juba mõni aeg tagasi, sest ma ei märganud verd. 
Kui oleksin näinud verd, oleksin muidugi kohe tema juurde jooksnud, et asja 
uurida.» 

«Nojah,» ütles Tao Gan, «leida üles ühe käega naine pole arvatavasti kuigi 
keeruline, palju neid siin kloostris ikka ringi jookseb. Kas nägite ruumis mõnda 
mööblitükid?» 

«Ei. Ma ju ütlesin sulle, et kogu asi kestis ainult väga lühikest aega,» vastas 
kohtunik Di pahuralt. 

«Igal juhul pidi lugu juhtuma siin selles ruumis,» ütles Tao Gan optimistlikult. 
«Ma uurin seina, ehk on kõigi nende odade ja lippude all mõni aken peidus. Võib- 
olla koguni mõni trikiga aken.» 

Kohtunik Di jälgis oma abilise tegevust sõjariistade varna juures. Tao Gan tõmbas 
tolmused siidlipud kõrvale, uuris odade ja kolmpiide pidemeid ja vahetevahel kopu- 
tas oma tugevate sõrmenukkidega vastu seina. Ta tegutses kiiresti ja põhjalikult, 
sest see kuulus tema endise ameti juurde. Tegelikult oli Tao Gan olnud rändav petis. 
Aasta eest, varsti pärast seda, kui kohtunik Di oli alustanud tegevust Hanyuanis 
kohaliku kohtunikuna, oli ta päästnud Tao Gani suurest kimbatusest, millesse too 
oli sattunud, ja kaval riukamees oli oma elukombeid parandanud ning asunud 
kohtuniku teenistusse. Tema laiad teadmised, põhjakihi elulaadi täpne tundmine ja 
osavus salakäikude leidmisel ning keerukate lukkude avamisel oli olnud väga 
kasulik raskesti tabatavate kurjategijate jälitamisel ja aidanud kohtunikul selgitada 
mitmeid keerukaid süüasju. 

Jätnud Tao Gani oma asjadega tegelema, astus kohtunik Di piki vasakpoolset 
seina, otsides teed põrandale laotud kottide ja kirstude vahelt. Vastikusega vaatas ta 
seintel rippuvaid pentsikuid maske, mis talle silma tegid. Ta pomises poolenisti 
endale, poolenisti Tao Ganile: 

«Kummaline usk, see taoism! Milleks meile kogu see müsteeriumide 
komejanditamine ja uhked usutseremoo-niad, kui meil on isand Kong Fuzi targad ja 
kristallselged 

õpetused, millest lähtuda? Taoismi kasuks kõneleb ainult seik, et see on vähemalt 
puht hiina usk, mitte mingi importusk barbaarsest Läänest nagu budism!» 

«Minu meelest olid taoistid sunnitud asutama kloostreid ja kõike muud, et olla 
võimelised võistlema budistidega,» arvas Tao Gan. 

«Päh!» ütles kohtunik vihaselt. Ta pea valutas; laoruumi rõskus tungis isegi läbi 
vateeritud rüü. 

Äkki hüüatas Tao Gan: «Vaadake seda, isand!» 

Kohtunik astus kärmesti tema juurde. Tao Gan oli tõmmanud kõrvale kireva 
siidlipu, mis rippus vastu seina, kõige kaugemas nurgas seisva vanaaegse kapi kõr- 
val. Telliskivimüüri katva tolmuse krohvi all paistsid akna piirjooned. 

Vaikides silmitsesid mehed seina. Siis vaatas Tao Gan ebaledes kohtuniku 
liikumatut nägu. Ta ütles aeglaselt: 

«Siin on tõepoolest olnud aken, aga selle on nad ilmsesti juba kaua aega tagasi 
kinni müürinud.» 

Äkitselt tõstis kohtunik Di pilgu. Ta ütles kõlatult: «See on hoone nurga lähedal. 
Mis tähendab, et ta asub umbes selle akna vastas, millest mina välja vaatasin.» 


Tao Gan koputas vastu seina. Polnud kahtlust, et see oli massiivne. Ta võttis noa 
ja urgitses selle otsaga lahti tüki krohvi, mis kattis akna täiteks laotud telliskive. Ta 
kraapis ka kividevahelisi sooni ja akna ümbert. Nõutult vangutas mees pead. Pärast 
mõningat kõhklemist ütles ta häbelikult: 

«See klooster on väga vana, kõrgeausus. Olen sageli kuulnud öeldavat, et sellistes 
kohtades juhtuvad vahetevahel kummalised, seletamatud asjad. Ammumöödunud 
aegadel olnud asju nähakse taas ja...» Ta hääl katkes. 

Kohtunik tõmbas käega üle silmade. Ta ütles mõtlikult: 

«Sel mehel, keda ma nägin, oli tõepoolest peas vanaaegne kiiver, sääraseid 
kandsid meie sõdurid rohkem kui sada aastat tagasi. Imelik lugu, Tao Gan, väga 
imelik lugu.» Ta mõtles hulk aega, põrnitsedes telliskivimüüri. Äkki vaatas ta 
teraselt Tao Gani otsa ning ütles: «Mulle tundub, et nägin sama laadi vananenud 
relvakomplekti seinal rippuvate lavakostüümide vahel. Jah — seal ta ongi!» 

Kohtunik astus soomusrüü juurde, mille raudsed rinna-plaadid olid roomava 
draakoni kujulised; rüü rippus irvi- 

tavate kuradimaskide rea alL Paar raudkindaid ja pika mõõga tühi tupp kõikusid 
selle kõrval. 

«Selle varustuse juurde kuuluv ümmargune, tihedalt pea ligi hoidev kiiver 
puudub,» jätkas kohtunik Di. 

«Paljud neist kostüümidest on ebatäielikud, isand. Ainult üksikesemed.» 

Kohtunik ei pannud Tao Gani juttu tähele. Ta rääkis edasi: 

«Ma ei näinud, mis mehel seljas oli. Jäi mulje, et see oli midagi tumedat. Tal oli 
lai selg ja mulle tundub, et ta oli üsna pikk.» Ta vaatas Tao Ganile otsa ehmunud 
pilgul. «Kõikvõimas taevas, kas ma näen vaime, Tao Gan?» 

«Ma lähen ja mõõdan aknaavade sügavuse ära,» ütles Tao Gan. 

Abilise äraolekul tõmbas kohtunik Di oma rüü ümber keha koomale, ta tundis 
justkui külmavärinaid. Ta võttis varrukast siidtaskuräti ja pühkis vesiseid silmi. 
Küllap mul on palavik, mõtles ta. Kas see viimati oli hallutsinatsioon? 

Tao Gan tuli tagasi. 

«Jah,» ütles ta. «Sein on üsna paks, ligi neli jalga, aga siiski mitte küllalt paks 
salatoa jaoks, kus mees saaks alasti naisega vigureid teha!» 

«Ega ei ole küll,» märkis kohtunik Di asjalikult. 

Ta pöördus vana kapi poole. Musta lakiga kaetud kahe poolega ust kaunistas 
muster paari teineteisele otsa vaatava draakoniga, keda ümbritsesid stiliseeritud 
leegid. Ta tõmbas uksed lahti. Kapis polnud midagi peale kokkupandud 
mungarüüde hunniku. Kahe draakoniga muster kordus kapi tagaseinal. «Ilus 
vanaaegne asi,» ütles kohtunik Tao Ganile ja lisas siis ohates: «Olgu. Esialgu on 
ehk parem unustada stseen, mida nägin või arvasin nägevat ja jääda konkreetsete 
probleemide juurde. Kolm neidu surid siin kloostris ja see sündis möödunud aasta 
jooksul, pane tähele, ja mitte sada aastat tagasi! Sa arvatavasti mäletad, et see, keda 
kutsuti Liu, olevat surnud mingi tõve kätte; neiu Huang pani toime enesetapu ja 
neiu Gao olevat surnud õnnetusjuhtumi tagajärjel, nagu nad ütlesid. Kasutan juhust 
ja küsin kloostri eestseisjalt lähemat informatsiooni nende kolme juhtumi kohta. 
Läheme alla!» 

Kui nad koridori astusid, leidsid nad mungaõpilase, kes seisis üsna ukse lähedal 
kangelt kui pulk, vaatas koridoris 

ettepoole ning kuulates pinevalt. Märgates tema kaamet nägu, päris kohtunik 
imestunult: «Mida sina siin teed?» 


«Ma... mulle näis, et nägin kedagi seal ümber nurga vaatamas,» kogeles 
mungaõpilane. 

«Ah nii,» ütles kohtunik Di ärritatult, «aga sa ju ise ütlesid, et siin käib inimesi 
ühtelugu edasi-tagasi?» 

«See oli sõjamees,» pomises poiss. 

«Sõjamees?» 

Mungaõpilane noogutas. Ta kuulatas jälle, siis aga ütles tasase häälega: 

«Sada aastat tagasi oli siin palju sõjamehi. Mässulised olid hõivanud kloostri ja 
end siin koos perekondadega kindlustanud. Sõjavägi võitis kloostri tagasi ja tappis 
jcõik — mehed, naised ja lapsed.» Ta vaatas kohtunikule otsa, silmad hirmu täis. 
«Räägitakse, et tormiöödel nagu täna käivad siin ümber nende vaimud ja kõik need 
hirmsad asjad korduvad... Ega te ei kuule midagi, isand?» 

Kohtunik Di kuulatas. 

«Ainult vihmapladinat!» ütles ta kärsitult. «Juhata meid alla, siin tuul tõmbab.» 

Laternakandja juhatas nad käikude labürindi kaudu ida-tiiva alumisele korrusele. 
AIl oli avar koridor, mida ääristasid kõrged punase lakiga kaetud keeruka kullatud 
puunikerdusega sambad. Dekoor kujutas pilvede vahel mänglevaid draakoneid. 
Põrandalauad olid möödunud põlvkondade lugematute viltkingades jalgade 
astumistest saanud ilusa tumeda läike. Kui nad jõudsid koosolekute saali ette, ütles 
kohtunik Di Tao Ganile: 

«Kui ma kloostri eestseisjaga vestlen, lähed sina tema abi juurde ja räägid talle 
murdunud rattateljest. Loodan, et nad parandavad selle ja panevad kohale täna 
öösel.» Siis lisas ta sosinal: «Katsu eestseisja abilt või kelleltki teiselt hankida selle 
sünge paiga korralik põhiplaan.» 

Vastuvõturuum asus peasaali sissekäigu lähedal. Kui mungaõpilane kohtuniku 
sisse juhatas, märkas külaline rahuldustundega, et ruum oli tänu hõõguvate sütega 
täidetud söeahjule soe. Seintel rippuvad kallid brokaatkatted hoidsid ruumi sooja. 

Pikk kõhn mees tõusis ruumi tagaseinas olevalt kullatud kušetilt ja lähenes mööda 
paksu vaipa kohtunikule, et teda tervitada. Ta oli esindusliku välimusega, kõrget 
kasvu rõhutasid pikk lehviv kollane brokaatrüü ja kõrge kollane peakate; seda 
kaunistasid punased tutid, mis rippusid alla seljale. Tervitussõnade ajal pani 
kohtunik Di tähele, et kloostri eestseisjal olid kummalised, tuhmilt sinakashallid 
silmad; need näisid niisama liikumatud kui tema pikk, range nägu, mis oli sile, välja 
arvatud kitsad vurrud ja lühike tutthabe. 

Nad istusid kõrge korjuga tugitoolidele kušeti Kõrval. Mungaõpilane valmistas 
teed nurgas seisval punase lakiga kaetud laual. 

«Mul on piinlik,» alustas kohtunik Di, «et minu saabumine langeb kokku teie 
kloostri aastapäeva-pidustustega. Küllap on teil rohkesti külalisi majutada; kardan 
väga, et minu öömajalejäämine teeb teile tüli.» 

Eestseisja sihtis külalist ainiti oma liikumatute silmadega. Kuigi nende vaade oli 
suunatud temale, oli kohtunikul imelik tunne, et tegelikult vaatavad silmad sisse- 
poole. Eestseisja kergitas oma pikki, kumeraid kulme. Ta vastas madala, kuiva 
häälega: 

«Kõrgeaususe visiit ei tülita meid sugugi. Meie vaese kloostri idatiiva teisel ja 
kolmandal korrusel on rohkem kui nelikümmend külalistetuba — kuigi ükski neist 


pole muidugi küllalt hea, et anda ulualust nii silmapaistvale külalisele kui meie 
paikkonna kohtunik!» 

«Minu ruumid on väga mugavad!» kiirustas kohtunik kinnitama. Ta võttis vastu 
tassi kuuma teed, mille mungaõpilane ulatas talle aupaklikult kahe käega. Teda 
piinas pakitsev peavalu ja tal oli raskusi tavaliste viisakate pärimiste esitamisega. 
Kohtunik Di otsustas asuda otseteed asja juurde ja sõnas: «Oleksin tahtnud teha 
endale meeldivaks kohuseks külastada teie kuulsat kloostrit varsti pärast oma 
tegevuse alustamist Hanyuanis. Kuid kiireloomulised ametiasjad ei lubanud mul 
sealt lahkuda kogu eelmise suve jooksul. Lisaks teilt saadavatele väärtuslikele 
õpetustele ja selle vanaaegse huvitava ehitise imetlemisele oli mul kavas nõutada ka 
teatavat informatsiooni. » 

«Olen täiesti kõrgeaususe teenistuses. Mis informatsiooni te vajaksite?» 

«Oleksin palunud lähemaid üksikasju kolme surmajuhtumi 

kohta, mis esinesid siin möödunud aastal,» ütles kohtunik. «Et saaksin need asjad 
lõpetada, mõistagi.» 

Eestseisja andis mungaõpilasele märku lahkuda. Kui uks oli nooruki järel 
sulgunud, ütles peremees vabandava naeratusega: 

«Meil elab siin üle saja munga, kõrgeausus, rääkimata ilmikvendadest, 
mungaõpilastest ja juhukülalistest. Et inimelu allub Taeva määratud piiridele, siis 
jäävad inimesed haigeks ja surevad, siin — nagu igal pool mujalgi. Milliseid 
surmajuhtumeid peab kõrgeausus silmas?» 

«Tutvudes minu pädevusse kuuluvate kohtuasjadega,» vastas kohtunik Di, 
«leidsin siit kloostrist Hanyuani saadetud surmatunnistuste hulgast koguni kolm, 
mis olid välja antud väljaspool kloostrit elanud tütarlaste kohta. Nii palju kui ma aru 
saan, olid nad tulnud kloostrisse eesmärgil, et neid pühitsetaks nunnadeks.» Kui 
kohtunik nägi, et kloostri eestseisja oma kitsaid kulme kortsutas, lisas' ta põgusa 
naeratusega: «Mul pole meeles nimesid ega muid üksikasju. Oleksin neid 
kontrollinud enne siia-tulekut, kuid et mu praegune visiit juhtus täiesti oota- 
matult...» ta ei lõpetanud lauset ja vaatas ootusrikkalt peremehe poole. 

Eestseisja noogutas aeglaselt. 

«Ma arvan, et tean, missuguseid juhtumeid te silmas peate. Jah, meil oli üks noor 
daam pealinnast, keegi neiu Liu, kes jäi siin mullu haigeks. Õpetatud isand Sun 
isiklikult ravis teda, kuid...» 

Äkki ta katkestas poolelt sõnalt ja vaatas ainiti ukse poole. Kohtunik Di pöördus 
toolis, et näha tulijat, kuid ta pilk tabas veel ainult sulguvat ust. 

«Need häbematud näitlejad!» hüüdis eestseisja vihaselt. «Nad tormavad sisse ega 
võta vaevaks isegi koputada!» Märgates kohtunik Di imestunud pilku, jätkas ta 
kiiresti: «Nagu tavaliselt, üürisime väikese trupi näitlejaid, et nad aitaksid munkadel 
lavastada müsteeriume, mida etendatakse meie juubelipäeval. Peale selle teevad nad 
intermeediume, peamiselt akrobaatikat ja žongleerimist ning muud kerget 
meelelahutust. Nad on üsna kasulikud, kuid muidugi pole neil aimugi 
kloostrikorrast ja -käitumisest.» Vihaselt põrutas ta sauaga vastu põrandat ja 
lõpetas: «Edaspidi loobume nende teenetest!» 

«Jah,» tähendas kohtunik Di, «mulle tuleb nüüd meelde, et üks neiu 
perekonnanimega Liu suri pikaajalisse 

tõppe. Kas tohib küsida, et saaksin andmed akti sisse kanda, kes oli lahkaja?» 

«Minu abi, kõrgeausus. Ta on suurte teadmistega arst.» 

«Ah nii. Ja kas ei olnud üks neiudest enesetapja?» 


«See oli kurb lugu!» vastas kloostri eestseisja ohates. «Täiesti taibukas tüdruk, 
kuid väga kergesti erutuv; ta kannatas hallutsinatsioonide all. Oleksin pidanud algu- 
sest peale ära ütlema, aga ta tahtis nii väga ja kuna tema vanemad nõudsid... Ühel 
ööl oli neiu Huang väga närviline ja ta võttis mürki. Surnukeha tagastati perekon- 
nale ja maeti kodukohas.» 

«Ja kolinas? Mul justkui oleks meelde jäänud, et seegi oli enesetapp — kas pole?» 

«Ei, isand, see oli õnnetusjuhtum. Neiu Gao oli samuti andekas ja tundis suurt 
huvi meie kloostri ajaloo vastu. Ühtelugu uuris ta templit ja selle kõrvalehitisi. Kord 
andis kagutorni ülemise korruse rinnatis järele, kui ta sellele toetus, ja ta kukkus alla 
kuristikku, mis asub kloostri idaküljel.» 

«Neiu Gao surma puutuvatele dokumentidele ei olnud lisatud lahkamisandmeid,» 
tähendas kohtunik. 

Kloostri eestseisja raputas kurvalt pead. 

«Ei, kõrgeausus,» ütles ta aeglaselt, «meil ei läinud korda leida surnukeha. 
Kuristiku põhjas on üle saja jala sügavune lõhe. Mitte keegi pole kunagi suutnud 
seda lähemalt uurida.» 

Tekkis paus. Siis küsis kohtunik Di: 

«Kas torn, mille otsast ta kukkus, on ehitatud panipaiga peale? Sel juhul asub ta 
otse vastu idatiiba, kus minu toad on?» 

«Tõepoolest.» Eestseisja jõi lonksu teed. Ilmsesti arvas ta, et on aeg jutuajamine 
lõpetada. Kuid kohtunik Di ei üritanud veel lahkuda. Tükk aega silitas ta oma pikka 
põskhabet, siis aga küsis: 

«Pidevalt siin elavaid nunnasid teil pole, ega?» 

«Ei, õnneks mitte,» vastas eestseisja kitsi naeratusega. «Mul on selletagi küllalt 
kohustusi! Kuna aga kloostril on meie provintsis hea maine, mis loomulikult on 
täiesti teenimatu, siis paljud perekonnad, kus on tütreid, kes tahavad usule 
pühenduda, nõuavad, et neid siin selleks ette valmistataks. Neiudele antakse mõne 
nädala vältel õpetust ja kui nad on nunnakirjad kätte saanud, lahkuvad 

nad siit ning asuvad mõnesse mujal meie provintsis asuvasse nunnakloostrisse.» 

Kohtunik Di aevastas. Kui ta oli pühkinud vurre siid-taskurätiga, ütles ta lahkelt: 

«Palju tänu selgituste eest! Te muidugi saate aru, et minu küsimused olid üksnes 
pelk formaalsus. Ma ei ole iial hetkegi arvanud, et siin võis olla mingeid korrarik- 
kumisi.» 

Kloostri eestseisja noogutas väärikalt. Kohtunik tühjendas oma teetassi ja jätkas 
siis: 

«Te just praegu mainisite kedagi isand Suni. Kas see võib olla kuulus õpetatud 
mees ja kirjanik Sun Ming, kes mõni aasta tagasi teenis palees tema keiserliku 
kõrguse õpetajana?» 

«Just nimelt. Isand Suni siinviibimine on meie kloostrile suureks auks! Nagu te 
teate, oli tema ekstsellentsil väljapaistev ametikarjäär. Ta oli palju aastaid pealinna 
prefekt ja läks erru pärast oma mõlema naise surma. Siis ta nimetati keiserlikuks 
koduõpetajaks. Kui ta keisrikojast lahkus, olid tema kolm poega täiskasvanud ja 
alustanud ametnikukarjääri ning ta otsustas pühendada talle j-äänud eluaastad 
filosoofilistele uuringutele, valides endale asupaigaks meie kloostri. Tema 
ekstsellents on viibinud siin juba kaks aastat.» Kloostri eestseisja noogutas aeglaselt 
ja siis jätkas ilmse rahuldustundega: «Õpetatud isand Suni kohalolek on tõepoolest 
erakordne au! Ja kõigest, mis meil toimub, ei hoia ta sugugi eemale, vastupidi — ta 
on meie elust igati huvitatud, järjekindlalt viibib ta meie templiteenistustel. Tema 


ekstsellents on seetõttu täiesti teadlik kõigist meie probleemidest ega keela meile 
kunagi oma väärtuslikku nõu.» 

Kohtunik Dile selgus, et küllap tal tuleb tahes-tahtmata teha viisakusvisiit sellele 
kõrgelseisvale isikule. Ta päris: 

«Missuguse kloostriosa on õpetatud isand oma eluasemeks valinud?» 

«Tema käsutuses on läänetorn. Kõrgeausus kohtab isand Suni kohe koosolekute 
saalis, kus ta vaatab etendust. Kõrgeausus näeb seal ka emand Paod, vaga lesknaist 
pealinnast. Emand jõudis siia mõne päeva eest koos tütrega, kelle nimi on Valge 
Roos ja kes soovib pühenduda usule. Siis on veel noorsand Zong Li, silmapaistev 
luuletaja, kes on meil viibinud juba mitu nädalat. Need on meie ainukesed külalised. 
Mitmed teised loobusid kavat- 

setud külastusest halva ilma tõttu. Peale selle on siin veel teatrimehe Kuan Lai 
näitlejate trupp, kuid loomulikult pole kõrgeausus huvitatud sellest alamat sorti rah- 
vast.» 

Kohtunik Di nuuskas pahaselt nina. Talle oli alati paistnud ebaõiglane, et 
enamasti pidasid inimesed teatritegemist häbistavaks elukutseks ja näitlejaid ja 
näitlejannasid enam-vähem põlualusteks. Ta oli oodanud kloostri eestseisjalt 
inimlikumat suhtumist. Ta ütles: 

«Minu arvates täidavad näitlejad kasulikku ülesannet. Nad annavad madala tasu 
eest sobivat meelelahutust lihtrahvale ja elavdavad sellega inimeste sageli üksluist 
elu. Pealegi tutvustavad ajaloolised näidendid vaatajatele meie rahva kuulsusrikast 
minevikku. Eelis, mis puudub, muide, teie müsteeriumietendustel.» 

Kloostri eestseisja sõnas jäigalt: 

«Meie müsteeriumnäidenditel on ennemini allegooriline kui ajalooline iseloom. 
Nende eesmärgiks on kuulutada tõde, nad pole seetõttu mingil viisil võrreldavad 
lihtlabaste teatritükkidega.» Et vähendada oma märkuse teravust, lisas ta 
naeratades: «Loodan siiski, et kõrgeausus ei leia neid olevat täiesti ilma ajaloolise 
aspektita. Kasutatavad maskid ja kostüümid valmistati rohkem kui saja aasta eest 
siin kloostris, nad on väärtuslikud muistised. Lubage, et juhatan kõrgeaususe nüüd 
saali. Etendus oa kestnud täna lõunast saadik ja praegu on käsil viimased! stseenid. 
Pärast seda serveeritakse söögisaalis lihtnei tagasihoidlik eine. Loodan, et 
kõrgeausus on nii lahke ja nõustub sellest osa võtma.» 

Kohtunikku vaevalt rõõmustas väljavaade istuda ametlikul pidusöögil, kuid 
kõrgema võimukandjana territoriaalses üksuses, kus asus klooster, ei saanud ta ära 
ütelda. 

«Võtan teie kutse vastu suurima heameelega,» vastas ta lahkelt. Nad tõusid ja 
eestseisja saatis kohtunikku ukse juurde. 

Kui nad väljas olid, vaatas eestseisja kiiresti poolpimedas koridoris mõlemale 
poole. Ta näis tundvat kergendust, et see oli täiesti inimtühi. Viisakalt juhatas ta 
kohtuniku kõrge, kahe poolega ukse juurde. 

Hiiglasaali sisenemisel tervitasid tulijaid gongide, simblite ja mingite kimedate 
keelpillide kõrvulukustavad helid. Need tulid munkade orkestrilt, kes istus vasakul 
pool väikesel poodiumil. Saali aastatega mustaks tõmbunud lage kandsid paljud 
kõrged, toekad sambad, mille vahel istus rohkem kui sada munka. Mitme tosina 
suure paber-laterna valgus langes nende kollastele rüüdele. 


Mungad tõusid aupaklikult püsti, kui kloostri eestseisja juhatas kohtunik Di piki 
keskmist käiku kõrgema poodiumi juurde, mis paiknes lava juures saali tagumises 
osas. Eestseisja istus kõrgekorjulisse, nikerdatud eebenipuust tugitooli ja palus 
kohtunikku istet võtta temast paremal. Kolmas tool eestseisja vasakul käel oli tühi. 

Eestseisja väike abi tuli ja teatas, et õpetatud isand Sun on lahkunud, kuid tuleb 
varsti tagasi. Eestseisja noogutas. Ta andis käsu tuua puuvilja ja muid kosutavaid 
suupisteid. 

Kohtunik Di jälgis uudishimulikult punaste laternatega valgustatud laval 
etenduvat suurejoonelist vaatemängu. Keskel seisis kõrge, kullatud puust aujärg, 
millel troonis punast ja rohelist värvi, kuldsete ilustustega rüüsse rõivastatud kaunis 
naine. Tema kõrget soengut kaunistasid rohked paberlilled, ristatud käte vahel 
hoidis ta nefriidist skeptrit. Ilmsesti kehastas naine Tao õpetuse lääne-para-diisi 
haldjate valitsejannat. 

Kaheksa tantsijat, seitse meest ja üks naine, seljas uhked pikad tikitud siidrüüd, 
esitasid valitsejanna ees aeglast tantsu piduliku muusika taktis. Nad kujutasid tao 
kaheksat surematut, kes avaldasid austust oma valitsejannale. 

«Kas need kaks naist on nunnad?» päris kohtunik. 

«E1,» kostis kloostri eestseisja, «valitsejannat mängib üks Kuani trupi näitlejanna, 
neiu Ting on vist tema nimi. Vaheajal esitas ta üsna hea akrobaatilise tantsu ja 
žŽong-leeris tasside ja alustassidega. Lillehaldjas on Kuani naine.» 

Kohtunik Di vaatas etendust tükk aega, kuid leidis, et see on kaunis tüütu. Talle 
tuli mõte, et ehk pole ta vastavas tujus. Pea lõhkus tal valutada, käed ja jalad olid 
jääkülmad. Ta vaatas teisel pool lava asuvat looži. See oli kolmest küljest varjatud 
punutud sirmiga, nii et mõlemad 

naised, kes istusid sees, jäid publikule nähtamatuks. Üks oli tüse emand, tugevasti 
mingitud, seljas ilus mustast damastist rüü, teine oli noor tütarlaps, samuti mustas, 
kuid ilma igasuguse mingita.; Tal oli kena, korrapärane nägu, kuid kulmud olid 
paksemad, kui peetakse sobivaks naisterahvale. Mõlemad vaatasid etendust süve- 
nenud tähelepanuga. Kloostri eestseisja, kes oli jälginud kohtunik Di pilku, ütles: 

«Need on emand Pao ja tema tütar Valge Roos.» 

Kergendustundega nägi kohtunik, et kaheksa surematut hakkasid lavalt lahkuma, 
neile järgnes valitsejanna, keda juhatasid lavalt ära kaks teenriteks rõivastatud 
munga-õpilast. Muusika lõppes suure pronksgongi pihta antud kõva löögiga, mis 
kajas läbi saali. Munkade hulgast tõusis heakskiitev sumin. Kohtunik Di aevastas 
jälle, talle tundus, et kuskilt puhub salalik tõmbetuul. 

«Tore etendus,» ütles ta eestseisja poole pöördudes. Silmanurgast nägi ta, et Tao 
Gan sammub üles poodiumile. Ta astus kohtunik Di tooli taha ja sosistas: 

«Eesistuja abi oli hõivatud, aga sain rääkida almuse-jagajaga, isand. Ta väidab, et 
neil pole hoonete põhiplaani.» 

Kohtunik Di noogutas. Saalis valitses taas vaikus. Lavale oli ilmunud jõulise 
kehaehitusega, laia ja liikuva näitle j anäoga mees. Ilmselt oli see näitetrupi 
peamees Kuan. Ta tegi sügava kummarduse kloostri eestseisja suunas ja siis teatas 
selgel häälel: «Teie pühaduse loal lõpetame nüüd nagu alati kombeks etenduse 
lühikese allegooriaga. See kujutab lunastust otsiva inimese katsumusi. Eksijat 
mängib neiu Ouyang. Teda kimbutab Teadmatus, keda mängib karu. Tänan teid.» 

Publiku imestunud sumin uppus kurva viisi sisse, mida katkestasid pikkade 
vasktrompetite kaeblikud huigatused. Valges, avarate varrukatega rüüs sale neiu 
tõusis lavale ja hakkas tantsima aeglast tantsu, pöörates end pidevalt, nii et tema 
varrukad ja punase ehisvöö otsad lipendasid õhus. Kohtunik Di vaatas pinevalt 


naise tugevasti gri-meeritud nägu, siis püüdis tabada pilguga tütarlast loožis teisel 
pool lava. Kuid tüse emand kummardus ettepoole, nii et tal ei läinud korda näha 
tütart. Imestunult sõnas ta Tao Ganile: 

«See pole näitlejanna, see on neiu Pao, kes istus teisel pool lava, sirmiga varjatud 
loožis!» 

Tao Gan tõusis kikivarvule. Ta ütles: 

«Üks noor tütarlaps istub seal praegugi, kõrgeausus. Ühe kaunis paksu emanda 
kõrval.» 

Tublisti kaela venitades heitis kohtunik Di veel korraks pilgu looži. 

«Jah, istub küll,» ütles ta pikkamisi. «Aga tal on nii hirmunud nägu, justkui oleks 
ta kummitust näinud. Ei tea, miks see näitlejanna on enda neiu Paoga nii sarnaseks 
grimeerinud. Võib-olla ta ...» 

Äkki katkestas ta oma jutu. Lavale oli ilmunud suur, hirmuäratava sõjamehena 
riietatud mees. Must, liibuv kostüüm rõhutas tema elastseid lihaselisi kehavorme. 
Punane valgus paistis ümmargusele kiivrile tema peas ja pikale mõõgale, mida ta 
käes keerutas. Nägu oli tal punaseks võõbatud, üle põskede käisid pikad valged 
viirud. 

«See on sama mees, keda nägin tüdrukuga!» sosistas kohtunik Di Tao Ganile. 
«Kutsu trupijuht siia!» 

Sõjamees oli esmajärguline mõõgavõitleja. Ümber tüdruku tantsides tegi ta pika 
mõõgaga mitu kiiret torget tema suunas. Nõtkelt vältis neiu torkeid. Siis lähenes 
mees talle, astudes osavalt trummipõrina taktis. Ta viibutas mõõka neiu pea kohal, 
virutades selle alla vihase hoobiga, mis läks õlast mööda üksnes juuksekarva jagu. 
Daamide loožist kostis terav karje. Kohtunik Di nägi, et neiu Pao oli püsti tõusnud 
ja vaatas pärani ning hirmu täis silmil laval olevat kahte näitlejat, käed kramplikult 
kinni looži rinnatisest. Tüse emand ütles paar sõna, kuid näis, nagu ei kuuleks 
tütarlaps midagi. 

Kohtunik vaatas taas lavale. 

«Üks vale liigutus ja õnnetus ongi käes!» ütles ta murelikult kloostri eestseisjale. 
«Kes see mees niisugune on?» 

«See on näitleja nimega Mo Mote,» vastas too. «Olen täiesti nõus, et ta tükib 
naisele liiga lähedale. Aga nüüd on ta ettevaatlikum.» 

Mõõgamees oli tõepoolest loobunud neiut ründamast, ta oli eemale läinud ja 
esitas pettetorkeid ja vigurvõtteid. Mehe võõbatud nägu välgatas veidralt laternate 
valgel. 

Kohtunik Di tooli kõrvale ilmus Tao Gan, kes esitles: «Kuan Lai, näitetrupi 
juht.». 

«Miks te ei teatanud, et Mo Mote võtab osa allegooria etendusest?» küsis 
kohtunik teravalt. 

Kuan naeratas. 

«Me sageli improviseerime pisut, isand,» ütles ta. «Mo Mote soovib näidata oma 
osavust mõõga võitlejana ja seepärast esineb Kahtluse osas, mis piinab eksijat.» 

«Minu maitse järgi on see liiga lähedal tõelistele piinadele,» sõnas kohtunik Di 
lühidalt. «Näete, jälle ründab ta tantsijannat!» 

Nüüd oli neiul ilmselt raskusi sõdalase õelatest mõõga-torgetest hoidumisega; ta 
rind kerkis ja vajus ja higitriibud voolasid mööda grimeeritud nägu. Kohtunikule 
näis, et tantsijanna vasaku käsivarrega on midagi korrast ära. Ta ei näinud selgesti 
laia, lehviva varruka tõttu, kuid paistis, et tantsijanna ei saa vasakut käsivart 


liigutada ja hoiab seda pidevalt keha ligi. Kohtunik ütles endale vihaselt, et kui ta 
hakkab igal pool nägema ühe käega tütarlapsi, peab ta katsuma kainet meelt 
säilitada. Ta ajas enda tugitoolis sirgu. Kiire mõõgalöök lõikas ära tüki tantsijanna 
lehvivast vasakust varrukast. Daamide loožist kostis hirmunud karje. 

Kohtunik tõusis püsti, et käskida mõõgamehel lõpetada. Kuid samal hetkel 
tütarlaps vilistas, mispeale astus lavale must kogukas karu. Loom pööras oma suure 
pea mõõga-mehe poole, too aga taganes kähku lavanurka. Kohtunik Di istus tagasi 
tugitooli. 

Karu mõmises ja läks siis aeglaselt oma rasket pead raputades tantsijanna juurde. 
Neiu näis väga kartvat, ta tõstis parema varruka näo ette. Karu üha lähenes. Muu- 
sika oli lõppenud. Valitses surmavaikus. 

«See kole loom tapab ta!» ütles kohtunik Di vihaselt. 

«Karu kuulub neiu Ouyangile, kõrgeausus,» ütles Kuan rahustavalt. «Tema 
kaelarihma kett on kinnitatud lavataguse samba külge.» 

Kohtunik Di ei öelnud midagi. Kogu asi ei meeldinud talle põrmugi. Ta pani 
tähele, et neiu Pao oli jälle istet võtnud, näis, nagu oleks ta kaotanud huvi etenduse 
vastu. Kuid näost oli ta ikka veel väga kahvatu. 

Sõdalane tegi lõpetuseks mõõgaga veel mõned vigur-võtted ja -torked ning kadus. 
Karu astus aeglaselt ringi ümber näitlejanna, kes esitas kiire tantsu, seistes tiireldes 
varvastel. 

«Kuhu see sell nüüd läks?» päris kohtunik Di Kuanilt 

«Ta läheb meie riietusruumi, isand,» kostis näitleja. 

«Küllap tahab kiiresti lahti saada grimmist ja kostüümist.» 

«Kas ta oli laval umbes tund aega tagasi?» päris kohtunik edasi. 

«Ta on olnud rakkes vaheajast saadik,» vastas Kuan naeratades. «Ja kogu aeg 
laval raske puust maskiga. Ta ju mängis Surmavaimu osa. Iga teine oleks nüüdseks 
puruväsinud, aga tema on erakordselt tugev. Seekord tuli ta uuesti lavale, sest ei 
suutnud vastu panna ahvatlusele demonstreerida oma võimeid.» 

Kohtunik Di ei kuulnud näitlejate peamehe viimaseid sõnu. Ta silmad olid lava 
küljes kinni, kus karu oli nüüd tõusnud tagajalgadele. Tigedalt urisedes püüdis ta 
hiigla-käppadega näitlejannat haarata. Neiu tõmbus tagasi, kuid äkki oli karu tal 
kallal hämmastava kiirusega. Rünnatav kukkus põrandale ja loom seisis tema kohal 
avatud lõugadega, kust paistsid pikkade kollaste hammaste read. 

Kohtunik surus maha karje. Äkki ronis neiu välja looma koguka kere alt ja tõusis 
nõtke liigutusega jalule. Ta patsutas karu pead, siis haaras tal kaelarihmast ja tegi 
sügava kummarduse. Ta viis looma lava taha, saadetuna publiku mürisevatest 
kiiduavaldustest. 

Kohtunik Di pühkis laubalt higi. Erutudes oli tal külmetus täiesti meelest läinud, 
nüüd aga ilmnes taas tugev peavalu. Ta tahtis tõusta, kuid eestseisja pani käe tema 
käsivarrele ja ütles: 

«Nüüd kannab luuletaja Zong Li ette epiloogi!» 

Noor, habemeta, kavala näoga mees seisis keset tühja lava. Ta kummardas ja 
alustas siis kõlava, hästi moduleeritud häälega: 


«Nüüd kuulake mind, mehed, naised, lugupeetud kõrgused 
ja mungad, ilmikvennad ning kõik õpilased samuti! 
Kõigile, kes te vaatasite lahkelt me näitemängu 

eksleva hinge piinavpikast rännakust ja kibedast 

kaotusest võitluses kahtluse ja nürimeele vastu, 


ütlen ma nüüd: ärge heituge! Kõik jõuame kohale! 

Kui ahistavalt kaua ka ei kestaks pimeduse võim, 
kulgemise vägi on püsiv — hoidkem siis tema ligi! 

Nii kõlab Suur Tõde, rüütatult nirusse värsirüüsse: 

kõik pimedus taganeb lõpuks, halb andma tõele peab teed, 
häbi ja häving on mustade varjude pärisosa, 

Just nagu hommikupilvedki pihustab Püsivalgus!» 

Ta kummardas veel kord sügavalt ja lahkus lavalt. Orkester hakkas finaali 


Luuletaja pilkab kloostri eestseisjat 


mängima. 

Kohtunik Di vaatas küsivalt kloostri eestseisja poole. 

Rääkida Hommikupilve-nimelises kloostris hommiku-pilvede pihustamisest, 
millest kõneles luuletuse viimane rida, oli väga halvaendeline, isegi jäme. Eestseisja 
käratas näitlejate peamehele: 

«Tooge siia see luuletaja!» Ja kohtunikule: «Mis häbematu lontrus!» 

Kui noormees nende ees seisis, pöördus eestseisja karmilt tema poole: 

«Mispärast panite luuletuse lõppu selle rea, noorsand Zong? See rikkus pühaliku 
sündmuse soodsa õhkkonna hoopiski!» 

Noormees näis olevat täiesti rahulik. Ta saatis eestseisjale nöökava pilgu ja vastas 
naeratades: 


«Viimane rida, pühadus? Ma kartsin, et võib-olla eelviimast rida peetakse 
ebasobivaks. Ei ole ju igakord kerge mi kähku leida sobivaid riime.» 

Eestseisjal oli parajasti vihane vastus keelel, kuid Zong jätkas rahulikult: 

«Lühikesed värsid on muidugi kergemad. Nagu näiteks see: 

«Üks ülem üleval, 

teine paksu võlvi all. 

Kokku kaks ülemat — 

üks peab kõnet munkadele, 

teine vaglavägedele.» 

Vihaselt põrutas kloostri eestseisja sauaga vastu põrandat. Ta nägu tõmbles. 
Kohtunik Di arvas, et ta vallandab otsekohe raevupuhangu. Kuid mehel läks korda 
ennast taltsutada. Ta ütles külmalt: 

«Te võite minna Zong.» 

Kloostri eestseisja tõusis püsti. Kohtunik pani tähele, et ta käed värisevad. 
Kohtunik Di jättis hüvasti Sobivate viisakussõnadega. 

Väljapääsu poole sammudes ütles kohtunik Di Tao Ganile: 

«Nüüd läheme näitlejate riietusruumi, pean rääkima selle selli — Mo Motega. 
Ega sa ei tea, kus see võiks olla?» 

«Tean küll, nende tuba on samal korrusel kus minugi, ühes kõrvalkoridoris.» 

«Küll on see üks sipelgapesa,» pomises kohtunik Di. «Ja mis rumal jutt see on, et 
põhiplaani pole? Seaduse kohaselt peab neil plaan olema!» 

«Tean küll, nende tuba on samal korrusel, kus minulgi ühes kõrval koridoris.» 

«Küll on see üks sipelgapesa,» pomises kohtunik Di. 

«Ja mis rumal jutt see on, et põhiplaani pole? Seaduse kohaselt peab neil plaan 
olema!» 

«Almustejagaja väidab, isand, et kõrgemal asuv osa, see tähendab templitagune 
kloostriosa, on suletud kõigile, välja arvatud kloostri eestseisja ja pühitsetud 
mungad. Keelatud osa ei ole lubatud kaardistada ega joonistada. Almustejagaja 
arvas ka, et ilma plaanita on elu kehv, sest klooster on väga suur. Isegi mungad ei 
leia vahel teed.» 

«Rumal olukord!» ütles kohtunik pahuralt. «Ainult sellepärast, et keisrikojas on 
suvatsetud tunda huvi taoismi vastu, arvavad siinsed tegelased, et seadus nende 
kohta ei käi. Ja kuuldub, et hoovkonnas on kasvamas ka budistlikud mõjud. Ei teagi 
öelda, kumb on hullem.» 

Ta sammus põiki üle saali kõrval asuvasse kirjutustuppa. Valvemungale teatas 
kohtunik, et kui on ümber riietunud, soovib ta, et keegi mungaõpilasist juhataks ta 
õpetatud isanda Suni poole. Tao Gan laenas mungalt laterna ja nad ootasid pisut 
kirjutustoa ees, et lasta mööda saalist lahkuvate munkade rodu. 

«Vaata kõiki neid tugeva kerega selle!» ütles kohtunik Di kibedalt. «Nad peaksid 
täitma oma ühiskondlikku kohust, abielluma ja lapsi soetama!» 

Ta aevastas. 

Tao Gan vaatas ülemust murelikult. Ta oli õppinud kohtunikku tundma kui 
erakordselt rahulikku meest, isegi kui teda häiriski miski, ei ilmutanud ta seda nii 
selgelt. 

Abiline küsis: 

«Kas see kloostri püha eestseisja andis rahuldava seletuse kolme siinse 
surmajuhtumi kohta?» 


«Ei andnud!» ütles kohtunik rõhutatult. «Asi on just nii, nagu ma arvasin: neis on 
väga kahtlasi asjaolusid; Kui oleme tagasi Hanyuanis, katsun surnud neiude pere- 
kondadelt saada rohkem andmeid tütarlaste kohta, siis aga tuleme tagasi siia 
kloostrisse kordnik Hongi, Ma Rongi, Jiao Tai, kirjutajate ja tosina korravalvuriga 
ja võtame ette põhjaliku uurimise. Ja pane tähele — sellest külastusest ma varem 
teada ei anna! See väike üllatus on mul tagavaraks meie sõbrale kloostri 
eestseisjale.» 

Tao Gan noogutas rahulolevalt ja ütles: 

«Almustejagaja rääkis mulle sama loo inimeste vaimudest, kes siin sada aastat 
tagasi tapeti. Nüüd ma tean, miks mungaõpilane seal koridoris nii hoolega kuulas!» 

«Miks?» päris kohtunik Di habet pühkides. 

«Käib kumu, isand, et need kummitused vahel sosistavad nimesid. See tähendab, 
et inimene, kes neid kuuleb, sureb peatselt.» 

«Rumal ebausk! Läheme üles näitlejate riietusruumi.» 

Kui nad esimesele mademele olid jõudnud, heitis kohtunik Di juhusliku pilgu 
parempoolsesse kitsasse, pimedasse koridori. Ta jäi seisma. Sale, valges kleidis 
tütarlaps kiirustas neist eemaldudes mööda koridori. 

«See on too karuga tüdruk!» ütles kohtunik kiiresti Tao Ganile. «Tahan temaga 
rääkida. Kuidas ta nimi oligi?» 

«Neiu Ouyang, isand.» 

Kohtunik järgnes valgele kujule. Jõudnud päris lähedale, ütles ta neiu selja tagant: 
«Üks hetk, neiu Ouyang!» 

Tütarlaps pöördus ehmunud hüüatusega. Kohtunik nägi, et ta nägu oli surmkaame 
ja silmad hirmust pärani. Ja jälle pani ta tähele näitlejanna suurt sarnasust neiu 
Paoga. Ta ütles lahkelt: 

«Ei ole põhjust karta, neiu Ouyang. Tahtsin ainult õnnitleda kordaläinud 
esinemise puhul. Pean ütlema, et...» 

«Tänan teid, isand!» katkestas neiu teda pehmel haritud häälel. «Pean kiirustama. 
Pean...» 

Ta vaatas kartlikult kohtuniku selja taha ja tahtis pöörduda, et edasi minna. 

«Ära jookse minema!» käskis kohtunik Di järsult. «Olen siinse paikkonna 
kohtunik ja tahan sinuga rääkida. Sa paistad olevat üpris erutatud. Kas vahest too 
näitleja Mo Mote tülitab sind?» 

Kärsitult raputas neiu oma väikest pead. 

«Pean minema karu söötma,» ütles ta rutuga. 

Kohtunik nägi, et neiu kogu aeg surus vasakut kätt vastu keha. Ta küsis teravalt: 

«Mis sinu vasakul käsivarrel viga on? Kas Mo vigastas sind mõõgaga?» 

«Oh ei, kunagi küünistas mind karu. Nüüd ma pean tõesti...» 

«Kardan, et kõrgeaususele mu luuletused ei meeldinud,» kostis nende selja tagant 
rõõmsameelne hääl. Kohtunik Di pöördus. Tema ees seisis Zong Li, kes tegi rõhu- 
tatult sügava kummarduse. 

«Ei meeldinud tõepoolest, noormees!» ütles kohtunik pahameelega. «Oleksin ma 
eestseisja, oleksin lasknud su otsekohe välja visata!» 

Ta pöördus taas neiu poole. Kuid see oli kadunud. 


«Eestseisja mõtleb põhjalikult järele, enne kui laseb mind välja visata, isand!» 
sõnas noor luuletaja tähtsalt. «Minu surnud isa, õpetaja Zong, oli siinse kloostri toe- 
taja ja minu perekond annetab praegugi veel järjekindlalt tõhusaid summasid 
kloostrile.» 

Kohtunik Di silmitses teda ülevalt alla ja alt üles. 

«Nii et sa siis oled erukuberner Zong Fameni poeg,» tähendas ta. «Kuberner oli 
tõsiselt õpetatud mees, olen lugenud tema provintsiaaladministratsiooni käsiraama- 
tut. Temale poleks sinu kohmakad vemmalvärsid küll meeldinud!» 

«Tahtsin ainult eestseisjat pisut õrritada,» ütles Zong piinliku moega. «See mees 
on nii kangesti oma tähtsust täis! Minu isa ei pidanud temast suurt midagi, isand.» 

«Isegi sel juhul,» ütles kohtunik, «näitas su luuletus erakordselt halba maitset. Ja 
mida tahtsid sa õieti öelda salmiga kahest eestseisjast?» 

«Kas siis kõrgeausus ei tea?» päris Zong Li imestunult. «Kahe aasta eest selle 
kloostri endine eestseisja Nefriit-peegel suri või kandus üle — nii on arvatavasti 
õige termin. Ta balsameeriti ja troonib nüüd krüptis Asutaja templi all pühapaigas, 
maa-aluses võlvkäigus. Nefriitpeegel oli väga püha mees — nii elus kui surmas.» 

Kohtunik Di vaikis. Tal oli muresid niigi küllalt, ka ilma Hommikupilve kloostri 
eestseisjate elulugudesse süvenemata. Ta sõnas: 

«Olen teel näitlejate riietusruumi, ega pea sind siin kauem kinni.» 

«Minagi pidin sinna minema,» ütles noormees aupaklikult. «Kas tohin 
kõrgeaususele teed näidata?» 

Ta juhatas nad ümber nurga pikka koridori, millel olid uksed kummaski seinas. 

«Kas neiu Ouyangi tuba on siin lähedal?» küsis kohtunik. 

«Natuke kaugemal,» vastas Zong. «Aga ma ei läheks sinna omapead, kõrgeausus! 
Karu on ohtlik.» 

«Ta peaks olema oma toas,» ütles kohtunik Di. «Kas sa ei näinud teda, kui äsja 
meie juurde tulid?» 

«Muidugi ei näinud ma teda!» ütles luuletaja imestunult. «Kuidas ta võiski siin 
olla? Just enne ülestulekut rääkisin temaga all saalis. Ta jäi sinna!» 

Kohtunik vaatas noormeest teraselt, siis pööras pilgu Tao Ganile. Abiline raputas 
pead, pikal näol nõutu ilme. 

Zong Li koputas koridori lõpu pool asuvale uksele. Nad astusid suurde, korratusse 
tuppa. Kuan Lai ja kaks naist tõusid kärmesti ümmarguse laua juurest, mille ääres 
nad olid istunud, ja tervitasid kohtunikku sügava kummardusega. 

Kuan esitles kena välimusega noort tütarlast neiu Tingi, näitlejannat, kes oli 
esinenud lääne-paradiisi valitsejanna osas. Ta lisas, et neiu eriala on akrobaatiline 
tants ja osavustrikid. Korratult riides keskealist naist esitles' ta oma abikaasana. 

Kohtunik Di ütles mõned lahked sõnad etenduse kohta. Näitlejate peamees näis 
vapustatud huvist, mida ilmutas tema trupi vastu see väljapaistev isik. Ta oli 
kahevahel, kas peaks paluma kohtunikku nendega koos lauda istuda või oleks see 
liiga jultunud. Kohtunik Di lahendas kimbatuse sellega, et istus lauda palumata. 
Zong Li istus tema vastu, veiniga täidetud lihtsa savikruusi taha. Tao Gan jäi seisma 
kohtunik Di tooli juurde. Siis küsis kohtunik: 

«Kus on neiu Ouyang ja Mo Mote? Tahaksin neidki tänada. Mo on tubli 
mõõgavõitleja ja neiu Ouyangi etendus karuga ajas mul juuksed peas püsti!» 

See lahke jutt ei aidanud peletada trupijuhi ebamugavust. Ta käsi värises 
kohtunikule veini valades, nii et osa loksus lauale. Mees vajus kohmetult istmele ja 
ütles: 


«Mo Mote on vist läinud panipaika oma kostüümi tagasi viima, isand.» Osutades 
kokkukägardatud, punaseplekilis-tele paberilehtedele grimeerimislaual, lisas ta: 
«Nähtavasti on ta juba siin käinud, et grimmi maha võtta. Mis puutub neiu Ouyangi, 
siis ütles ta mulle, et ta tuleb siia, kui on karule süüa andnud.» 

Kohtunik Di tõusis ja läks grimeerimislaua juurde, justkui tahaks ta peegli ees 
oma mütsi seada. Ta heitis hooletu pilgu kägardatud paberilehtedele ja grimmi- 
ning salvipottidele. Tal käis mõte läbi pea, et punased laigud paberil võivad olla ka 
vereplekid. Kui ta jälle lauda istus, pani ta tähele, et Kuani naine teda kartlikult 
silmitses. Ta jõi lonksu veini ning päris Kuanilt lähemat seletust ajalooliste 
näidendite lavastusvõtete kohta. 

Näitleja hakkas pikalt-laialt seletama. Kohtunik kuulas ainult poole kõrvaga; ta 
püüdis ühtlasi jälgida teiste lauasistujate vahel tekkinud jutuajamist. ( «Miks sa ei 
läinud neiu Ouyangile appi karu söötma?» küsis Zong Li neiu Tingilt. «Talle oleks 
see kindlasti meeldinud!» 

«Mis see sinu asi on!» nähvas neiu Ting. «Tegele oma roosidega.» 

Zong Li ütles kavalalt irvitades: 

«Neiu Pao on ju õige meeldiv tütarlaps, miks ei peaks ma talle luuletusi 
kirjutama? Tegin isegi sulle ühe, mu armas. Kuula: 

Õige arm, vale arm, 

homne arm, eilne arm — 

vänt käib mulgus mõnusasti, 

mulk ja mulk 

ei sobi hästi. 

Kohtunik Di pöördus. Neiu Ting oli näost punane. Kostis emand Kuani hääl: 

«Valige oma sõnu, noorsand Zong!» 

«Tahtsin teda ainult hoiatada,» ütles Zong Li, laskmata end häirida. 

«Kas te ei tea seda tuntud salmi, mida praegu pealinnas lauldakse? 


Kaks korda kümme — ikka oled veel neiu, 
homse õnne peale veel lootuses mõtled. 
Kolm korda kaheksa — ikka üksinda voodis, 
lootus on läinud, kurb ja külm on su saatus.» 


Neiu Ting tahtis vihaselt vastata, kuid kohtunik Di sekkus. Ta pöördus külmalt 
luuletaja poole: 

«Sa segad minu vestlust, noorsand Zong. Ühtlasi pean sulle ütlema, et mul on 
väga nõrk huumorimeel. Jäta oma 

naljad vastuvõtlikuma kuulajaskonna tarvis.» Ja Kuani poole pöördudes: «Pean 
minema, et pidusöögiks rõivastuda. Ärge tehke endale tüli minu 
väljajuhatamisega!» 

Andes Tao Ganile märku talle järgneda, lahkus kohtunik toast ja sulges ukse 
segadusseaetud trupijuhi nina ees. Ta sõnas abilisele: 

«Enne kui lähen üles, püüan leida Mo Mote. Sina jää siia ja joo veel mõni klaas 
nende inimestega. Mulle tundub siin mitmesuguseid põhjahoovusi. Sa pead katsuma 
välja uurida, mis mäng siin käib. Muide, mida see vilets värsisepp mõtles vända ja 
mulguga?» 

Tao Gan oli kimbatuses. Ta köhatas kurgu puhtaks ja vastas siis: 

«Need on ropud sõnad tänavalt, kõrgeausus. Vänt tähendab meest ja mulk naist.» 


«Selge. Nii et kui neiu Ouyang peaks välja ilmuma, katsu kindlaks teha, kui kaua 
ta all oli. Ta ei saanud olla üheaegselt kahes kohas!» 

«Luuletaja võis ju valetada, et kohtas neiu Ouyangi peosaalis, isand! Ja samuti ka 
siis, kui ta teeskles, et ei näinud neiut meiega kõnelemas. Koridor on küll tõepoolest 
väga kitsas ja me seisime keskel, kuid vaevalt võis neiu Ouyang jääda tal 
märkamata!» 

«Kui Zong Li õigust rääkis,» tähendas kohtunik, «siis tütarlaps, kellega me 
koridoris rääkisime, pidi olema neiu Pao, kes esines neiu Ouyangina. Kuid ei, see 
pole õige! Tütarlaps, keda me kohtasime, hoidis käsivart keha ligi ja neiu Pao 
kasutas mõlemat kätt, kui ta Mo mõõgamängust ehmudes looži rinnatisest kinni 
haaras. Mina ei saa millestki aru! Katsu välja uurida, mis võimalik, ja tule siis üles 
minu tuppa!» 

Ta võttis Tao Ganilt laterna ja astus trepi poole. Tao Gan läks tagasi näitlejate 
tuppa. 

Kohtunik Di arvas, et mäletab hästi panipaika viivat teed. Astudes järgmises 
hoones mööda treppi üles, märkas ta, et selg ja jalad valutavad. Ta ei teadnud 
arvata, kas see tuleb külmetusest või harjumatust pidevast trepist üles-alla 
käimisest. Ta mõtles endamisi, et Kuan on üsna meeldiv, kuid Zong Li on seda 
laadi ninakas noormees, kelle suhtes tal sümpaatiat ei jätku. Luuletaja näis olevat 
väga sõbralikus läbisaamises näitlejatega. Ilmselt tundis ta huvi neiu Pao vastu, kuid 
et too oli otsustanud nunnaks 

saada, siis paistis poeedil olevat tema suhtes vähe lootust. Zong Li ebadelikaatne 
vemmalvärss neiu Tingi kohta vihjas suhteile viimase ja neiu Ouyangi vahel. Kuid 
nende inimeste moraal kohtunikku ei puutunud, teda huvitas hoopis Mo Mote. 

Kohtunik Di ohkas, kui leidis enda lõpuks templilöövi peal asuva korruse 
tõmbetuuliselt trepimademelt. Läbi võrestiku kuulis ta munkade monotoonset 
lauluüminat, mis tõusis üles trepikoja kaudu, nähtavasti pidasid nad õhtupalvust. 

Paremal asuvasse koridori sisenedes pani ta imeks, et seal polnud valgustust. 
Laternat kõrgele tõstes taipas ta, et oli astunud valesse käiku. Paremas seinas ei 
olnud aknaid ja käik, milles ta viibis, oli kitsam kui see, mis viis panipaiga juurde. 
Madalatelt laepalkidelt rippusid alla ämblikuvõrgud. Ta tahtis parajasti ümber 
pöörduda ja tagasi sammuda, kui äkki kostis hääli. 

Kohtunik jäi seisma ja kuulatas, imestades, kust see sosin peaks kostma. Koridor 
oli tühi, selle lõpus paistis raske raudtrellistik. Ta sammus kuni sissekäiguni, kuid 
seal summutas munkade laul ebamäärased sosinad. Hämmeldunult kulmu 
kortsutades kõndis ta tagasi käigu keskpaika, et seal otsida ust. 

Siin kuulis ta taas sosistamist, kuid ta ei saanud aru ainsastki sõnast. Äkki aga 
kuulis ta omaenda nime: Di Renjiay. 

Siis valitses vaikus. 

Vihaselt sikutas kohtunik habet. Viirastuslik hääl oli häirinud teda rohkem, kui ta 
tahtis tunnistada. Siis aga võttis ta enda kokku. Küllap rääkisid mungad temast 
mõnes lähedal asuvas ruumis või käigus. Sageli tekkisid niisugustes vanades 
hoonetes kummalised kajad ja vastukajad. Ta seisis tükk aega kuulatades, kuid 
kõrvu ei kostnud midagi. Sosistamine oli lakanud. 

Õlgu kehitades läks ta tagasi mademele. Ja siin ta nägi, et oli tõepoolest pööranud 
ära valest kohast. Panipaika viiv läbikäik oli teisel pool. Ta tegi kiiresti tiiru ümber 
trepikoja ning leidis õige koridori; nüüd tundis ta ära 

kolm paremat kätt asuvat kitsast akent. Laoruumi uks oli lahti. Seestpoolt kostis 
hääli. 

Sisse astudes nägi ta pettunult, et ruumis olid ainult kaks munka. Nad toimetasid 
suure, punase lakiga kaetud nahkpauna luku kallal. Kohtunik ei näinud Mo Moted, 
kuid kiire pilk vasakpoolsele seinale näitas, et ümmargune raudkiiver rippus nüüd 
paigal soomusrüü kohal, ja et pikk mõõk oli pandud tagasi tuppe. Ta küsis vanemalt 
mehelt: 

«Kas oled näinud näitlejat Mo Moted?» 

«Ei, kõrgeausus,» vastas munk. «Aga me alles tulime siia, nähtavasti oli ta juba 
ära läinud.» 

Mees kõneles igati viisakalt, kuid kohtunikule ei meeldinud pahur pilk, millega 
noorem munk, pikk, laiaõlgne sell, teda kahtlustavalt vaatas. 

«Tahtsin talle kui osavale mõõga võitle j ale kiitust avaldada,» sõnas kohtunik Di 
möödaminnes. Ilmselt oli näitleja läinud tagasi Kuani tuppa ja küllap Tao Gan 
hoiab tal seal silma peal. 

Kohtunik hakkas minema oma tubade poole idatiiva kolmandal korrusel, kuhu oli 
hulk maad. 

Ta tundis suurt väsimust, kui lõpuks koputas riietusruumi uksele. Üks 
ümmardajaist avas talle. Teised valmistasid õhtueineks riisi nurgas asuval söeahjul. 

Magamistoas leidis kohtunik Di oma kolm naist, kes istusid teelaua ümber 
doominot mängides. Kui nad teda tervitades tõusid, ütles kohtuniku emand 
rõõmustades: 

«Te jõudsite parajaks ajaks, et enne õhtusööki veel partii doominot mängida.» 

Kohtunik vaatas igatsevalt laual lebavatele mängukivi-dele, sest doomino oli tema 
lemmikmäng. Ta ütles: 

«Oma suureks kurvastuseks ei saa ma siin teiega õhtust süüa. Pean osa võtma 
pidusöögist, mille kloostri eestseisja all korraldab. Pealegi elab siin üks endine 
keiserlik õpetaja, mul pole lihtsalt võimalik keelduda.» 

«Taevas tule appi!» hüüdis emand, «see tähendab, et pean tegema tema abikaasale 
viisakusvisiidi!» 

«Ei ole vaja, õpetaja on lesk. Kuid pean teda külastama enne pidusööki. Ole nii 
lahke ja võta välja mu pidulikud rõivad!» 

Ta nuuskas kõvasti nina. 

«Kui hea, et ma ei pea riietuma!» ütles naine kergendustundega. «Aga on häbiasi, 
et teil tuleb veel nende asja- 

dega tegelda. Teil on ilmsesti kõva nohu. Silmadki jooksevad vett!» 

Sellal kui ta avas rõivakirstu ja hakkas välja võtma kohtunik Di rohelist 
brokaatrüüd, ütles teine liignaine: 

«Teen teile apelsinikoortest puderhautise kompressi. Kui see on ümber pea, on 
teil homme enesetunne hoopis parem!» 

«Kuidas ma saan istuda pidulauas, mähis ümber pea!» hüüdis kohtunik kohkunult. 
«Ma ju näeksin välja hoopis narr!» 

«Te võite ju tõmmata mütsi üle mähise,» ütles emand asjalikult, kui ta aitas 
kohtunikul riietuda. «Siis ei märka mähist mitte keegi!» 

Kohtunik pomises protesteerivalt, kuid teine liignaine oli juba võtnud peotäie 
kuivatatud apelsinikoori neil reisil kaasas olevast arstimitelaekast ja pani need 
kuuma veega täidetud kaussi. Kui koored olid tublisti paisunud, pani esimene 


liignaine need linasest riidest sideme sisse ja koos sidusid naised sideme tugevasti 
ümber kohtuniku pea. 

Emand tõmbas mehel sametmütsi kõvasti üle kõrvade ja ütles: 

«Palun väga, mitte midagi ei paista välja!» 

Kohtunik Di tänas naisi. Ta lubas tulla üles, niipea kui pidusöök on lõppenud. 
Ukse juures pöördus ta ja lisas: 

«Täna öösel liigub siin igat sorti inimesi, nii et pange koridori viiv uks lukku ja 
riivi ja ärge laske kedagi sisse, enne kui ümmardajad pole selgeks teinud, kes ta 
On.» 

Ta astus riietusruumi, kus ootas Tao Gan. Kohtunik käskis ümmardajail minna 
magamistuppa tema naistele teed serveerima. Nad istusid Tao Ganiga nurgalaua 
juurde ja kohtunik küsis tasasel häälel: 

«Kas Mo Mote tuli Kuani tuppa? Mina teda kätte ei saanud.» 

«Ei,» vastas Tao Gan, «ta ilmselt liigub siin kuskil ringi. Kuid varsti pärast teie 
lahkumist tuli neiu Ouyang. Ilma grimmita ta neiu Paoga sarnane pole, kuid tal on 
samasugune korrapärane ovaalne nägu. Ma arvan, et see, keda nägime koridoris, oli 
neiu Pao, sest nagu te kindlasti mäletate, rääkis ta pehmel, meeldival häälel, neiu 
Ouyangi kõne aga on ennemini karm ja pisut kähe. Ja kuigi ma ei pea ennast 
naistetundjaks, näib mulle, et 

tütarlaps, keda kohtasime, oli ümaram kui neiu Ouyang, kes on rohkem 
kondisevõitu.» 

«Aga ometi ei kasutanud tütarlaps, keda me kohtasime, vasakut käsivart, just nagu 
neiu Ouyangki. Millest ta rääkis?» 

«paistab, et ta on üsna sõnaaher. Ta läks alles siis natuke elavamaks, kui juhtisin 
jutu akrobaatilistele tantsudele, ta hakkas neiu Tingiga nende üle rääkima.- Mär- 
kisin möödaminnes neiu Ouyangi kohtumist saalis Zong Liga. Selle peale ta ütles 
ainult kibestunult, et Zong Li on tüütu sell. Siis ütlesin, et teile ei meeldinud, kuidas 
ta jutuajamise teiega äkki pooleli jättis ja kadus. Ta vaatas; mind teraselt ja ütles 
ebamääraselt, et karu vajab palju hoolt.» 

«Keegi veab meid ninapidi!» hüüatas kohtunik Di viha» selt habet sikutades. Siis 
aga küsis: «Mida nad Mo Moto kohta rääkisid?» 

«Paistab, et sel mehel on üpris korratud eluviisid. Vahel ta ühineb trupiga umbes 
kuuks ajaks, siis kaoö jälle. Ta esitab alati lurjuste osi ja Kuani arvates võib see 
mehe lõpuks natuke hellaks teha. Jutust võis aru, saada, et Mole meeldib neiu Ting, 
kuid tema Most ei hooli. Sellepärast on Mo kangesti armukade neiu Ouyangi peale; 
ta kahtlustab, et näitlejannadel on omavaheline sõprus, nii nagu Zong Li oma 
luuletuses vihjas. Isegi Kuan arvas, et Mo läks natuke liiga kaugele, kui hirmutas 
neiu Ouyangi mõõgatantsu ajal, kuid ta ütles ka, et kuna tüdruk käib ringi selle 
koleda karuga, siis pole tal vaja kedagi karta. Loom käib oma perenaisega kaasas ja 
kuulab sõna nagu sülekoer, keegi teine aga ei julge tema lähedale tulla. Ta on väga 
tige.» 

«Keeruline mõistatus!» pomises kohtunik. «Oletame, et neiu Ouyang või neiu Pao 
jooksis parajasti Mo Mote eesj ära, kui me teda koridoris kohtasime, ja et Mo on 
ohtlik hull. See sobiks kokku kummalise stseeniga, mis paistis läbi akna. Mees, 
keda nägin, pidi olema Mo Mote, kuid kes oli tüdruk, keda ta ründas? Peame välja 
uurima, kai siin kloostris elab veel naisi peale nende, keda teame.» 

«Ma ei julgenud pärida vigastatud naise kohta ilm” teie käsuta, isand,» ütles Tao 
Gan. «Aga ma ei usu, e]| siin oleks veel teisi naisi peale Kuani naise, mõlema näit»* 
lejanna ja muidugi emand Pao ning tema tütre.» 


«Ära unusta, et oleme näinud ainult väikest osa sellest 

kloostrist,» märkis kohtunik. «Taevas teab, mis toimub hoone väliskülalistele 
suletud osas! Ja meil pole isegi kloostri plaani! Olgu, lähen nüüd ja teen visiidi 
õpetatud Isandale Sunile. Sina mine tagasi näitlejate juurde. Kui tabamatu Mo Mote 
ilmub, ime ennast tema külge nagu kaan ja mine temaga ühes pidusöögile. Seal 
saame pärast kokku.» 

Kohtunikku oodates seisis koridoris mungaõpilane. 

«Kas peame välja minema, et jõuda läänetorni?» päris kohtunik Di. Vihm pladises 
ikka veel vastu aknaluuke ja tal polnud tahtmist oma pidurüüd märjaks kasta. 

«Oh ei, isand,» kostis teejuht. «Me jõuame läänetiiba templisaali kohal oleva 
käigu kaudu.» 

«Jälle trepid,» torises kohtunik. 

Nad astusid nüüd juba tuttavat teed, mis viis templilöövi kohal asuva mademe 
juurde. Mungaõpilane valis panipaiga juurde viiva koridori vastas paikneva 
läbipääsu. See oli pikk, sirge koridor, mida valgustas üksainus katkine latern. 

Teejuhi kannul käies oli kohtunik Dil äkki ebameeldiv tunne, et selja tagant keegi 
teda jälgib. Ta jäi seisma ja Vaatas üle õla. Ning nägi koridori lõpus midagi tumedat 
vilksatamas. Võimalik, et see oli hallis mantlis mees. Teed jätkates küsis ta 
mungaõpilaselt: 

«Kas ka mungad kasutavad sageli seda läbikäiku?» 

«Oh ei, isand. Ma valisin selle ainult põhjusel, et see säästis meid välja vihma 
kätte minemast. Kõik, kellel on äsja läänetorni, lähevad sinna keerdtrepi kaudu, mis 
asub sissekäigu lähedal, söögisaali ees.» 

Kui nad olid päral hoone lääneosas asuvas väikeses nelinurkses eesruumis, jäi 
kohtunik seisma, et orienteeruda. 

«Kuhu see viib?» küsis ta, osutades paremat kätt asuvale kitsale uksele. 

«Siit pääseb õuduste galeriisse, isand, mis asub kesk-hpovi vasakus tiivas, templi 
taga. Aga meid, õpilasi, sinna ei lubata.» 

«Minu arvates oleks selle galeriiga tutvumine heaks õpetuseks patutegude vastu!» 
märkis kohtunik Di. Ta 

teadis, et igas suuremas taoistlikus kloostris leidus galerii kus seinamaalidena või 
savi- või puuskulptuuridena olid kujutatud õudsete üksikasjadeni karistused, mida 
jagatakse patustajatele kümnes tao põrgus. 

Kui nad sammusid mõne astme võrra vasakule üles, hoiatas teejuht: 

«Vaadake ette, isand! Õpetatud isanda korteri esisel mademel parandatakse trepi 
käsipuud. Palun hoidke tihedasti minu lähedale!» 

Kui kohtunik Di seisis mademel kõrge, punase lakiga kaetud ukse ees, nägi ta, et 
osa käsipuust tõepoolest puudus. Ta vaatas alla pimedasse trepišahti. See näis olevat 
väga sügav. 

«Siin on trepp, millest ma ennist rääkisin, ta viib alla läänetiiba,» seletas 
mungaõpilane. «Trepp lõpeb kolm korrust allpool, söögisaali ees.» 

Kohtunik Di andis oma suure punase visiitkaardi saatja kätte. Too koputas uksele. 

Kellegi kõmisev hääl hõikas nad sisse. 


Nelja kõrge hõbekandelaabri heledas valguses istus kõrget kasvu mees suure 
raamatute ja paberitega kuhjatud laua juures ning luges. Mungaõpilane kummardas 
sügavalt ja pani visiitkaardi lauale. Õpetatud isand Sun heitis pilgu kaardile, tõusis 
siis kiiresti ja astus ettepoole, et kohtunikku tervitada. 

«Sina siis oledki meie paikkonna kohtunik!» ütles ta sügaval, kõlaval häälel. 
«Tere tulemast Hommikupilve kloostrisse, Di!» 

Kohtunik Di kummardas, hoides oma käsivarsi rüü laiades varrukates aupaklikult 
vaheliti. 

«Ei oleks kunagi julgenud loota, isand,» ütles ta, «et teel juhtunud äpardus võiks 
anda ammuigatsetud võimaluse avaldada oma lugupidamist nii väljapaistvale isi- 
kule. » 

«Jätame kõik tühjad formaalsused, Di!» ütles Sun joviaalselt. «Istu siia minu 
kirjutuslaua ette, kuni sean need Paberid korda.» 

Istudes tagasi laua taha tugitooli, ütles ta mungaõpi-lasele, kes oli valanud teed 
kahte tassi: «Tänan sind, mu P“iss, sa võid nüüd minna. Kannan ise külalise eest 
hoolt.» 

Aromaatset jasmiiniteed rüübates vaatas kohtunik peremeest, kes kiiresti sorteeris 
tema ees lebavaid pabereid. Aa oh niisama pikk kui kohtunik, kuid tugeva kondiga. 

Kohtunik Di külastab tähtsat isikut 


Mehe jäme kael oli pooleldi mattunud laiade kumerate otsade vahele. Kohtunik 
Di teadis, et keiserlik õpetaja pidi olema ligi kuuekümnene, kuid tema roosal, 
ümaral näol ei olnud ühtegi kortsu. Lühike hall habemerõngas 

44 

kasvas ümber lõua, hõbehallid juuksed olid soetud otse laubalt tahapoole ja paksu 
võidega plaasterdatud suure, ümmarguse pea ligi. Võtnud omaks taoistist eraku 
staatuse, ei kandnud ta peakatet. Mehe vurrud olid lühikeseks pügatud, kuid kulmud 
kasvasid paksult puhmas. Kõik tema ümber osutas, et tegemist on tähelepanuväärt 
isiksusega. 

Kohtunik Di luges läbi mõned seintel rippuvad lahti-rullitud pärgamendile 
kirjutatud taoistlikud laused. Siis lükkas Sun sorteeritud paberid kõrvale.- Puurides 
kohtunikku läbitungiva pilguga, küsis ta: 

«Sa mainisid äpardust teel. Loodetavasti polnud see midagi tõsisemat?» 

«Oh ei, isand! Veetsin kaks nädalat pealinnas ja täna varahommikul lahkusin sealt 
kaetud reisivankris, et sõita tagasi Hanyuani. Lootsime olla kodus enne õhtueinet. 
Kuid varsti pärast seda, kui olime ületanud ringkonna piiri, läks ilm halvemaks, ja 
kui olime siin ülal mägedes, murdus vankril telg. Sellepärast olin sunnitud paluma 
peavarju siin kloostris. Lahkume homme hommikul; mulle öeldi, et need tormid ei 
kesta kaua.» 


«Õnnetus sulle, õnn mulle!» ütles Sun naeratades. «Mulle on alati meeldinud juttu 
ajada võimekate noorte ametnikkudega. Sa oleksid pidanud varem siia tulema, Di! 
See klooster kuulub sinu piirkonda.» 

«Olen olnud väga hooletu, isand!» ütles kohtunik kärmesti. «Asi on selles, et 
Hanyuanis oli sekeldusi ja.. .» 

«Olen sellest kuulnud!» katkestas tema sõnad Sun. «Sa tegid seal tublisti tööd, Di. 
Tegelikult hoidsid sa ära ulatuslikud rahutused.» 

Kohtunik vastas komplimendile kummardusega. Ta ütles: 

«Tingimata tulen peatselt siia tagasi, et saada lähemaid juhtnööre teie 
ekstsellentsilt.» Kuna see õpetatud ja kogemustega kõrge ametnik oli ilmselt 
sõbralikult häälestatud, arvas ta, et peaks katsuma selgitada vigastatud alasti naise 
probleemi vähemalt ühe aspekti.- Pärast hetkelist kõhklust alustas kohtunik uuesti: 
«Kas tohin võtta endale vabaduse ja küsida nõu teie auväärsuselt kummalise 
elamuse asjus, mis mul siin äsja oli?» 

«Tingimata! Mis juhtus ja kus?» 

«Õigupoolest,» ütles kohtunik Di pisut ebaledes, «rna ei teagi, mis just täpselt 
juhtus. Kui läksin üles mulle 

45 

määratud tubadesse, nägin lühikese hetke vältel stseeni, mis pidi juhtuma rohkem 
kui sada aastat tagasi, kui sõdurid nottisid siin maha mässulisi. Kas niisugused asjad 
on võimalikud?» Sun surus end vastu tooli seljatuge. Ta ütles tõsiselt: «Ma ei 
ütleks, et see on võimatu, Di. Kas ei juhtu sageli, et kui astud mõnesse tühja ruumi, 
tead kindlasti, et mõne hetke eest on seal keegi olnud? Sa ei saa seda seletada, sul 
on lihtsalt tunne. See tähendab, et inimene, kes oli ruumis enne sind, jättis enesest 
sinna midagi maha. Ometi ei teinud ta seal midagi erilist, võib-olla ta lihtsalt vaatas 
mõnda raamatut või kirjutas kirja. Kuid kujutle, et toosama mees suri selles ruumis 
vägivaldset surma. Võib igati eeldada, et selle hetke kohutavad emotsioonid 
imbuvad ruumi õhkkonda ja seda nii sügavalt, et jäävad sinna aastaiks. Kui 
ülisensitiivne isik või isik, kes on muutunud ülisensitiivseks suure väsimuse tõttu, 
juhtub astuma sinna tuppa, võib ta täiesti usutavalt tunnetada ruumi atmosfääris 
peituvaid emotsioone. Kas sulle ei näi, et niisugused mõttekäigud võiksid seletada 
pilti, mida sa nägid, Di?» 

Kohtunik noogutas aeglaselt. Ilmsesti oli Sun palju mõtelnud sääraste raskesti 
seletatavate asjade üle. Seletus teda ei veennud, kuid see oli üks võimalusi, mida tal 
tuli meeles pidada. Ta sõnas viisakalt: 

«Küllap teil on õigus, isand. Olen tõepoolest üsna väsinud ja lisaks sellele 
külmetusin väljas vihma käes. Selles seisukorras...» 

«Külmetus? Mul pole kolmkümmend aastat olnud külmetust!» katkestas Sun 
tema sõnad. «Kuid ma elan kindla korra järgi, hoolitsedes oma vitaalsuse tuuma 
eest.» 

«Kas te usute taoistlikku teooriat surematuse saavutamise kohta käesolevas elus, 
isand?» päris kohtunik Di mõningase pettumusega. 

«Muidugi mitte!» vastas Sun põlglikult. «Iga mees on surematu, kuid ainult sel 
määral, kui ta elab edasi oma järglastes. Taevas on piiranud inimelu kestust mõnede 
aastakümnetega, kõik katsed pikendada elu üle selle püri on asjatud. Mille poole 
peaksime püüdma, on see: elada oma üürike elu nii, et vaim ja keha oleksid terved. 
Seda aga on võimalik saavutada, elades loomulikumalt, kui oleme harjunud, eriti 
söögiharjumusi parandades. Jälgi hoolega, mida sa sööd, Di!» 

«Olen Kong Fuzi järgija,» ütles kohtunik, «kuid möönan täiesti, et ka Tao 
õpetuses peituvad sügavad tarkused. » 

«Taoism jätkab sealt, kus Kong Fuzi lõpetas,» märkis õpetaja Sun. 
«Konfutsianism seletab, kuidas inimene peab käituma korraldatud ühiskonna 
liikmena. Taoism seletab inimese suhteid universumiga, millest ühiskonnakorraldus 
on ainult üks külgi.» 

Kohtunik Di ei olnud just sobivas meeleolus süvenenud filosoofiliseks 
diskussiooniks. Kuid ta tundis, et ei tohiks enne lahkuda, kui on üritanud selgitada 
kahte asja. Pärast sobilikku pausi küsis ta: 

«Kas on mõeldav, isand, et kloostris tegutseb ebasoovitavaid inimesi väljastpoolt? 
Just praegu, kui mungaõpilane mind siia juhatas, oli mul tunne, et keegi käib meie 
kannul. Et olla täpne — see oli siis, kui olime koridoris, mis ühendab löövi selle 
torniga.» 

Õpetaja Sun vaatas teda küsiva pilguga. Ta mõtles tükk aega, siis aga küsis 
äkitselt: 

«Kas sulle maitsevad kalaroad?» 

«Maitsevad küll,» vastas kohtunik hämmastunult. 

«Selge! Kala ummistab sinu süsteemi, mu sõber. Aeglustab vereringvoolu ja see 
mõjub närvidele. See paneb sind nägema ja kuulma asju, mida pole olemas! Minu 
arvates on rabarber see, mida sa vajad. Puhastab verd. Vaatan järele, mul on üsna 
tõhus kogu arstiraamatuid. Tuleta mulle homme hommikul meelde. Panen sinu 
jaoks kirja üksikasjaliku dieedi.» 

«Suur tänu, isand. Ei tahaks teid küll kuidagi tülitada, kuid oleksin teile ülimalt 
tänulik, kui valgustaksite mind ühes teises küsimuses, mis mulle mõistatuseks on 
olnud. Olen kuulnud räägitavat, et mõned taoistid peavad usulisel ettekäändel 
salajas orgiaid ning sunnivad noori naisi neist osa võtma. Kas niisugustel väidetel 
võib olla tõepõhja?» 

«Muidugi on see täielik lollus!» hüüdis õpetaja Sun. «Taevased väed, kuidas 
võiksime meie, taoistid, meile lubatud rangel dieedil pidada orgiaid? Orgiad, või 
veel!» Ta tõusis toolist ja lisas: «Nüüd peaksime alla minema. Peatsed peab algama 
pidusöök ja küllap kloostri eestseisja ootab meid. Pean sind- hoiatama, et ta pole 
just enti sügav teadusemees, kuid tal on head tahtmist ja kloostri juhtimisega tuleb 
ta igati tublilt toime.» 

«See on vististi raske ülesanne,» ütles kohtunik Di samuti tõustes. «Klooster on 
nagu väike linn. Ma vaataksin heameelega siin pisut ringi, kuid mulle öeldi, et neil 
pole põhiplaani, ja et niikuinii on templi taga asuv osa külalistele suletud.» 


sissepääs 


«Puhas pettusevärk! Mõeldud ainult selleks, et kergeusklikule rahvahulgale mõju 
avaldada! Olen öelnud kloostri eestseisjale taevas teab kui mitu korda, et kloostril 
peab olema põhiplaan. Ametlikult tunnustatud jumala-kummardamise kohtade 
määruse p. 28. Vaata siia Di, saan sulle praegu kiirülevaate anda.» Seina juurde 
astudes osutas ta seal rippuvale kirjarullile ja jätkas: «See on visand, mille ise 
joonistasin. Tegelikult täiesti lihtne asi. Inimesed, kes rajasid kloostri kahesaja aasta 
eest, soovisid, et põhiplaanis kajastuks Universum ja samal ajal ka Inimene, kui 
universumi miniatuurne koopia. Kogu kompleksi kuju on ovaal, mis esindab 
Alguste Lätet. Hoone, esiküljega lõuna poole, on ehitatud neljal tasandil vastu 
mäeveeru. Piki kogu idakülge kulgeb sügav kuristik. Läänes on mets. 

Niisiis — alustame eesõuelt, mis on kolmnurgakujüline ja mida piiravad köögid, 
tallid, ilmikvendade ning õpilaste eluruumid. Siis tuleb templiõu, mille kummalgi 
küljel on ristkülik, et märgistada kaht suurt, kolme korrusega ehitist. Läänetiivas on 
alumisel korrusel söögisaal, raamatukogu on järgmisel korrusel, kloostri eestseisja 
abi, aimustejagaja ja registripidaja korterid on veel korrus kõrgemal. Idatiivas on 
allkorral suur koosolekute saal, kus praegu .esitatakse müsteeriumi, ja kirjutustoad. 
Järgmisel kahel korrusel on ruumid väliskülaliste jaoks. Sina ja sinu perekond 
paigutati arvatavasti sealsetesse ruumidesse?» 

«Jah,» vastas kohtunik, «oleme kolmanda korruse kirdenurgas, kaks suurt, 
mugavat tuba.» 

«Tore. Läheme edasi. Templiõue lõpus on tempel — seal on mõned head 
vanaaegsed raidkujud, mida maksab vaadata. Templi taga on keskõu, igas nurgas 
torn. Sa oled praegu siin, edelatornis, mis anti mulle kasutada. Õue vasakul pool on 
õuduste galerii — mööndus lihtsameelsetele uskujatele, Di! Paremal on pühitsetud 
munkade eluruumid ja päris taga, värava peal, eestseisja korter. Lõpetuseks on 
ringikujuline osa, pühamu. Kokkuvõttes on meil järjekorras kolmnurk, kaks 
ristkülikut, üks ristkülik ja 

ring. Igal neist kujudest on teatud müstiline mõte kuid selle jätame praegu 
kõrvale. Peaasi on, et sa nüüd tead kuidas orienteeruda. Muidugi on kloostris sadu 
käike koridore ja treppe, mis ühendavad kõiki ehitisi omavahel, aga kui jätad 
meelde selle plaani, ei saa sa kuigi palju eksida!» 

«Aitäh teile, isand!» ütles kohtunik Di tänulikult «Mis ehitused on pühamus?» 

«Ainult väike pagood, seal on urn asutajapühaku tuhaga.» 


«Kas kloostri selles osas ei ela kedagi?» «Muidugi mitte! Olen seal käinud, seal 
pole muud kui pagood ja selle ümber müür. Et aga seda peetakse kõige pühamaks 
paigaks kloostris, siis ei joonistanud ma täpsemini, et mitte pahandada meie head 
eestseisjat. Asemele panin poolitatud sõõri, mida sa näed joonisel üleval, see on 
taoistlik universumi toimimise sümbol. Sõõr kujutab kahe ürgalgse jõu vastastikust 
mõju, igavest loodusrütmi, mida me nimetame taoks. Sa võid neid kahte jõudu 
nimetada valguseks ja varjuks, positiivseks ja negatiivseks, meheks ja naiseks, 
päikeseks ja kuuks — kuidas sulle meeldib! Sõõr näitab, kuidas positiivne jõud, 
langedes madalaimasse seisu, ühineb negatiivsega, ja kuidas negatiivne jõud, 
tõustes seniiti, muutub loomulikult kõige madalamal tasemel positiivseks. Nõnda 
väljendab lihtne sümbol tao ülimat tõde!» 

«Mida tähendavad täpid kummagi poole sees?» küsis kohtunik Di, kel tahes- 
tahtmata oli tekkinud huvi õpetaja seletuste vastu. 

«See tähendab, et positiivses peitub negatiivse alge ja vastupidi. See käib kõikide 
loodusnähtuste kohta, kaasa arvatud mees ja naine. Sa ju tead, et igas mehes leidub 
naiselik element ja igas naises mehelik joon.» 

«Täiesti tõsi,» ütles kohtunik mõtlikult. Ja lisas siis: «Oleksin justkui kuskil 
näinud seda sõõri horisontaalse poolitusjoonega. Kas sellel on mõni iseäralik 
tähendus?» 

«Mulle on see tundmatu. Poolitav joon peab käima ülevalt alla nagu minu 
joonisel. Kuid ärme jätame eestseisjat ootama. Mu vana sõber on pisut tähenärija.» 
Kui nad uksest välja astusid, lisas Sun kiiresti: «Ole ettevaatlik, siin on käsipuu 
katki! Töömungad pidid tulema ja äräi parandama, aga nad ütlevad, et peo 
ettevalmistused pole andnud mahti. Olgu kuidas on, laiskvorstide kari on nad 
igatahes! Oota, toetan su käsivart, mina kõrgusekartuse all ei kannata!» 

Koos astusid nad mööda keerdtreppi alla. Trepikojas oli külm ja rõske. Kohtunik 
Di oli rõõmus, kui nad sisenesid alumisel korrusel paiknevasse söögisaali, mida 
tublisti kütsid mitmed söeahjud. 

Kloostri eestseisja väike abi tuli neid tervitama, kissitades seejuures närviliselt 
silmi. Mehel läksid sõnad suus segamini, sest ta püüdis kõigest väest olla võrdselt 
viisakas nii õpetaja Suni kui kohtunik Diga. Ta juhatas külalised peolaua juurde 
söögisaali tagumises otsas, kus eestseisja neid ootas. Kohtunik Di soovis, et õpetaja 
Sun istuks eestseisja paremal käel. Sun aga ütles, et ta on ainult erus olev õpetatud 
mees ilma ametliku auastmeta ja et kohtunik kui keiserliku valitsuse esindaja peab 
istuma aukohal. Lõpuks pidi kohtunik alla andma ja kolm meest võtsid istet. 
Eestseisja abi, almustejagaja ja Žong Li istusid kõrval asuva väiksema laua äärde. 

Eestseisja tõstis tassi ja jõi oma kahe väljapaistva lauakaaslase terviseks. See oli 
märguandeks nende ees nelja pika laua ääres istuvatele arvukatele munkadele võtta 
pihku söömispulgad, mis sündis suure innuga. Kohtunik Di pani tähele, et Kuan 
Lai, tema naine ja mõlemad näitlejannad istusid eraldi lauas söögisaali sissekäigu 
lähedal, nendega koos istus ka Tao Gan. Mo Moted ei olnud näha. 

Kahtlevalt põrnitses kohtunik külma praetud kala, mille eestseisja tema taldrikule 
pani. Vaagen kliistritao-hse riisi- ja rosinaroaga ei paistnud samuti kuigi isuäratav. 
Tal polnud vähimatki isu. Et varjata oma vähest Kiivi toidu vastu, sõnas ta: 

«Ma arvasin, et taoistlikes kloostrites kala ega liha ei sööda.» 

«Meil peetakse tõepoolest rangelt kinni kloostrikor-rast,» ütles kloostri eestseisja 
naeratades. «Me hoidume kõigist joobnustavatest ainetest — minu tassis on tee. 


Teie omades siiski mitte! Teeme oma auväärsetele külalistele Selles ühes asjas 
erandi, kuid järgime ranget taimetoidu dieeti. See kala on tehtud ubadest ja 
kohupiimast, ja see seal kaugemal, mis näeb välja nagu küpsetatud kana, on 
vormitud jahust ja seesamiõlist.» 
See pani kohtunik Di jahmatama. Ta ei olnud gurmaan, kuid ta vähemalt tahtis 
teada, mida sööb. Ta sundis end kohupiimakala raasukest ja see oleks tal pea- 

aegu kurku kinni jäänud. Nähes eestseisja ootusrikast ilmet, ütles ta ruttu: 

«See on tõepoolest maitsev. Teil on osavad kokad.» 

Ta tühjendas kähku oma tassi, soe riisiviin polnud paha. Kurvameelselt põrnitses 
võltskala talle taldrikult otsa oma ainukese kortsus silmaga, mis tegelikult oli väike 
kuivatatud ploom. Mingil moel viis see kohtuniku mõtted balsameeritud eestseisja 
juurde. Ta sõnas: 

«Pärast pidusööki tahaksin vaadata templit. Ja ka püha-paiga all olevat krüpti, et 
palvetada teie eelkäija eest.» 

Eestseisja pani riisikausi käest ja ütles pikkamisi: 

«See isik saab olema rõõmus, näidates kõrgeaususele templit. Kuid krüpti saab 
kahjuks avada ainult kuiva aastaaja teatud kindlatel päevadel. Kui me maa-aluse 
ruumi praegu avame, võib õhk seal all niiskeks muutuda, ja see mõjuks halvasti 
balsameeritud keha seisukorrale. Sisikond on küll eemaldatud, kuid mõned 
allesjäänud elundid on siiski kõdunemiskahtläsed.» 

See üksikasjalik informatsioon röövis kohtunikult sellegi isunatukese, mille ta oli 
suutnud säilitada. Ta jõi ruttu teise tassi viina. Kompress peas vähendas tuikavat 
peavalu, kuid keha tundus olevat üleni kange ja valuline ja teda vaevas kerge 
iiveldus. Ta vaatas kadedusega Sun Mingi, kes sõi hea isuga. Kui Sun oli 
tühjendanud oma kausi, pühkis ta suud kuuma käterätiga, mille talle ulatas üks 
mungaõpilasi, ja sõnas siis: 

«Kloostri kadunud eestseisja, kõrgeauline Nefriitpeegel oli andekas mees. Ta 
tundis täielikult kõiki kõige raskesti mõistetavamaid tekste, tal oli ilus käekiri ja ta 
maalis hästi ka loomi ja lilli.» 

«Tahaksin tema töid näha,» sõnas kohtunik Di viisakalt. «Küllap siinses 
raamatukogus on rohkesti tema käsikirju ja pilte?» 

«Ei,» ütles eestseisja, «kahjuks mitte. Tema selgesõnaline soov oli, et kõik tema 
maalid ja kirjatööd maetaks koos temaga krüpti.» 

«Kiiduväärt tagasihoidlikkus!» ütles õpetaja Sun heakskiitvalt. «Aga tead sa, on 
olemas tema viimane maal, mille ta tegi oma kassist! See ripub praegu templi 
kõrvalsaalis. Pärast sööki viin su sinna!» 

Kohtunik ei tundnud vähimatki huvi surnud eestseisja kassi vastu, pealegi võis 
templisaal olla jääkülm. Kuid ta pomises, et on vaimustatud. 

Sun ja eestseisja asusid mõnuga paksu, pruuni leeme kallale. Kohtunik Di torkis 
umbusklikult söögipulgakes-tega identifitseerimata objekte, mis selles ujusid, ega 
suutnud koguda piisavalt julgust, et leent maitsta. Ta murdis pead mõne uue 
vestlusaine leidmiseks ja lõpuks suutis sõnastada mõned arukad küsimused taoistide 
vennaskonna sisekorralduse kohta. Kuid eestseisja näis olevat rahutus meeleolus, ta 
lõpetas selle teema paari lühikese seletusega. 

Kohtunik tundis kergendust, kui nägi eestseisja abi, almuste j ägajat ja Zong Lid 
lähenemas peolauale, et ütelda toosti. Kohtunik Di tõusis ja läks koos nendega 
tagasi, et nende lauas vastata sama viisakusavaldusega. Ta istus luuletaja vastu, kes 


oli kuuma veini ilmselt tublisti pruukinud. Ta nägu õhetas ja ta näis olevat ülevas 
meeleolus. Eestseisja abi teatas kohtunikule, et ilmikvennad olid juba asendanud 
murdunud vankritelje. Tallipoisid olid hobuseid hõõrunud ja neid söötnud. Nii et 
tähtis külaline võib hommikul teekonda jätkata. Muidugi juhul, kui ta ei otsusta 
oma kloostrisviibimist pikendada, mis ülimalt rõõmustaks eestseisja abi. 

Kohtunik Di tänas soojade sõnadega. Eestseisja abi pomises midagi vastuseks, 
tõusis siis ja vabandas, et peab lahkuma. Tema ja almustejagaja pidid tegema 
ettevalmistusi õhtuseks jumalateenistuseks. 

Jäänud lauda luuletajaga kahekesi, ütles kohtunik: 

«Ma ei näe siin emand Paod ja tema tütart.» 

«Tütart?» küsis luuletaja kange keelega. «Kas te tõsiselt olete seisukohal, isand, et 
nii peen ja sale neiu võib olla nii labase ja paksu naise tütar?» 

«Siiski,» arvas kohtunik Di puiklevalt, «aastatega võib vahetevahel tekkida 
hämmastavaid muutusi.» 

Luuletaja laskis kuuldavale luksatuse. 

«Vabandage, palun!» ütles ta. «Nad püüavad mind oma räbala toiduga mürgitada. 
See käib mul seedimise peale. Laske ma räägin teile, kohtunikuisand, et emand Pao 
ei ole daam. Loogiline järeldus on, et Valge Roos ei ole tema tütar.» Sõrme 
kohtuniku suunas viibutades küsis ta vandeseltslaslikult: «Kuidas te teate, et vaest 
tüdrukut ei sunnita nunnaks hakkama?» 

«Ega ma ei teagi,» vastas kohtunik. «Aga ma võin küsida. Kus nad võiksid 
olla?» 

«Arvatavasti söövad üleval oma toas õhtust. Tark ettevaatusabinõu 

ka, sest korralik tüdruk ei tohigi istuda siin nende liiderlikkude munkade himurate 
pilkude all. Ükskord ometi sai see paks eit hakkama targa teoga!» 

«Ta ei takistanud tüdrukut sattumast sinu pilgu alla, mu sõber!» märkis kohtunik 
Di. 

Luuletaja ajas enese sirgu, mis nõudis teatud ponnistusi. 

«Minu kavatsused, isand,» kuulutas ta jäigalt, «on rangelt ausad!» 

«Meeldiv kuulda,» ütles kohtunik kuivalt. «Muide, oleksin tahtnud näha krüpti, 
millest sa rääkisid. Kuid eestseisja ütles nüüdsama, et praegusel aastaajal seda 
avada ei saa.» 

Zong Li vaatas kohtunikku pika, ähmase pilguga, mispeale ta sõnas: 

«Ahnii ütles ta teile?» 

«Kas oled ise seal all käinud?» 

Luuletaja heitis kiire pilgu eestseisja poole. Siis sõnas ta tasasel häälel: 

«Veel mitte, aga kavatsen! Ma arvan, et vaene mees mürgitati! Just nii, nagu nad 
praegu püüavad teid ja mind mürgitada! Pidage mu sõnu meeles!» 

«Sa oled purjus!» ütles kohtunik Di põlglikult. 

«Seda ma ei eita,» ütles Zong rahulikult. «See on ainuke võimalus säilitada oma 
mõistus selles surnukambris! Kuid lubage mul kinnitada teile, isand, et kloostri 
vana eestseisja ei olnud purjus, kui ta kirjutas mu isale kirja, viimase kirja enne 
surma — vabandust, enne ülekandumist.» 

Kohtunik kergitas kulme. 

«Kas kloostri endine eestseisja väitis selles kirjas, et ta elu on ohus?» päris ta. 

Zong Li noogutas. Ta jõi pika sõõmu veini. 

«Kes tema arvates teda ohustas?» küsis kohtunik Di uuesti. 

Luuletaja lõi tassi kolksatades lauale. Ta raputas etteheitvalt pead ja ütles: 


<Te ei tohiks mind ahvatleda sattumast karistuse alla valesüüdistuse eest, 
kohtunik! Ma tunnen seadust!». 

Kallutades end üle laua kohtuniku poole, sosistas ta paljutähendavalt: «Oodake, 
kuni olen kogunud asitõendeid!» 

Kohtunik Di silitas vaikides põskhabet. Noormees oli 

tülgastav tüüp, kuid tema isa oli olnud suurmees, keda austati laiades ameti- ja 
teadusringkondades. Kui kloostri endine eestseisja oli tõepoolest enne surma 
kirjutanud niisuguse kirja õpetaja Zongile, siis vääris asi lähemat uurimist. Ta küsis: 

«Mida arvab sellest loost kloostri praegune eestseisja?» 

Luuletaja naeratas kavalalt. Kohtunikule vesiste silmadega otsa vaadates kostis ta: 

«Eks küsige temalt, kohtunikuisand! Teile ta ehk ei valeta!» 

Kohtunik Di tõusis. Noormees oli väga purjus. Kui külaline oli oma lauas tagasi, 
sõnas eestseisja kibedusega: 

«Näen, et noorsand Zong on jälle purjus. Kuidas ta küll erineb oma kadunud 
isast!» 

«Nagu ma aru saan, oli õpetaja Zong selle kloostri patroon,» tähendas kohtunik. 
Ta jõi lonksu kuuma teed, mille serveerimine andis märku pidusöögi lõppemisest. 

«Tõepoolest, seda ta oli,» vastas kloostri eestseisja. «Silmapaistev perekond, 
kõrgeausus! Vanaisa oli kuskil lõunapoolses külas lihttööline. Mehel oli kombeks 
istuda külakooli akna all ja ta õppis kirjutamise ära, nii et joonistas liiva sisse tähed, 
mis kooliõpetaja tahvlile kirjutas. Kui ta oli sooritanud külakooli katsed, panid paar 
poepidajat raha kokku, et ta saaks edasi õppida, ja ta tuli ringkonnaeksamitel 
esimeseks. Ta määrati kohtunikuks, abiellus vanast vaesestunud perekonnast neiuga 
ja lõpuks suri prefektina. Õpetaja Zong oli tema vanem poeg, ta tegi kõik eksamid 
kiitusega, võttis naiseks rikka teekaup-mehe tütre ja lõpetas oma karjääri 
provintsikubernerina. Oma kapitali paigutas ta ettenägelikult õigetesse allette- 
võtetesse ja pani aluse tohutule perekonna varandusele.» 

«Just seetõttu, et igamees, kel on andeid, võib hoolimata kehvusest või madalast 
päritolust tõusta kõige kõrgematesse ametitesse, jääb meie suur keisririik õitsma 
ikka ja alati,» ütles kohtunik Di rahuldustundega. «Kui tulla tagasi teie eelkäija 
juurde — mis haigusesse ta suri?» 

Eestseisja pani teetassi lauale. Ta vastas pikkamisi: 

«Tema pühadus Nefriitpeegel ei surnud haigusesse. Ta kandus üle, see tähendab, 
et ta otsustas meid maha jätta, sest tundis, et oli jõudnud piirini, mis määratud tema 
viibimisele maa peal. Ta lahkus Õndsate saartele hea 

55 

tervise juures ja täies vaimujõus. Ülimalt märkimisväärne ja aukartust sisendav 
ime, mis jättis kõigile, kellele saj osaks au selle tunnistajaks olla, kustumatu 
mulje.» 

«See oli tõepoolest meeldejääv elamus, Di,» lisas Sur] Ming. «Olin ka kohal. 
Kloostri eestseisja kutsus kõiHj tähtsamad isikud kokku ja pidas oma kõrgel; järjel 
istu” des vaimustatud kõne, mis kestis peaaegu kaks tundi. Siia pani ta käsivarred 
risti, sulges silmad ja lahkus.» 

Kohtunik Di noogutas. Kõlvatu nooruk oli ilmselt purjus peaga fantaseerinud. Või 
siis korranud alusetuid kuuldusi. Ta ütles: 

«Niisugune ime kutsub välja teiste ühingute kadeduse. Võib arvata, et budistidest 
mustkuubede kari kasutab seda pahatahtlike kuulduste levitamiseks.» 

«Ma ei ütleks, et nad selleks võimelised pole!» sõnas eestseisja. 


«Olgu kuidas on,» jätkas kohtunik Di, «kui pahatahtlikud isikud peaksid kunagi 
tegema laimavaid avaldust näitaks lahkamine kohe nende põhjendamatust. 
Vägivalla jälgi on võimalik kindlaks teha isegi balsameeritud kehal.» 

«Loodame, et asi kunagi niikaugele ei lähe!» ütles Sun heatujuliselt. «On 
saabunud aeg pöörduda tagasi uurimise töö juurde.» Lauast tõustes lisas ta 
kohtuniku poole pöördudes: «Aga enne näitan sulle veel endise eestseisja kassi 
pilti! See on siinse templi püha säile, Di!» 

Kohtunik surus alla ohke.: Ta tänas eestseisjat helde külalislahkuse eest ja järgnes 
siis Sunile väljapääsu juurde. Näitlejate lauast möödudes ütles ta kähku Tad Ganile: 

«Oota mind siin sissekäigus! Olen kohe tagasi.» 

Õpetatud isand Sun juhatas kohtuniku läbi: kõrvalkoridori ja viis ta templi 
läänesaali. 

Vastu otsmist seina seisis lihtne altar nelja põleva küünlaga. Sun tõstis neist ühe ja 
laskis valgusel langeda keskmise suurusega pildirullile, mis rippus seinal ja mida 
ümbritses vanaaegsest brokaadist raam. Pilt kujutas pika karvaga halli kassi, kes 
lamas eebenipuust nikerdatud laua serva juures. Tema ligiduses oli villane 
lõngakera tagapool seisis pronksanum, milles oli huvitava kujuga kivitükk ja mõned 
bambuseraod. 

«See oli kloostri eestseisja lemmikkass,» seletas Sun tasasel häälel. «Vanamees 
joonistas looma lugematuid kordi. Päris hea töö, kas pole?» 

Kohtunik Di meelest oli see igati keskpärane diletantlik pilt, kuid ta mõistis, et 
teose tegelik väärtus olenes seosest pühamehega. Kõrvalsaal oli väga külm, just 
nagu oligi karta. «Tähelepanuväärt pilt!» vastas ta viisakalt 

«See oli viimane, mille ta tegi,» ütles Sun. «Ta maalis 

kassi ülal oma toas samal õhtupoolikul, kui ta suri. Kass ei söönud enam midagi ja 
kärvas mõni päev hiljem. Miks küll inimesed väidavad, et kassid ei kiindu oma 
peremeestesse! Soovitan sul nüüd vaadata kolme taoistliku kaitsevaimu kujusid 
peasaalis — nad on üle kümne jala kõrgused — kuulsa raidkunstniku tehtud. Mul 
on aeg minna, loodan sind näha homme hommikul enne ärasõitu.» 

Kohtunik Di saatis teda aupaklikult eessaali väljapääsuni ja läks siis tagasi 
söögisaali. Ta eeldas, et kuna kujud olid seisnud omal kohal juba kakssada aastat, 
siis küllap jäävad sinna veel mõneks ajaks. Ta võib nad üle vaadata edaspidi, kui 
külastab kloostrit. 

Abiline ootas kohtunikku portaali juures. Ta kandis ette tasasel häälel: 

«Mo Mote on ikka veel kadunud, isand. Kuan ütles, et keegi ei tea öelda, millal 
või kus ta välja ilmub, sest liigub meelsasti omapead. Tema ja teised näitlejad olid 
lauas üpris jutukad, kuid tegelikult teavad nad väga vähe sellest, mis siin käimas on, 
ega hooli sellest sugugi. Söömaaeg oli siiski mõnus. Ainuke ebakõla oli sõnelus 
ilmikvendade lauas. Söögisaali valvemunk väitis, et nende lauale polnud pandud 
piisavalt sööginõusid. Üks munk kaebas, et tal pole kaussi ega söögipulki.» 

«Ja sinu meelest oli see mõnus söömaaeg?» küsis kohtunik Di kibedalt. «Mina 
jõin ainult paar tassi veini ja natuke teed, kõik muu pani mul kõhu keerama.» 

«Mulle oli õhtusöök väga meeltmööda,» ütles Tao Gan rahuloluga. «Pealegi oli 
kogu see hulk head sööki ju muidu saadud!» 

Kohtunik Di naeratas. Ta teadis, et Tao Gan kaldus olema väga kokkuhoidlik. 
Kõhetu mees jätkas: 

«Kuan kutsus mind üles oma tuppa veel paari lonksu rüüpama, aga mul on tunne, 
et peaksin enne natuke ringi vaatama, kus võiks olla meie salapärane näitleja.» 


«Tee seda!» käskis kohtunik. «Lähen visiidile emand Pao ja tema tütre juurde. 
Nende suhted neiu Ouyangiga on minu meelest kummalised. Zong Li vihjas, et 
Valge Roos ei ole emand Pao tütar ja et teda sunnitakse nunnaks hakkama vastu 
tahtmist. Aga mees oli purjus. Peale selle väitis ta veel, et kloostri eelmine 
eestseisja mõrvati, kuid uurisin asja eestseisja ja õpetaja Suni käest ja tuli välja, et 
see jutt on puhas lollus. Kas sa tead, kus on emand Pao tuba?» 

58 

«Kolmandal korrusel, isand, teise koridori viies uks, ütleksin ma.» 

«Hästi. Saame jälle kokku Kuani toas. Tulen sinna pärast jutuajamist emand 
Paoga. Ma ei kuule enam vihmapladinat, nii et võime minna idatiiba otse üle õue.» 

Kuid keegi läbimärg mungaõpilane, kes oli just väljast tulnud, teadis öelda, et 
kuigi torm on pisut taltunud, pole vihm siiski lakanud. Niisiis tuli kohtunikul ja Tao 
Ganil teha ring läbi templi eessaali, mis nüüd kubises munkadest. Kohtunik ja tema 
abiline läksid lahku koosolekute-saali ees idatiiva alumisel korrusel. 

Kohtunik Di leidis kolmanda korruse eest täiesti mahajäetuna. Viletsalt 
valgustasid kitsaid külmi koridore juhuslikud laternad. Oli väga vaikne, ta kuulis 
ainult oma brokaatrüü kahinat. 

Ta pidi just hakkama uksi lugema, kui arvas kuulvat hääli. Kohtunik jäi seisma 
ning kuulatas. Selja tagant kostis siidi sahinat, samal ajal tungis talle ninna vängelt 
magus lõhn. Hetkel, kui ta tahtis pöörduda, lõi äkki ta peast läbi tuline valu, siis 
järgnes must minestus. 

Kohtunik Di esimene mõte oli, et küllap on külmetus temast jagu saanud. Ta pea 
valutas kõvasti ja kõhus oli imelikult lage tunne. Ninasõõrmeisse tungis õrna, naise- 
liku lõhnaõli hõngu. Ta avas silmad. 

Imestades tunnistas kohtunik peakohal rippuvaid siniseid siideesriideid. Ta lebas, 
täiesti riides, võõral asemel. Ta tõstis käe ja katsus pead — side ja peakate olid 
kadunud. Kukla kandis oli suur muhk. Ta puutus seda sõrmeotstega ja oigas. 

«Katsuge juua lonks teed!» kostis leebe hääl kohtuniku kõrval. Teetass käes, 
kummardus neiu Ting kohtuniku kohale. Ta toetas lamajat, hoides vasaku käega 
tema õlgu, Ja aitas tal istukile tõusta. Äkki hakkas kohtunikul Pea väga ringi käima. 
Neiu Ting toetas teda, ja kui ta oli joonud mõned lonksud kuuma teed, läks 
kohtuniku enesetunne paremaks. Pikkamööda hakkas talle selguma, mis oli 
juhtunud. 

«Mind löödi selja tagant,» ütles ta, vaadates neiu Tingile mornilt otsa. «Mida sa 
sellest tead?» 

Neiu Ting istus voodiservale. Ta ütles rahulikult: «Kuulsin mürtsatust vastu 
toaust. Läksin avama ja leidsin teid meelemärkusetult põrandal lamamas, pea vastu 
uksepiita. Järeldasin sellest, et teil oli kavatsus mind külastada, tirisin teid sisse ja 
panin voodisse pikali, õnneks olen ma üsna tugev, sest võin teile kinnitada, et te 
pole sugugi kergete killast. Niisutasin teie oimukohti külma veega, kuni tulite 
teadvusele. See on kõik, mida tean.» 

Kohtunik Di kortsutas kulmu. Ta küsis lühidalt: 

«Keda sa koridoris nägid?» 

«Mitte kedagi!» 

«Kas kuulsid samme?» 


«Ei!» 

«Näita mulle oma lõhnaõlipauna!» 

Sõnakuulelikult päästis neiu Ting väikese brokaatkoti oma vöö küljest lahti ja 
andis kohtuniku kätte. Too nuusutas. See oli magus lõhnaõli, kuid hoopis teine, 
mitte nii vängelt magus kui see, mille lõhna ta oli tundnud just enne, kui talle 
kallale tungiti. Ta päris edasi: 

«Kui kaua ma olin meelemärkuseta?» 

«Üsna tükk aega. Ütleksin, et umbes kaks tundi. Praegu on juba varsti kesköö.» 
Siis lisas näitlejanna mossitades: «Ja milline on otsus: kas süüdi või süütu?» 

Kohtunik Di naeratas väsinult: «Anna mulle andeks!» ütles ta. «Olin pisut segane. 
Sa olid väga lahke, neiu Ting. Tänu sinule ei saanud lurjus, kes mu pikali lõi, mulle 
kohe siinsamas otsa peale teha, mis tal kahtlemata kavas oli.» 

«Teie elu päästis side, mis teil mütsi all oli,» arvas neiu Ting. «Nad lõid teid 
mingi terava asjaga, ja kui teil poleks olnud paksu apelsinikoortega täidetud sidet 
ümber pea, oleksid nad teil kolju lõhki löönud.» 

«Peaksin minema üles ja oma naisi tänama!» pomises kohtunik Di. «Nemad need 
olidki, kes käisid peale, et ma kannaksin sidet. Aga enne pean siiski selgitama selle 
ära-andliku kallaletungi asjaolusid!» 

Ta tahtis voodilt alla ronida, kuid äkiline peapööritus sundis ta tagasi lamama. 

«Mitte nii kiiresti, kohtunik,» ütles neiu Ting. «See oli jõhker löök. Aitan teid alla 
tulla ja tugitooli istuda.» 

Kui kohtunik istus logiseva laua ääres, pistis näitlejanna sideme tualettlaual seisva 
vasest veenõu sisse. 

«Panen selle teile tagasi pähe,» märkis neiu, «see parandab muhku.» 

Lonkshaaval teed juues vaatas kohtunik Di mõtlikult naise kenasse, avalasse 
näkku. Ta polnud eriti nägus, kuid kindlasti kütkestav. Kohtuniku meelest võis ta 
olla kahekümne viie aastane. Laia punase vööga sirge lõikega niust siidrüü rõhutas 
tema kitsast pihta ja väikesi, tugevaid rindu. Tal oli treenitud akrobaadi nõtke, 
paindlik keha. Kui neiu oli mähkinud sideme ümber kohtuniku pea ja mütsi taas 
pähe tõmmanud, ütles too: 

«Istu ja ajame natuke juttu, kuni kogun ennast minekuks. Ütle mulle, miks sina, 
kena välimusega ja võimekas noor neiu, valisid just selle omapärase elukutse? Ära 
arva, et pean seda väärituks, kuid minu meelest siniH sugune tütarlaps oleks võinud 
üsna lihtsalt leida parema eluviisi.» 

Näitlejanna kehitas õlgu. Valades kohtunikule tassi värsket teed, vastas ta: 

«Olen vist kaunis jonnakas ja isemeelne. Mu isal on pealinnas väike rohupood, 
aga ka viis tütart, mis on halvem lugu. Mina olen kõige vanem ja isa tahtis mind 
müüa liignaiseks ravimikaupmehele, kellele ta võlgu oli. Minu meelest oli 
kaupmees vastik vanamees, kuid teine võimalus oleks olnud lõbumaja, ja seda ma 
ka ei tahtnud. Olen alati tugev olnud ja tundnud huvi kehaliste harjutuste vastu, ning 
isa nõusolekul ühinesin Kuani trupiga. Kuan andis mulle avansina rahasumma, 
mida isa vajas. Õppisin peagi näitlema, ka akrobaatilisi tantse ning žong-leerimist. 
Aasta pärast oli võlg Kuanile tasutud koos protsentidega. Kuan on korralik inimene, 
ta pole mulle kunagi ligi tikkunud või sundinud mind sõprust pidama meie 
rändetenduse patroonidega. Ja nii ma siis jäingi tema juurde.» Neiu kirtsutas nina ja 
jätkas: «Ma tean, inimesed ütlevad, et kõik näitlejad on petised ja kõik näitlejannad 
hoorad, kuid võin teile kinnitada, et Kuan on piinlikult aus. Ja mis puutub minusse, 
siis, kuigi ma ei taha öelda, et elan pühakuelu, pole ma ometi kunagi oma au 
müünud ega tee seda ka tulevikus.» 


Kohtunik Di noogutas. Ta alustas: 

«Sa ütled, et Kuan pole sind kunagi tülitanud, kuidas aSa on lugu Mo Motega?» 

«Noojah, alguses ta mõne korra tikkus mulle ligi küll, kuid ehk rohkem 
sellepärast, et ta pidas seda oma mehekohuseks, 

kui et ta mind tahtis; tundsin seda otsekohe. Ometi pani ta mu keeldumist pahaks, 
see käis ta rumala au pihta. Sestpeale on ta olnud minu suhtes pahur, millest mul on 
kahju, sest ta on erakordne mõõgavõitle ja ja ma esineksin meeleldi temaga koos.» 

«Mulle jättis halva mulje see, kuidas ta laval ähvardas neiu Ouyangi,» märkis 
kohtunik. «Mis sa arvad, kas Mo on nende meeste killast, kellele pakub lõbu 
naistele valu teha?» 

«Oh ei! Ta on äge, aga alatu ega pahatahtlik ta ei ole. Mind võite uskuda, meestest 
tean ma ühte kui teist!» 

«Kas ka neiu Ouyang lükkas tema lähenemiskatsed tagasi?» 

Neiu Ting kõhkles. Ta vastas pikkamööda: 

«Neiu Ouyang tuli meie truppi alles hiljuti ja.. .» Näitlejanna jutt katkes. Kiiresti 
tühjendas ta teetassi. Siis võttis ta laualt söögipulga, viskas alustassi üles ning püü- 
dis kinni pulgaotsale, kus ta seda osavalt keerutas. 

«Pane see käest!» ütles kohtunik pahaselt. «Mul hakkab pea uuesti ringi käima!» 
Ja kui näitlejanna alustassi vilunult kinni püüdis ja tagasi lauale asetas, jätkas ta: 
«Vasta mu küsimusele! Kas Ouyang lükkas Mo Mote tagasi?» 

«Pole vaja minu peale karjuda!» ütles neiu Ting jäigalt. «Just sellest tahtsingi 
rääkida. Neiu Ouyang suhtub minusse nii-öelda natuke liiga sõbralikult. Mulle seda 
sorti asjad ei meeldi ja ma hoian teda parajas kauguses. Mo aga on veendunud, et 
meil on vahekord, ja seepärast ongi ta armukade ega salli neiu Ouyangi.» 

«Või nii. Kui kaua on Mo teie trupis esinenud?» 

«Umbes aasta. Ma ei usugi, et ta on tegelikult näitleja, ennemini hulkur, kes uitab 
ringi kogu maal, teenides ülalpidamist mitmel viisil. Igatahes ei usu ma, et Mo on ta 
õige nimi. Nägin kunagi tema kuube, millel oli peal nimemärk Liu, kuid ta ütles, et 
olevat selle ostnud pandimajast. Ja veel midagi — ta peab siin kloostris varem 
käinud olema.» 

«Kuidas sa seda tead?» küsis kohtunik huviga. 

«Kui me esimest päeva siin olime, oskas ta juba üsna hästi ringi liikuda. Me kõik 
peame seda jubedaks kohaks ja oleme võimalikult palju oma tubades, aga Mo uitab, 
enamasti omapead ringi ega karda põrmugi, et siin sipelgapesas ära eksib.» 

«Parem ole tema suhtes ettevaatlik,» ütles kohtunik Di 

62 

tõsiselt. «Ega me ei tea — ta võib olla kurjategija. Olen mures ka neiu Ouyangi 
pärast.» 

«Ega te ei arva, et ka tema võiks olla kurjategija?» päris neiu Ting kähku. 

«Seda mitte. Kuid mul on tunne, et oleks vaja temast pisut rohkem teada.» 

Ta vaatas ootavalt näitlejanna poole. Too kõhkles mõne hetke, siis aga ütles: 

«Lubasin Kuanile, et ma ei räägi seda kellelegi, kuid lõppude lõpuks olete siinne 
kohtunik, ja seepärast on asi teine. Pealegi ei tahaks ma sugugi, et te kahtlustate 
neiu Ouyangi mingites kuritegudes. Ta pole tegelikult näitleja ja Ouyang pole ta 
õige nimi. Ma ei tea, kes ta on. Tean ainult, et ta elab pealinnas ja on jõukas. Ta 
maksis Kuanile palju raha, et too pakuks kloostrile mälestuspüha puhul oma teeneid 
ja etta võtaks ta meie siinoleku ajaks oma truppi. Ta kinnitas Kuanile, et tema 
ainuke eesmärk ön siin kedagi hoiatada, et ta sellepärast tahab laval karuga esineda 
ja etta ise valib endale grimeeringu. Selle vastu Kuan ei olnud ja kuna meil on 


asjast kahekordne kasu, ta nõustus. Pärast kohalejõudmist ei võtnud neiu Ouyang 
osa meie harjutustundidest munkadega, ta jättis Kuani, tema naise ja minu hooleks 
õpetada neid puupäid laval liikuma. Muide, ka Most polnud ses asjas suurt abi.» 

«Kas Mo tundis sinu arvates neiu Ouyangi juba varem?» päris kohtunik kärmesti. 

«Seda ma ei tea. Kui nad kokku juhtuvad, siis enamasti ikka tülitsevad. Jah, ja 
täna õhtul me nägime, et ta oli end neiu Pao sarnaseks grimeerinud ja pärast Kuan 
päris, miks ta seda tegi, tema aga vastas ainult, et ta teab, mida teeb. Kui te tulite 
ootamatult Kuanile külla, ehmus ta väga, sest arvas, et neiu Ouyang on korda saat- 
nud midagi seadusevastast ja et teie tulite asja uurima. See on kõik, aga ärge palun 
öelge Kuanile ega teistele, et ma teile seda rääkisin.» 

Kohtunik Di noogutas. Kahetsusega mõtles ta, et kuuldud kummaline lugu ajas 
asjad veel segasemaks. Ta tõusis poolilt, kuid äkki tundis tugevat iiveldust. Ta andis 
neiu kingile märku, et soovib üksi jääda, ja tuikus nurgas seisva öötooli juurde. Siin 
ta oksendas tugevasti. 

Kui kohtunik oli pesnud nägu tualettlaual seisvas kausis ja kamminud habet, oli 
tal tunduvalt parem enese- 

tunne. Ta jõi tassi teed, läks siis ukse juurde ja kutsus neiu Tingi sisse. Ta avastas, 
et samm on juba kindel ja peavalu kadunud. Naeratades ütles ta: 

«Lähen nüüd. Tänan veel kord õigeaegse abi eest. Kui mä kunagi peaksin saama 
sinu heaks midagi teha, anna märku. Olen halb unustaja!» 

Neiu Ting noogutas. Ta lõi silmad maha ja mängis natuke aga oma punase vöö 
otstega. Äkki tõstis ta pilgu ja ütles: 

«Tahaksin teilt nõu küsida, ühe... päris isikliku asja kohta. On küll natuke piinlik, 
aga te olete kohtunik ja küllap kuulete paljugi, millest inimesed ei peaks õieti 
rääkimagi. Igal juhul, kui ütelda õigust, ei ole mulle mu senised vähesed 
armuvahekorrad pakkunud seda mõnu, mis tütarlaps neist võiks tunda. Kuid pean 
tunnistama, et neiu Ouyangi suhtes tunnen tugevat kiindumust, suuremat kui seni 
ühegi mehe vastu. Ütlen endale kogu aeg, et see on rumalus ja läheb mööda. Püüan 
temast meelega kõrvale hoida. Samal ajal aga vaevab mind mõte, et võibolla olen 
loodud abieluks mittekõlblikuna. Ma ei tahaks sugugi, et pean mehe, kes minuga 
abiellub, tegema õnnetuks, loodan, et saate minust aru. Mida ma teie arvates 
peaksin tegema?» 

Kohtunik Di hakkas kukalt kratsima, aga äge valu sundis teda sellest kohe 
loobuma. Selle asemel sikutas ta vurre. Lõpuks ütles ta: 

«Esialgu ei teeks ma midagi. Võib-olla mehed, kellega sa varem sõbrustasid, ei 
meeldinud sulle päriselt või ei meeldinud sina neile nagu vaja. Igal juhul ei saa 
sääraseid ajutisi suhteid kunagi võrrelda abieluga. Pidevad intiimsed suhted 
soodustavad vastastikust arusaamist ja see on õnneliku armuelu alus. Pealegi on 
neiu Ouyang veidi salapärane ja see koos meelitava tähelepanuga, mida ta sinu 
suhtes üles näitab, võib samuti põhjustada kiindumust, mida sa tunned. Nii et hoia 
teda esialgu veel parajas kauguses, kuni tead rohkem oma tunnete ja tema 
kavatsuste kohta. Ära torma seiklusse, mis võib vähendada sinu lugupidamist 
iseenesest ja moonutada sinu tundeid, enne kui oled täiesti kindel eneses ja oma 
partneris. Kõneldes nüüd kui siinse paikkonna kohtunik, võin ainult lisada, et kuna 
olete mõlemad täiskasvanud ja vabad naised, siis teie armuelu minusse ei puutu, 
seadus astub vahele ainult siis, kui tegemist on alaealiste või 

sõltlastega. Meie ühiskonna ja selles valitsevate seaduste vaimu kohane on lasta 
igaühel korraldada oma eraelu nagu talle meeldib eeldusel, et ta ei tee ülekohut 
teistele ega kahjusta seadusega määratud suhteid.» 

«Too Zong Li teeb alati ebameeldivaid vihjeid neiu Ouyangi ja minu kohta!» ütles 
neiu Ting õnnetult. 

«Ära tee temast välja, ta on kergemeelne noormees. Muide, tal on idee, et neiu 
Paod sunnitakse nunnaks hakkama?» 

«Rumalus!» hüüdis neiu Ting.: «Olen temaga mõned korrad isekeskis juttu 
ajanud, nende tuba on siin korrusel. Ta soovib väga nunnakloostrisse astuda. Neiu 
Pao andis mulle mõista, et tal oli õnnetu armastus ja et ta selletõttu tahab ilmalikust 
elust loobuda.» 

«Olin teel emand Pao juurde, kui mulle kallale tungiti,» ütles kohtunik. «Nüüd on 
juba liiga hilja, külastan neid homme hommikul. Kas ka Mo tuba on sellel kor- 
rusel?» 

«On küll.» Näitlejanna luges tube sõrmedel ja jätkas siis: «Kui olete ümber nurga 
keeranud, siis on Mo tuba paremat kätt neljas.» 

«Veel kord palju tänu!» sõnas kohtunik Di ukse poole pöördudes. «Ja ära enese 
pärast muretse!» 

Neiu Ting naeratas tänulikult, kohtunik aga astus koridori. 


11 


Kiiresti vaatas kohtunik Di koridoris vasakule ja paremale. Polnud tõenäoline, et 
kallalekippuja julgeks olla valvel uueks rünnakuks, kuid kindel ei saanud kunagi 
olla. Ometi oli kõikjal vaikne kui hauas. Sügavas mõttes astus ta mööda koridori 
edasi. 

See lurjus pidi olema küllalt kogukas ja tugev, et niisugust hoopi anda. Ja mis 
puutub motiivi, siis juhul kiii Mo on maniakk, kes valib ohvriks naisi, ja kui ta oli 
too näitleja, kes tormas vastuvõturuumi kohtuniku jutuajamise ajal eestseisjaga, 
võis Mo igati karta, et tema, kohtunik, kavatseb uurida korralagedust, mis valitseb 
kloostris tütarlaste suhtes, ja nif saada jälile Mo sekeldustele tolle ühekäelise 
naisega — juhul kui stseen, mille tunnistajaks kohtunik oli olnud, oli midagi muud 
kui hallut- 

sinatsioon! Igatahes peab ta eestseisjalt küsima, kes näitlejaist sisse tikkus, kui 
nad vastuvõturuumis vestlesid. 

Ka neiu Tingi jutt neiu Ouyangi kohta tegi talle muret. Tütarlaps oli ilmselt 
grimeerinud end neiu Pao sarnaseks, et hoiatada teda või tema ema. Kuid kelle või 
mille eest? Nähtavasti oli neiu Ouyang Kuanile valetanud; mõte, et pealinna jõukast 
perekonnast neiu peab suurt karu lemmikloomana, oli täiesti pöörane. Palju tõenäo- 
lisem, et neiu Ouyang kuulub mingisse rändtruppi ja oli liitunud Kuani rahvaga 
mõne senitundmatu kolmanda isiku korraldusel. Kogu lugu oli äärmiselt segane. 

Trööstitult pead raputades astus kohtunik Di ümber koridorinurga. Ta peatus 
vasakut kätt neljanda ukse ees. Nagu ta oligi arvanud, ei vastatud tema koputusele. 
Ta lükkas ust ja leidis, et see oli lukustamata. Avanes võimalus otsida läbi Mo Mote 
isiklikud asjad. 

Ust avades nägi ta hämuselt suure, avatud uksega kapi ees lauda, millel seisis 
küünal. Ta astus tuppa ja sulges ukse enda järel, kõndis laua juurde, kobades käisest 
tule-taela karpi. Äkki kostis selja tagant sügavat urinat. 


Ta pöördus hooga. Ukse juures, põranda lähedal vahtis teda ainiti paar rohelist 
silma. Pikkamööda silmad kerkisid, siis tundis kohtunik, kuidas põrandalauad 
kõikusid raske sammu all. 

Pääs ukse juurde oli ära lõigatud. Kiiresti otsis ta teed ümber laua ja kobas 
pimedas meeleheitlikult, et leida äsja nähtud kapi ust. Ta avastaski selle ja astus 
sisse, tõmmates ukse enda järel kinni. Urin kostis väga lähedalt, teiselt poolt ust. 
Siis kostis küüntega kraapimist. Urin valjenes. 

Kohtunik Di kirus oma hajameelsust. Talle meenus nüüd, et neiu Ting oli 
maininud neljandat ust paremat kätt. Ta oli kogemata astunud vastastuppa, ilmselt 
neiu Ouyangi omasse. Neiut ei olnud, kuid kohal oli see õudne elukas. 

Kraapimine lakkas. Lauad kohtunik Di jalge all kõikusid, kui karu heitis pikali 
kapi ette. 

Olukord oli äärmiselt ebameeldiv. Eeldatavasti neiu Ouyang tuleb varsti ja on 
võimalik teda läbi kapi ukse hüüda. Vahepeal aga on ta selle hirmuäratava looma 
meelevallas. Tal polnud vähimatki aimu karude käitumisest. Kas loom katsub varsti 
ust murdma hakata? Uks tundus olevat üsna paks, kuid kui karu paiskab oma 

tohutu kere vastu seda, võib ta kahtlemata kogu kapi kerge vaevaga pilbasteks 
purustada. 

Kapp oli tühi, kuid ruumi oli napilt. Tuli seista pool-kummargil, laelauad surusid 
valusasti kuklas olevale muhule. Ja õhku jäi järjest vähemaks. Varsti tuleb läm- 
bumine. Ettevaatlikult paotas kohtunik ust. 

Puhang värsket õhku pääses sisse, kuid samal hetkel tekkis väljas liikumine, mis 
pani kapi vappuma. Karu urises ähvardavalt ja hakkas uuesti ust kraapima. Koh- 
tunik tõmbas selle kähku kinni ja hoidis mõlema käega käepidemest. 

Külm hirm pigistas kohtuniku südant. See oli olukord, mille lahendamiseks ta 
polnud suuteline. Peagi hakkas tarvitatud õhk kopsu vaevama ja ta kattus üleni 
higiga. Kui nüüd jälle ust paotada, kas pistab karu käpa kappi ja püüab seda 
väevõimuga avada? 

Just siis, kui kohtunik oli otsustanud siiski uuesti riskida, kuulis ta kedagi tuppa 
astuvat. Karm hääl ütles: 

«Kas ajad jälle hiiri taga? Kähku, roni tagasi oma nurka!» 

Jälle kõikus põrand karu raske astumise all. Kohtunik paotas ust õige pisut ja täitis 
kopsud värske õhuga. Ta nägi, et neiu Ouyang süütas küünla. Siis astus ta tualett- 
laua juurde, võttis laekast peotäie suhkurdatud puuvilja ja heitis karule. 

«Hästi püütud!» kiitis ta. Karu urises. 

Kohtunik Di rinnast pääses sügav kergendusohe. Talle ei meeldinud eelseisev 
ülesanne anda märku oma eba-väärikast peidupaigast, kuid kõik oli parem kui 
sattuda selle hirmuäratava eluka käppade vahele. Ta avas suu, et rääkima hakata, 
kuid nägi oma kimbatuses, et neiu Ouyang oli võtnud vöö vöölt ja tõmbas kärsitult 
rüüd seljast. Nüüd tuli oodata, kuni neiu on pannud selga magamisrõivad. Kohtunik 
pidi just kapiukse sulgema, kuid äkki peatus. Silmad pärani vaatas ta tütarlapse pal- 
jaid käsivarsi. Need olid kõhnad, ent oli näha hästiarenenud lihaste mängu ja 
küünarnukist ülalpool kasvasid mustad karvad. Vasakul käsivarrel oli pikk punane 
arm. Rüü langes põrandale ja selle alt ilmus nähtavale noore mehe alasti keha. 

Kohtunik avas kapi ukse laiemalt. Ta köhatas kurgu puhtaks ja ütles: 

«Olen kohtunik, sattusin siia tuppa kogemata.» 

Kui karu vihase urinaga lähemale loivas, lisas ta kiiresti: «Hoia see elukas minust 
eemal!» 


Tualettlaua juures seisev noormees vaatas keeletuks rahatuna kapis olijat. Siis 
käratas ta karule käsusõna. Loom läks tagasi oma nurka akna juurde ikka edasi uri- 
sedes. Tal olid kuklakarvad turris. 

«Võite välja tulla,» ütles noormees lühidalt. «Ta ei puuduta teid.» 

Kahtlustavalt karu silmitsedes astus kohtunik Di kapist tuppa ja läks laua ääres 
oleva tooli juurde. 

«Istuge,» hüüdis karu peremees läbematult. «Ma ju ütlen teile, et karta pole vaja!» 

«Sellest hoolimata tahan, et sa karu ketti paned,» ütles kohtunik pikemata. 

Noormees võttis paruka peast, siis läks karu juurde ja ühendas raske keti karu 
raudse kaelavõruga. Teine ots oli kinnitatud aknalauas oleva haagi külge. Kohtunik 
Dil käis peast läbi mõte, et luku klõpsatus oli üks meeldivamaid helisid, mida ta 
elus oli kuulnud. Ta istus bambus-toolile. 

Noormees tõmbas selga avara jaki. Temagi istus ja ütles tõredal häälel: 

«Noh, mida kavatsete teha nüüd, kus olete mu jälile saanud?» 

«Sa oled neiu Pao vend, eks ju?» küsis kohtunik. 

«Olen küll. Kuid õnneks ei ole see naisterahvas Pao mu ema. Kuidas te teadsite?» 

«Sinu etteastet vaadates panin tähele, et Valge Roos oli väga hirmul, kui Mo Mote 
sind mõõgaga ähvardas, samal ajal aga sinu stseen karuga jättis ta täiesti rahulikuks. 
See osutas, et ta teab kõike sinusse ja sinu karusse puutuvat. Ja kui ma siin praegu 
sinu nägu nägin, märkasin teatud põhilist sarnasust,» seletas kohtunik Di. 

Noormees noogutas. 

«Olgu kuidas tahes,» ütles ta, «olen saatnud korda ainult väikese 
seaduserikkumise, esinedes teise soo esindajana. Ja seda õiglasel eesmärgil.» 

«Parem räägi mulle kõik ära. Kes sa oled?» 

«Olen Kang Yite, pealinnas hästi tuntud riisikaupmehe Kang Wu kõige vanem 
poeg. Valge Roos on mu ainuke õde. Pool aastat tagasi ta armus ühte noorde 
tudengisse, kuid mu isa oli nende abielu vastu ja keeldus oma nõusolekut andmast. 
Varsti pärast seda too sell kukkus hobuse 

seljast, kui ta purjuspäi kuskilt peolt koju ratsutas. Ta murdis selgroo ja suri 
sealsamas. Ode oli murest murtud. Ta väitis, et tema kallimat masendas isa 
keeldumine ja et minu vanemad on süüdi, et ta jooma hakkas ja seetõttu süüdi ka 
tema surmas. See oli rumalus, sest esiteks oli see sell joomavend niikuinii. Aga eks 
katsuge armunud neiule aru pähe panna! Valge Roos teatas, et ta pühendub usule. 
Isa ja ema tegid, mida oskasid, et veenda teda sellest plaanist loobuma, kuid see tegi 
tüdruku aina kangekaelsemaks. Ta ähvardas endale otsa peale teha, kui teda ei lasta 
minna. Ta astus nunnaõpilaseks pealinna Valge Kure kloostrisse.» 

Kang hõõrus ülahuult, kus tal varem olid ilmselt olnud vurrud, ja jätkas õnnetult: 

«Käisin seal kloostris mitu korda ja püüdsin õele aru pähe panna. Seletasin talle, 
et too noormees oli kurikuulus oma lodeva eluviisi pärast ja et isal oli täielik õigus 
olla nende abielu vastu. Tagajärg oli, et õde läks tulivihaseks ja keeldus mind üldse 
vastu võtmast. Viimati, kui sinna läksin, teatas mulle nunnakloostri eestseisja, et 
Valge Roos on lahkunud ja et ta ei tea, kuhu. Andsin väravavahile pistist ja see 
mees rääkis ära, et keegi emand Pao, usklik lesknaine, oli hakanud mu õega sõb- 
rustama ja viinud ta kloostrist ära. Vanemad olid mures ja isa käskis mul asja edasi 
uurida. Rohkete pingutuste varal ma lõpuks avastasin, et emand Pao oli toonud mu 
õe nunnaks pühitsemiseks siia kloostrisse. Otsustasin talle järgneda, et veel kord 
katsuda õde veenda koju tagasi pöörduma. Kuna ma teadsin, et ta keeldub minuga 
rääkimast, kui lähen nii nagu olen, maskeerisin enda näitlejannaks. Mul on sale 
kasv, ja ma olen mänginud asjaarmastajate teatrietendustel. Pöördusin Kuani poole 


neiu Ouyangina, andsin talle raha selle eest, et ta pakuks oma teeneid kloostrile 
mälestuspidustuste puhul ja et ta võtaks mind oma truppi. Mees tegutses heas usus, 
te ei tohiks teda süüdistada, isand. 

Mu plaan läks korda. Mo Mote osutas mulle teadmatult teene, kui ta mind 
mõõgatantsu ajal Õrritas. See ajas mu õe hirmu täis ja ta unustas oma pahameele 
minu vastu. Pärast etendust lipsas ta ära emand Pao juurest ja rääkis mulle kiiruga, 
et on koledas kimbatuses. Emand Pao oli õe suhtes olnud väga kena, oli ta enam- 
vähem oma tütreks adopteerinud. Tema ainuke suur elueesmärk on 

näha minu õde nunnaks pühitsetuna nagu kord ja kohus, sest ta on väga vaga 
naine. Kuid siin kloostris oli mu õde kohanud üht meest, kedagi noorsand Zongi. 
Kuigi õde ei tunne teda veel kuigi hästi, oli nende kohtumine ometi pannud teda 
kahtlema, kas ta otsus on õige. Kuid teiselt poolt ei tahaks ta valmistada pettumust 
emand Paole, kes on tema pärast nii palju vaeva näinud ja kes teda lohutas, kui tema 
enda perekond temasse vaenulikult suhtus. Just nii ta ütles — «vaenulikult». Mis 
teie selle kohta ütlete, isand! Hüva, ma arvasin, et oleks parem, kui ta tuleks minu 
tuppa, siis saaksime rahulikult rääkida, mida ta peaks tegema. Ütlesin õele, et ta 
võtaks seljast oma musta rüü; valges alusrüüs peetakse teda minuks. Nii ta tegigi ja 
läks, kokkuvolditud musta rüü aga pistis varrukasse.» Noormees sügas pead ja 
jätkas nukralt: 

«Tahtsin talle järgneda, kuid saalis sattusin kokku selle narri Zongiga. Kui olin 
temast lahti rabelnud ja jõudsin üles oma tuppa, polnud õde seal. Läksin emand Pao 
tuppa, kuid sealtki ei leidnud kedagi. Siis jõime mõned peekrid Kuan Laiga. Äsja 
käisin jällegi emand Pao toa ukse taga, lootes, et juhuslikult on seal keegi veel 
üleval. Kuid tuled olid kustutatud ja uks lukus. Homme üritan uuesti. See on kõik, 
isand.» 

Pikkamööda silitas kohtunik Di põskhabet. Kang Wust oli ta kuulnud, mees oli 
tõepoolest pealinnas tuntud kaupmees. Ta sõnas: 

«Asja õigete võimude kätte andes oleksid targemini teinud, Kang.» 

«Lubage jääda teisele arvamusele, isand. Valge Roos pühendab end usule minu 
vanemate nõusolekul, emand Pao maine pealinna taoistlikes ringkondades aga on 
väga kõrge. Ja te ju teate, isand, et taoistidel on praegu valitsusringkondades tugev 
mõju. Mu isa on konfutsiaanlane, kuid kaupmehena ei saa ta endale lubada 
taoismivastast mainet, see mõjuks ärile halvasti.» 

«Igatahes,» ütles kohtunik Di, «jätad sa nüüdsest peale kogu asja minu hoolde. 
Homme hommikul räägin isiklikult emand Pao ja sinu õega. Heameelega püüan 
talle sisendada, et ta otsustaks koju tagasi tulla ja küllap tema huvi noorsand Zongi 
vastu aitab kaasa. Endale väimeheks ma teda ei valiks, kuid ta on heast perekonnast 
ja võib aastatega edeneda. Igal juhul olen ma seisukohal, et taevas on naistele 
kohuseks teinud abielluda ja lapsi ilmale 

kanda, nunnadest ei pea ma midagi, olgu nad taoistlikud või budistlikud. Nüüd 
aga räägi mulle, kuidas sa said endale selle õudse looma ja miks sa ta siia kaasa 
võtsid?» 

«Olen jahimees. Püüdsin ta seitsme aasta eest põhjaaladel, kui ta oli alles väike 
karupoeg. Sest ajast peale on karu minuga kaasas käinud; väga huvitav on talle 
tantsimist ja teisi trikke õpetada. Ta on minusse väga kiindunud, peab mind peaaegu 
oma kasuisaks! Üks kord ainult kiskus ta käpaga veriseks mu vasaku käsivarre, kuid 
see juhtus kogemata: ta tahtis mulle pai teha! Haav paranes ruttu, valutab ainult 
niiske ilmaga nagu näiteks täna, siis on käsi veidi kange. Kui ma Kuani truppi tulin, 


võtsin karu ühes esiteks sellepärast, et ta kuulab ainult minu sõna ja kodus pole 
kedagi, kes tema eest hoolt võiks kanda, teiseks sellepärast, et nii sain Kuani 
etenduses tõhusalt esineda.» 

Kohtunik noogutas. Piltmõistatuse üksikud osad hakkasid nüüd paika minema. 
Laval oli Kang harva kasutanud vasakut käsivart, sest arm valutas ja kui tema, 
kohtunik, ning Tao Gan olid kohanud Valget Roosi koridoris, oli ta surunud vasakut 
käsivart vastu külge, sest varrukasse oli peidetud must rüü. Ja tal oli olnud väga 
kiire, sest ta ei tahtnud kohtuda emand Paoga. Nähtavasti said nad kokku koridori 
nurga taga ja Valge Roos otsustas lükata jutuajamise vennaga edasi järgmisele 
päevale. Kohtunik jätkas: 

«Ma ei tea karudest mitte midagi. Mida oleks loom teinud, kui sa ei oleks tulnud? 
Kas ta sinu arvates oleks lõhkunud kapi, et mind kätte saada?» 

«Oh ei, karud on üsna kavalad, aga mitte väga ettevõtlikud. Nad ei tee midagi, 
mida nad varem pole üritanud, kui neid seda tegema ei õpetata. Sellepärast võin ma 
ta jätta tuppa vabalt, ketti panemata, ta ei katsuks kunagi ust avada. Ta oleks aeg- 
ajalt nuusutanud ja kraa-pinud kapi ust, et teha kindlaks, kas olete veel seal, lõpuks 
oleks keeranud enese kapi ette magama, oodates, kuni te välja tulete. Nad on väga 
kannatlikud.» 

Kohtunik võbises tahtmatult. 

«Kas nad inimesi ka söövad või mitte?» päris ta. 

«Teevad hullematki!» ütles Kang virilalt naeratades. «Nad löövad inimese pikali, 
vigastavad teda ja siis väntsutavad, nagu kass mängib hiirega, kuni inimene on 
Surnud. Juhtusin kunagi nägema seda, mis oli jäänud 

järele jahimehest, kelle karu oli tükkideks kiskunud. See ei olnud meeldiv pilt.» 

«Taevas hoidku!» hüüatas kohtunik Di. «Mis kena mängukaaslane!» 

Kang kehitas õlgu. 

«Mul pole karuga kunagi pahandusi olnud,» ütles ta. «Ka mu õde meeldib talle, 
kuigi ta ei kuula õe sõna nii hästi kui minu oma. Aga ta vihkab võõraid, nad teevad 
ta närviliseks. Kuid ses suhtes on tal ka omad arusaamad. Mõnest võõrast inimesest 
ei tee ta väljagi, vaatab neid ainult korraks, siis keerab nurka pikali ega hooli neist 
enam. Ilmsesti teie nende hulka ei kuulu, isand! Kuid pean ütlema, et praegu on ta 
halvas tujus, sest ei saa küllaldaselt liikuda. Hiljem, paar tundi enne koitu, viin ma 
ta selle hoone ja kõrvalmaja vahel olevasse Šahti, sest siis on ainuke aeg, mil siin 
mesilastarus on vaikne. Alumisel korrusel ei ole šahtil uksi ega aknaid ja väljapääs 
on suletud tugeva väravaga, varematel aegadel kasutati seda vanglana 
korrarikkujate munkade tarvis, nagu olen kuulnud. Seal on karul võimalik natuke 
liikuda, ilma et ta kedagi ohustaks.» 

Kohtunik Di noogutas. Siis ta jätkas: «Muuseas, ega sa Mo Moted ei näinud, kui 
otsisid emand Paod ja oma õde?» 

«Ei näinud!» vastas Kang vihaselt. «See närukael tüütab pidevalt neiu Tingi. 
Pidin oma maskeeringut arvestama, muidu oleksin ta läbi kolkinud, nii et see tal 
meelde jääb! Ta on ehk minust pikem ja raskem, kuid ma olen osav rusikavõitleja ja 
minu käest ta saaks kõva keretäie! Nüüd aga hoolitsen selle eest, et ta hoiab neiu 
Tingist eemale. See on kena tüdruk, isand, ja heade kehaliste oskustega pealegi. Ta 
ratsutab paremini kui mõnigi mees! Kui ta minuga abielluks, võiksin ta oma 
jahiretkedele kaasa võtta. Mulle ei kõlba need õrnad, hellitatud daamikesed, keda 
naiseks võtta vanemad mulle ühtelugu soovitavad. Aga neiu Ting on väga iseseisev, 
ma kahtlen, kas ta mind tahab.» 

Kohtunik Di tõusis. 


«Eks küsi tema käest!» sõnas ta. «Küll näed, et ta on väga otsekohene. Pean 
minema, mu abiline kindlasti otsib mind juba.» 

Ta üritas karule sõbralikult noogutada, kuid loom ainult põrnitses teda oma 
väikeste, tigedate silmadega. 

Niipea kui noorsand Kang oli sulgenud ukse, astus kohtunik vastas asuva ukse 
juurde. See polnud lukus. Aga kui ta oli ukse lahti lükanud, nägi ta, et toas polnud 
kedagi. Bambuslaual seisis pritsmeid pilduv küünal; see oli peaaegu lõpuni 
põlenud. Peale ülestehtud voodi ja kahe tooli toas mööblit polnud. Ei olnud kirste 
ega pampe, ja puust riidenagis ei rippunud ühtki rõivast. Peale põleva küünla ei 
osutanud miski, et selles toas võiks keegi elada. 

Kohtunik tõmbas laualaeka lahti, kuid see ei sisaldanud muud kui tolmu. Ta 
laskus põlvili ja vaatas voodi alla. Siin polnud midagi peale pisikese hiire, kes 
minema sibas. 

Ta tõusis jalule, pühkis põlved tolmust puhtaks ja astus ruumist välja Tao Gani 
toa poole. Oli tublisti üle kesköö. Võis arvata, et kohtuniku kõhetul abilisel oli 
villand näitlejate seltskonnast. 

Kohtunik leidis Tao Gani üksinda tema külmast, lagedast toast kummardumas 
söeahju kohale, milles hõõgus ainult kaks või kolm söetükki. Tao Ganil oli väga 
vastumeelt anda rohkem raha välja kui just hädavajalik. Mehe pikk, morn nägu 
selgines, kui ta nägi kohtunikku sisse astuvat. Tõustes küsis ta kiiresti: 

«Mis juhtus, kõrgeausus? Otsisin igalt poolt, aga...» 

«Anna mulle tass kuuma teed,» nõudis kohtunik Di pikemata. «Ega sul siin 
juhtumisi midagi söödavat ei ole?» 

Samal ajal kui kohtunik väsinult väikese laua äärde istus, pööras Tao Gan kähku 
pahupidi oma reisipauna ja leidis kaks kuivatatud õlikooki. Ta andis need oma 
käskijale ja ütles kõhklevalt: 

«Kahju, et mul pole midagi muud ...» 

Kiiruga hammustas kohtunik suutäie. 

«Suurepärane!» ütles ta rahulolevalt. «Mitte mõni tobe taimetoit, kookidel on 
mõnus searasva maik.» 

Kui ta oli muginud ära koogid ja joonud kolm tassi teed, haigutas ta ja ütles: 

«Ainuke asi, mida ma praegu igatsen, on pikk, mõnus uni! Aga sellest hoolimata, 
et mõned meie probleemidest °n lahendatud, on jäänud -siiski veel asju, mis 
nõuavad viivitamatult tähelepanu. Kaasa arvatud mõrvakatse!» Ta jutustas Tao 
Ganile, mis oli juhtunud, ja andis ülevaate 

oma jutuajamistest neiu Tingiga ja vale neiu Ouyangiga. «Sellest sa näed,» 
lõpetas kohtunik, «et vaga neitsi Valge Roosi asi on tegelikult lõpetatud. Homme 
hommikul, enne kui siit lahkume, räägin tema ja emand Paoga. Jääb küsimus, kes 
lõi mulle pähe ja miks!» 

Tao Gan istus sügavas mõttes, kerides nimetissõrme peal kinni ja lahti kolme 
pikka karva, mis kasvasid ta vasakul põsel. 

Lõpuks ütles ta: 

«Neiu Ting kõneles teile, et Mo Motele on klooster tuttav. Kas ta pole ehk 
tegelikult taoistlik hulkurmunk? Need sellid ulavad ringi mööda kogu meie 
keisririiki, külastavad taoismi kuulsaid paiku ja tegelevad peale selle igasugu 


pahanduste ja riugastega. Kuna nad ei aja päid paljaks nagu budistid, võivad nad 
kergesti esineda ilmik-vendadena. Mo Mote võis juhtuda siia kloostrisse varemgi, 
vististi on ta seotud ühe või mitme tütarlapse surmaga. Ühe käega naine, keda te 
nägite, võib samuti olla tema ohver. Kujutlege, et ta tuli nüüd näitlejaks 
maskeeritult siia tagasi, kas siis selleks, et panna vaikima ühe käega tüdrukut või 
pressida raha välja siinseilt kaasosalistelt?» 

«Sinu jutul on tugev põhi all, Tao Gan,» ütles kohtunik Di mõtlikult. «See langeb 
kokku ebamäärase teooriaga, mida olen isegi püüdnud sõnadesse panna. Tuleb 
meelde sinu märkus, et pidusöögil puudusid lauanõud ühe munga jaoks. See võiks 
tähendada, et Mo on pannud taas selga oma taoistirõivad ja läinud munkade sekka. 
Kui tal on Siin käsilane, oleks see lihtne. Kloostri elanikud nägid teda enamasti 
maskiga või siis grimeeritult. Sellest selgub ka, miks me teda ei leia ja miks tema 
tuba on täiesti tühi, nagu ma just praegu nägin. Ja kui see oli tema, kes kuulis pealt 
minu kõnelust eestseisjaga, võib ta igati Soovida, et oleksin jalust ära.» 

«Kuid tappa kohtumõistjat ei ole lihtne asi!» märkis Tao Gan. 

«Just sellepärast ongi Mo meie kõige tõenäolikum kahtlusalune. Ei usu, et kes 
tahes selle kloostri elanikest julgeks seda teha. Igaüks teab, et keiserliku ametimehe 
tapmine paneb käima kogu meie ametliku masinavärgi ja klooster kihaks otsekohe 
uurijatest, korravalvureist ja nuhkidest, kes sõna tõsises mõttes ei jätaks kivi kivi 
peale, et leida kurjategijat. Kuid Mo tuleb väljastpoolt kloostrit, 

ta kaob niipea, kui on ära teinud, mida ta tegema tuli, ja tal ei ole sooja ega külma 
sellest, mis juhtub hiljem kloostri ja selle elanikega!» 

Tao Gan noogutas nõusolevalt. Mõne aja pärast ütles ta: 

«Peame ka arvestama veel üht võimalust, isand. Te rääkisite, et pidusöögil 
püüdsite uurida välja eelmise eestseisja surmaga seotud asjaolusid. Kui oletada, et 
tõepoolest oli midagi kahtlast selle vana selli surmaga seoses ja et keegi, kes oli 
kuriteos osaline, kuulis teie küsimusi, siis võiks ju arvata, et ta tahtis iga hinna eest 
teid takistada uurimist alustamast?» 

«Võimatu! Usu mind, rohkem kui tosin inimest oli kohal, kui endine eestseisja 
suri. Ütlesin eestseisjale selge sõnaga, et ma ei usu, et...» Äkki ta peatus. Siis aga 
jätkas pikkamööda: «Jah, sul on täiesti õigus! Ütlesin samuti, et vägivalla märke on 
võimalik kindlaks teha ka balsameeritud kehal. Keegi võis seda kuulda ja ekslikult 
järeldada, et ma kavatsen lasta teha koolnuvaatluse.» Ta pidas vahet- Siis lõi 
kohtunik rusikaga lauale ja pomises; «Zong peab mulle kõik vana eestseisja surma 
üksikasjad ära rääkima! Kust me selle pagana poeedi kätte saame?» 

«Kui tulin ära Kuan Lai juurest, jäid nad veel rõõmsalt tasse tõstma. Küllap on 
Zong Li praegugi seal. Kontorist maksti näitlejatele täna õhtul raha ja see rahvas 
armastab õhtuti kaua ülal olla!» 

«Hüva, läheme sinna.» Tõustes ütles kohtunik: «Üks, kahest, kas löök, mille pea 
pihta sain, või paar tundi pealesunnitud puhkust pärast seda on ilmselt ära paran- 
danud mu külmetuse! Mul on pea selge ja palavikutundest olen lahti. Aga kuidas on 
lood sinuga?» 

«Oh,» ütles Tao Gan nõrga naeratusega, «minul pole häda midagi! Ma ei maga 
kunagi pikalt, tavaliselt möödub mul öö tukkudes ja mõtteid mõlgutades.» 

Kohtunik Di vaatas abilist uudishimuliku pilguga, kui too, elatanud mees, oma 
nobedate näppudega ettevaatlikult küünla kustutas. Aastate jooksul, mil see 
isevärki, kurbtõsine sell oli olnud üks tema abilisi, oli kohtunik hakanud temasse 
õige hästi suhtuma. Ta oleks tahtnud teada, millest küll Tao Gan öösiti võiks 
mõelda. Kohtulik avas ukse. 


Samal hetkel kuulis ta siidi sahinat. Tume kogu kiirustas mööda koridori eemale. 

«Sa valvad treppi!» käratas kohtunik Tao Ganile. Ise sööstis ta nurga poole, mille 
taha tundmatu pealtkuulaja oli kadunud. 

Tao Gan jooksis kähku trepi juurde, haarates varrukast kera vahatatud niiti. Seda 
jala võrra maad kõrgemal esimesest astmest üle trepi tõmmates pomises ta kavala 
muigega: «Ohoo! Kui meie külaline siit kandist jooksuga tuleb, siis ma küll kardan, 
et ta kukub kõvasti!» 

Just siis, kui ta oli kinnitanud mõlemad nööriotsad trepikäsipuu külge, tuli 
kohtunik tagasi. 

«Ilmaaegu!» ütles ta kibedalt. «Teisel pool on kitsas trepp!» 

«Mis nägu ta oli, isand?» 

«Nägin teda ainult korraks vilksatamas, kui uksest välja astusin. Ta kargas ümber 
nurga nagu välk, ja kui ma sinna jõudsin, polnud kedagi näha. Aga see oli sama 
lurjus, kes mulle kallale tuli!» 

«Kuidas kõrgeausus seda teab?» päris Tao Gan õhinal. 

«Temast hoovas sama magusa lõhnaõli hõngu, mida tundsin just enne seda, kui 
mind maha rabati,» kostis kohtunik. Ta sikutas habet ja ütles siis vihaselt: «Kas 
tead, mul on kõrini sellest peitusemängust! Peame kiiresti midagi ette võtma, sest 
see kaabakas võib-olla kuulis kõike, mida praegu rääkisime. Kõigepealt läheme 
Kuani tuppa. Kui Zongi seal pole, lähen otse õpetaja Suni juurde ja ajan ta üles. 
Organiseerime salga ja otsime siin läbi viimase kui ühe nurga ja urka, olgu see 
külalistele keelatud või mitte! Läki!» 

Näitlejate riietusruumi astudes leidsid nad eest ainult Kuani ja Zong Li. Laual oli 
vägev rida tühje veinikanne Kuan oli magama jäänud, ta lamas selili tugitoolis ja 
norskas valjusti. Zong Li konutas laua taga ja joonistas nimetissõrmega tuimalt 
vigureid mahaloksunud veini sees. Ta tahtis tõusta, kui nägi kohtunikku sisenemas, 
kuid too ütles lühidalt: 

«Jää istuma!» 

Istudes noormehe kõrvale toolile, jätkas ta karmilt: «Kuula, mida ma räägin, sina 
seal! Mind taheti tappa ja see võib olla seoses sinu jutuga kloostri endise eestseisja 
surmast. Ma ei kavatse enam ringiratast joosta, tahan teada siinsamas ja otsekohe 
kõike, mida sa sellest asjast tead. Räägi!» 

Zong Li tõmbas käega üle näo. Näis, et kohtuniku ja 

tema abilise ootamatu saabumine ja kohtuniku karmid sõnad olid teda veidi 
kainestanud. Ta vaatas hädiselt kohtuniku poole, köhatas kurgu puhtaks ja ütles 
kõheldes: «See on imelik lugu, isand, ma tõesti ei tea...» «Ära käi nagu kass ümber 
palava pudru,» kärkis kohtunik. Ja ütles siis Tao Gani poole pöördudes: «Vaata, kas 
need kaks tipsutajat on midagi kannudesse jätnud ja vala mulle tassitäis! Ehk saan 
siis unest jagu!» 

Luuletaja vaatas mõtlikult tassi, mille Tao Gan täitis, kuid kõhetu mees temale 
veini ei valanud. Zong Li ohkas ja alustas: 

«Kõigepealt tahan teile öelda, et mu isa oli Nefriit-peegli, eelmise eestseisja 
lähedane sõber. Ta käis sageli siin kloostris külas ja nad pidasid järjekindlalt 
kirjavahetust. Oma viimases kirjas kinnitas eestseisja, et ta ei usalda Tõsitarkust, 
praegust eestseisjat, kes oli sel ajal siin eestseisja abiks. Nefriitpeegel vihjas 
ebamääraselt korravastastele juhtumitele tütarlastega, kes olid asunud siia selleks, et 
neid nunnaks pühitsetaks, ja ...» 

«Mis laadi korravastased juhtumid?» katkestas kohtunik ägedalt. 


«Ta ei väljendanud end täpselt, isand. Ta kahtlustas nähtavasti munkasid, et nad 
ahvatlesid tüdrukuid mingisugustest salariitustest osa võtma, midagi usuorgia laad- 
set. Ilmsesti ta arvas, et eestseisja abi vaatab neile asjadele läbi sõrmede. Ja ta 
kirjutas ka oma avastusest, et tema abi kasvatab varjatud aianurgas salaja 
karumustikat ehk belladonnat. See pani Nefriitpeegli kahtlustama, kas mitte tema 
abi ei kavatse kedagi mürgitada.» 

Kõva kolksatusega põrutas kohtunik Di veinitassi lauale. Ta küsis vihaselt: 

«Miks, taeva nimel, ei teatatud niisugustest asjadest kohtunikule? Kuidas me 
saame täita oma kohustusi, kui inimesed hoiavad asjaolusid meie ees salajas või siis 
räägivad ära ainult poole tõest?» 

«Minu isa oli väga kohusetundlik mees, kõrgeausus,» vastas luuletaja 
vabandavalt. «Tal poleks uneski pähe tulnud astuda mingeid ametlikke samme enne 
kõikide faktide kindlakstegemist.- Kuna Nefriitpeegel polnud isa kloostrikülastuste 
ajal kunagi neid asju nimetanud ja kuna eestseisja oli üle seitsmekümne aasta vana, 
arvestas; isa võimalusega, et vana mees ehk nägi asju, mida polnud olemas; ta pea 
polnud mõnikord just kõige selgem. Mu 

isa arvas, et mitte midagi ei tule ette võtta enne, kui Nefriitpeegli ebaselged vihjed 
on tõestatud. Ta isegi ei tahtnud pidada nõu õpetaja Suniga ilma kindlate asitõen- 
diteta. Õnnetuseks jäi mu isa just sel ajal haigeks ja suri, enne kui oli selles loos 
saanud midagi ette võtta. Kuid surivoodil tegi ta mulle kohuseks tulla ja teha siin 
kloostris ettevaatlikult järelepärimisi.» Zong Li ohkas ja jätkas: 

«Pärast isa surma oli mul mitu kuud palju tegemist perekonnaasjade 
korraldamisega. Olen ju kõige vanem poeg. Siis kerkis keerukas tüliküsimus ühe 
meile kuuluva maatüki pärast ja kohtuasi venis mitme kuu peale. Nii möödus terve 
aasta, enne kui sain tulla siia ja oma uurimistegevusega pihta hakata. Olen sellega 
nüüd tegelnud juba kaks nädalat, kuid ma ei saa öelda, et oleksin mingil määral 
edasi jõudnud. Siin suri kolm tütarlast, kuid, nagu te kahtlemata teate, on need 
surmajuhtumid seletatavad loomulike põhjustega. Pole olemas vähimatki viidet, et 
neid noori naisi kasutati mingeiks pühadust rüve-tavaiks tegudeks. Mis puutub 
Nefriitpeegli surma, siis takistas mu tööd asjaolu, et templist põhja pool asuvad 
ruumid on külastajaile suletud. Aga ma tahtsin just nimelt krüptis ära käia, et 
vaadata dokumente, mis surnud eestseisjast järele jäid. Lõpuks otsustasin, et katsun 
hirmutada praegust eestseisjat nõrgas lootuses, et kui ta peaks olema süüdi, ta 
paljastab enda või siis astub minu suhtes mõne mõtlemata sammu. Siit pärinebki 
minu luuletus «mustadest varjudest» ja kahest eestseisjast. Küllap te märkasite, 
isand, et eestseisja oli väga nördinud.» 

«Mina ka,» märkis kohtunik kuivalt, «kuigi mu südametunnistusel ei lasu tapetud 
eestseisjat. See ei loe midagi.» Ta mõtles viivu ja jätkas siis. «Banketil andis 
Tõsitarkus mulle lühiülevaate sellest, kuidas suri endine eestseisja. Räägi mulle 
kõik, mida sa sellest tead!» 

Zong Li heitis igatseva pilgu veinitassile, mida kohtunik Di peos hoidis. 

«Anna talle juua!» ütles kohtunik tusaselt Tao Ganile. «Taht on kuiv, ju siis vajab 
lamp nähtavasti õli.» 

Luuletaja jõi tänulikult pika sõõmu, siis aga jätkas: 

«Et Nefriitpeegli surma peetakse imepäraseks sündmuseks, siis on kõik 
üksikasjad kloostri ajaloo tarvis kirja pandud. Umbes aasta tagasi, kaheksanda kuu 
kuueteistkümnendal päeval, veetis Nefriitpeegel kogu 

hommikupooliku oma toas. Ta oli üksinda ja eeldatavasti luges pühasid tekste, 
nagu tal hommikuti kombeks oli. Ta sõi lõunat söögisaalis ühes Tõsitarkuse, Sun 
Mingi ja teiste munkadega. Pärast seda läks ta tagasi oma tuppa koos Tõsitarkusega, 
et teed juua. Varsti pärast seda väljus Tõsitarkus toast ja ütles kahele mungale, kes 
seisid koridoris, et eestseisja soovib pühendada pärastlõuna maalimisele — tal on 
käsil pilt oma kassist.» 

«Õpetaja Sun näitas mulle toda pilti,» sõnas kohtunik Di. «See ripub praegu 
templi kõrvalsaalis.» 

«Seda küll, isand. Kasse armastas vana eestseisja väga ja talle meeldis neid 
maalida. Tõsitarkus kõndis tagasi templisse. Mõlemal mungal oli teada, et endisele 
eestseisjale on vastumeelt, kui teda maalimise ajal segatakse. Et need kaks olid sel 
päeval eestseisja eluruumides valvekorral, jäid mungad ootele ukse taha, et olla 
kohal, kui too peaks neid vajama. Umbes tund aega kuulsid nad, et eestseisja 
ümises ühte oma lemmikpalvust, nagu tal kombeks oli, kui maalimistöö hästi 
edenes. Siis hakkas ta valjusti kõnelema, justnagu vaidleks ta kellegagi. Kui ta hääl 
üha valjemaks muutus, hakkasid mungad muret tundma ja läksid eestseisja tuppa. 
Nad leidsid ta tugitoolist, näol ülendatud ilme. Peaaegu valmis pildi oli ta lauale 
jätnud. Ta käskis kutsuda õpetaja Suni, eestseisja abi, almuste-jagaja ja kaksteist 
kõige vanemat munka. Ta ütles, et peab neile edasi andma tähtsa teate. 

Kui kutsutud olid kogunenud eestseisja palge ette, naeratas ta õnnelikult ja teatas, 
et taevas on avaldanud talle Tao Tõe uue formuleeringu ja et ta tahab seda neile 
kuulutada. Sirgelt, kass süles, oma toolis istudes pidas ta siis silmade särades väga 
müstilise jutluse, pruukides iseäralikke, arusaamatuid sõnu. Üks munkadest pani 
kirja, mida ta rääkis. Hiljem avaldati tekst koos põhjaliku kommentaariga pealinnas 
asuvalt kõigi kloostrite eestseisjalt, kes seletas kõiki arusaamatuid väljendusi ja 
tõestas, et see oli tõepoolest kõigi sügavamate saladuste meisterlik kokkuvõte. 
Jutlust koos seletustega kasutatakse praegu põhiõpetusena meie provintsi kõigis 
kloostrites. 

Eestseisja kõne kestis üle kahe tunni. Siis äkki sulges ta silmad ja nõjatus 
toolikorjule. Tema hingamine muutus korrapäratuks ja lõpuks lakkas hoopis. Ta oli 
surnud. 

Kõik kohalolijad olid sügavalt liigutatud. Harva oli nähtud nii täiuslikku juhtumit 
tao õpetuste järgija vabal 

tahtel ülekandumisest käesolevast maailmast järgmisse. Pealinnas kuulutas kõigi 
kloostrite eestseisja Nefriitpeegli pühameheks. Tema keha balsameeriti ja suleti 
krüpti pühamusse suurejooneliste tseremooniatega, mis kestsid kolm päeva ja 
millest võttis osa tuhandeid inimesi. 

Te näete, isand,» lõpetas Zong Li rõhutatult, «et kohal oli üle tosina tunnistaja, 
kes võivad kinnitada endise eestseisja loomulikku surma ja ka seda, et ta ainustki 
korda ei maininud, et ta elu on ohus, olgu siis Tõsitarkuse või kellegi teise 
sepitsuste tõttu. Kaldun üha rohkem arvama, et kui vana mees kirjutas oma viimse 
kirja, olid tal mõtted segi. Rääkisin ju teile, et ta oli üle seitsmekümne aasta vana ja 
oli ka teada, et ta mõnikord käitus natuke kummaliselt.» 

Kohtunik Di ei öelnud selle jutu peale midagi. Ta vaikis kaua, mängides oma 
põskhabemega. Toas oli väga vaikne; ainuke kuuldav heli oli näitlejate peamehe 
pehme norskamine. Lõpuks sõnas kohtunik: 

«Peame meeles pidama endise eestseisja märkust kirjas, et Tõsitarkus kavatseb 
kedagi mürgitada karumustika seemnetega. Meie raviraamatud aga kinnitavad, et 
see mürk viib ohvri äärmise erutuse seisundisse, enne kui algab kooma ja ta sureb. 


Eestseisja käitumist tema elu viimastel tundidel on mõeldav seletada sellest 
seisukohast lähtudes. Vana eestseisja võis väga hästi pidada erutust, mida tundis, 
taeva sisenduseks ja unustada kõik kahtlused Tõsitarkuse suhtes. Ainuke vastuväide 
sellele teooriale on, et enne kui eestseisja kutsus teised oma viimast jutlust kuulama, 
oli ta vaikselt töötanud umbes tund aega kassi pildi kallal. Kohe selgitame selle 
asja. Kas sa tead, kuidas pääseda krüpti, Zong?» 

«Uurisin plaanivisandit, mille mu isa kunagi tegi, kõrgeausus. Tean teed, kuid 
tean ka, et kõik koridoridest sinna viivad uksed peetakse kindlalt lukus!» 

«Mu abiline korraldab selle asja,» ütles kohtunik Di tõustes. «Näitlejate peamehel 
meid vaja ei ole, hakkame minema!» 

«Kes teab, äkki leiame kloostri suletud ruumides Mo Mote või ühe käega 
tüdruku,» ütles Tao Gan lootusrikkalt. 

Ta võttis nurgast laualt laterna ja nad astusid välja. Kuan jäi rahumeeli norskama. 

Sel hilisel tunnil oli klooster maha jäetud. Nad ei kohanud hingegi esimesel 
korrusel ega trepil, mis viis templi Icohal asuvale võrestikuga varustatud mademele. 
Kohtunik Di heitis kiire pilgu panipaiga juurde viivasse käiku, kuid seal polnud 

kedagi. 

Zong Li juhatas nad vastassuunda läbi pika käigu; see viis edelanurgas asuva torni 
juurde, kus paiknesid Sun Mingi eluruumid. Jõudnud väikesesse eesruumi, kust 
pääses Suni raamatukogu esisele mademele, tõmbas Zong Li lahti paremal asuva 
kitsa ukse ja astus mööda treppi alla, kust nad sattusid avarasse portaali. Osutades 
kõrget, kahe poolega ust, mis oli rikkalikult kaunistatud puunikerdustega, sosistas 
luuletaja: 

«Siin on sissekäik õuduste galeriisse. Suur tabalukk paistab õige hirmuäratav!» 

«Olen hullemaid näinud!» ühmas Tao Gan. Ta võttis oma laiast varrukast 
kokkukäiva, mitmesuguste tööriistadega nahktasku ja hakkas pihta. Zong Li hoidis 
talle valgustuseks laternat. 

«Mulle öeldi, et galerii on seisnud suletuna juba mitu kuud,» tähendas kohtunik. 
«Aga ristvarda peal pole tolmukübetki!» 

«Nad käisid eile sees, isand,» ütles luuletaja. «Puukoide puretud kuju oli vaja 
parandada.» 

«Olge lahked!» ütles Tao Gan rahulolevalt. Ta avas tabaluku ja võttis ristvarda 
eest. Kohtunik ja Zong Li läksid sisse. Tao Gan tõmbas ukse enda järel kinni. Zong 
tõstis laterna kõrgele ja kohtunik Di silmitses pikka, avarat galeriid. Ruumis oli 
külm ja rõske. Mantlihõlmu koomale tõmmates ütles ta: 

«Jälk väljapanek nagu harilikult!» 

«Minu isal oli kombeks öelda, et need galeriid tuleks ära keelata, isand,» märkis 
Zong. 

«Tal oli õigus!» kinnitas kohtunik salvavalt. 

Ka Tao Gan vaatas galerii üle. Ta pomises nina kirtsutades: 

«Kõigist neist hirmudest pole mingit kasu! Inimesed teevad ikka pahandust edasi, 
hirmutamistest hoolimata. Nad lihtsalt on juba niisugused!» 

Parempoolne sein oli kaetud paberirullidele kirjutatud taoistlike lausetega patust 
ja patu palgast. Piki kogu 

pahempoolset seina aga seisis nda elusuuruses kujusid, mis kehastasid patustajate 
hingi taoistlikus põrgus ootavaid piinu. Siin olid võikad kuradid vingerdavat meest 
pooleks saagimas, seal jälle keetis jõuk irvitavaid paha-rette meest ja naist 
raudkatlas. Edasi oli näha härjapeaga ja hobusepeaga kuradeid, kes tirisid mehi ja 
naisi juukseidpidi allilma musta kohtuniku ette, keda oli kujutatud reljeefselt, kuid 
pika, tõelistest karvadest habemega. Kõik kujud olid erksavärvilised; Zongi latern 
heitis valgust deemonite kõõritavatele maskidele ja nende ohvrite õudustäratavalt 
moonutatud nägudele. 

Kolm meest astusid kiiresti edasi, hoides tihedasti parema seina poole, et kõigile 
neile õudustele mitte liiga lähedale sattuda. Kohtunik Di silm jäi pidama alasti nai- 
sele, kes lamas selili, käed laiali, laial kivil, suur sinine kurat aga surus oma odaotsa 
vastu tema rinda. Pikad juuksed rippusid naisel üle näo. Tema käed ja jalad olid 
maha raiutud ja pragunenud kipsisegust keha kandis raskeid ahelaid, kuid kõik 
üksikasjad paistsid selgesti, rõveda täpsusega. Järgmine stseen oli veelgi hullem. 
Kaks deemonit, seljas vanaaegsed vereplekkidega soomusrüüd, hakkisid meest ja 
naist tükkideks suurel liharaiepakul, kasutades selleks sõjakirveid. Mehest oli alles 
ainult torso, naisel aga, kes lamas nägupidi paku peal, raiuti parajasti käsivarsi 
maha. 

Sammu kiirendades ütles kohtunik Di pahaselt Tao Ganile: 

«Ütlen eestseisjale, et ta käsiks naiste kujud ära võtta. Kõik need stseenid on 
küllalt eemaletõukavad, naisi ei tohiks nad siin niimoodi näidata. Niisugused 
sünged pildid ei ole lubatud ametlikult tunnustatud jumalateenistus-paigas.» 

Uks galerii teises otsas ei olnud lukus. Järsud astmed viisid suurde, nelinurksesse 
ruumi. 

«Nüüd me peaksime olema loodetorni esimesel korrusel,» ütles Zong Li. «Kui 
mul plaan õigesti meeles on, siis pääseb selle ukse kaudu trepile, mis viib 
pühamualusesse krüpti.» 

Tao Gan hakkas luku kallal tegutsema. 

«Seda pole ammugi enam avatud,» ütles ta. «Lukk on üleni roostes.» 

Läks aega, enne kui klõpsatus kuulutas, et Tao Gan oli 

lukust jagu saanud. Ta lükkas raske ukse lahti. Alt pimedusest tõusis kopituse 
hõngu. 

Kohtunik Di võttis Zong Liit laterna ja astus ettevaatlikult alla mööda kitsaid, 
konarlikke astmeid. Kui ta oli neid lugenud kolmkümmend, pöördusid astmed 
paremale. Ta luges veel kolmkümmend astet, mis nüüd olid otse kaljust välja 
raiutud. Ta laskis laterna valgusel langeda raske keti ja tabalukuga suletud tugevale 
rauduksele, mis takistas teed. Surudes end vastu niisket seina, tegi ta ruumi Tao 
Ganile. 

Kui kõhetu mees oli avanud sellegi luku ja kõrvaldanud keti, astus kohtunik sisse. 
Pimedusest kostis laperdavaid tiivalööke. Ta tõmbus kiiresti tagasi. Väike must 
kogu lendas ta peast mööda. 

«Nahkhiired!» ütles ta tülgastusega. Ta astus sisse ja tõstis laterna kõrgele pea 
kohale. Teised kaks jäid ta selja taha seisma. Vaikselt silmitsesid nad aukartust 
sisendavat pilti. 

Väikese kaheksanurkse krüpti keskel seisis kullatud must lava. Selle peale oli 
troonima seatud inimkuju, kes istus kloostri eestseisja kõrgel, punasest nikerdatud 
laki-puust aujärjel. Kuju oli täies ametiriides: jäigast kuld-brokaadist rüü koos 
punase siidvööga oli seotud ümber kitsaste õlgade. Kullast sätendava kõrge mütsi 
alt põrnitses tulnukaid pruunikas, sissevajunud nägu kummaliste silmadega, mis 


olid nagu kortsunud pilud. Valge terav habe rippus lõua otsas, üks salk oli lahtine. 
Vasak käsi öli vöö alla peidetud. Teine hoidis kloostri eestseisja pikka saua 
kõhnade, küünisesarnaste sõrmede vahel. 

Kohtunik Di tegi kummarduse. Tema kaks kaaslast toimisid tema eeskujul. 

Siis astus kohtunik sammu ettepoole ja valgustas seinu. Kivine pind oli ühtlaseks 
poleeritud, sellesse olid raiutud taoistlikud laused ilusate suurte kuldlakiga täidetud 
tähtedega. Tagaseinas seisis suur, punasest nahast kirst, kaitseks vaskne tabalukk. 

Muud sisustust ei olnud, kuid põrandat kattis paks vaip, mille kuldpruunil põhjal 
helendasid sinised taoistlikud sümbolid. Õhk oli karge ja kuiv. 

Kui nad tegid tiiru ümber lava, ringles veel väikesi nahkhiiri laternavalgel. 
Kohtunik Di peletas nad eemale. 

«Kust võiksid need loomad siia pääseda?» küsis Zong Li summutatud häälel. 

Kohtunik Di ja tema abilised krüptis 


«Need on õhupilud,» vastas ta. «Sinu luuletus kahest eestseisjast oli vale, siin 
vaklu pole, on liiga kuiv. Oleksid pidanud ütlema nahkhiired. Aga ega sa niikuinii 
poleks leidnud sobivat riimi.» 

«Kassid kiired,» sosistas luuletaja. 

«Kohe jõuame ka kasside juurde! Endine eestseisja maalis paljusid kasse. Tee 
kirst lahti, Tao Gan! Selles peaksid olema tema tehtud pildid ja käsikirjad. Ma ei 
näe teist paika nende hoidmiseks.» 


Kohtunik Di ja Zong Li vaatasid pealt, kuidas Tao Gan murdis lahti tabaluku. 
Kirst oli paber- ja siidrulle tihedalt täis laotud. Tao Gan keeras mõned pealmised 
lahti. Ulatades kohtunikule kaks rulli, ütles ta: 

«Siin on veel halli kassi pilte, kõrgeausus.» 

Kohtunik Di vaatas töid põgusalt. Üks kujutas kassi põrandal lõngakeraga 
mängimas, teine aga hetke, kuidas ta rohus hüpates püüab käpaga liblikat tabada. 
Äkki tõmbus kohtunik kangeks. Ta seisis tükk aega täiesti liikumatult, vaadates otse 
enda ette. Siis pistis ta mõlemad pildid kirstu tagasi. Täis pinevust sõnas ta: 

«Pane kirst kinni, rohkem asitõendeid pole mul vaja! Kloostri endine eestseisja 
tapeti tõepoolest!» 

Tao Gan ja Zong tahtsid lähemalt pärida, kuid kohtunik kärkis: 

«Pane kirst kähku kinni, kohe läheme ja esitame kurjategijale mõrvasüüdistuse!» 

Kärmesti asetas Tao Gan rullid tagasi, sulges kirstu ja jooksis kohtunikule järele. 
Kohtunik Di heitis viimase pilgu laval istuva kogu kokkuvajunud näole. Siis ta 
kummardas ja sammus trepi poole. 

«Eks ole eestseisja toad neljanda värava kohal asuvas hoones?» päris ta Zong Lilt, 
kui nad trepil ülespoole astusid. 

«Jah, isand! Kui läheme tagasi läänetorni juurde, võime minna seda käiku pidi, 
mis viib itta, otse pühamu värava-maja ruumidesse.» 

«Sa juhatad mu sinna. Tao Gan, sina jooksed tagasi õuduste galerii kaudu 
templisse ja võtad ühes kassi pildi, mis ripub altari kohal kõrvalsaalis. Siis äratad 
mõne mungaõpilase ja lased tal end juhatada eestseisja eluruumide juurde tavalist 
teed pidi.» 

Vaikides lõpetasid nad teekonna üles loodetorni. Sealt 

läks Tao Gan otse edasi, Zong Li aga juhatas kohtuniku vasakule suunduva käigu 
juurde. Läbi luukidega kaetud akende kuulsid nad väljas taas vihma ladinat ja tuule- 
puhanguid. Oli kuulda saviesemete purunemist keskmise õue kivisillutisel. 

«Tuul ajab katusekive alla,» ütles luuletaja. «See on arvatavasti tormi lõpp, 
tavaliselt nad algavad ja lõpevad metsikute iilidega.» 

Mehed jäid lõpuks seisma tugeva välimusega ukse ees. See oli lukus. 

«Niipalju kui mina plaanist mäletan, kõrgeausus,» ütles Zong Li, «peaks siin 
olema eestseisja magamistoa tagumine sissepääs.» 

Kohtunik Di koputas sõrmenukkidega kõvasti ukse pihta. Ta surus kõrva vastu 
siledat pinda. Talle näis, et kuuleb kedagi seespool liikuvat. Kohtunik kordas kopu- 
tust. Lõpuks kuuldus võtme keeramist lukuaugus ja uks avanes praokile. Tulijate 
laterna valgus langes kurnatud, hirmust moondunud näole. 

Kui eestseisja tundis ära kohtuniku, näis ta tundvat tugevat kergendust ja tema 
pingul ilme lõtvus mõnevõrra. Ta päris kõheldes: 

«Mis... mis on põhjuseks, et sel isikul on au ...» 

«Läheme sisse!» katkestas kohtunik Di tema sõnad. «On üks pakiline asi, millest 
pean teiega rääkima.» 

Eestseisja juhatas nad lihtsalt sisustatud magamistoa kaudu kõrval asuvasse 
mugavasse raamatukokku. Kohtunik Di tundis otsekohe kummalist, vängelt 
magusat lõhna. Seda levitas suur vanaaegne lõhnasuitsupann, mis seisis laual. 
Käeliigutusega palus eestseisja kohtunikku istuda kirjutuslaua kõrval seisvasse 


kõrge korjuga tugitooli. Ta ise istus kirjutuslaua taha, pakkudes Zong Lile tooli 
akna juures. Ta avas mitu korda suu, kuid ilmselt ei söandanud veel rääkida. 
Ehmatus oli teda nähtavasti tugevasti rabanud. 

Kohtunik toetus toolikorjule. Tükk aega uuris ta eestseisja tõmblevat nägu ja ütles 
siis lahkelt: 

«Palun tuhat korda vabandust, et tülitan nii hilja õhtul või õigemini vara 
hommikul! Õnneks olite veel ärkvel. Näen, et olete alles täiesti riides. Kas ootasite 
kedagi?» 

«Ei... tukkusin veidike magamistoa tugitoolis,» ütles eestseisja vaevaga 
naeratades. «Paari tunni pärast pean pidama hommikuse palveteenistuse ja... ja 
mulle tundus, 

et pole mõtet rõivaid vahetada. Miks tuli kõrgeausus tagantukse kaudu? Mõtlesin, 
et.. .» 

«Et ega viimati endine eestseisja ole tulnud krüptist üles, kas nii?» küsis kohtunik 
Di tasakesi. Kui ta nägi Tõsitarkuse silmis välgatavat kabuhirmu, lisas ta: «Ta ei saa 
tulla, sest ta on tõesti ja täiesti surnud. Võite mind uskuda, sest ma just tulen praegu 
sealt.» 

Nüüd sai eestseisja enesevalitsuse tagasi. Ta ajas enda sirgu ja küsis teravalt: 

«Miks te läksite krüpti? Ütlesin ju, et sel aastaajal...» 

«Ütlesite küll,» katkestas kohtunik eestseisja sõnad. «Kuid leidsin, et on vaja 
tutvuda teie eelkäijast järelejäänud paberitega. Nüüd tahaksin kontrollida mõnda 
tema surmaga seoses olevat asjaolu, kuni mul on veel värskelt meeles, mida ma 
krüptis nägin. Sellepärast tungisingi siia sisse nii ebatavalisel tunnil. Läkitage oma 
mõtted tagasi teie eelkäija viimase elupäeva juurde. Te sõite lõunat koos temaga 
söögisaalis. Ega te polnud temaga kohtunud ka hommikupoolikul? » 

«Ainult hommikuse palveteenistuse ajal. Pärast seda tema pühadus läks tagasi 
oma tubadesse, õigupoolest sellesse samasse raamatukogusse siin. See on alati 
olnud siinse kloostri eestseisjate eraruum.» 

«Ah nii,» ütles kohtunik Di. Ta pöördus toolil ja vaatas kolme kõrget akent tema 
taga olevas seinas. «Need avanevad arvatavasti keskhoovile.» 

«Seda küll,» kostis eestseisja kiirustades. «Päeval on tuba väga valge, sellepärast 
see mu eelkäijale meeldiski. Hea valguse tõttu oli tuba sobiv maalimiseks, see oli 
ainuke lõdvestus, mida ta endale kunagi lubas.» 

«Tõepoolest, väga sobiv,» märkis kohtunik Di. Ta mõtles viivu, siis aga jätkas: 
«Muuseas, kui ma kõnelesin teiega vastuvõturuumis, tuli sisse keegi näitlejaist, ja 
teie mainisite nende hoolimatut käitumist. Kas nägite, kes see oh, enne kui ta ukse 
kinni pani?» 

Eestseisja, kel oli korda läinud ennast kokku võtta, kaotas taas tasakaalu. Ta 
kogeles: 

"Ei... see tähendab, jah, nägin küll. See oli too mõõga-mees — Mo Mote.» 

«Tänan teid.» Aeglaselt oma pikka habet silitades vaatas kohtunik Di üksisilmi 
laua taga istuvat hirmunud meest. 

Mõnda aega istusid nad vaikides. Zong Li hakkas oma 

toolil kärsitult nihelema. Kohtunik Di ei liigutanud end, ta kuulatas vastu 
aknaluuke pladisevat vihma. Tundus, et vihm oli endisega võrreldes vaiksem. 

Uksele koputati. Tao Gan astus sisse, rull kaenlas. Ta andis selle kohtuniku kätte 
ja jäi ukse juurde seisma. 


Kohtunik Di keeras rulli lahti ning asetas selle kirjutuslauale toa peremehe ette. 
Ta sõnas: 

«Nagu ma aru saan, on see Nefriitpeegli viimane maal.» 

«Nii see on. Pärast lõunasööki jõin temaga siin tassi teed. Siis ta laskis mul 
minna, öeldes, et tahab pärastlõuna pühendada oma kassi maalimisele. Vaene loom 
istus seal seina ääres seisval nikerdatud eebenipuust laual. Lahkusin otsekohe, sest 
teadsin, et tema pühadusele meeldis töötada üksinduses. Viimane, mis ma nägin, 
oli, et ta asetas kirjutuslauale puhta paberi ja ...» 

Äkki tõusis kohtunik püsti ja põrutas rusikaga vastu lauda. 

«Te valetate!» käratas ta. 

Kloostri eestseisja tõmbus oma toolis kokku. Ta avas suu, kuid kohtunik hüüdis: 

«Vaadake seda maali, viimast tööd, mille tegi suur ja hea mees, kelle te alatult 
tapsite, pannes pärast lõunasööki karumustika mürki tema teetassi siinsamas 
raamatukogutoas!» Ta kummardus kiiresti laua kohale ja osutas pildile. «Kas te 
tahate mulle selgeks teha, et mees võib nii detailse pildi maalida ühe tunniga? 
Vaadake karvade üksikasjalikku väljatöötlust, hoolikalt jäljendatud laua-> 
nikerdusi! Ta pidi seda tegema vähemalt kaks tundi. Te valetate, kui ütlete, et ta 
hakkas pilti maalima pärast seda, kui te lahkusite. Ilmsesti tegi ta pildi 
hommikupoolikul, enne lõunasööki!» 

«Ja teie söandate niisugust asja öelda!» sõnas eestseisja vihaselt. «Tema pühadus 
oli osav kunstnik, igaüks teab, et ta töötas väga kiiresti. Mina ei...» 

«Te ei saa mind petta!» sähvas kohtunik Di. «See kass, teie ohvri lemmik, osutas 
oma peremehele viimse teene! Kass näitab selgesti, et te valetate. Vaadake tema 
silmi! Kas te ei näe, et pupillid on laialt lahti? Kui seda pilt oleks tehtud suvel, 
lõunasel ajal ja siin selles heledasti valgustatud toas, oleksid pupillid olnud ainult 
kitsad pilud!» 

Pikk värin käis läbi eestseisja kõhetu kuju. Suurte silmadega põmnitses ta enese 
ees olevat pilti. Siis tõmbas ta 

käega üle näo. Ta tõstis pilgu ja vaatas kohtuniku leegitsevatesse silmadesse ning 
ütles kõlatult: 

«Tahan teha avalduse õpetaja Sun Mingi juuresolekul.» 

«Kuidas soovite!» kostis kohtunik Di külmalt. Ta keeras pildi kokku ja pistis 
põue. Eestseisja juhatas nad laia treppi mööda allapoole. Alla jõudnud, ütles ta 
samal kõlatul häälel: 

«Torm on möödas. Võime minna õue kaudu.» 

Neli meest ületasid märja, tühja hoovi, mis oli katkisi katusekive täis külvatud. 
Kohtunik Di astus eestseisjaga ees. Tao Gan ja Zong Li nende kannul. 

Eestseisja siirdus templist lääne pool asuva hoone poole ning lükkas lahti hoovi 
nurgas oleva ukse. See avanes kitsasse käiku, mis viis otse söögisaali ees paikneva 
portaali juurde. Kui nad jõudsid keerdtrepi juurde, mis viis üles edelatorni, kuulsid 
nad sügavat häält: 

«Mida teie, mehed, siin teete kesk pimedat ööd?» 

Sun Ming astus neile vastu, käes põlev latern. 

Kohtunik Di ütles tõsiselt: 

«Eestseisja tahab teha avaldust, õpetaja. Ta väljendas soovi teha seda teie 
juuresolekul, kõrgeaulik isand.» 

Õpetaja Sun tõstis laterna ja heitis eestseisjale imestunud pilgu. Ta ütles lühidalt: 


«Tulge üles minu raamatukogusse, mu sõber, me ei saa hakata avaldustega 
tegelema siin tõmbetuulises portaalis!» Kohtuniku poole pöördudes küsis ta: «Kas 
kahe teise mehe kohalolek on vajalik?» 

«Kardan küll, et on, isand. Nad on tähtsad tunnistajad.» 

«Sel juhul võtke parem minu latern,» ütles Sun, ja andis selle kohtunikule. «Mina 
tunnen teed.» 

Õpetaja astus trepist üles, talle järgnes eestseisja, kelle kannul astusid kohtunik 
Di, Tao Gan ja Zong. Kohtunik tundis, et ta jalad on tinarasked. Keerdtrepile ei 
paistnud lõppu tulevat, 

Viimaks jõudsid nad mööda pimedat treppi üles. Kohtunik Di tõstis laterna ja 
nägi, kuidas Sun Ming astus mademele, kust pääses tema raamatukokku. Eestseisja 
järgnes talle. Kui kohtunik Di pea oli mademe tasandil, kuulis ta Suni häält: 

"Ettevaatust!» Äkki hüüdis ta: «Pea kinni, mees!» 

Samal ajal kõlas kähe karje. Siis kostis pimedusest Sel nende all südant pööritama 
ajav tume mütsatus. 

Kohtunik Di astus kiirustades mademele, hoides laternat kõrgel. Sun Ming haaras 
tal käsivarrest, tema ümar nägu oli surnukahvatu. Ta ütles kähiseval häälel: 

«Vaene mees, kobas pimedas käsipuud, mida pole olemas! » 

Ta laskis kohtuniku käsivarre lahti ning pühkis näolt higi. 

«Jookse alla ja vaata järele!» käskis kohtunik Di Tao Gani. Siis pöördus ta Sun 
Mingi poole: «Sellest kukkumisest ta eluga ei pääsenud. Läheme sisse, isand.» 

Mõlemad mehed astusid raamatukogusse. Zong Li oli järgnenud Tao Ganile. 

«Vaene mees!» ütles Sun, istudes oma kirjutuslaua taha. «Milles asi on, Di?» 

Kohtunik istus vastastoolile, ta jalad värisesid väsimusest. Ta võttis põuest 
kokkurullitud pildi, pani selle lauale ja sõnas siis: 

«Külastasin krüpti, isand, ja vaatasin seal mõningaid pilte, mis kloostri endine 
eestseisja Nefriitpeegel oma kassist oli teinud. Panin tähele, et tal oli kombeks teha 
neid väga üksikasjaliselt. Ühel maalil olid kassi silmad ainult kitsad pilud — selle ta 
pidi tegema keskpäeval. Siis meenus mulle, et kadunud eestseisja viimasel pildil, 
mida te mulle templis näitasite, olid kassi pupillid täiesti lahti. See kinnitas mulle, et 
pilt tehti hommikul, mitte lõunaajal, nagu Tõsitarkus kogu aeg väitis!» 

Ta keeras rulli lahti ja osutas kassi silmadele. 

«Ma ei mõista, mida te tahate öelda, Di!» ütles Sun pahasel moel. «Mida on sel 
kõigel ühist Nefriitpeegli surmaga? Olin ise seal, kinnitan teile, et mees suri rahu- 
likult ja.. .» 

«Lubage, ma seletan, isand,» katkestas kohtunik Di aupaklikult tema sõnad. Ja 
rääkis siis Sunile vihjest karumustikale endise eestseisja kirjas õpetaja Zongile ja et 
karumustikamürgituse sümptomid on kooskõlas eestseisja käitumisega tema 
viimsetel elutundidel. Ta lisas häbelikult: «Kui tohin nõnda öelda, siis on mul ikka 
olnud mulje, et taoistlikud õpetused on alati peidetud väga ebaselge ja 
kahemõttelise keelepruugi sisse. Võib kujutleda, et kloostri endise eestseisja viimne 
jutlus oli tegelikult mitmesuguste talle meenunud pühade tekstikatkendite 

hämune segu. See vajas kõikide kloostrite eestseisja kommentaare, et 
arusaadavaks muutuda. Eeldan, et ta valis mõned müstilised väljendid kloostri 


eestseisja jutlusest ja võttis need selge diskussiooni teemaks, või ta...» Kohtunik 
katkestas oma jutu, vaadates õpetaja Suni äreval pilgul. 

Kuid Sun oli hämmeldunud, ta ei üritanudki võtta sõna taoistlike tekstide 
sõnastuse kaitseks. Ta lihtsalt istus, raputades aeglaselt oma suurt pead. Kohtunik 
jätkas: 

«Tõsitarkus pani suure annuse mürki Nefriitpeegli tassi, kui nad pärast lõunasööki 
raamatukogus teed jõid. pilt oli siis peaaegu valmis. Eestseisja oli kulutanud selle 
tegemiseks kogu hommikupooliku, maalides enne kassi, siis lisades tausta ja 
detailid. Kui ta katkestas töö, et lõunale minna, olid teha jäänud üksnes 
bambuselehed. Pärast seda, kui eestseisja oli joonud ära mürgitatud tee, Tõsitarkus 
lahkus ja ütles kahele ukse taga valvavale mungale, et eestseisjat ei segataks, sest ta 
kavatseb alustada uut pilti. Mürgi mõjul sattus Nefriitpeegel peagi vaimse erutuse 
seisundisse, ta hakkas ümisema taoistlikke palve-laule, siis asus iseendaga 
kõnelema. Ei ole kahtlust: ta arvas, et temasse sisendub kõrgem inspiratsioon. Ta ei 
osanud arvata, et on mürgitatud. Sest mäletate, isand, ta ei öelnud ainustki sõna 
selle kohta, et jutlus, mida ta peab, on viimne või et ta soovib lahkuda siit ilmast, 
kui ta on jutluse lõpetanud. Selleks polnud põhjust. Ta ainult soovis oma järgijatele 
teada anda ilmutuse, mille taevas talle oli saatnud. Pärast seda ta nõjatus 
toolikorjule, sest tahtis puhata pikast kõnest. Kuid ta heitis hinge — õnnelikuna. » 

«Püha taevas!» hüüdis seepeale Sun. «Teil on ilmselt õigus, Di! Kuid miks see 
narr tappis Nefriitpeegli? Ja miks ta nõudis, et tahab oma kuriteo üles tunnistada 
minu juuresolekul?» 

«Arvan,» kostis nüüd kohtunik Di, «et Tõsitarkus oli korda saatnud mingi nurjatu 
teo ja ta kartis, et endine eestseisja selle oli avastanud ja kavatses teda paljastada. 
Nefriitpeegel kirjutas oma viimases kirjas oma sõbrale Zongile, et tal oli tekkinud 
kahtlus, kas mitte ei toimu kloostris kõlblusevastaseid akte neidudega, kes tulevad 
kloostrisse, et nunnaks pühitsetud saada. Kui see oleks välja tulnud, oleks 
Tõsitarkus tõepoolest olnud lõpukorral.» 

Väsinud liigutusega tõmbas Sun käega üle silmade. 

«Kõlblusevastased aktid!» pomises ta. «See narr nähtavasti vusserdas musta 
maagiaga, kuhu kuuluvad ka riitused naispartneriga. Taevas, ja ka mina olen 
vastutav selles asjas, Di! Ma ei oleks pidanud kogu aeg istuma oma raamatukogus 
kinniste uste taga, oleksin pidanud siinsel elul silma peal hoidma. Ja Nefriitpeegel 
on samuti teatud viisil süüdi. Miks ei rääkinud ta mulle otsekohe oma kahtlustest? 
Mul polnud vähimatki aimu ...» 

Suni hääl vaibus. Kohtunik Di tegi kokkuvõtte: 

«Minu arvates Tõsitarkus koos ühe kaabakaga, kes nimetab end praegu Mo 
Moteks, on vastutavad kolme neiu saatuse eest, kes surid siin möödunud aastal. 
Neid nähtavasti sunniti osa võtma noist sõnulseletamatuist salakütustest, niisama 
nagu neidki, kes olid saabunud kloostrisse enne kloostri endise eestseisja surma. Mo 
Mote on nüüd jälle siin kloostris Kuani näitetrupi liikme maski all. Mo nähtavasti 
ähvardas eestseisjat ja püüdis temalt raha välja pressida; märkasin, et Tõsitarkus 
kartis Mod. See koos ilmsete vihjetega selle kohta, et endine eestseisja mõrvati 
karumustika mürgiga, mida täiesti avalikult tegi Zong Li, viisid eestseisja 
arvatavasti meeleheitele. Kui ta pidusöögi lõpul nägi Zong Lid minuga kõnelemas 
ja kui ma siis kohe selle järel ütlesin talle, et tahan külastada krüpti, arvas ta, et 
kavatsen toime panna uurimise. Omas meeletuses püüdis ta mind tappa. Ta lõi 
mulle gelja tagant pähe, kuid enne teadvuse kaotamist tundsin erilise lõhnaine 
hõngu, mida ta suitsutab oma magamistoas. Tavaliselt tema lähedal olles seda lõhna 


ei tunne, kuid minu ninna tungis see tema riietuse voltide vahelt, kui ta tõstis 
käsivarre, et mind lüüa. Hiljem ta luuras mind, kui rääkisin oma abilisega, ja kui ta 
põgenes, tundsin jälle toda iseäralikku lõhna. Mees oli ilmselt täiesti pea kaotanud.» 

Sun Ming noogutas äraolevalt. .Mõne aja pärast ta küsis: 

«Aga miks mees nõudis, et tahab teha avalduse minu juuresolekul? Kui ta arvas, 
et ma tema heaks välja astun, siis pidi ta olema veel suurem narr, kui ma oskasin 
arvata!» 

«Enne kui vastan sellele küsimusele, isand,» ütles kohtunik Di, «tahaksin teilt 
küsida, kas Tõsitarkus teadis, et mademe käsipuu on katki?» 

«Muidugi teadis!» vastas Sun. «Ma ise rääkisin talle oma soovist, et see 
parandataks. Ta oli üpris toimekas, mis tõsi see tõsi!» 

«Sel juhul,» ütles kohtunik Di tõsiselt, «oli see enesetapp!» 

«Rumalus! Ma nägin oma silmaga, kuidas ta käsipuud kobas, Di!» 

«Ta võttis meid mõlemaid haneks,» sõnas kohtunik. «Arvestage seda, et ta ei 
võinud teada meie kohtumisest teiega all trepi juures, mis viib siia üles. Ta arvas, et 
olete oma raamatukogus. Tal polnudki plaanis teid kohata, veel vähem avaldust 
teha. Ta ainuke mõte siia üles tulla oli see, et kuna ta oli kindel, et on kadunud, siis 
oli trepimademel parim koht enesetapuks, enne kui saan ta kinni võtta. Ta lavastas 
selle õnnetusjuhtumina, et kaitsta oma mainet ja oma perekonna huvisid. Nüüd pole 
meil kunagi võimalik täiesti kindlalt öelda, mis osa ta etendas kõiges siin toimunus. 
Teie ootamatu ilmumine ei muutnud olulisel määral tema kavatsust.» 

Sisse astusid Tao Gan ja Zong Li. 

«Ta murdis kaelaluu, kõrgeausus,» kuulutas esimene asjalikult. «Surm oli 
arvatavasti silmapilkne. Kutsusin kohale eestseisja abi, praegu viiakse surnukeha 
templi kõrvalsaali, kuhu ta asetatakse kuni ametliku matuseni. Ütlesin neile, et see 
oli õnnetusjuhtum.» Suni poole pöördudes lisas ta: «Eestseisja abi soovib teiega 
kõnelda, isand.» 

Kohtunik Di tõusis püsti. Ta sõnas Sunile: 

«Esialgu on parem jääda õnnetuse versiooni juurde. Vahest on kõrgeaulik isand 
nii lahke ja arutab eestseisja abiga abinõusid, mida tarvitusele võtta. Ilmsesti tuleb 
informeerida kõikide kloostrite eestseisjat pealinnas niipea kui võimalik!» 

«Saadame kulleri kohe homme hommikul,» ütles Sun. «Peame ka kindlaks 
tegema tema pühaduse soovid, mis Puutub järglasesse. Kuni ta vastuse annab, võib 
eestseisja abi hoolitseda kloostri igapäevaste asjaajamiste eest.» 

«Loodan, et homme hommikul te olete nii lahke ja aitate koostada ametlikku 
ettekannet selles asjas, isand,» ütles kohtunik. «Jätan kassi' pildi siia, see on tähtis 
asitõend.» 

Sun Ming noogutas. Ta heitis kohtunikule hindava pilgu ja ütles siis: 

«Sulle kuluks ära paar tundi magada, Di! Oled üsna näost ära!» 

«Pean veel kinni võtma Mo, isand!» vastas kohtunik tusaselt. «Olen veendunud, 
et Mo on tegelik kurjategija, kes on rohkem süüdi kui eestseisja. Oleneb Mo 
tunnistusest, kas teatame eestseisja äsjasest surmast enesetapuna või 
õnnetusjuhtumina. Ja nüüd, kui eestseisja on surnud, saab ainult Mo meile öelda, 
mis juhtus tegelikult kolme tütarlapsega, kes siin surid.» 

«Kuidas see sell välja näeb?» päris Sun. «Sa ütled, et ta on näitleja? Nägin kogu 
müsteeriumi peale viimase stseeni.» 

«Mo oli pidevalt laval, ta mängis Surmavaimu osa, kuid te ei saanud näha tema 
nägu, sest tal oli kogu aeg suur puust mask peas. Nägin teda viimases stseenis, kus 


ta etendas mõõgatantsu, siis aga oli ta nägu tugevasti gri-meeritud. Mul on kuri 
kahtlus, et ta praegu esineb siinse mungana. Ta on pikk, laiaõlgne mees, kel 
tavaliselt on üsna sünge ilme.» 

«Enamikul munkadest on seesugune ilme,» pomises Sun. «Küllap neid toidetakse 
valesti. Kuidas sa kavatsed ta üles leida, Di?» 

«Selle kallal peangi nüüd pead murdma, isand!» kostis kohtunik Di nukra 
naeratusega. «Ma ei saa seda asja lõpetada ilma Mo täieliku ülestunnistuseta.» 

Ta lahkus sügava kummardusega. Kui ta Tao Gani ja Zong Li saatel ukse juurde 
läks, astus sisse väike eestseisja abi, kes näis närvilisem kui kunagi enne. 

Kui mehed kolmekesi sisenesid templisaali, leidsid nad feest almustejagaja, kes 
tasakesi rääkis salgas seisvate munkadega. Kohtunikku nähes tuli ta temale kiiresti 
vastu ja juhatas vaikides kõrvalsaali. 

Eestseisja maised jäänused olid asetatud kõrgele alusele ja kaetud punase 
brokaatlinikuga, millesse oli kuldlõngaga tikitud taoistlikke sümboleid. Kohtunik 
kergitas ühte nurka. Tükk aega vaatas ta surnud mehe vaiksesse näkku. Kui ta laskis 
palaka tagasi langeda, sosistas almustejagaja: 

«Neli munka on öö läbi siin ja loevad palveid, kõrgeausus. 

94 


Eestseisja abi kavatseb teatada eestseisja lahkumisest mõne tunni pärast, 
hommikuse palveteenistuse ajal-» 

Kohtunik Di avaldas kaastunnet ja läks siis tagasi ees-saali, kus Tao Gan ja Zong 
Li teda ootasid. Luuletaja küsis arglikult: 

«Kas tohin teid paluda oma tuppa tassi teed jooma, kõrgeausus?» 

«Keeldun ronimast mistahes treppidest!» vastas kohtunik kindlalt, «öelge mõnele 
neist munkadest, kes siin seisavad, et ta tooks suure kannutäie mõru teed sinna 
tuppa!» 

Ta läks väikese kabineti poole, kuhu pääses eessaahst, Ilmselt kasutati seda 
vastuvõturuumina. Kohtunik Di istus ilusa vanaaegse sandlipuust nikerdatud teelaua 
juurde. Ta viipas Tao Ganile, et too istuks vastas asuvaje toolile. Sõnatult uuris 
kohtunik taoistlike surematute aegade jooksul kollaseks tõmbunud portreesid, mis 
rippusid seintel uhketes raamides. Läbi nende kohal seinas asuva ažuurse nikerduse 
nägi ta ebamääraselt suurte kullatud kujude päid hämara templisaali altaril. 

Zong Li tuli tuppa, käes kõhukas teekann. Ta valas teed kolme tassi. Kohtunik 
käskis temalgi istuda. 

Teed rüübates kuulasid nad ühetoonilist laulu, mis kandus nendeni vastas asuvast 
kõrvalsaalist. Mungad, kes seisid valvel eestseisja juures, olid alustanud surnupal- 
vete laulmist. 

Kohtunik Di oli liikumatuna toolile vajunud. Tal oli täieliku kurnatuse tunne. 
Jalgades ja seljas levis tuim valu ja peas oli kummaline tühjus. Ta üritas uuesti läbi 
mõelda asjaolusid, mis viisid kloostri endise eestseisja mõrvamisele ja Tõsitarkuse 
enesetapule. Tal oli hämune tunne, et mõned seigad vajasid lähemat selgitust, et oli 
olemas üksikuid fakte, mis aitaksid saada lõplikku ettekujutust Mo Motest, juhul 
kui neile leiduks õige seletus. Kuid tema aju oli tuim, ta ei suutnud selgesti mõelda.- 
Mo Mote kiiver seisis tal üha silme ees. Tal oli ilmne unne, et tolle kiivriga oli 
midagi korrast ära. Ta mõtted .aksid sassi ja äkki ta taipas, et munkade monotoonne 
laul ajas talle une peale. 


Kohtunik Di surus alla haigutuse ja tõusis pingutusega sirgelt istuma. Asetanud 
küünarnukid lauale, vaatas ta oma kahte kaaslast. Tao Gani kõhn nägu oli 
ükskõikne 

nagu alati, Zong Li oli üpris väsinud. Kohtunikul tekkis mõte, et nüüd, kus 
väsimus sundis luuletajat loobuma bma tavalisest ülbusest, ei olnudki nooruk talle 
nii vastumeelt. Kohtunik Di jõi teetassi tühjaks ja pöördus siis Zong Li poole: 

«Nüüd, kui sa oled täide viinud oma kadunud isa käsu, Zong Li, oleks hea, kui 
asuksid tõsiselt õppima konfut-siaanlikke klassikuid, et valmistuda kirjanduslikeks 
eksamiteks. Sa võid veel näidata, et oled oma silmapaistva isa vääriline poeg!» Ta 
heitis noorsandile mõru pilgu, lükkas siis mütsi otsa eest tagasi ja jätkas erksalt: 
«Peame nüüd nõu pidama, kuidas tabada Mo Moted ja säästa tema viimast ohvrit. 
Ta peab meile ütlema, kuhu ta peitis tolle ühe käega naise ja kes too on.» 

«Ühe käega naise?» päris Zong Li imestusega. 

«Jah,» vastas kohtunik Di, läkitades talle terava pilgu. «Oled sa niisugust 
köndistatud naist siin kunagi näinud?» 

Zong Li raputas pead. 

«Ei, isand, olen olnud kloostris juba üle kahe nädala, kuid pole kunagi isegi 
kuulnud ühe käega naisest. Välja arvatud juhul, kui kõrgeausus peaks vihjama 
tollele kujule õuduste galeriis!» ütles ta naeratades. 

«Kuju?» küsis kohtunik Di. Nüüd oli tema kord imestada. 

«Jah, see, mille küljes on kogu see hulk ahelaid, isand. Vasaku käe olid puukoid 
ära närinud ja see kukkus küljest lahti. Pean aga ütlema, et nad parandasid ta siiski 
väga ruttu ära.» Kui kohtunik Di talle teravalt otsa vaatas, lisas ta: «Teate, see alasti 
naine, keda sinine kurat odaga ähvardab. Kuulsin, et tähendasite Tao Ganile, et 
te...» 

Kohtunik Di põrutas rusikaga lauale. 

«Sa viimane loll!» müristas ta. «Miks sa seda mulle varem ei rääkinud?» 

«Ma mõtlesin... . Rääkisin, et ühte kuju parandatakse, kui me galeriisse astusime, 
isand. Ja. ..» 

Kohtunik oli püsti karanud ja haaranud laterna. 

«Tulge mõlemad kaasa, kähku!» käratas ta ja jooksis templisaali. 

Paistis, et ta oli väsimuse täiesti unustanud. Võttes kaks astet korraga, jooksis ta 
trepist üles templi peal asuvale mademele. Tao Ganil ja Zong Lil oli tegemist, et 
temaga sammu pidada. 

96 

Hingeldades juhtis kohtunik nad läbi läänekäigu torni juurde, siis jooksis alla 
astmeist, mis viisid õuduste galerii sissekäigu ette. Ta lükkas ukse lahti ja astus 
sisse. Ning peatus sinise kuradi ja kivi peal väljasirutatud kätega lamava alasti naise 
ees. 

«Vaadake, ta jookseb verd!» pomises Di. 

Tao Gan ja Zong Li jõllitasid jahmunult peenikest vere-niret, mis igritses mööda 
naise rinda katvat korbatanud võõbakorda alla kohast, kus odaots oli ihusse 
tunginud. 

Kohtunik Di kummardus ja lükkas ettevaatlikult kõrvale juuksed, mis katsid näo. 

«Valge Roos!» hüüdis Zong Li hingeldades. «Nad on ta tapnud!» 

«Ei,» sõnas kohtunik Di1. «Vaadake, ta sõrmed tõmblevad.» 

Keha oli kaetud õhukese lubjavõõba korraga, käed ja jalad aga olid värvitud 
mustaks. Pealiskaudne vaataja ei pannud neid tumedal taustal tähele. 


Neiu silmalaud võbisesid. Ta heitis neile pilgu, mis oli valust ja hirmust 
poolpöörane, siis sinakad laud sulgusid taas. Nahkrihm oli tõmmatud üle lamaja 
alumise näopoole. See oli üheaegselt efektiivne tropp suu ees ja hoidis teda kõvasti 
seina küljes kinni. 

Zong Li sirutas käed, et eemaldada troppi, kuid kohtunik lükkas ta karmilt 
kõrvale. 

«Käed eemale!» käsutas ta. «Sa võid teda veelgi rängemini vigastada! Jäta see 
meie hooleks!» 

Tao Gan eemaldas ketid, mis olid keeratud ümber neiu piha, käsivarte ja jalgade. 
Ta ütles: 

«See raualasu on ainult selleks, et peita klambreid, mis ta jäsemeid paigal peavad, 
isand!» Ta osutas raudhaakidele tütarlapse pahkluude, reite, küünar- ja käsivarte 
ümber. Siis võttis ta kiiresti varrukast oma tööriistade pauna. 

«Pea!» käskis kohtunik Di. 

Ta oli lähemalt uurinud odaotsa. Nüüd surus ta ettevaatlikult alla seda ümbritseva 
ihu, kuni odaots vabanes. Veri hakkas voolama ja määris valge lubjakorra, mis 
kattis tütarlapse keha. Paistis, et see oli üksnes lihahaav. Tugevate kätega koolutas 
kohtunik oda eemale neiu kehast, siis murdis pideme kiire pöördega. Puukuradi käsi 
raksatas ja kukkus põrandale. 

«Nüüd võta jalad käsile!» sähvas ta Tao Ganile. «Anna mulle tangid!» 

Sel ajal kui Tao Gan hakkas lahti võtma raudklamb-reid, mis hoidsid tüdruku 
jalgu, tegeles kohtunik tropiga. Kui ta oli tirinud välja naelad, mis kinnitasid 
nahkriba otsad seinale, tõmbas ta puuvillatropi tütarlapse suust; siis hakkas ta 
lõpmata ettevaatlikult eemaldama klambreid, mis sügavalt soonisid neiu käsivarsi. 

«Asjatundlik töö,» pomises Tao Gan kadestava imetlusega. Ta kangutas parajasti 
lahti klambrit, millega oli kinnitatud neiu parem reis. 

Zong Li oli peitnud näo kätesse. Ta nuuksus hooti. Kohtunik käratas talle: 

«Hei! Toeta Valge Roosi pead ja õlgu!» 

Kui Zong Li asetas käsivarre ümber neiu õlgade ja hoidis tema lõtva keha, aitas 
kohtunik Di Tao Ganil eemaldada viimast klambrit, mis hoidis ohvri paremat 
käsivart. Kolmekesi tõstsid nad ta kivilt ja asetasid põrandamatti-dele. Kohtunik 
võttis kaelast räti ja sidus ümber tütarlapse piha. Zong Li kükitas kõrval, silitas ta 
põski ja sosistas hellitussõnu. Kuid neiu oli langenud sügavasse minestusse. 

Kohtunik Di ja Tao Gan kiskusid kaks pikka oda kahe kaugemal seisva rohelise 
kuradi käest. Nad asetasid relvad kõrvuti põrandale. Tao Gan võttis seljast pealisrüü 
ja kinnitas selle odavarte külge nii, et tekkis algeline kanderaam. Kui nad olid 
tütarlapse selle peale asetanud, haarasid Tao Gan ja Zong Li odavarte otsad pihku, 

«Viige ta neiu Tingi tuppa!» käskis kohtunik Dij 

Mitu korda pidi kohtunik Di koputama, enne kui neiu Ting ukse avas. S.eljas oli 
tal ainult õhuke voodiürp. Silmitsedes ' kohtunikku pealaest jalatallani unest 
raskete, laugude alt ütles näitlejanna: 

«Te oleksite justkui minuga abielus, et ilmute mu tuppa igasugusel kellaajal!» 

«Pea suu ja hoia korvate?» vastas kohtunik pahuralt. Neiu Ting astus tahapoole ja 
vaatas hämmastusega kahte meest, kes tulid tuppa oma kandamiga. Kui nad asetasid 
meelemärkuseta tütarlapse neiu Tingi voodile, ütles koh- 

tunik Di: «Puhu söeahi lõkkele ja küta tuba soojaks.; Keeda suur kannutäis kuuma 
teed ja sunni teda jooma, mida rohkem, seda parem. Tüdruk oli tundide viisi külmal 
ja niiskel rõdul ja on võib-olla tõsiselt külmetada saanud. Värv, mis minu meelest ei 
ole küll muud kui tavaline lubi, on ehk koguni teinud kahju nahale. Peaks võõba 
kiiresti maha leotama kuuma vette kastetud käte-rätiga. Ole ettevaatlik, rinnahaav 
on ainult pinnaline, kuid muljumishaavad käsivartel ja jalgadel võivad olla 
hullemad, kui paistavad. Tee ka kindlaks, kas selg on kannatada saanud. 
Akrobaadina sa tead kõike nikastustest ja luude paigaleseadmisest, eks ju?» 

Neiu Ting noogutas. Ta heitis kaastundliku pilgu liikumatult voodil lamavale 
kogule. 

«Toon nüüd rohtusid ja plaastreid,» lisas kohtunik. «Need kaks meest jäävad ukse 
taha valvele. Hakka pihta!» j Neiu Ting ei küsinud midagi, kuid asus otsekohe bam- 
buslehvikuga söeahjus olevaid süsi elustama. Kohtunik Di läks Tao Gani ja Zong 
Liga toast välja. Ta ütles: 

«Tooge kohale noorsand Kang. Kui Mo peaks ilmuma, võtke ta kinni. Ja mitte 
liiga õrnalt!» 

Ta kiirustas trepist üles oma tubadesse kolmandal korrusel. 

Kohtunik äratas ümmardajad. Kui nad olid avanud ukse, läks ta magamistuppa, 
mida valgustasid ainult kaks lühikeseks põlenud küünalt. Avatud voodieesriiete 
tagant nägi ta oma kolme naist üksteise lähedal vateeritud ja väljaõmmeldud vaiba 
all rahulikult magamas. 

Ta läks kikivarvul naiste rohukirstu juurde ja tuhnis laegastes, kuni leidis karbi 
õliplaastritega ja mõned väiksemad karbid salvide ja pulbritega. Pöördudes nägi ta, 
et tema emand oli virgunud. Naine tõusis istukile. Tõmmates voodiürpi kõrgemale, 
et katta alasti keha, uuris ta kohtunikku unesegaste silmadega. 

Kohtunik Di naeratas talle julgustavalt ja lahkus toast. 

Kui ta jõudis tagasi neiu Tingi toa juurde, kandis Tao Gan ette, et Kang Yite ruum 
on tühi: pole teda ega ka tema karu. Nad polnud kohanud kedagi. 

«Minge emand Pao tuppa,» tegi kohtunik korralduse, «ja tooge ta siia.» 

«Kes oli too metsaline, kes Valget Roosi piinas, kõrgeausus?» küsis Zong Li 
pinevalt. Viha ja ängistus moonutasid ta nägu. 

«Varsti saame teada,» vastas kohtunik lühidalt. 

Tao Gan tuli tagasi. Emand Pao tuba olnud lukus. Ta avanud luku, kuid sees 
polnud kedagi. Ta leidnud ainult kompsu Valgele Roosile kuuluvate rõivastega. 
Emand Pao asju ei olnud ja kummaski voodis ei olnud magatud. 

Kohtunik Di ei öelnud midagi. Ta hakkas koridoris edasi-tagasi kõndima, käed 
seljal. 

Pärast pikka ootamist avas neiu Ting ukse ja viipas. 

«Kutsun teid, kui valmis olen,» ütles kohtunik meestele ja järgnes näitlejannale. 

Kohtunik astus voodi juurde. Neiu Ting lükkas vaibad tagasi. Ta hoidis küünalt 
lähedal ja kohtunik uuris mul-jumisest tekkinud haavu ja muhke valgel ihul. 
Tütarlaps oli endiselt meelemärkuseta, aga ta huuled liikusid, kui kohtunik puudutas 
sügavaid vermeid, mida olid tekitanud klambrid. 

Ta ajas enda sirgu ja võttis varrukast väikese karbi; 

«Lahusta see tassi kuuma tee sees,» käskis ta. «See on valuvaigistav unerohi.» 

Siis jätkas ta tütarlapse keha ülevaatust. Südamelöögid ei meeldinud talle, kuid 
siseorganite vigastusi ei paistnud olevat. Valge Roos oli neitsi; peale sinaka pleki 
vasakul oimukohal muid löögi jälgi tema ihul ei olnud. Kohtunik määris muhkudele 


ja haavadele salvi ning kattis nad siis paksu õliplaastriga. Rahuldusega märkas ta, et 
neiu Ting oli katnud rinnahaava munavalgekilega. Kohtunik tõmbas 
meelemärkusetule taas vaiba peale. Ta võttis teisest karbist näputäie valget pulbrit 
ja pani Valge Roosi nina-sõõrmeisse. 

Neiu Ting ulatas kohtunikule teetassi rohuga. Viimase märguandel tõstis ta 
tütarlapse pea üles. Haige aevastas ja avas silmad. Kohtunik sundis teda rohtu 
jooma, siis laskis tal edasi lamada. Ta istus voodi servale. Valge Roos vaatas talle 
otsa suurte, arusaamatust täis silmadega. 

«Kutsu mõlemad mehed siia!» käskis kohtunik Di. «Varsti on ta 
kõnelemisvõimeline ja ma tahan, et nad oleksid kohal tunnistajatena.» 

«Ega ta seisukord ohtlik pole?» päris neiu Ting murelikult; 

«Mitte kõige hullem,» vastas kohtunik Di. Naeratades patsutas ta siis neiu Tingi 
õlale ja lisas: «Sa olid väga tubli. Kutsu nüüd need sellid sisse.» 

Kui Tao Gan ja Zong Li sisse astusid, ütles kohtunik Valgele Roosile pehmel 
häälel: 

«Sa oled nüüd kindlas kohas, mu armas. Kohe jääd pikalt ja mõnusalt magama.» 

Kohtunik ei olnud rahul tütarlapse iseäraliku, tardunud pilguga. «Räägi sina 
temaga,» käskis ta Zong Lid. 

Luuletaja kummardus lamaja kohale ja ütles tema nime. Äkki näis neiu aru saavat. 
Ta vaatas Zong Lile otsa ja küsis vaevu kuuldavalt: 

«Mis on juhtunud? Kas mul käis luupainaja peal?» 

Kohtunik Di andis Zongile märku. Luuletaja laskus voodi kõrvale põlvili ja võttis 
tütarlapse käe oma pihku, seda pehmelt silitades. Kohtunik ütles julgustavalt: 

«Mis see ka ei olnud, nüüd on kõik möödas ja lõpetatud!» 

«Aga ma näen ikka veel kõike,» kisendas tüdruk, «kõiki neid õudseid lõustu!» 

«Jutusta mulle neist!» sõnas kohtunik Di neiut ergutades. «Sa ju tead, kuidas on 
lood halbade unenägudega, eks? Kui oled nad ära rääkinud, kaotavad nad võimu 
sinu üle, ja nad on kadunud, igaveseks kadunud. Kes viis su üles galeriisse?» 

Valge Roos ohkas sügavasti. Ainiti tema kohal rippuvaid voodieesriideid vaadates 
ütles ta pikkamööda: 

«Mäletan, et pärast etendust olin suures segaduses. Oleme vennaga alati olnud 
väga lähedased. Olin kole ehmunud, kui too mees teda mõõgaga ähvardas. Pomise- 
sin paar vabandussõna emand Paole ja läksin venna juurde lava taha.; Ütlesin talle, 
et olen hirmsas kimbatuses ja et tahaksin temaga nelja silma all rääkida. Ta ütles 
mulle, et läheksin üles tema tuppa, ja et matkiksin tema välimust. Ta oli nimelt 
riietunud näitlejannaks.» 

Valge Roos heitis kohtunikule küsiva pilgu. 

«Jah, seda kõike ma tean,» ütles kohtunik Di. «Mis juhtus pärast seda, kui sa meid 
üleval koridoris kohtasid?» 

«Ümber nurga minnes sattusin emand Paoga kokku. Ta oli väga pahane, riidles 
minuga kõvasti ja õigupoolest tiris mind meie tuppa sisse. Seal ta püüdis vaban- 
dada, ütles, et vastutab minu eest ega saa lubada, et ma sõbrustaksin näitlejannaga, 
kellel on kahtlane maine. Olin vihane tema hoolimatu käitumise pärast ja see andis 
mulle julguse öelda, et ma pole siiski päris kindel, kas 

tahan nunnaks saada. Ütlesin veel, et tahaksin asja arutada neiu Ouyangiga, kelle 
kohta ütlesin, et tundsin teda juba pealinnas hästi. 

Emand Pao suhtus minu sõnadesse päris rahulikult. Ta ütles, et otsuse tegemine 
on muidugi minu asi. Kuid et klooster on ilmselt juba alustanud ettevalmistusi minu 


nunnaks pühitsemiseks ja et ta peab otsekohe eestseisjale asjast teatama. Tagasi 
jõudes ütles ta, et eestseisja soovib mind näha.» 

Pöörates pilgu Zong Lile, jätkas Valge Roos: 

«Emand Pao viis mind templi juurde. Läksime üles parempoolsest trepist. Pärast 
käisime mitmetest astmetest üles-alla, siis astusime väikesesse riietusruumi. Emand 
Pao ütles, et peaksin selga panema nunnarüü, sest komme nõuab seda, kui astuda 
eestseisja ette. Äkki taipasin, et nad kavatsevad mind nunnaks sundida. Ma 
keeldusin. 

Siis sattus emand Pao raevu. Ma ei tundnud teda enam ära, ta sõimas mind 
õudsete sõnadega. Ta kiskus mul riided seljast. Olin nii rabatud uskumatust 
muutusest, mis temaga toimus, et ma vaevalt oskasin vastu hakatagi. Ta lükkas mu 
paljalt kõrvaltuppa.» 

Haleda pilguga vaatas tütarlaps kohtunikule otsa. Kiiresti andis too voodis 
lamajale veel ühe tassi teed.- Valge Roos jätkas tasasel häälel: 

«See oli suur, peenelt sisustatud magamistuba. Vastu tagumist seina seisis kušett, 
mille kollased brokaatkardi-nad olid pooleldi ette tõmmatud. Sealt kostis 
summutatud hääl: «Tule siia, mu pruut, nüüd pühitseme sind nunnaks, nagu kord ja 
kohus!» Teadsin otsekohe, et olin sattunud kurjade inimeste lõksu ja et pean 
katsuma põgeneda. Pöörasin ukse poole, kuid see naisterahvas haaras minust kinni 
ja sidus kähku mu käed selja taha. Siis hakkas ta mind juukseidpidi kušeti poole 
tirima. Ma lõin teda ja karjusin appi nii kõvasti kui jaksasin. «Jätke ta!» ütles hääl. 
«Tahan teda põhjalikult vaadata!» Emand Pao sundis mind kušeti ette põlvili ja 
astus siis kõrvale. Kuulsin asemelt naerukihistamist. See kõlas nii õudselt, et purs- 
kasin nutma. «Nii on juba parem!» ütles emand Pao. «Nüüd ole tubli tüdruk ja tee 
nagu kästakse!» Kisendasin talle, et enne peavad nad mu tapma. «Kas võtan 
piitsa?» küsis see jõle naine. Kuid hääl ütles: «Ei, seda ilusat ihu ei maksa rikkuda. 
Ta vajab natuke aega järelemõtlemiseks. Pane ta magama!» Emand Pao tuli minu 
juurde ja 

andis mulle tugeva hoobi vastu pead. Ma kaotasin teadvuse.» 

Zong Li tahtis midagi öelda, kuid kohtunik Di tõstis tõrjuvalt käe. Pärast lühikest 
pausi jätkas Valge Roos: 

«Pöörane seljavalu tõi mu jälle meelemärkusele. Ma pooleldi lamasin, pooleldi 
kõlkusin mingi kõva asja peal, ma ei näinud hästi, sest juuksed rippusid üle näo. 
Püüdsin suu lahti teha, kuid mulle oli tropp suhu surutud. Käsi ja jalgu hoidsid kinni 
klambrid, mis lõikasid ihu kõige väiksemagi liigutuse puhul. Selg valutas ja kogu 
nahk oli pingul, justkui oleksin üleni kaetud mingi õhukese koorikuga. 

Mul oli kohutav tunne, kuid unustasin igasuguse valu, kui nägin läbi juuste mulle 
otsa jõllitavat õudset sinist lõusta. Arvasin, et olen surnud ja jõudnud allmaailma, 
minestasin lihtsalt pöörasest hirmust. Ja jälle tulin meelemärkusele valu tõttu, mida 
tundsin kätes ja jalgades. Tugevasti läbi nina hingates suutsin juuksed natuke laiali 
puhuda ja ma sain aru, et kurat, kes surus oda mu rinnale, oli tegelikult puust kuju. 
Taipasin, et mind oli pandud õuduste galeriis ühe kuju asemele ja et mu keha oli 
kaetud õhukese värvikihiga. Kergendustunde asemele, et olen siiski veel elus, astus 
üsna varsti uus hirm. Keegi ilmselt seisis, küünal käes, mu selja taga.- Mis uut piina 
plaanitsesid nad mulle, seal täiesti kaitsetult lamajale? Siis valgus kustus. Valitses 
pilkane pimedus. Kuulsin pehmeid samme kaugenevat. Tegin meeleheitliku katse 
avada suu; mis tahes oli parem, kui et mind jäetaks sinna pimedusse üksinda 
lamama. Varsti vaikus katkes — rotid hakkasid edasi-tagasi sibama...» 


Lamaja sulges silmad, pikk värin käis läbi tema keha.? Zong Li hakkas nutma ja 
tema pisarad langesid tütarlapse käele. Valge Roos tegi silmad lahti ja jätkas väsi- 
nult kohtuniku poole pöördudes: 

«Ma ei tea, kui kaua ma seal lamasin, olin poolhull valust ja hirmust ja tundus, et 
rõske külm tungib mul üdini. Lõpuks nägin valgust ja kuulsin hääli. Tundsin ära 
teie oma, isand, ja tegin kõik mis suutsin, et anda teile endast märku. Püüdsin 
liigutada jalga ja sõrmi, kuid need olid täiesti tuimad. Kuulsin, et tegite märkuse 
minu sündsusetu paigutuse kohta, aga... aga mul oli vähemalt niuderätt ümber, eks 
ju?» 

Piinlikkust tundes vaatas tütarlaps kohtunikku. 

«Muidugi!» vastas kohtunik Di kärmesti. «Kuid teistel kujudel ei olnud. 
Sellepärast ma seda nimeta-singi.» 

«Seda ma arvasin,» ütles Valge Roos kergendustundega. 

«Aga ma ei olnud päris kindel, sest te ju teate — värvi-kord oli mul peal. Jah ja 
siis... siis te läksite edasi. 

Teadsin, et mu ainuke lootus oli äratada teie tähelepanu, kui tagasi lähete.: 
Sundisin oma mõtted selgeks. Äkki torkas mulle pähe, et kui saaksin liigutada oma 
rinda niimoodi, et odaots, mis vastu rinda puutus, lõikaks mu ihusse sisse, siis oleks 
haavast tilkuv veri selgesti näha valge võõba peal ja niimoodi hakkaks teile silma, 
ülima pingutusega õnnestus mul pisut oma keha liigutada. Valu, mis tekkis odaotsa 
tungimisel ihusse, ei olnud midagi võrreldes piinadega, mida tekitasid selg ja 
käsivarred. Värvikooriku tõttu ma ei tundnud, kui palju verd oli haavast nirisenud. 
Siis aga kuulsin, kuidas tilk langes põrandale. Teadsin, et mu mõte oli korda läinud, 
ja see andis mulle julgust. 

Varsti kuulsin jälle samme. Keegi jooksis läbi galerii: ta kiirustas mööda, mulle 
pilku heitmata. Teadsin, et teiegi tulete, aga näis, et see võttis hulk aega. Lõpuks te 
tulitegi...» 

«Sa oled väga vapper tütarlaps,» ütles kohtunik Di. «Mul on ainult kaks küsimust, 
siis pead sa puhkama. Sa kirjeldasid üldiselt, kuidas emand Pao viis sind tuppa, kus 
too mees ootas. Ega sa ei tea öelda midagi täpsemat tee kohta, kust te läbi läksite?» 

Kulmu kortsutades püüdis Valge Roos minekut meelde tuletada. 

«Olen kindel, et see tuba asus mõnes templist ida pool paiknevas hoones. Kuid 
kõige muu kohta.. ma polnud seal varem kunagi käinud ning paremale- ja vasakule- 
pööramisi oli palju...» 

«Ega te juhuslikult ei sattunud nelinurksele trepimademele, mida ümbritses 
võrestik?» 

Tütarlaps raputas abitult pead. 

«Ma tõesti ei mäleta!» vastas ta. 

«Pole oluline. Ütle mulle ainult, kas tundsid ära hääle, mis tuli asemelt? Kas see 
võis olla kloostri eestseisja?» Jälle raputas neiu pead. 

«Mul kõlab too jäle hääl kõrvus, kuid see ei tuleta, meelde kedagi, keda tunnen. Ja 
mul on head kõrvad.» Ta lisas jõuetu naeratusega: «Tundsin ära Zong Li hääle, kui 
te tulite galeriisse esimest korda, kuigi kuulsin seda ainult kaugelt. Milline 
kergendus, kui...» 

«Zong Li oligi see, kes viis mu mõttele, et oled galeriis,» 

märkis kohtunik Di. «Tema abita poleks ma sind leidnud.» 


Neiu pööras pead ja vaatas põlvitavat noormeest armastusega. Siis tõstis ta pea 
kohtuniku poole ja ütles hädiselt: 

«Nüüd olen nii rahulik ja rõõmus! Iialgi ei suuda ma teile tasuda . ?.» 

«Sa suudad!» ütles kohtunik Di kuivalt. «Õpeta seda selli paremaid luuletusi 
kirjutama!» 

Kohtuniku tõustes naeratas tütarlaps jõuetult. Tema silmalaud värisesid, unerohi 
hakkas mõjuma. Neiu Tingi poole pöördudes sosistas kohtunik: 

«Niipea kui ta magab, viska poiss välja ja hõõru teda ettevaatlikult üleni selle 
salviga.» 

Uksele koputati. Kang Yite astus sisse, seljas mehe rõivad. 

«Viisin just oma karu õue,» ütles ta. «Mis siin lahti on?» 

«Küsi neiu Tingi käest!» sõnas kohtunik karmil häälel. «Mul on muudki teha.» Ta 
viipas Tao Ganile, et see talle järgneks. 

Neiu Ting oli jäänud pärani silmi Kangile otsa vaatama. Nüüd ütles ta õhku 
ahmides: 

«Sa oled mees!» 

«Sellega peaks sinu mure murtud olema,» tähendas kohtunik neiule. Kang ei 
näinud kedagi peale neiu Tingi, vaevalt märkas luuletajat ja vaikset voodil lamajat. 
Viimane, mida kohtunik nägi, oli, et Kang võttis neiu Tingi käte vahele. 

Ukse taga sõnas kohtunik kibedusega hääles: 

«Mul oleks targem loobuda kohtuniku tegevusest ja nakata kosjasobitaja ametit 
pidama. Olen kokku viinud kaks noorpaari, kuid ei suuda leida ohtlikku hullu! 
L,kheme sinu tuppa, peame plaani välja mõtlema ja kiiresti!» 

Kui nad piki koridori astusid, ütles Tao Gan kurvalt: «Mul on kole kahju, isand, et 
ma galerii kaudu templist maali tooma minnes ei peatunud, et vaadata veel kord 
seda õnnetut alasti naist. Siis oleksin verd näinud ja. » 

«Sul pole vaja oma südant vaevata,» tähendas kohtunik kuivalt. «See on sulle 
auks. Alasti naiste vahtimise võid jätta oma kolleegi Ma Rongi hooleks!» 

Tao Gani väikeses toas istudes jõi kohtunik Di sõnatult teed, mille abiline talle 
valmistas. Siis ohkas kohtunik ja ütles: 

«Hüva, nüüd ma tean, et see, mida nägin Mod liigutamas tema salapeidikus, oli 
ühe käega puukuju õuduste galeriist. Niisiis oleme leidnud ühe käega naise, kuid 
ma ei saa ikka veel aru, kuidas võisin näha puukuju aknast, mida pole olemas! Kuid 
jätame selle küsimuse praegu kõrvale ja keskendume uutele, konkreetsetele 
faktidele, mida oleme teada saanud. Ilmselt kasutas Mo emand Paod kupeldajana ja 
surnud eestseisja vaatas nende nurjatustele läbi sõrmede. Mo nähtavasti oli juba 
mõnda aega kavatsenud neiu Kangi paigutada õuduste galeriisse. Tä oli puust kuju 
eemaldanud, enne kui me siia jõudsime ja küllap valmistanud ette ka klambrid seina 
sees. Milline jultumus selle lurjuse poolt ajada oma põrgulikke asju just minu nina 
all!» Vihaselt sikutas kohtunik habet. «Kui emand Pao oli Mole ja eestseisjale 
teatanud, et Valge Roos on loobumas kavatsusest nunnaks saada ja soovib kokku 
saada neiu Ouyangiga, otsustasid nad kiiresti tegutseda. Nad teadsid, et ma pidin 
kloostrist lahkuma täna hommikul, ja kui oleksin pärinud tema järele, oli neil lihtne 
seletus käepärast: tüdrukut pole kohal, sest ta on mõneks päevaks asunud varjupaika 
kloostri suletud osas. Pärast seda oleksid nad töödelnud vaest tüdrukut nii 


põhjalikult oma põrgulike võtetega, et ta poleks julgenud neid välja anda, ja 
kahtlemata oleksid nad leidnud mingi võimaluse seletada asjaolusid neiu Ouyangile 
või õigemini Kang Yitele ja Zong Lile. Selle aja peale oleks tüdruk olnud 
vägistatud ja ta poleks tahtnud enam näha oma venda ega luuletajat. Oh neid 
ärarääkimata kuratlikke lurjuseid!» 

Kohtunik Di kortsutas oma pakse kulme. Tao Gan näppis vaikselt kolme karva, 
mis kasvasid ta põsel. Ükski inimlik pahe ei suutnud teda iial imestama panna. Koh- 
tunik jätkas: 

«Eestseisja pääses maisest kohtust, kuid me tabama Mo Mote, tema aga on 
peasüüdlane. Ma ei usu, et eestseisjal oleks olnud nii palju hakkamist, ta on ara 
hingeg:. Kuid Mo on täiesti hoolimatu, paheline hull. Praegu pole 

enam aega asju poolikult ajada, Tao Gan! Lähen ja äratan õpetaja Suni. Laseme 
kõik kloostrielanikud koguneda peasaali ja las Kuan Lai ja Kang Yite vaatavad nad 
üle. Kui Mod nende seas pole, otsime läbi kogu selle neetud kloostri, nagu mul juba 
plaanis oligi.» Tao Gani näole tekkis kahtlus. 

«Kardan, isand, et me ei saa kogu kloostrit üles ajada, ilma et Mol tekiks kahtlus, 
et asjal on tegemist temaga. Ta on kadunud, enne kui kontroll peale hakkab. Torm 
on vaibunud ja taevas teab, kui palju väljapääse kloostril on. Kui ta juba kord 
mägedesse jõuab, on teda väga raske tabada. Oleks muidugi hoopis teine asi, kui 
meil oleksid siin Ma Rong, Jiao Tai ja kõik teised mehed, kokku nii umbes 
kakskümmend korravalvurit. Aga ainult meie kahekesi...» Ta ei lõpetanud lauset. 

Kohtunik Di noogutas õnnetult. Ta pidi möönma, et abilisel oli õigus. Aga mida 
siis teha? Hajameelselt võttis ta pihku söögikepikese ja katsus oma alustassi selle 
otsas tasakaalus hoida. 

«Kole kahju, et meil pole kloostri plaani,» alustas Tao Gan uuesti; «Oleks meil 
plaan, siis saaksime üsna lähedalt ära arvata, kus asub magamistuba, kuhu emand 
Pao Valge Roosi viis. See ei saa olla kaugel tollest panipaigast, kus kõrgeausus 
nägi, kuidas Mo toimetas kõrvale galeriisse kuuluva alasti naise puust kuju. Ja me 
võiksime ka kindlaks teha, kui paksud on sealsed seinad.» 

«Õpetaja Sun näitas mulle joonestatud visandit,» ütles kohtunik Di. «Mingit 
kloostri põhiplaani skeemi.» Ta jälgis silmadega alustassi, talle näis, et oli selle 
peaaegu tasakaalustanud. «Sellest oli mul palju kasu üldiseks orienteerumiseks. 
Kuid mingeid üksikasju skeemile muidugi polnud märgitud.» 

Ta laskis alustassi käest lahti ja tõstis samal hetkel söögikepikest. Alustass kukkus 
kivipõrandale kildudeks. 

Tao Gan kummardus ja korjas killud üles. Katsudes neid laual kokku sobitada, 
küsis ta uudishimulikult: 

«Mida te üritasite teha, isand?» 

«Oh,» vastas kohtunik pisut kohmetult, «see on üks neiu Tingi trikke. Alustass 
pannakse pöörlema söögipulgakese otsas, tead küll. Ta ei saa maha kukkuda, sest 
all põhjas on tal ümmargune äär. See on päris tore trikk. Pöörlev tass meenutas 
mulle ümmargust taoistlikku sümbolit, mille õpetaja Sun oli joonistanud oma 
skeemi üle- 

misse otsa, kaht ürgset algjõudu, mis pöörlevad pidevalt, teineteist igavesti 
vastastikku mõjutades. Naljakas, et lasfcsin alustassi kukkuda. Kui nägin neiu Tingi 
seda tegemas, paistis see väga kerge!» 

«Trikid paistavad enamasti kerged, kui neid hästi tehakse!» tähendas Tao Gan, 
naeratades oma kitsit naeratust. «Kuid tegelikult vajavad nad pikaajalist ja pidevat 


harjutamist ja tegelemist. Tore, killud on kõik olemas. Homme parandan alustassi 
ära, siis kõlbab ta veel mitmeks aastaks!» 

«Miks oled sa nii kokkuhoidlik, Tao Gan?» päris kohtunik Di uudishimulikult. 
«Tean, et sa teenid korralikult, perekonda sul pole. Ega inimene sellepärast'veel 
pillaja ole, et ta iga veeringut ei loe!» 

Kohtuniku kõhn abiline saatis talle ujeda pilgu. Õige häbelikult ütles ta: 

«Taevas on meile kinkinud nii palju häid asju, pealegi ilma rahata! Katus pea 
kohal, toitu kõhu jaoks, riideid ihukatteks. Ma kardan alati, et ühel heal päeval 
taevas vihastab, nähes, et me peame neid asju enesestmõistetavaks ja isegi kulutame 
neid mõtlematult. Sellepärast ei suuda ma ära visata midagi, mida saab veel ühel või 
teisel viisil kasutada. Vaadake, isand, paistma jääb ainult see üks suur pragu, mis 
läheb ülevalt alla läbi lille-mustri. Aga sinna pole midagi parata!» 

Kohtunik Di ajas enese toolil sirgu. Ta vaatas üksisilmi kildudest kokkuseatud 
alustassi, mida Tao Gan hoidis kahel peopesal koos. Äkki hüppas kohtunik toolilt ja 
hakkas omaette pomisedes väikeses toas edasi-tagasi käima. Tao Gan tõstis pilgu, 
siis Vaatas taas katkist alustassi oma käes. Ta pani imeks, mida kohtunik seal võis 
näha. 

Kohtunik Di jäi Tao Gani ette seisma. Ta hüüdis erutatult: 

«Olen narr, Tao Gan. Olen lasknud end ninapidi vedada, vaat mida olen teinud! 
Pole tarvis kõiki kloostrielanikke kokku kutsuda, tean, kust leian, keda otsime! Tule 
kaasa, lähen õpetaja Suni raamatukokku. Sina oota mind templi-pealsel 
trepimademel.» 

Ta võttis laterna ja jooksis välja, Tao Gan tema kannul. 

Mehed läksid alla. Nad lahkusid teineteisest tühjal õuel. 

Kohtunik Di läks üle õue läänetiiba, sisenes söögisaali 

portaali kaudu ja suundus treppe pidi Suni eluruumide poole. 

Ta koputas nikerdatud uksele mitu korda, kuid keegi ei vastanud. Ta katsus ust ja 
leidis, et see polnud lukus. Kohtunik astus sisse. 

Raamatukogus valitses hämarus, põlevad küünlad olid otsakorral. Kohtunik läks 
kirjutuslaua taga asuva kitsa ukse juurde, mis ilmselt viis Suni magamistuppa. Ta 
koputas uuesti. Siis surus kõrva vastu ust, kuid ei kuulnud midagi. Ta üritas ust 
avada, kuid see oli kindlalt lukus. 

Kohtunik pöördus ja vaatas ruumi mõtlikult üle. Siis astus ta seinale riputatud 
paberirulli juurde, millele oli joonistatud skeem, ja silmitses mõnda aega süvenenult 
kahe ürgjõu ümmargust sümbolit, mis oli joonistatud skeemi ülemisse otsa. Ta 
pöördus ukse poole ja läks välja. Heites lühikese pilgu murdunud käsipuule, astus ta 
käiku, mis viis ida suunas, templisaali kohal asuva ristkülikukujulise mademe 
poole. 

Ebamääraselt kostis kohtuniku kõrvu alt templilöövist tulev palvepomin. Tao 
Gani polnud kuskil näha. Kohtunik kehitas õlgu ja hakkas mööda koridori 
panipaiga poole astuma. Panipaiga uks oli paokil. 

Ta astus sisse ja tõstis laterna kõrgele. Ruum oli täpselt samasugune, nagu ta oli 
olnud siis, kui kohtunik oli siit otsinud Mo Mote jälgi. Kuid kõige kaugemas nurgas 
seisva vanaaegse kapi kahe poolega uks oli lahti. Ta jooksis kapi juurde, astus sisse 
ja valgustas laternat lähedal hoides tagaseinas olevat kahe draakoni pilti. Lohede 
vahel £isuv sõõr oli tõepoolest kahe ürgjõu taoistlik sümbol, kuid poolitusjoon 
kulges horisontaalselt. Kui ta oli Sunile esitanud sellekohase küsimuse, polnud tal 
meeles, et ta |ust siin oli näinud sõõri säärast paigutust. Tao Gani sõnad ja 
katkikukkunud alustass olid aidanud tal seda, seost näha. 


Nüüd nägi ta ka, mida polnud varem märganud, nimelt, et igas ringipooles oli 
väike täpp. Alge, mida oli maininud Sun, kui ta oli seletanud sümboli tähendust. 
Lähemal vaatlusel selgus, et täpid olid tegelikult väikesed sügavale puusse puuritud 
augud. Ta puudutas sõõri sõrmenukkidega. Ei, puu see polnud, see oli raudketas 
Kitsas õnar eraldas seda ümbritsevast lakitud pinnast 

Kohtunik arvas teadvat, mida need kaks auku metallketta 

sees tähendavad. Ta kergitas mütsi ja tõmbas pealaele keeratud juuksesõlmest 
välja nõela. Sobitades nõela otsapidi ühe augu sisse, püüdis ta ketast vasakule pöö- 
rata. See ei andnud järele. Siis üritas ta vastassuunda pööramist, hoides nõela kahe 
käega. Nüüd pöördus ketas. Viis korda õnnestus kohtunikul ketast kergesti pöörata, 
siis näis ta kinni jäävat. Mõningate raskustega läks tal korda ketast veel neli korda 
pöörata. Kapi tagumise seina parem pool läks natuke liikuma nagu parajasti 
avanema hakkav uks. Teiselt poolt kuulis kohtunik ebamääraseid helisid. Vaikselt 
lükkas ta ukse jälle kinni. 

Ta astus tagasi panipaika, ruttas välja koridori ja vaatas mademel ringi. Tao Gani 
polnud veel kohal. Hüva, tuli läbi ajada ilma tunnistajata. Ta läks tagasi panipaika, 
astus kappi ja tõmbas ukse lahti. 

Kohtunik nägi kitsast, ainult kolme jala laiust käiku, mis viis umbes viis jalga 
paremale, seinaga rööbiti. Kahe kiire sammuga astus ta ümber nurga. Tema ees 
avanes väike tuba, mida hägusalt valgustas madalast laest alla rippuv tolmuga 
kaetud õlilamp. Pikka kasvu, laia seljaga mees seisis tagaseinas asuva 
bambusaseme ees, hõõrudes seda riidetükiga. Põrandal silmas kohtunik keset vere- 
loiku lühikest köögikirvest. 

Mees ajas enese sirgu ja pöördus. Nähes kohtunikku, ütles ta maheda naeratusega: 

«Nii et leidsid salatoa oma käe peal üles! Sa oled tark sell, Di! Istu ja räägi mulle, 
kuidas sa seda tegid! Istu siia asemele, ma just tegin ta puhtaks. Aga ettevaatust — 
põrandalt on veri pühkimata!» 

Kohtunik Di heitis kiire pilgu elusuurusele puust naisekujule, mis seisis nurgas. 
Lubjakord oli lahti koorunud ja vasaku käsivarre kohal paistis ainult sakiline, usside 
puretud puukönt. Ta istus mehe kõrvale ja vaatas ringi. Toa põrand oli vaevalt kuus 
ruutjalga; peale aseme, millel nad istusid, muud sisustust ei olnud. Vastasseinas oli 
ümmargune auk, ilmselt õhuava. Paremal pool nägi kohtunik pimedat orva. Ta 
sõnas aeglaselt: 

«Kahtlustasingi, et siin, hoone nurga läheduses on 

salatuba, kuid koridoriakende sügavuse järgi otsustades on see võimatu. Ei 
paistnud olevat piisavalt ruumi toa jaoks.» 

«Ja ega ei olegi,» ütles Sun naeru kihistades. «Kuid väljastpoolt on vastu 
kloostrihoone nurka ehitatud paks tugisein, ja see väike mõnus tuba siin on tolle 
seina sees. Seda ei ole võimalik näha teiselt poolt kuristikku, mis on siinpool 
kloostrit, samuti ei paista ta vastasoleva idatiiva akendest. Endised müürsepad 
tundsid tööd! Mis viis sind mõttele, et siin võiks olla salatuba, Di?» 

«Ainult õnnelik juhus,» vastas kohtunik ohates. «Õhtul, varsti pärast minu 
siiajõudmist, lõi tuul ühe akna lahti ja ma nägin hetkeks seda tuba siin. Nägin teid 
tõstmas puukuju, mille olite toonud õuduste galeriist. Nägin ainult teie selga ja 


pidasin teie siledalt soetud halle juukseid pea ligi hoidvaks kiivriks. Ja ma pidasin 
puukuju elusaks naiseks. See oli hallutsinatsioon, mille kohta ma teilt nõu küsisin!» 

«Vaata, vaata!» ütles Sun imeks pannes. «Siis küsisid sa minult nõu minu enese 
kohta, kui nii võib öelda?» Ta naeris südamest. 

«Nähtud stseen,» jätkas kohtunik Di liikumatu näoga, «pani mind jälitama näitleja 
Mo Moted, kel oli mõõga -tantsu ajal peas säärane vanaaegne kiiver. Aga ma ei 
mõista ikkagi, miks seda akent pole väljastpoolt näha. Ilmselt on see sama aken, 
mida ma tookord nägin.» 

«On küll,» vastas Sun. «Aga tead sa, see on vigur-aken. Ma ei saa seda siiski 
enese teeneks pidada, sest aken oli juba olemas, kui ma selle väga kasuliku väikese 
toa möödunud aastal avastasin. Luugid asuvad, nagu sa näed, seespool ja õliga 
immutatud paberist aknaruudud on välisseinaga ühel tasapinnal ning maalitud 
telliskivi-mustriga. Selleks kasutati valgust läbilaskvat värvi, niisiis võib päeval 
avada luugid, et tuba oleks valge, ilma et keegi väljaspool olevaist inimestest 
midagi märkaks.» Ta silitas mõtlikult oma lühikest sõõrjat habet ja jätkas: «Jah, 
mäletan nüüd küll: avasin akna õhtul, et lasta sisse värsket õhku, sest aken on 
tuulealusel poolel. Ma ei arvanud, et sellest midagi halba on, sest teadsin, et kõik 
vastaspoole aknaluugid on tormi tõttu kõvasti kinni. Kui kuulsin, et tuul ühe luugi 
lahti lõi, sulgesin kähku oma luugi, kuid ilmselt ei teinud ma seda küllalt kiiresti! 
Kardan, et olin selles asjas pisut hooletu!» 

«Te olite veelgi hooletum, kui mulle oma raamatukogu skeemi seletades ütlesite, 
et kahe algjõu sõõr on alati poolitatud ülalt alla. Teadsin kindlasti, et olin seda sõõri 
kuskil näinud rõhtsa jaotusjoonega, kuid sel hetkel ei olnud mul meeles, kus ja 
millal see oli. Kui oleksite mulle siis öelnud, et sõõr võib esineda eri positsioonides, 
oleksin need mõtted peast välja heitnud ja kõik sellesse puutuva unustanud.» 

Sun lõi käega põlve pihta. Ta ütles naeratades: 

«Jah, mäletan nüüd küll, et sa selle kohta pärisid. Pean tunnistama, et mul polnud 
salalukku sugugi meeles, kui sulle seletust andsin. Sa oled tähelepanelik sell, Di! 
Aga kuidas sul õnnestus ketast keerata? Ta pöörab püstvar-rast üles-alla mööda 
ukse külge ja mitte just kergesti. Selleks on spetsiaalne võti!» Ta võttis põuest kahe 
väljaulatuva hamba ja pika varrega raudhaagi. Kohtunik nägi, et hambad sobisid 
parajasti kahte kettas leiduvasse auku. 

«Avastasin, et juuksenõel ajab asja samuti ära,» vastas ta. «Ainult aega läheb 
muidugi rohkem. Kuid tagasi teema juurde. Minu arvates olite hooletu ka veel 
kolmandat korda, kui viisite neiu Kangi õuduste galeriisse. Ta ei olnud võimeline 
liigutama pead ega keha, ja tema käed' ja jalad mustaks värvida oli kaval mõte, kuid 
rahvast oli palju liikvel, mistõttu võis kergesti juhtuda, et ta avastatakse — see oli 
Suur risk.» 

«Vastupidi,» ütles Sun laitvalt, «selles oled sa täiesti valel teel, Di. Tavaliselt ei 
oleks olnud mitte mingit riski, sel aastaajal on galerii suletud. Ja see oli väga ori- 
ginaalne mõte, kas sa ei leia? Eeldan, et tüdruk oleks muutunud üsna 
järeleandlikuks pärast galeriis veedetud ööd. Kunagi edaspidi kordan seda 
eksperimenti. Kuigi tema ülevärvimine oli kõva töö, seda pean küll ütlema! Aga 
mulle meeldib teha asju hästi. Sa oled hakkaja mees, Di! Järeldus, mille sa kassi 
silmade järgi tegid, oli täiesti arukas. Mulle jäi see asitõend kahe silma vahele, kui 
soovitasin meie vaesele sõbrale Tõsitarkusele võimaluse, kuidas kõrvaldada endist 
eestseisjat. Pean kahjuks ütlema, et Tõsitarkus oli tegelikult alatu inimene, kes 
taotles aina rikkust ja võimu, kellel enesel aga puudus algatusvõime Ja tahtejõud 


seda omal jõul saavutada. Kui ta oli alles eestseisja abiks siin kloostris, varastas ta 
kord kloostri varakambrist suure summa raha. Ta oleks omadega otsas olnud, kui 
ma teda poleks aidanud. Sellepärast oli ta sunnitud 

mind aitama mu väikeste ajaviidete korraldamisel! Endine eestseisja aga oli 
hoopis teisest puust mees! Tarkpea missugune! Õnneks hakkas tal juba aastaid 
kogunema ja kui ta aru sai, et midagi nende tüdrukutega toimub kahtlustas ta 
otsekohe Tõsitarkust, seda viletsat vennikest, kes isegi ei teadnud, mismoodi 
naisterahvas välja näeb! Leidsin, et on kindlam lasta Tõsitarkusel vana 
Nefriitpeegel kõrvaldada, ja veensin kõikide kloostrite eestseisjat pealinnas 
Tõsitarkust tema järglaseks määrama.» 

Mõtlikult sikutas Sun oma tihedaid kulmukarvu. Heitnud kohtunik Dile kavala 
pilgu, jätkas ta: «Viimasel ajal oli Tõsitarkusel hirm nahas. Ta muretses vihjete 
pärast, mida see luuletajast lontrus tegi, ja ta väitis ka, et keegi võõras munk on 
pugenud siia kloostrisse ja jälitab teda. Sel sellil oli sünge nägu ees. Tõsitarkus 
arvas, et on teda varem kuskil kohanud. Nähtavasti sama mees, keda teie otsisite, 
Di! Puha lollus muidugi. Just enne teie saabumist ei jäänud mul muud üle kui võtta 
Tõsitarkus kaasa üles oma pööningule ja öelda talle paar kõva sõna. Aga ilmselt 
polnud sellest kasu. Ta kaotas järjest rohkem tasakaalu, sellepärast püüdis ta teid 
tappa. Selle asja vussis ta õnneks täiesti ära.» 

Kohtunik ei öelnud midagi. Ta mõtles tükk aega ja tähendas siis: 

«Ei, Tõsitarkusel oli küllalt põhjust karta toda sünget munka. Kust leidsite tolle 
Liu-nimelise tüdruku, kes siin suri, kui teda raviti pikaajalisest haigusest?» 

«Pikaajaline haigus on väga kohane nimetus!» tähendas Sun naeru kihistades. 
«Kas tead, Di, neiu Liu oli täiesti harukordne nähtus. Tugev, hästi arenenud kehaga 
tüdruk ja toreda taibuga! Ta oli hulguste kamba liige ja ta võeti kinni kanavargusel 
ühes pealinnalähedases talus. Mu tubli emand Pao hankis ta, andes vangivalvuritele 
pistist.» 

«Ah nii. Too sünge munk, nagu te teda nimetate, on neiu Liu vend. Mulle öeldi, et 
tema tõeline nimi võiks olla Liu. Vahetevahel käis ta ringi taoistliku rändmungana, 
kellena ta oli käinud varemgi siin kloostris. Ta tuli uuesti näitleja Mo Mote näol, et 
leida õe mõrtsukas ja maksta kätte tema surma eest. Eestseisjal oli õigus Mo pärast 
mures olla, ta on hiilgav mõõgavõitleja ja te teate isegi, kui tähtsaks need jõugud 
peavad veritasu.» 

«Noh,» ütles Sun ükskõikselt, «eestseisja on surnud 

ja kadunud ja me ajame kõik tema süüks, nii et sinu gõjakas mõõgamees Mo jääb 
rahule. Minu sõber Tõsitarkus tegi siiski kurva vea, kui ta viimasel silmapilgul 
jahtis mind sinule reeta, lootes sellega iseoma nahka päästa.» 

Kohtunik Di noogutas. Ta sõnas: 

«Eestseisja muidugi ei sooritanud enesetappu. See kahtlus oleks mul pidanud 
tekkima kohe. Te lükkasite ta mademelt alla, eks ole?» 

«Seda küll,» vastas Sun rõõmsalt. «Arvan, etilmutasin seekord suurt 
otsustusvõimet! Sinu mõttekäik avaldas muile sügavat mõju, Di! See oli nii 
loogiline, et hakkasin peaaegu ise uskuma, et ta oli tõepoolest sooritanud enesetapu! 
Kuule, mul on kahju, et ei saa sulle pakkuda tassi |eed. Õnnetuseks pole seda 
võimalust selle väikese kena toa mõnudele lisatud!» 

«Kas teil oli kloostris veel teisi käsilasi peale eestseisja ja emand Pao?» 

«Muidugi mitte! Kogenud kohtuametnikuna tead sa ju yäga hästi, et kui tahad 
midagi salajas pidada, ei tohi seda suure kella külge riputada!» 


«Te arvatavasti tapsite emand Pao siinsamas?» küsis kohtunik, silmitsedes verist 
kirvest, mis lebas põrandal. 

«Jah, pärast seda, kui leidsin, et galerii oli lahti ja neiu Kang kadunud, ei saanud 
ma teda enam juhuse hooleks jätta. Emanda tapmine ei tekitanud mingeid raskusi, 
kuid oli kõvasti tegemist tema maiste jäänustega, mis tuli sealt õhuava kaudu alla 
ajada, ta oli ju üsna kehakas naisterahvas. Kuid tema osadele saab osaks rahus 
puhata, kui lubate mulle selle kehva kalambuuri! Kuristiku põhjas on lõhe; seni pole 
veel keegi tunginud selle sügavustesse. Teatud mõttes on mul siiski kahju jääda 
ilma emand Paota, sest temast oli palju kasu, pealegi olin talle pealinnas loonud 
suurepärase maine. Kuid vaga lesk tuli kõrvaldada, sest ta oli ainuke, kes võis minu 
vastu tunnistada pärast seda, kui sa olid hukka ajanud minu plaanid väikese neiu 
Kangiga.» Ta lisas kiire naeratusega: «Ära arva, et ma seda sulle pahaks panen, Di! 
Mulle meeldib pidada ajulahingut sinusuguse targa vastasega. Kahtlemata oled sa 
hea malemängija. Teeme homme ühe Partii, eks. Sa ju mängid malet?» 

«Läbi häda,» vastas kohtunik Di. «Minu lemmikmäng on doomino.» 

«Või doomino?» ütles Sun pettunult. «Olgu, ma ei vaidle vastu. Igal mehel oma 
mäng. Mis puutub emand Paosse, siis küllap leian peagi mõne teise, kes jätkab tema 
vaga tegevust.» 

«Emand Pao oli tõepoolest tähtis tunnistaja,» ütles kohtunik aeglaselt.- Ta silitas 
põskhabet, vaadates mõtlikult oma võõrustajat. Varsti ta jätkas: 

«Öelge mulle, miks lahkusite pealinnast ja asusite siia üksildasse kloostrisse?» 

Mälestused tõid naeratuse Suni huultele. Ta patsutas hõbelokke, mis katsid ta 
suurt, ümarat pead, ja kostis: 

«Ajal, kui mul oli erakordne au selgitada tema majesteedile tao usutõdesid, 
hakkasid mõned hoovkondlased ja kojadaamid huvi tundma salatalituste vastu. 
Kellegi tähtsa õukondlase tütar oli minu meelest õige veetlev ja pealegi nii 
innustunud! Õnnetuseks too rumal plika tappis enda. Asi muidugi summutati, kuid 
mina pidin paleest lahkuma. Leidsin, et see kauge klooster siin on sobiv paik oma 
uurimistöö jätkamiseks. Emand Pao leidis mulle möödunud aasta jooksul kolm 
täiesti rahuldavat tüdrukut seltsiks. Kahjuks kõik kolm surid, nagu sa kahtlemata 
tead.» 

«Mis juhtus tegelikult tüdrukuga, kes kukkus alla siin meie kohal olevast tornist 
— õnnetusjuhtuni tõttu, nagu öeldi?» 

«Ta ei läinud üldse üles torni! Vähemalt mitte sel päeval, kui ta suri. Ta oli 
muidugi olnud minu eriruumis üleval. Te peaksite seda tuba nägema — üleni 
kollase brokaadiga drapeeritud. Arvan, et neiu Kangile jättis see kindlasti sügava 
mulje! Kuid pöördume tagasi teise tütarlapse, neiu Gao juurde, nagu teda kutsuti. 
Ta läks sama teed nagu äsja emand Pao, kuid pane tähele: omal vabal soovil. Olin 
pannud ta siia sellesse tuppa ja arvasin heaks unustada ta päevaks või paariks, et 
talle õpetust anda. Tal läks korda pugeda läbi selle kitsa õhuava. Ta oli üpris 
saledakene.» 

«Kui te minu kohtulaua ees kõik nii varmalt üles tunnistate nagu praegu,» 
tähendas kohtunik Di kuivalt, «siis teete minu töö küll kergeks.» 

Sun kergitas oma tuttkulmusid.: 

«Kohtulaua ees?» päris ta imestunult. «Mis jutt see on, Di?» 

«Hüva,» vastas kohtunik, «te olete tapnud viis inimest, 

rääkimata vägistamisest ja inimeste röövimisest. Ega te ometi mõtle, et ma vaatan 
sellele läbi sõrmede?» 


«Kallis mees!» hüüdis Sun. «Muidugi vaatad sa sellele läbi sõrmede — kui sa 
tingimata tahad kasutada seda labast väljendit. Sinu ainukesed tunnistajad minu 
vastu olid meie tubli eestseisja ja emand Pao, aga kumbagi peist pole enam meie 
hulgas. Pärast õpetlikke kogemusi, mis mul olid vana eestseisja ajal, ei näidanud ma 
end Jcunagi enne, kui tüdrukud olid täiesti sõnakuulelikuks jnuutunud. Kogu süü 
neiu Kangile osaks saanud kohtlemise eest langeb Tõsitarkuse ja emand Pao peale.» 
Kui kohtunik Di tugevasti pead raputas, hüüdis Sun: «Ole nüüd mõistlik, Di, ma 
arvan, et sa oled tark mees, ära valmista mulle pettumust! Loomulikult ei saa sa 
kunagi alustada süüasja minu vastu. Mida mõtleksid kõrgemad võimukandjad, kui 
sa süüdistaksid mind, kuulsat taoistlikku mõttetarka ja endist keiserlikku õpetajat 
Sun Mingi fantastiliste kuritööde sarjas ja seda ilma vähimagi asitõendita. Igaüks 
arvaks, et sa oled hulluks läinud, Di. Sinu karjäär oleks läbi. Minul aga oleks sellest 
siiralt kahju, sest tead, sa meeldid mulle!» 

«Aga kui ma, et tõhustada oma süüdistust, viitaksin tollele halvamaigulisele 
afäärile keisripalees, millest te praegu rääkisite?» 

Sun Ming naeris südamest. 

«Mu armas Di, kas sa siis ei taipa, et kõnealune väike äpardus on rangelt 
salastatud paleeafäär, millesse on segatud kõige hiilgavamad nimed? Niipea kui 
hingad ühegi sõna selle kohta, leiad, et sind on ametiredelil alandatud ja saadetud 
kuskile kaugesse kolkasse, juhul kui nad sind vangi ei pane — eluks ajaks üksik- 
kongi!» 

Kohtunik Di mõtles habet silitades tükk aega. «Jah,» ütles ta siis ohates, «kardan, 
et teil on täiesti Õigus.» 

«Muidugi on mul õigus! Ma päris nautisin meie jutuajamist, on kena, kui võid 
arutada oma meelelahutusi nii arusaaja inimesega kui sina. Kuid pean sind paluma 
kõik sellega seoses olev unustada, Di. Sa lähed tagasi Han-yuani rahuldustundega, 
et lahendasid enda jaoks mõned keerukad probleemid ja said minust jagu väikese 
neiu Kangi asjas. Mina aga jätkan oma rahulikku elu siin kloostris. Loomulikult ei 
hakka sina olgu siis otseselt 

või kaudselt takistama minu tulevikutegemisi, selleks oled sa liiga arukas — 
kahtlemata ei ole sul teadmata, et mul on pealinnas ikka veel küllalt mõjukaid 
suhteid. Sa oled nüüd saanud väärtusliku õppetunni, Di, et seadus ja kord maksavad 
üksnes tavaliste inimeste puhul, need ei kehti aga kõrgel positsioonil olevate isikute 
kohta nagu mina. Mina kuulun sellesse väiksesse, valitud inimeste gruppi, Di, kes 
oma suurte teadfhiste ja annete tõttu seisavad kõrgemal inimeste tavalistest 
seadustest ja piirangutest. Oleme üle säärastest konventsionaalsetest mõistetest nagu 
hea ja halb. Kui torm purustab maja ja tapab kõik elanikud, siis te ei kutsu tormi 
kohtu ette, ega? See õppetund tuleb sulle väga kasuks edaspidi, Di, kui sind 
määratakse kõrgele ametikohale pealinnas, milles pole kahtlust. Siis meenutad sa 
meie jutuajamist ja oled mulle tänulik!» Ta tõusis ja lõi kohtunikule õlale. «Nüüd 
läheme alla saali,» lisas ta toimekalt. «Mungad hakkavad pikapeale hom- 
mikusöögiks ettevalmistusi tegema. Selle toa siin teen pärast korda. Kõigepealt on 
meil vaja kõva kõhutäit. Meil mõlemal oli üpris pingutav öö, seda peab küll 
ütlema!» 

Ka kohtunik Di tõusis püsti. 

«Jah,» ütles ta tülpinult, «läheme pealegi alla.» Märgates, et Sun tahab ühes võtta 
oma laia mantli, ütles kohtunik viisakalt: «Lubage, et võtan selle enda kätte. Ilm on 
selgeks läinud.» 


«Tänan sind!» ütles Sun talle mantlit ulatades. «Jah, kummalised on need 
mäestikutormid, nad algavad äkki, märatsevad teatud aja uskumatu ägedusega ja 
siis vaibuvad niisama äkki. Aga ega ma ei kaeba, sest tormid esinevad ainult 
praegusel aastaajal. Üldiselt on siinne kliima mulle väga vastuvõetav.» 

Kohtunik Di võttis laterna. Nad astusid läbi kapi.- Kui Sun pööras ketast, et 
sulgeda salaust, ütles ta üle õla: «Ma ei usu, et peaksin siia uue luku panema, Di! 
Pole just palju sinusuguseid inimesi, kes on küllalt tähelepanelikud märkama, et 
kahe ürgjõu sümbol on ebatavalises asendis!» 

Sõnatult läksid mehed läbi koridori, siis astusid alla järsust trepist, mis tõi nad 
templi portaali juurde. Sun vaatas õue ja ütles rahulolevalt: 

«Jah, tõepoolest, väljas on kuiv ja tuul vaibunud. Võime minna söögisaali hoovi 
kaudu.» 

Kui nad astusid astmeid pidi alla sillutatud õuele, mis paistis hallina 
hommikuhämaruses, küsis kohtunik Di: 

«Milleks te kasutasite toda teist salatuba, isand? Seal ülal, panipaiga peal? Panin 
seal tähele väikest ümmargust akent, mis on vaevalt nähtav. Või oleks parem, kui 
ma seda ei küsi?» 

Sun tardus paigale. 

«Mis sa ütled!» hüüatas ta imestunult. «Sellest pole ma kunagi midagi teadnud. 
Need vanaaegsed ehitusmeistrid tegid igasugu trikke. Sinust on igapidi kasu, Di! 
Näita mulle, kus sa seda akent nägid?» 

Kohtunik Di juhatas ta kõrge värava juurde, mis sulges idatiiva ja panipaiga 
hoone vahelise ruumi. Ta pani laterna ja mantli maha, tõstis raske ristlati rauast 
haakidelt ja tõmbas ukse lahti. Kui Sun oli sisse läinud, astus kohtunik Di tagasi ja 
sulges ukse. Kui ta ristlati tagasi asetas, kuulis ta, et Sun koputas uksetahvlile, 
milles oli vaateava. Kohtunik Di tõstis laterna ja avas vaateava. Valgus langes Suni 
imestunud näole. 

«Mida see peab tähendama, Di?» küsis ta hämmeldunult. 

«See tähendab, et teie üle mõistetakse kohut seal sees, Sun Ming. Kahjuks oli teil 
õigus, kui selgitasite, et kohtus ei saa ma kunagi alustada süüasja teie vastu. Jätan 
nüüd seetõttu otsuse tegemise kõrgema kohtu hooleks.-Taevas otsustagu, kas viis 
jultunud mõrva leiavad kättemaksu või hukkun mina. Teil on kaks võimalust, Sun, 
teie ohvritel aga polnud ainustki. On täiesti võimalik, et teie sealolek jäetakse tähele 
panemata. Või, kui teid rünnatakse, siis olete veel võimeline äratama tolle ainsa 
mehe tähelepanu, kes teid saab päästa.» 

Suni nägu tõmbus raevust purpurpunaseks. 

«Üks mees, ütled sina, sa ennasttäis narr? Umbes tunni aja pärast liigub õuel 
kümneid munkasid: nad vabastavad mu otsekohe!» 

«Tingimata teevad nad seda, kui olete siis veel elus,» ütles kohtunik tõsiselt. «Te 
pole seal üksi.» 

Sun vaatas selja taha. Pimedusest kostis ebamääraseid häälitsusi. Ta haaras 
vaateava trellidest kinni. Surunud oma moondunud näo tihedasti nende vastu, karjus 
ta meeleheitel: 

«Mis see on, Di?» 

«Küllap saate teada,» vastas kohtunik. Ta sulges klapi 

Kui ta tagasi templihoonesse astus, lõhestas vaikuse hirmukarjatus. 

Pikkamisi sammus kohtunik Di üles mööda treppi, mis viis templi kohal asuvale 
mademele. Tao Ganist polnud ikka veel mingit märki. Ta läks panipaika viivasse 
koridori ja avas paremat kätt teise akna. Sügavalt alt kostsi" nõrgad oiged, mis 
segunesid vihase urinaga. Siis kuuldus raginat ja raksumist, justnagu oleks murtud 
kuivi oksi, Kohtunik tõstis pilgu vastasoleva külalistehoone akende poole; Kõik jäid 
nagu ennegi kindlalt luukidega suletuks. Ta ohkas sügavalt. Otsus oli langetatud. 

Kohtunik pani Suni mantli madalale aknalauale, sii| pöördus kiiresti minekule. 
Pärast hommikusööki koostab ta akti Suni surma kohta õnnetusjuhtumi tõttu, mis 
leidis aset, kui too küünitas liiga kaugele välja madalast aknast, jälgides all olevat 
karu. 

Ohates kõndis kohtunik sama teed tagasi mademele. Ta kuulis kiireid samme, siis 
nägi Tao Gani, kes pööras joostes ümber koridorinurga. Abiline ütles rahuloleva 
naex« ratusega: 

«Pidingi just teid otsima hakkama, isand! Teil pole vaja Mo Moted taga ajada. Ta 
on mul käes!» 

Tao Gan juhatas kohtuniku järgmisse koridori. Tugeva kehaehitusega, mungarüüs 
mees lamas teadvusetult põrandal, käed ja jalad kõvasti seotud. Kohtunik Di 
kummas dus ja valgustas lamajat lähedalt. Ta tundis ära sünge näo. See oli toosama 
pikk, morn mees, keda oli kohanud panipaigas koos vanema mungaga; tollelt oli ta 
küsinud, kas Mod seal oli nähtud. 

«Kust sa ta leidsid?» päris kohtunik end sirgu ajades, 

«Varsti pärast seda, kui kõrgeausus oli läinud üles õpetaja Suni raamatukokku, 
nägin teda siia üles hiilimas. Järgnesin talle, kuid ta on kaval sell. Võttis hulk aega, 
enne kui ma talle küllalt ligidale selja taha pääsesin, et sain talle oma peenikese, 
vahatatud nöörist silmuse üle pea heita. Tõmbasin silmust koomale, kuni mees 
meelemärkuse kaotas, siis sidusin ta ilusasti kinni.» 

«Nüüd aga tee ta jälle lahti!» sõnas kohtunik Di nägu kipra tõmmates. «Ta ei ole 
see, keda otsime.: Eksisin tema suhtes algusest peale. Ta õige nimi on Liu, tema ja 
ta õde kuulusid ühte hulguste kampa. Kuid ta tegutseb mõnikord ka omaette, vahel 
taoistist kerjusmungana, vahel näitlejana. Ta on arvatavasti tahumatu kelm, kuid 
siia tuli ta kiiduväärt eesmärgil, nimelt et tasuda kätte õe tapjale. Kui sa oled ta 
vabastanud, tule ja istu minu juurde mademele, ma olen väsinud.» 

Kohtunik pöördus ja läks tagasi mademele, jättes imestunud Tao Gani sinnapaika. 
Kohtunik Di istus puupingile, nõjatudes peaga vastu seina. 

Kui Tao Gan tuli, osutas kohtunik käega kohale enda kõrval. Seal koos 
poolpimedas istudes rääkis ta Tao Ganile, et avastas salatoa, samuti oma kõnelusest 
Suri Mingiga. Lõpuks ütles ta: 

«Ma ei tee endale etteheiteid, et ei taibanud varem viga, mille tegin, kui pidasin 
Suni ümmargust pead sõduri omaks, kes kannab hästi pea ligi hoidvat raudkiivrit. 
Ei olnud mingit põhjust seostada Suni-taolise mehe tähtsust ja arvatavat ausust nii 
alatute kuritegudega. Aga mä oleksin pidanud hakkama teda kahtlustama niipea, kui 
Tõsitarkus oli tunnistanud oma süüd ja sellega kinnitanud, et siin kloostris on 
tõepoolest esinenud seadusevasta-seid toiminguid tütarlastega.» 

Tao Gan oli hämmeldunud. Mõne aja pärast küsis ta: 

«Miks oleks see pidanud äratama kahtlusi õpetaja Suni suhtes?» 

«Oleksin pidanud aru saama, Tao Gan, et Suni-taolise mehe intelligentsuse ja 
kogemustega inimesel ei võinud jääda tähele panemata, et siin olid käimas 


kummalised asjad. Oleksin pidanud kahtlustama teda seda enam, et kui rääkisin 
temaga just pärast Tõsitarkuse surma, rõhutas Sun, et ta viibib peamiselt oma 
raamatukogus ja hoiab kõrvale kõigest, mis toimub kloostris. Mulle oleks siis 
pidanud meelde tulema, et meie esimesel jutuajamisel rõhutas Tõsitarkus hoopis 
suurt huvi kloostri kõigi asjade vastu, mida Sun ikka olevat ilmutanud. See aga 
oleks pidanud mind kohe mõttele viima, et Sun oli segatud mõrvadesse, et kloostri 
eestseisja tahtis teda kui kaasosalist öörata ja et just sellepärast kukutas Sun ta 
mademelt alla. Kui me kohe pärast seda jõime Zong Liga teed templisaali 
kõrvaltoas, oli mul ebamäärane tunne, et kuskil 

on midagi viltu, kuid mul ei õnnestunud jõuda tõe jälile. Mul oli vaja katkist 
alustassi, et näha kõiki fakte õiges omavahelises seoses!» 

Kohtunik ohkas sügavalt ja raputas aeglaselt peafi. Siis ta haigutas ja jätkas: 

«Taoism tungib sügavale elu ja surma saladustesse, kuid liiga põhjalik 
süvenemine võib sisendada seda kurja, ebainimlikku kõrkust, mis muudab mehe 
õelaks julmuriks. Ja sügav filosoofia meheliku ja naiseliku alge kaksühtsusest võib 
väärastudes moonduda nendeks sõnulseletamatuteks rituaalideks naistega. Küsimus 
on selles, Tao Gan, kas meile on määratud avastada elu saladust, ja kas see avastus 
meid õnnelikumaks teekski. Taoismil leidub palju suuri mõtteid, ta õpetab meid 
tasuma head heaga ja kurja niisamuti heaga. Kuid, Tao Gan, õpetus tasuda halba 
heaga kuulub paremasse aega kui see, milles meie praegu elame! See on tuleviku 
unelm, kaunis unelm, aga siiski ainult unelm. Mina eelistan pidada kinni meie 
õpetaja Kong Fuzi praktilisest tarkusest, kes õpetab meile lihtsaid, argipäevaseid 
kohustusi meie kaasinimeste ja meie ühiskonna vastu, ja et tasuksime head heaga, 
halba aga õiglaselt.» Mõne aja pärast ta jätkas: «Muidugi oleks rumal eitada 
täielikult salapäraste, üleloomulike nähtuste olemasolu. Ometi ilmneb enamasti, et 
juhtumitel, mida meie säärasteks peame, on lõpuks olemas täiesti loomulik seletus. 
Kui ma olin tolles käigus, kuhu sa nüüd jätsid Mo, kuulsin oma nime sosistatavat. 
Mulle tuli meelde kummaline lugu tapetud inimeste vaimudest ja ma arvasin, et see 
on hoiatus mu peatse surma kohta. Kui ma aga pärast seda astusin sisse panipaika, 
leidsin sealt Mo Mote ja ühe teise munga, tema salasõbra, kes ilmselt aitas tal 
vahetada mõõgavõitleja kostüümi vana mungarüü vastu, mille nad olid võtnud sealt 
kirstust. Nüüd taipan, et need kaks meest nähtavasti rääkisid minust ja mingi 
iseäralik kaja kandis nende jutu kõrval-koridori minu kõrvu.» 

«Täitsa õige!» ütles äkki kähe hääl. «Mu sõber arvas, et peaksin teile teatama oma 
õe tapmisest. Aga küll mina neid asju tean. Teie, ennasttäis ametimehed, ei liiguta 
sõrmegi meie, lihtinimeste heaks!» 

Nende ees seisis Mo Mote toekas kogu. 

Kohtunik Di vaatas üles kõneleja poole. 

«Sa oleksid pidanud võtma oma sõbra nõu kuulda,» 

ütles ta rahulikult.; «Oleksid pääsnud hulgast pahandusest. Ja mina ka.» 

Mo põrnitses talle otsa, näppides kaelal olevat punast vorpi- Siis astus ta üsna 
kohtuniku lähedale. Tema kohale kummardudes urises ta: 

«Kes tappis mu õe?» 

«Ma leidsin mõrtsuka,» vastas kohtunik Di lühidalt. «Ta tunnistas oma teo üles ja 
ma mõistsin ta surma. Sinu õe eest on kätte makstud. Rohkem ei ole sul vaja teada.» 

Välgukiirusel tõmbas Mo põuest noa. Hoides seda kohtunik Di kõri kohal, sisistas 
ta: «öelge mulle, või te olete kadunud mees. Mina olen see, kes tapab õe mõrtsuka. 
Olen ta vend. Ja mis teie olete, ah?» 


Kohtunik Di lükkas käed varrukate sees vaheliti. Mole leegitsevate silmadega otsa 
vaadates ütles ta pikkamisi: 

«Mina olen seaduse esindaja, Mo. Mina olen see, kes kätte maksab.» Lastes pilgul 
langeda, lisas ta häälega, mis oli äkki lõpmata väsinud: «Ja mina olen see, kes selle 
eest vastutab.» 

Ta sulges silmad ja nõjatus taas peaga vastu seina. 

Mo põrmnitses kohtunik Di kahvatut, ükskõikset nägu. Ta suur kämmal pigistas 
noapära, kuni sõrmenukid tõmbusid valgeks. Higipiisad tekkisid mehe madalale 
otsaesisele, ta hingas raskelt. Tao Gan jälgis pingeliselt nuga hoidvat kätt. 

Siis pööras Mo oma ägedad silmad ära. Ta heitis Tao Ganile sünge pilgu, pistis 
noa tagasi põue ja ütles mornilt: 

«Siis pole mul siit enam midagi otsida.» Ta pöördus ja astus kõikuval sammul 
trepi poole. Tüki aja pärast avas kohtunik Di silmad. Ta ütles tuhmil häälel: 

«Tao Gan, unusta kõik, mida ma sulle rääkisin Sun Mingist ja tema kuritegudest. 
Meie poolt on lugu nii, et need, kes kohtlesid julmalt ja tapsid need kolm tütarlast ja 
piinasid neiu Kangi, olid eestseisja ja emand Pao. Sun sai surma õnnetusjuhtumi 
läbi. Temast jäävad elavate kirja kolm poega ja me ei tohi meelevaldselt rikkuda 
teiste inimeste elu. Liiga paljud teevad juba ise kõikvõimaliku, et oma elu 
hävitada.» 

Kaua aega istusid kohtunik ja tema abiline seal üheskoos, kuulates vaikides alt 
templisaalist üles nendeni kan- 

123 

duvat laulu, mille rütmi märkisid löögid puust gongi pihta: mungad, kes pidasid 
valvet eestseisja juures, luge, sid ikka veel surnupalveid. Kohtunik Di suutis aru 
saada refrääni sõnadest, mida korrati üksluise järjekindluseni; 

«Surm siin ilmas on tagasitulek, 

tagasitulek isade majja. 

Veetilk, mis laia vooluga ühtub, 

kulgeb nüüd jälle aina edasi.» 

Lõpuks kohtunik Di tõusis. Ta sõnas: 

«Mine nüüd panipaika ja riku salalukk ära nii, et see enam ei töötaks. Salatoas 
pole midagi peale alasti naise pehkinud kuju ja ma niikuinii keelan alasti naiste 
väljapanemise õuduste galeriis. See salatuba ei pea enam iialgi kedagi kurjadele 


Kohtunik Di ja tema kolm naist 


tegudele ahvatlema! Kohtume jälle pärast hommikusööki!» 

Ta läks koos Tao Ganiga kuni koridori esimese aknani, kuhu ta oli jätnud Suni 
mantli õnnetusjuhtumi asitõendiks. Tao Gan läks edasi, kohtunik aga lükkas luugid 
laiali lahti. 

AI sügavuses valitses vaikus. Äkki sööstis üks tume kogu alla kahe hoone 
vahelisse ruumi, sellele järgnes teine. Mäestiku raisakullid olid avastanud saagi. 

Kohtunik Di läks tagasi mademele ja sealt trepist alla templisaali juurde. Kui ta 
astus välja lahtisele mademele, mis asus templivärava ees, heitis ta pilgu üles. Halli 
taevast viirutasid punased koidukiired. 

Ta astus alla mööda laiu astmeid, mis viisid idatiiva peasissekäigu juurde. 
Möödudes kõrgest väravast, mis sulges šahti idatiiva ja selle hoone vahel, kust ta 
parajasti väljus, jäi ta äkki seisma. Pärani silmi vahtis ta veriste, murtud sõrmedega 
kätt, mis hoidis kinni värava ülemisest äärest. Silmapilguks arvas ta, et Sun ripub 
värava teisel pool, üritades viimast, meeleheitlikku põgenemiskatset. Kuid siis 
sööstis raisakull alla, haaras käe ja lendas ära mägede poole. 

Pikkamööda ronis kohtunik üles kolmandale korrusele viivast trepist. Iga samm 
tegi haiget ja selg valutas. Tal tuli igal mademel natuke aega punata. Kui kohtunik 
lõpuks oma peatuspaiga uksele koputas, kõikus ta jalul. 

Riietusruumis askeldasid ümmardajad, puhudes ahjus lõkkele süsi, et soojendada 
hommikueinet. 

Kui kohtunik astus magamistuppa, nägi ta, et tema 

kolm naist olid just tõusnud. Aknaeesriided olid alles kinni ja hämaral 
küünlavalgel oli tuba mõnus ja soe. Emand istus tualettlaua ees alasti ja mõlemad 
liignaised, seljas alles voodirüüd, aitasid tal soengut teha. 

Kohtunik Di vajus raskelt väikese teelaua äärde. Tg võttis mütsi peast, eemaldas 
sideme ja katsus muhku,, Kui ta mütsi jälle ettevaatlikult pähe oli pannud, vaatas 
teine liignaine teda küsiva pilguga ja päris murelikult; 

«Ma loodan, et mu mähis aitas?» 

«Seda ta tegi tõepoolest,» kostis kohtunik erilise rõhuga, «Ma teadsin, et aitab,» 
ütles naine õnnelikult. Ulatades kohtunikule tassi auravat teed, lisas ta: «Teen 
kardinad lahti ja avan luugid. Loodetavasti on torm vaibunud.» 

Aeglaselt teed rüübates jälgis kohtunik emanda nõtkeid liigutusi, kui ta oma pikki 
palmikuid suges, vaadates keskendunult hõbepeeglisse, mida hoidis abivalmilt käes 
esimene liignaine. Kohtunik tõmbas käega üle silmade. Selles rahulikus olukorras ei 
näinud möödunud öö õudused äkki mitte midagi muud olevat kui veider, painav 
unenägu. 

Emand lõpetas soengutegemise. Ta tänas esimest liignaist, kes oli talle abiks 
olnud. Õlgadelt vajunud öörüüd üles paljaste õlgade katteks tõmmates astus ta 
teelaua juurde, et öelda kohtunikule tere hommikust. Märgates mehe kurnatud nägu, 
hüüatas ta: 

«Kui väsinud te välja näete! Mida ometi te kogu öö ptsa tegite? Nägin teid 
korraks, kui tulite ja võtsite midagi meie arstimite laekast. Kas on juhtunud õnne- 
tus?» 

«Keegi jäi haigeks,» vastas kohtunik Di ebamääraselt, «ja meil oli vaja rohtusid. 
Ja siis oli veel ühte-teist toimetamist. Nüüd on kõik asjad korras.» 

«Te ei oleks tohtinud kogu öö ringi uidata, pealegi veel niisuguse külmetusega,» 
ütles emand laitvalt. «Teen teile ruttu kena kausitäie kuuma rammuleent, see mõjub 


hästi!» Möödudes avatud akna juurest, vaatas ta välja ja ütles erksalt: «Reis tagasi 
Hanyuani saab kena olema. Päev tuleb ilus.» 


LAKKSIRM 
4 


Mees oli jäänud seisma otse raamatukogu lävel, tal oli peas kõik segi. Silmad ei 
seletanud, ta kartis minna kirjutuslaua juurde. Ta toetus seljaga vastu uksepiita, sul- 
ges silmad ja, tõstnud aeglaselt käed, surus sõrmed vastu oimukohti. Äge peavalu 
hakkas taganema tuimalt tuksuvaks piinaks. Kõrvakohin lakkas. Juba kuulis ta oma 
maja tagahoovist tuttavaid häälitsusi, mis andsid märku, et teenijad on asunud tööle 
pärast lõunapuhkust. Peagi ilmub ülemteener ja toob peremehele pärastlõunase tee. 

Tohutu ponnistusega suutis mees endast jagu saada. Kergendustundega märkas ta, 
et nägemine muutub selgemaks. Kähku tõstis ta käed ja silmitses neid hoolega. Ta 
ei märganud mingeid vereplekke. Ta heitis pilgu suure, massiivse, mustast puust 
kirjutuslaua poole. Selle poleeritud pinnal peegeldusid rohelises nefriitvaasis olevad 
lilled. Õied olid närtsinud; peas mõlkus korraks mõte, et naine peab uued lilled 
tooma, emandal oli kombeks neid ise aias valida. Äkki lõi mehele kõhusoppi kõhe 
tunne. Meeleheitel komberdas ta tuppa ja tal õnnestus kirjutuslauani jõuda. Raskesti 
hingeldades käis ta ümber laua, toetudes vastu selle siledat äärt. Siis vajus ta 
tugitooli. Haarates käsitugedest, püüdis ta uuest peapööritusest jagu saada. Kui 
hoog oli möödas, avas ta silmad. Vastasseinas nägi ta kõrget lakksirmi. Kiiresti 
pööras ta pilgu kõrvale, kuid sirm näis ringi käivat koos silmadega. Äge värin käis 
läbi mehe pika, kõhna kuju. Tahtmatult tõmbas ta koduse rüü koomale. Kas käes oli 
lõpp, hullumine? Külm higi pärlendas otsmikul, talle näis, et hakkab oksendama. Ta 
langetas pea ja vaatas tardunult paberile, mille nõunik oli talle läbivaatamiseks 
lauale pannud, püüdes samal ajal meeleheitlikult mõtteid koguda. 

Silmanurgast nägi ta ülemteenrit, kes astus sisse, teekann käes. Ta püüdis vastata 
siseneja alandlikule tervitüsele, 

kuid kuiv keel oli paks ja paistes. Kui vanem mees, kes oli tagasihoidlikult 
rõivastatud pikka halli rüüsse, peas must mütsike, aukartlikult ulatas teetassi, haaras 
kohtunik selle kiiresti värisevasse pihku ja võttis lonksu. Ta teadis: kui ta nüüd veel 
teed joob, hakkab tal parem. Miks ei lähe too vana tudisev tola juba ära? Mida 
ta veel ootab? Peremees liigutas huuli, et öelda paar vihast sõna. Siis märkas ta 
kandikul lebavat suurt ümbrikku. 

«Selle kirja, kõrgeausus,» ütles vana ülemteener, «tõi just praegu külaline, keegi 
isand Shen.» 

Kohtunik puuris kirja silmadega, sest ei usaldanud veel tõsta värisevat kätt, et 
seda võtta. Julge, ametliku moega kirjutatud aadress oli järgmine: «Teng Kairile, 
Weipingi kohtunikule. Isiklik.» Vasakus alumises nurgas oli prefektuuri suur 
punane pitser. 

«Kuna kiri on isiklik,» ütles ülemteener kuival, täpsel toonil, «arvasin, et on 
parem, kui annan selle otsemaid kõrgeaususe kätte.» 

Kohtunik võttis ümbriku ja küünitas mehaanilise liigutusega bambusest 
paberinuga võtma. Ühena sadadest kohalikest kohtunikest oli ta vaid väike 
hammasratas Hiina võimsa Tangi dünastia impeeriumi suures administ- 
ratiivsüsteemis. Ja kuigi ta omas, Weipingi piirkonnas täitis valitsuse kõrgeima 


esindaja kohuseid, oli ta ainult üks umbes tosinast kohalikest kohtunikest, kes 
allusid Pianfus asuvale prefektile. Ülemteenril oli õigus: külalist, kes tõi prefekti 
isikliku kirja, ei tohtinud oodata lasta! Taevale tänu, ta oli jälle mõtlemisvõimeline. 

Kohtunik lõikas kirja lahti. Sees oli leht ametlikku kirjapaberit, millel leidus 
ainult paar rida. 

«Salajane. Selle kirja toojale Di Renjiay'le, Penglai kohalikule kohtunikule, kes 
pärast ringkonnaprefektuuris nõupidamisel viibimist asub tagasiteel oma 
ametipaika, on lubatud veeta nädal aega puhkust Weipingis rangelt inkognito. 
Osutage mainitud Dile igakülgset abi. 

Prefekt.» 


Aeglaselt murdis kohtunik Teng kirja kokku. Penglai ametivend ei oleks saanud 
tulla ebasobivamal hetkel. Ja miks tuli see mees inkognito? Kas kuskilt oli 
ähvardamas pahandus? Prefekt oli teada oma ebatavaliste meetodite 

Kohtunik Di joob teed ametivend Tengiga 


poolest, ta võis väga hästi saata tolle Di salauurimist läbi viima. Kas lükata 
kohtumine kolleegiga edasi, öeldes, et ta on haige? Ei, see ärataks teenijaskonnas 
kahtlusi, ses| peremees oli hommikul täiesti terve. Ta jõi ülejäänud tee kähku ära. 

Nüüd oli enesetunne juba parem. Talle näis, et hääl kostis peaaegu loomulikult, 
kui ta ütles ülemteenrile: 

«Vala veel üks tassitäis, siis anna mu ametirüü.» 


Vana teener aitas peremehele selga pika pruunist brokaadist rüü ja ulatas talle 
õhukesest riidest nelinurkse musta mütsi. Kohtunik sidus endale vöö ümber. «Sa 
võid nüüd kutsuda isand Sheni,» ütles ta. «Võtan ta vastu siin, raamatukogus.» 

Niipea kui ülemteener oli läinud, astus kohtunik Teng laia eebenipuust pingi 
juurde, mis oli määratud külaliste vastuvõtuks. See seisis vastu seina, maalirulli all, 
mis kujutas maastikku. Ta istus vasakusse nurka ja tegi kindlaks, et sealt paistis 
ainult pool lakksirmi. Ta kõndis tagasi kirjutuslaua juurde. Taevale tänu, jalad olid 
tal jälle kindlad.; Kuid kas mõistus jääb selgeks? Kui peremees nõnda mõttesse 
vajunult seisis, avanes uks ja ülemteener astus sisse. Ta andis kohtuniku kätte 
punase visiitkaardi, millel oli kahe märgiga kirja pandud nimi Shen Mo. All 
vasakus nurgas oli väiksemas kirjas: kaubareisija. Pikka kasvu laiaõlgne, musta 
lainetava habeme ja. pika põskhabemega mees astus sisse ja kummardas, käsivarred 
olid tal peidetud pika, pleekinud sinise mantli avaratesse varrukatesse. Mehe 
kulunud mustal mütsil ei leidunud auastet osutavaid märke. Kohtunik Teng vastas 
omapoolse kummardusega ja ütles mõned tervitussõnad. Siis andis ta külalisele 
käega märku istuda pingile, madalast teelauakesest vasakule. Ise istus ta teisele 
poole ja noogutas ülemteenrile, kes oli jäänud ukse juurde, et see jätaks nad 
omavahele. 

Kui uks oli sulgunud, heitis habemik peremehele kiirete, elavate silmade terase 
pilgu. Hääl oli sügav ja meeldiv, kui ta ütles: «Olen ammugi juba tahtnud teiega 
kohtuda, Teng. Juba siis, kui olin alles pealinnas ametis, kuulsin teid igal pool 
kiidetavat kui ühte meie suurtest luuletajatest. Ja muidugi ka kui erakordselt 
andekat ametimeest.» 

Teng kummardas. 

«Te olete ülilahke, Di,» ütles ta. «Vahetevahel ma kirjutan 

paar värsikest, et saata mööda vaba hetke. Vaevalt Oleksin võinud loota, et tööga 
koormatud ametivend, keda hästi teatakse kirjanduse asjatundjana, veel rohkem aga 
agara kurjategijate paljastajana, suvatseb heita pilku minu viletsatele värssidele.» Ta 
peatus. Peapööritus hakkas taas 

võimust võtma, oli raskusi tavaliste viisakusavalduste vahetamisega. Ta kõhkles, 
siis jätkas: «Tema ekstsellents prefekt teatas, et olete siin rangelt inkognito. Kas sen 
tähendab, et teie külaskäik on seotud mõne kuriteo uurimisega? Vabandage minu 
otsekohesust, aga...» 

«Üldsegi mitte!» vastas kohtunik Di ja naeratas vaban, davalt. «Ma ei teadnud, et 
prefekti kiri oli nii rangelt sõnastatud. Loodan, et see teile asjatult muret ei 
tekitanud! Tegelikult on asi nii, et mu kohustused Penglais on küllalt koormavad — 
kahtlemata minu kogenematuse tõttu. Penglai on mu esimene ametikoht kohaliku 
koh-tunikuna. Kavatsesin just võtta lühiajalist puhkust, kui mind kutsuti prefektuuri 
konverentsile rannakaitse asjus. Minu piirkonna vastas üle mere on Korea poolsaar, 
meie Korea läänimehed on praegu üsna rahutud. Prefekti juures oli mul tegemist 
hommikust õhtuni. Pealinnast saabunud kõrgem ametnik oli samuti kohal... küllap 
teate isegi, kuidas on lood, kui peate pidevalt olema nende tähtsate isikute 
käsutuses! Nõupidamine kestis neli päeva ja kui jõuan tagasi Penglaisse, leian 
kahtlemata eest hulganisti asju, mis vajavad lahendamist. Sellepärast palusin 
lühikest puhkust, et veeta seda läbisõitva külalisena teie kandis, nõnda kuulsas 
paljude ajalooliste paikade ja loodusilu poolest, mis teie luules nii peenelt kajastub. 


See ja ainult see on põhjuseks, miks palusin luba esineda inkognito ja miks kasutan 
siin kaubareisija Shen Mo nime.» 

«Selge,» ütles peremees ja noogutas. Peast aga käis tal läbi mõru mõte: 
«Puhkusel, või nii! Kui prefekt oleks seda kirjas maininud, oleksin võinud ta 
päevaks paariks ootama jätta!» Valju häälega jätkas ta: «On tõepoolest kergendus, 
kui võid mõneks ajaks loobuda kogu toretse-misest ja tähtsusest, mis käib kaasas 
meie ametiga, ja liikuda ringi vabalt nagu lihtinimene. Kuidas aga on lugu teie 
kaaskonnas olevate isikutega?» 

«Tõtt-öelda,» vastas kohtunik Di, «võtsin kaasa ainult ühe oma abilistest, tubli 
mehe nimega Jiao Tai.» 

«Kas ei soodusta see ee... sündsusetut familiaarsust teie alluva poolt?» päris Teng 
kahtlevalt. 

«Pean tunnistama, et ma sellele üldse ei mõelnud!» vastas kohtunik, kellele 
küsimus nalja tegi, naeratades. «Ega te ei saa soovitada väikest, aga puhast 
võõrastemaja, 

kus võiks peatuda? Ja millised on kõige tähtsamad vaatamisväärsused, mida siin 
peaks külastama?» 

Teng rüüpas lonksu teed. Siis sõnas ta: 

«Mind kurvastab, et anonüümsusesoov ei luba mul kasutada meeldivat võimalust 
paluda teid viibida siin minu austatud külalisena. Kui see aga on teie kindel 
tahtmine, soovitan peatuda «Lendava Kure» võõrastemajas, millel on väga hea 
maine ja mis pealegi ei asu kaugel siinsest kohtumajast. Mis puutub vaatamisväär- 
sustesse, siis tutvustan teid oma nõuniku ja tähtsama abilise Pan Yutega. Ta on siin 
sündinud ja kasvanud ja tunneb linnas iga jalatäit maad. Lubage, et juhatan teid 
sinna, tema tööruum asub arhiivi taga.» 

Kohtunik Teng tõusis. Tema eeskuju järgides märkas kohtunik Di, et peremees 
äkki tuikus. Mees püüdis tasakaalu saavutada, haarates mõlema käega pingi 
käsitoest. 

«Kas teil hakkas halb?» päris kohtunik Di murelikult. 

«Ei midagi, kerge pööritus!» vastas Teng virila naeratusega. «Olen natuke 
väsinud.» Ta heitis ärritatud pilgu just sisse astunud ülemteenrile. Too kummardas 
sügavasti peremehe ees ja ütles tasasel häälel: 

«Vabandan segamast, kõrgeausus, kuid toatüdruk teatas just, et kõrge emand ei 
ole veel pärast lõunat oma ruumidest väljunud ja et tema magamistoa uks on 
lukus.» 

«Õige, unustasin seda ennist mainimast,» ütles kohtunik Teng. «Pärast lõunasööki 
toodi kiire kutse tema vanemalt õelt, et ta läheks õe poole tema maakodusse. Teata 
teenijatele.» Kui ülemteener viivitas, küsis Teng ärritatult: «Mida sa veel ootad? 
Kas sa ei näe, et mul on tegemist?» 

«Pean ka veel ette kandma,» pomises vana mees nähtava kimbatusega, «et keegi 
on lõhkunud suure vaasi magamistoa eesruumis. Ma...» 

«Sellest hiljem!» lõpetas kohtunik Teng järsult ülemteenri jutu. Ta saatis 
ametivenna ukse juurde. Juhatades külalist läbi aia, mis lahutas kohtuniku eluruume 
kohtumajast, ütles Teng äkki: «Loodan siiralt, et te oma siinviibimise ajal ei jäta 
mind ilma eelisest teiega vestelda, Di. Palun astuge minu poole sisse millal tahes. 
Tahaksin teiega arutada üht keerulist probleemi, mis mind vaevab. Siit vasakule, 
palun.» 

Nad sammusid üle kohtuhoonete avara siseõue. Vastas asuvas majas astus Teng 
kohtuniku ees väiksesse, kuid 

väga puhtasse ja korralikku kirjutustuppa. Kõhn mees, kes istus ametikirjade ja 
kirjarullidega kuhjatud laua taga, kargas püsti, kui nägi peremeest. Toatüdrukule, 
kes püüdis nurka varju pugeda, andis ta märku lahkuda, siis astus longates ettepoole 
ja tegi sügava kummarduse. Kohtunik Teng ütles mõõdetud toonil: 

«See on isand Shen, ee.-.. kaubareisija, kes esitas prefekti soovituskirja. Ta tahab 
veeta siin mõne päeva, et külastada meie vaatamisväärsusi. Andke talle kõikvõima- 
likku informatsiooni, mida ta peaks vajama.» Ja kohtunik Di poole pöördudes: 
«Loodan, et vabandate mind nüüd lahkesti, pean valmistuma pärastlõunaseks kohtu- 
istungiks.» Ta kummardas ja lahkus. 

Nõunik Pan palus kohtunikku istuda kirjutuslaua vastas asuvasse suurde tooli ja 
esitas tavalised viisakusküsi-mused. Kuid ta mõtted paistsid olevat millegagi 
hõivatud ja ta tundus närviline. Et ka kohtunik Teng oli olnud napisõnaline, eeldas 
kohtunik Di, et kohtus oli arutusel mõni eriti keerukas asi. Aga kui ta nõunikule 
sellekohase küsimuse esitas, vastas Pan kiiresti: 

«Oh ei, meil on ees ainult tavalised, argised asjad. Õnneks on meie piirkond üsna 
rahulik!» 

«Pärisin sellepärast,» ütles kohtunik Di, «et just äsja viitas kohtunik Teng meie 
jutuajamises mingile keerulisele probleemile, mis tal käsil on.» 

Pan kergitas halle kulme. 

«Sellest ei tea mina küll midagi,» ütles ta. Sama toatüdruk tuli taas kirjutustuppa. 
«Tule hiljem!» käratas nõunik ja ümmardaja kadus kärmesti. Siis jätkas ta oma juttu 
kohtunikuga ja sõnas kahetsevalt: «Rumalad tüdrukud! Näib, et keegi on lõhkunud 
suure vanaaegse vaasi, mis seisis emand Tengi ruumides. Peremees hindas vaasi 
kõrgelt, see oli pärandina saadud. Teenijatest ei taha keegi süüd enda peale võtta ja 
ülemteener palus mind neid küsitleda, et süüdlast kindlaks teha.» 

«Kas kohtunik Tengil ei ole teist abilist peale teie?» päris kohtunik Di. «Tavaliselt 
on kohalikul kohtunikul kolm või neli ametiabilist ja enamasti võtab ta nad ikka 
ühes, kui läheb uude kohta tööle.» 

«Jah, see on tõsi küll. Aga minu peremees seda kommet järginud ei ole. Teate, ta 
on üsna omaette hoidva loomuga, pisut erakliku vaimuga, kui nii võiks öelda. Mina 
kuulun siinse kohtu alalisse ametkonda.» Ta kortsutas 

korraks kulmu, siis aga jätkas: «Kohtunikuisand on vaasi pärast ilmsesti väga 
kurb! Mulle näis, et ta nägi päris halb välja, kui ta nüüdsama sisse astus.» 

«Kas teda vaevab mõni parandamatu tõbi?» päris kohtunik Di. «Ka mulle tundus 
ta väga kahvatu.» 

«Oh ei,» vastas nõunik. «Ta pole kunagi tervise üle kaevanud ja viimasel ajal on 
ta isegi olnud erakordselt heas tujus. Umbes kuu aega tagasi komistas ta õues ja 
nikastas iala, kuid see on täiesti paranenud. Arvan, et teda vaevab suvine kuumus. 
Nüüd vaatame, mis paiku te peaksite külastama esmajärjekorras, isand Shen. Meil 
ON...» 

Ta hakkas pikalt-laialt seletama Weipingi vaatamisväärsusi. Kohtunik Di leidis ta 
olevat haritud, paljulugenud mehe, kel oli suur huvi kohaliku ajaloo vastu. 
Kahetsusega tõusis külaline lõpuks, öeldes, et ta peab lahkuma, sest tema 
reisikaaslane ootab nurgapealses teemajas kohtuhoonete taga. 

«Sel juhul,» ütles Pan, «viin teid tagumise tagavara-ukse juurde, siis pole teil vaja 
minna ringi läbi kohtumaja peavärava.» 

Ta juhatas kohtuniku tagasi oma ülemuse eluruumide juurde, kompjalast 
hoolimata käis ta kergesti. Nad läbisid pika ja pimeda akendeta koridori, mis näis 


kulgevat ümber maja. Kui Pan koridori lõpus asuva väikese ukse lukust lahti keeras, 
ütles ta naeratades: 

«Teatud mõttes on see väljapääs ka üks meie linna vaatamisväärsusi! See ehitati 
üle 70 aasta tagasi salajaseks sissepääsuks, kui toimus relvastatud mäss. Küllap 
teate, et tol ajal kuberner, kuulus ...» 

Kiiresti lõpetas kohtunik Di nõuniku jutu, tänades teda ohtrate sõnadega. Ta astus 
väiksesse kõrvaltänavasse ja hakkas minema suunas, mida Pan oli osutanud. Ta 
leidis teema ja, kuhu oli jätnud Jiao Tai, järgmiselt tänavanurgalt. Kuigi lõunaaeg 
oli alles äsja lõppenud, leidus lahtisel terrassil juba ohtrasti rahvast. Suurema osa 
laudu olid hõivanud hästi rõivastatud inimesed, kes pikkamööda rüüpasid teed ja 
närisid kuivatatud meloni-seemneid. Kohtunik Di läks otseteed laua juurde, mille 
ääres istus tugev mees, seljas lihtne pruun rüü, peas ümmargune must müts. Too oli 
mingisse raamatusse süvenenud. Kui kohtunik Di teise tooli lauast eemale tõmbas, 
hüppas mees püsti. Kohtunik oli pikk; Jiao Tai aga veel tubli tolli võrra pikem. Tal 
olid elukutselise 

rusikavõitleja jäme kael, rasked, laiad õlad ja kitsas pify Ootaja habemeta, üsna 
kena nägu lõi rõõmsaks ja ta ütles: 

«Te tulite rutem tagasi, kui ma arvasin, kohtunikuisand!» 

«Vähem kohtunikuisandaid!» hoiatas kohtunik D1.: «Pea meeles, et oleme siin 
inkognito!» Ta võttis toolilt rõiva, pambu ja pani põrandale. Toolile istudes 
plaksutas ta käsi ja käskis teenijamehel tuua värske kannutäie teed. 

Väga kõhn, kondine mees, kes istus üksinda kössivajunult neist mitte kaugel 
seisva nurgalaua ääres, tõstis äkki pilgu. Ta kurnatud nägu oli eemaletõukavalt 
inetu, Pikk ja kitsas arm ulatus lõuast parempoolse tühja silmakoopani. See 
moonutas mehe suud, millelt ei kadunud irvitus. Ta tõstis pika ämblikukäe põse 
juurde, üritades vaigistada närvitõmblust. Siis toetas ta kondised küünarnukid 
lauale. Ettepoole kummardudes püüdis ta tabada kohtuniku ja tema kaaslase sõnu. 
Kuid teistest laudadest kostev kõnekõmin summutas nende hääled. Pettunult 
keskendus ta siis meeste pinevale jälgimisele oma ainsa, pahatahtliku silmaga. 

Jiao Tai vaatas ringi. Nähes inetut meest, pööras ta kiiresti pilgu kõrvale ja sõnas 
kohtunikule summutatud häälel: 

«Kas näete toda üksikut selli nurgalauas mu selja taga? Näeb välja nagu mõni jälk 
putukas, kes parajasti on kestast välja pugenud!» 

Kohtunik Di vaatas ja ütles: «Jah, kuigi meeldivat muljet ta küll ei jäta. Aga mida 
sina siin loed?» 

«See on Weipingi tutvustav reisijuht, mille teenijamees mulle laenas. Oli 
suurepärane idee, et katkestasime oma teekonna siin!» Lükates avatud raamatu üle 
laua kohtuniku ette, jätkas ta: «Vaadake, siin seisab, et sõjajumala templis on 
komplekt elusuurusi raidpilte, mis kujutavad tosinat meie kuulsaid endiste aegade 
väepealikuid, kuulsa vanaaja kujuri töö. Siis on veel võimas kuumaveeallikas, 
Mis...» 

«Just praegu jutustas mulle siinse kohtuniku nõunik kõigest, mis sellesse puutub!» 
katkestas teda kohtunik Di naeratades. «Vaatamisväärsustega tuleb meil siin tükk 
aega tegemist.» Ta rüüpas teed ja lisas siis: «Kohalik ametivend valmistas mulle 
väikese pettumuse. Kuna ta on nii kuulus luuletaja, pidasin teda rõõmsameelseks 
inimeseks ja hiilgavaks vestlejaks. Kuid ta näib olevat igavaõitu 

ja ülemusena kaunikesti jäik. Ta näis haiglane ja 

murelik.» 


«Ja mida te siis õige tahate?» küsis Jiao Tai. «Te ju ise ääkisite mulle, et tal on 
üksainus naine. Tema positsiooniga mehe puhul on see kaunis imelik!» 

«Imelikuks ei maksa seda küll nimetada,» noomis kohtunik oma abilist. 
«Kohtunik Teng ja tema naine on abikaasaliku armastuse musternäidised. Kuigi nad 
on olnud abielus kaheksa aastat ja lapsi neil pole, ei ole Teng kunagi võtnud endale 
liignaisi või konkubiine. Pealinna kirjandusringkondades nimetatakse neid 
igavesteks armastajateks — ja ma arvan, et mitte ilma kadeduseta. Tema; naine 
Hõbelootos on samuti tuntud andeka luuletajana ja ühine huvi seob neid tugevasti.» 

«Luuletamine võib daamil hästi käes olla,» tähendas Jiao Tai, «aga minu arvates 
peaks tema mees lisama oma magamistoa mööblile paar-kolm kena noort tüdrukut 
niiöelda inspiratsiooni mõttes.» 

Kohtunik Di ei pannud tema sõnu tähele. Ta oli jäänud kuulatama kõrvallauas 
käivat jutuajamist. Parajasti ütles keegi paks topeltlõuaga mees: 

«Mina jään selle juurde, et meie kohtunik tegi täna hommikusel kohtuistungil vea. 
Miks ta keeldus registreerimast vana Kou enesetappu?» 

«Noh,» ütles tema vastas istuv kõhn, rebasenäoga mees, «surnukeha pole ju 
leitud! Ei ole laipa, pole ka registreerimist! Nii mõtleb ametlik pea, ja kõik!» 

«Igale mõistlikule inimesele on selge, et surnukeha ei saagi olla!» ütles paks mees 
tigedalt. «Ta ju hüppas jõkke, eks? Ja vool on erakordselt kiire. Ära unusta, kui 
tugev kalle jõel on, linna mägine osa on küllalt kõrge. Ma ei ütle midagi meie 
kohtuniku kohta, vastupidi, ta on üks paremaid, kes meil viimastel aastatel on 
olnud. Ma ainult tahan seda öelda, et kuna ta on ametnik, kes saab oma palga kätte 
täpipealt kindlal ajal, ei taipa ta vähimatki meie, ärimeeste rahamuredest. Ta ei 
mõista, et niikaua kui enesetapp on registreerimata, ei saa Kou pankur lõpetada 
tema äriasju. Kuna vanal Koul olid mitmed tehingud Pooleli, võib see viivitus tema 
perekonnale suurt kahju tuua.» 

Jutukaaslane noogutas teadjalt. Siis küsis ta: «On sul aimu, miks Kou võis endale 
käe külge panna? Loodetavasti mitte rahamurede pärast?» 

«Muidugi mitte!» ütles paks mees kähku. «Igapidi tulus äri, see tema 
siidikasvatus, siinkandis kõige suurem, ütleksin ma. Aga viimasel ajal oli tal olnud 
tervisega muret. Küllap siis sellepärast. Kas sa mäletad mullust teekaupmees Wangi 
enesetappu, kes alati kaebas peavalu?» 

Kohtunik Di huvi lakkas. Ta valas endale järjekordse tassi teed. Jiao Tai, kes 
samuti oli pealt kuulanud, sosistas: 

«Pidage meeles, et teil on puhkus, kohtunikuisand! Ja et kõik surnukehad, mis siin 
peaksid ringi triivima, kuuluvad ainuüksi teie kolleegile, kohtunik Tengile!» 

«Sul on täiesti õigus, Jiao Tai! Kas selles reisijuhis leidub ka kohalike 
kullasseppade nimekiri? Pean ostma mõned kingitused oma naistele Penglais.» 

«Nimekiri on mu käsivarre pikkune!» vastas Jiao Tai, Kiiresti raamatut lehitsedes 
näitas ta kohtunikule üht lehekülge. Kohtunik Di noogutas ja sõnas: 

«See on hea. Mulle jääb suur valik.» Ta tõusis ja kutsus teenri. «Hakkame 
minema, sain hea võõrastemaja aadressi siit mitte kaugel.» 

Nurgalauas istuv inetu mees ootas, kuni nad olid maksnud ja tänavale astunud. 
Siis tõusis ta kiiresti ja lonkis laua juurde, kust nad olid äsja lahkunud. Ta võttis raa- 
matu justkui muuseas ja heitis pilgu leheküljele, mille kohalt reisijuht oli avatud. 
Mehe ainukesse silma tekkis õel läige. Ta viskas raamatu käest ja astus kiirustades 
terrassilt alla. Ta nägi kohtunikku ja Jiao Taid, kes seisid eemal ja ilmselt küsisid 
teed tänavakaubitsejad. 

«Lendava Kure» võõrastemaja asus käidavas tänavas, mis viis üles ühele linna 
paljudest kõrgendikest. Tagasihoidlik, kitsas värav oli otse suure, kirevalt laiutava 
veinikaupluse kõrval. 

Kuid avar eesruum oli vastupidine tagasihoidlikule välimusele. Kerekas 
peremees, kes istus uhkelt silmatorkava leti taga, silmitses sisenejaid uurivalt. Ta 
lükkas paksu registreerimisraamatu saabujate poole ja käskis neil kirjutada oma 
nime, eesnime, tegevusala, vanuse ja sünnikoha. 

«Kas kardate röövleid?» päris kohtunik Di imestunult, 

niisutades kirjutuspintslit keelega. Tavaliselt pandi kirja ainult nimi ja tegevusala. 

«Mitte midagi sellesarnast!» ütles omanik pahuralt. Lükates raamatu Jiao Tai ette, 
lisas ta tähtsalt: «Minu võõrastemajal on hea maine, ma võin endale lubada, et valin 
külalisi!» 

«Kahju, et su ema ei saanud valida sind!» tähendas Jiao Tai, pannes rõivakompsu 
põrandale ja haarates pintsli. Kohtunik oli kirjutanud: «Shen Mo, kaubareisija, 34- 
aastane, Taiyuanist,» Jiao Tai kritseldas selle kõrvale: «Chou Ta, isand Sheni 
abiline, 30-aastane, pealinnast.» 

Kohtunik Di maksis kolme päeva eest ette ja puhtalt riides teener juhatas nad 
kolmanda õue ääres asuvassö lihtsalt sisustatud, kuid väga puhtasse tuppa, eemale 
tänavamürast. 

Jiao Tai lükkas ukse lahti. See avanes otse marmor-plaatidega sillutatud hoovile. 
Ta pöördus ja põrnitses teekannu, mille teenijamees oli just lauale asetanud. Ta 
ütles kohtunikule: 

«Me alles jõime teed. Siin õues on ilus sile sillutis, kui õige teeks paar ringi 
kepivõitlust, et konte liigutada? Siis peseme end puhtaks ja sööme lõunat kuskil 
mujal söögimajas, et tutvuda kohalike roogadega.» 

«Suurepärane idee! Tänahommikusest pikast teekonnast Pianfust siia on mu 
liikmed alles üsna kanged!» 

Mõlemad heitsid riided seljast, jalga jäid vaid põlvist kottis püksid. Kohtunik Di 
jaotas oma pika habeme kaheks ja sidus otsad kuklasse kokku. Nad viskasid mütsid 
lauale ja astusid õuele. Jiao Tai hõikas hoovil seisvale tallipoi-sile, et see tooks kaks 
keppi. 

Kohtunik oli suurepärane rusika- ja mõõgavõitleja, kuid kepi võitluse kunsti oli ta 
alles hiljuti Jiao Tai juhatusel õppima hakanud. Seda ei peetud sobivaks härras- 
meestele, kuna üksnes maanteeröövlid ja hulkurid kepivõitlust harrastasid. Kuid 
kohtunik Di pidas seda heaks kehaharjutuseks ja meeldivaks ajaviiteks. Jiao Tai oÜ 
selle kunsti asjatundja, sest enne kohtunik Di teenistusse asumist oli ta olnud 
maanteeröövel, mida kinnitasid arvukad armid tema laial, tumedaks päevitunud 
rinnal ja Pikkadel lihaselistel käsivartel. Aasta eest, kui kohtunik oli teel Penglaisse 
oma esimesele ametikohale, tungisid Jiao Tai ja tema verevend Ma Rong talle 
üksildasel teel kallale. Kuid kohtunik Di kui võimukas isiksus avaldas 

mõlemale niisugust mõju, et nad sealsamas oma jõhkrast tegevusest loobusid ja 
tema kuulekateks abilisteks hakkasid. Aasta jooksul oli kohtunik kogenud, et see 
tõhus paar oli väga kasulik kardetavate kurjategijate kinnivõtmisel ja muude 
keerukate ülesannete täitmisel. Ta arvestas seejuures meelsasti asjaolu, et nad ei 
olnud veel päriselt omaks võtnud aupaklikku hoiakut, mis sobilik kohtumehe 
abilistele. Talle koguni meeldis nende vaba ja otsekohene käitumine. 


«Loodetavasti ei ole peremehel midagi selle vastu, et me siin harjutame,» ütles 
kohtunik Di, võttes löögiasendi. 

«Nii kui ta korra piiksatab, taon ma tal pea tema rasva-makku!» hüüdis Jiao Tai 
sõjakalt. «Siis võib ta maailma läbi naba piiluda. Tähelepanu, tagantkäelöök!» Ta 
ründas kohtunikku kiire löögiga pähe. 

Kohtunik Di kummardus, et seda vältida ja sihtis piki põrandat Jiao Tai pahkluud. 
Kuid Jiao Tai hüppas üle kepi nõtke graatsiaga, mis äratas imestust nii raske mehe 
puhul, läkitades kiire hoobi kohtunik Di rinna pihta, mille too oskuslikult pareeris. 

Pikka aega kuuldus ainult keppide klõbinat ja võitlejate ähkimist. Varsti kogunes 
õuele tallipoisse ja teenijamehi võitlust vaatama. Kiindunult tasuta etendust jälgides 
ei märganud nad, et nende taga tõmmati uks paokile. Väga kõhn ja inetu mees piilus 
võitlejaid oma ainsa hõõguva silmaga. Kummaline vilajas kuju seisis seal tükk 
aega, sulades ühte seljataguse varjuga. Siis astus ta tagasi ja sulges hääletult ukse. 

Kui kepivõitlejad lõpetasid, nõretasid nad higist; Jiao Tai viskas kepid tallipoisi 
kätte ja käskis näidata teed pesuruumi. 

Avaras õhurikkas toas ei olnud teisi kümblejaid. Siin oli kaks tugeva, poleeritud, 
loodusliku varjundiga männipuust äärisega piiratud basseini. Seinad olid samast 
materjalist, mis täitis ruumi meeldiva metsaõhu hõnguga. Põrandat katsid suured 
mustad plaadid. Õlakas saunamees, kel ainsaks katteks niuderätt, võttis meeste 
püksid ja riputas varna. Siis andis ta kummalegi väikese puuvillasest riidest koti, 
milles olid aganad ja leelis, ning ümmarguse kibu kuuma veega. Kohtunik Di ja 
Jiao Tai hõõrusid end seebikottidega. Kui saunamees neile ämbriga kuuma vett 
kaela valas, ütles ta: 

«Küllap teile basseinis meeldib, see raiuti otse kaljusse, 

mille peale meie võõrastemaja on ehitatud. Kuuma vett voolab allikast. Astuge 
ettevaatlikult, all vasakus nurgas on kivid tulikuumad.» Mehed ronisid üle basseini 
ääre ja laskusid vette. 

Kohtunik Di ja Jiao Tai kümblevad 


Saunamees tegi lükanduksed lahti, nii et avanes meeldiv vaade rohelistele 
banaanilehtedele väikeses müüriga ümbritsetud aias. Tükk aega leotasid kohtunik 
Di ja Jiao Tai end mõnusasti soojas vees. Siis istusid nad madalale bambuspingile ja 
lasksid saunamehel õlgu masseerida ja keha kuivaks hõõruda. Ta andis neile linased 
jakid selga ja täiesti värskendatud läksid nad tagasi oma tuppa. 

Mehed olid just jõudnud riided selga panna ja istuda teed jooma, kui uks avanes ja 
sisse astus kõhetu, ühe silmaga mees. 

«See on sama võrukael, keda nägime teemajas!» hüüdis Jiao Tai. 

Pahaselt vaatas kohtunik Di eemaletõukavat nägu.- Ta ütles tõredalt: 

«Enne tuppa astumist on tavaks koputada. Mida sa soovid?» 

«Ainult paar sõna teiega, isand ... Shen.» 

«Mis asju sa ajad?» päris kohtunik. Ta ei osanud seda iseäralikku tegelast kuhugi 
paigutada. 

«Tegelikult neid samu mis teiegi! Olen ameti poolest varas!» 

«Kas viskan ta välja?» küsis Jiao Tai vihaselt. 

«Oota!» ütles kohtunik Di. Ta oli uudishimulik ja tahtis teada, mida see kõik 
tähendab. «Kuna sa mu nime tunned, sõber, siis peaksid sa ka teadma, et olen 
kaubareisija.» 

Tulnukas naeris põlastavalt. 

«Kas ütlen teile, kes te tõepoolest olete, teie mõlemad?» «Palun, ole nii lahke,» 
sõnas kohtunik sõbralikult. «Kas räägin kogu loo otsast lõpuni?» küsis ühesilmne 
uuesti. 

«Muidugi!» ütles kohtunik Di. Mees hakkas teda huvitama. 

«Esiteks, mis puutub sinusse ja su habemesse ja su siledasse näkku, siis sa lihtsalt 
haised kohtu järgi. Et sa oled tugeva kerega, siis peaksid sa olema kunagine korra- 
valvurite peamees. Sa piinasid süütu vangi surnuks, sa näppasid kassast raha või 
tegid mõlemat. Igatahes pidid sa põgenema ja sa läksid teeröövliks. Su sõber on 
muidugi päris maanteeröövel. Te töötate koos, sina oma tõsise näo ja õlise jutuga 
teed tutvust ettevaatamatute teelistega ja su kaaslane lööb nad maha. Aga te 
otsustasite mõne suurema asja ette võtta ja tulite linna, et röövida 

tühjaks kullassepaäri. Kuid lubage mul öelda et teie kaks maamatsi, linnas iialgi 
edasi ei jõua. Isegi laps näeb, et olete kelmid!» 

Jiao Tai tahtis püsti karata, kuid kohtunik Di tõstis käe. «See sell on üpris 
huvitav!» ütles ta. «Ütle mulle, miks sa arvad, et me kavatseme siin linnas 
sissemurdmise toime panna?» 

Inetu mees ohkas. 

«Olgu!» ütles ta rõhutatud kannatlikkusega. «Annan teile õppetunni muidu, ilma 
rahata! Täna pärastlõunal, kui see löömamees teemajja tuli, tundsin muidugi otse- 
kohe ära, et ta on teeröövel. Tema kehaehitus, kõnnak — isegi mina oma ühe 
silmaga märkasin seda. Muide, arvatavasti ta kõigepealt laskis sõjaväest jalga. On 
midagi sõdurlikku tema õlgade hoiakus. Siis saabusid sina, esiotsa arvasin, et sa 
oled ametist lahti lastud kohtukirju-aja. Pärast vaatasin, kuidas te kepivõitlust 
pidasite — pagana lollid olite küll, et end nii reetsite! — ja ma märkasin, et sina 
oled samuti kõva löömamees, aga nahk on sul sile ja valge. Nii ma siis muutsin 
arvamust ja arvasin su korravalvurite ärapõgenenud peameheks. Noh, ja nagu oleks 
sellest kõigest veel vähe, kuulutasite end võõrasteks, uurides meie linna reisijuhti, 
pealegi vahtisite kullasseppade nimekirja. Nüüd näete, millised algajad te olete. Ma 
ainult imestan, miks sa endale selle räpase habeme oled kasvatanud. Ju vist, et 
järele ahvida oma kohalikku kohtumeest.» 


«Selle selliga enam nalja ei saa!» ütles kohtunik Di rahulikult Jiao Taile. «Viska 
ta välja!» 

Jiao Tai kargas püsti, kuid ta polnud küllalt kiire. Nagu välk pööras kõhetu mees 
ukse poole, avas selle ja asas välja, lükates ukse kinni Jiao Tai nina ees, nii ei aees 
mürtsatas peadpidi vastu puutahveldist. Ta vandus sõvasti ja tõmbas ukse uuesti 
lahti. «Küll ma selle koerapoja kätte saan!» urises ta. 

«Pea kinni!» hõikas kohtunik Di. «Tule tagasi! Me ei saa siin löömingut 
korraldada!» 

Kui Jiao Tai vihaselt otsmikku hõõrudes kohale tagasi stus, jätkas kohtunik vaikse 
naeratusega: 

«Sellest häbematust lontrusest oli niipalju kasu, et ta tuletas mulle meelde olulist 
reeglit, mis kuritegude avastajal peaks alati meeles seisma. Ja see on, et kunagi ei 
tohi lasta end ahvatleda jäigalt kinni hoidma ühestainsast 

teooriast. See on tark ja tähelepanelik kelm. Tema arutlused meie päritolu kohta 
olid igati korras. Aga siis kui ta oli oma teooria loonud, sobitas ta sellega iga uue 
seiga, selle asemel et kontrollida, kas ei tuleks nende uute faktide tõttu teooriat 
revideerida. Ta oleks pidanud märkama, et meie avalik kepivõitlus võis tähendada 
ka meie positsiooni kindlust, nii et võime vabalt harrastada tegevust, mis võiks 
teistes äratada kahtlust. Hüva, peaksin teadagi olema viimane arvustama, sest tegin 
täpselt sama vea, kui uurisin Penglai kullamõrvasid!» 

«See värdjas järgnes meile teemajast peale!» ütles Jiao Tai. «Miks ta just meid 
jälitas? Ega ta ometi arvanud, et võib meilt väljapressimisega midagi saada?» 

«Seda ma vaevalt usun,» vastas kohtunik Di. «Ta jätab mulje, et toetub ainult 
taibule ja kardab üle kõige kehalist vägivalda. Nii või teisiti, teda me enam ei näe! 
Muuseas, sa mainisid teemaja ja mulle meenusid katked jutuajamisest, mida 
kuulsime sealsel terrassil Kou-nimelise siidi-kaupmehe imelikust enesetapust, kas 
mäletad? Jalutame kohtumajja ja kuulame järele, milles on asi. On aeg alustada 
õhtust istungit.» 

«Kohtunikuisand, te olete puhkusel!» ütles Jiao Tai etteheitvalt. 

«Jah, olen küll,» ütles kohtunik Di nukra naeratusega. «Kuid pean tunnistama, et 
mind huvitaks näha ametivend Tengi natuke lähemalt, ilma et ta ise seda teaks. Ja 
veel — olen nii sageli kohtuistungit juhatanud, et tahaksin nüüd korraks vaadata, 
kuidas näevad asjad välja teise poole pealt. See on sinulegi õpetlik kogemus, mu 
sõber. Hakkame astuma!» 

Eesruumis oli tüse peremees ametis neljale lahkuvale kaupmehele arve 
tegemisega. Ta oli valge räti ümber higistava pea sidunud ja klõpsutas hoolega 
arvelaua helmeid. Sellest tööst hoolimata ütles ta ometi, kui kohtunik letist möödus: 

«Sõjajumala templi tagant leiate koha, mis on määratud kehaliste harjutuste tarvis, 
isand Shen.» 

«Tänan,» ütles kohtunik lühidalt, «kuid ma eelistan kasutada neid võimalusi, mida 
pakub see külalislahke võõrastemaja.» 

Mehed astusid tänavale. 

Nad jõudsid edasi aeglaselt, sest pisut jahenenud õhu tõttu oli liikvel tihe 
rahvahulk. Kui nad ületasid kohtuhoonete 

ees asuva väljaku, ei näinud nad väravamaja juures kedagi. Ilmselt oli istung juba 
alanud ja kuulajad-vaatajad kogunenud saali. Nad astusid läbi väravamaja Rivist 
kaarvõlvi alt, kus rippus suur pronksist gong, millega anti teada iga kohtuistungi 
algusest. Neli pingil istuvat valvurit silmitsesid tulijaid ükskõikselt. 


Kiirustades jooksid nad üle tühja peahoovi ja astusid varjulisse saali. Kaugelt 
eestpoolt kuulsid nad monotoonset häält, mis luges ette pikka teadaannet. Mõlemad 
mehed jäid seisma otse ukse juurde, lastes silmadel harjuda ruumis valitseva 
hämarusega. Üle kaugemal eespool seisva pealtvaatajate hulga peade nägid nad 
vastasseinas kõrget punase riidega kaetud kohtulauda, mis seisis kõrgendatud 
poodiumil. Laua taga troonis kohtunik Teng, uhke oma säravrohelisest brokaadist 
ametirüüs, peas must kohtunikumiüts, mille kaks kõva kõrvikut hoidsid kummalgi 
pool peast eemale. Ta näis olevat süvenenud tema ees lebavasse dokumenti ja 
sikutas aeglaselt oma kitsehabet. Nõunik Pan seisis tema tooli kõrval, varrukatesse 
peidetud käed rinnal. Kummalgi pool kohtuniku lauda oli madalam laud, mille ääres 
istusid kohtukirjutajad. Parempoolse taga seisis püsti hallijuukseline mees, ilmselt 
vanemkirjutaja, kes luges ette mingit ametlikku dokumenti. Saali kogu tagumist 
seina kattis tumelilla sirm-kardiri. Selle keskel oli kuldniidiga kaunilt tikitud suur 
ükssarvik, terava pilgu ja läbinägelikkuse sümbol. 

Kohtunik Di astus edasi ja ühines vaatajatehulgaga. Varvastele tõustes nägi ta 
nelja korravalvurit, kes seisid kohtulaua ees, käes raudahelad, nuiad, pöidlakruvid ja 
muu nende ameti juurde kuuluv hirmuäratav varustus. Nende peamees, jässakas, 
toore olemisega ringhabet kandev mees, seisis veidi eemal rasket piitsa näperdades. 
Nagu tavaliselt, oli kogu kohtuasjanduse eesmärgiks mõjutada rahvast 
kohtuseaduste väe ja võimuga ja hirmsate tagajärgedega, mida toob 
seaduserikkumine. Igaüks, kes kohtusse sattus, olgu vana või noor, rikas või vaene, 
kaebaja või kaebealune, pidi laskuma põlvili paljale kivipõrandale kohtulaua ette, ja 
kui kohtunik käskis, laskma end sealsamas julmalt peksta. Sest õigusemõistmise 
põhireegli kohaselt oli igaüks, kes astus kohtulaua ette, süüdi nii kaua, kuni ta suutis 
tõestada vastupidist. 

«Me pole paljust ilma jäänud,» sosistas kohtunik Di Jiao Taile. «Kirjutaja loeb 
ette mingi vennaskonna või 

kaubaühingu põhikirja. Mulle paistab, et ta kohe jõuab lõpupunktideni.» 

Kui kirjutaja veidi aja pärast vaikis, tõstis kohtunik, Teng pea ja sõnas: 

«Te kõik kuulsite nüüd vaskseppade vennaskonna uut põhikirja, nagu selle esitas 
nimetatud vennaskond ja mida parandas ja täiendas meie kohus. Kas on 
vastuväiteid?» Ta ootas hetke, silmitsedes rahvast. Kohtunik Di kummardus kiiresti 
eesseisjate selja taha. Kui keegi midagi ei öelnud, jätkas Teng: «Sel juhul kuulutab 
kohus uue põhikirja vastuvõetuks ja jõusse astunuks.» 

Ta koputas kõvasti lauale haamriga, mis kujutas endast piklikku lehtpuutükki, 
tähendusrikkalt kutsus rahvas seda «puuks, mis hirmutab saali». 

Lihav, suure vatsaga keskealine mees astus kohtulaua ette ja laskus põlvili. Seljas 
olid tal valged leinariided, 

«Lähemale!» urises peamees. 

Kui valges riides mees sõnakuulelikult kõrge kohtulaua poole roomas, tonksas 
kohtunik Di oma naabrit ja päris: 

«Kes see on?» 

«Kas sa siis ei tea? See on pankur Leng Jian. Ta on Kou Zhiyuani, eile õhtul 
enese tapnud vana siidikaupmehe ärikaaslane.» 

«Selge,» vastas kohtunik Di. «Keda ta leinab?» 

«Taevas küll, sa ei tea ju mitte kui midagi. Ta muidugi leinab oma nooremat 
venda, tuntud maalikunstnikku Leng Ted, kes kahe nädala eest suri. Ju see 
pikaleveninud kopsutõbi ta hauda viis.» 

Kohtunik Di noogutas ja keskendas tähelepanu Leng Jiani jutule. 


«Kõrgeaususe täna hommikul antud korralduse kohaselt me jätkasime jõe 
traalimist poole miili kaugusele allavoolu, et leida kadunu surnukeha. Kuid saime 
kätte ainult tema sametmütsi. Kuna mulle teeb väga muret lahkunu äriasjade 
likvideerimine perekond Kou huvides, võtan endale vabaduse korrata oma palvet, 
mille tegin kohtu hommikusel istungil ja nimelt, et kõrgeausus suvatseks 
registreerida Kou surma ametlikult, volitades mind sellega tegutsema ja 
dokumentidele alla kirjutama lahkunu nimel. Mitmed tähtsad tehingud on praegu 
pooleli, aga kui neid asju ei aeta, võib tekkida tõsiseid rahalisi kaotusi.» 

Kohtunik Teng kuulab pankur Leng Jiani tunnistust 

Kohtunik Teng kortsutas kulmu ja ütles: «Vorminõudeid tuleb täita. Seadus näeb 
ette, et enesetappu ei saa registreerida, enne kui surnukeha pole antud 
läbivaatamiseks vägivaldsete surmajuhtude volimehele.» Ta mõtles mõnda aega ja 
jätkas siis: «Täna hommikul te 

andsite ainult kokkuvõtliku kirjelduse asjade käig,, Nüüd rääkige 
üksikasjalikult, kuidas kõik juhtus. Ei ole võimatu, et kohus leiab asjaolusid, mis 
annavad aluse käesoleva juhtumi eriuurimiseks. Ma ei ole unustanud fakti, et 
kadunud isand Koul olid laialdased ärihuvid ja ma olen nõus kiirendama asjaajamist 
sel määral, kui on võimalik seaduse piirides.» 

«See isik,» ütles Leng aupaklikult, «on sügavalt tänu, lik kõrgeaususe lahke 
suhtumise eest. Eilne õhtusöök, mille ajal õnnetus juhtus, oli hetke sisendatud. Kuu 
aega tagasi pöördus isand Kou kuulsa ennustaja Pian Hõngi poole, et teada saada 
soodsat aega suvemaja ehituse alguseks, mille Kou kavatses rajada lõunapoolsesse 
eeslinna Kui isand Pian oli koostanud horoskoobi, hoiatas ta, et selle kuu 
viieteistkümnes päev, see tähendab eile, saab talle olema väga ohtlik. Isand Kou, 
kes oli väga ehmatanud, nõudis lähemaid üksikasju. Ent Pian ei suutnud lisada 
midagi muud, kui et oht varitseb tema kõige lähemas ümbruskonnas ja et see on 
kõige suurem lõuna paiku, Isand Kou, kes oli loomu poolest kergesti erutuv mees, 
läks ennustuse pärast ärevile ja kunagised seedehäired algasid tal uuesti. Kui 
saatuslik päev lähemale jõudis, kaotas ta isu ja oli sunnitud järjekindlalt rohtu 
võtma, et leevendada kõhuvalu. Olin tema pärast väga mures ja kogu eilse 
hommikupooliku pidasin sidet Kou ülemteenriga. Ta ütles, et isand olnud 
hommikul väga pire ning keeldunud majast väljumast isegi jalutuskäiguks aias. 
Kuid pärastlõunal saatis ülemteener mulle teate, et peremehe tuju on tunduvalt 
paranenud. Ta oli rõõmus, et lõuna, kõige ohtlikum aeg, oli mööda läinud, ilma et 
talle midagi halba oleks juhtunud. Emand Koul õnnestus oma meest veenda, et too 
kutsuks õhtusöögiks külla mõned sõbrad, kes lahutaksid ta meelt ja tõstaksid ta tuju. 
Kou kutsus peale minu teie nõuandja, isand Pan Yute, ja siidi-kaupmeeste 
vennaskonna vanema. 

Söömaaeg oli valmis seatud isand Kou maja aiapaviljonis. See asub aia kaugemas 
otsas väikesel kõrgendikul, vaatega jõele. Algul oli Kou heas tujus. Ta tegi nalja, et 
ilmselt isegi kuulus ennustaja Pian Hong eksib vahel. Kui olime õhtusöögiga poole 
peal, peremees äkki kahvatas. Ta teatas, et tõsine kõhuvaluhoog on lähenemas. Ma 
ütlesin nalja pärast, et närvid veavad teda alt. Ta vihastus ja nimetas meid ilma 
südameta inimesteks. Järsku tõusis 

ta püsti, pomisedes midagi selles vaimus, et läheb majja rohtu võtma.» 

«Kui kaugel majast on paviljon?» katkestas tunnistaja sõnad kohtunik Teng. 


«Aed on üsna suur, kõrgeausus, et aga seal kasvavad ainult põõsad, siis paistab 
paviljonist selgesti marmor-terrass, mis ümbritseb maja kogu aiapoolset külge. 
Kuuvalgel nägime selsamal terrassil lühikese aja pärast jälle Koud. Ta nägu oli 
verine, verd voolas haavast otsaesisel. Karjudes ja kangesti kätega vehkides jooksis 
ta alla aeda ja jalgrajale, mis viib paviljoni poole. Istusime seal kolmekesi lähenejat 
vaadates, jahmatusest keeletud. Poole tee peal muutis Kou äkki suunda. Ta lahkus 
teelt ja jooksis üle muru marmorrinnatise juurde, astus üle selle ja heitis end jõkke.» 

Pankur, keda oli haaranud meeleliigutus, vaikis. 

«Mis juhtus lahkunuga, kui ta oli majas?» küsis kohtunik Teng. 

«Täpselt!» tähendas kohtunik Di Jiao Taile. «See on muidugi asja tuum!» 

«Emand Kou ütles,» vastas Leng, «et tema mees tuli joostes magamistuppa, olles 
väga erutatud. Magamistuba tihendab terrassiga umbes kümne jala pikkune kitsas 
käik. Ta hakkas pikalt rääkima, kui suured valud teda vaevavad ja kui julmad on 
tema sõbrad, kes ei ilmuta Vähimatki kaastunnet tema kannatustele. Naine püüdis 
teda lohutada ja läks siis oma tuppa, et tuua mehele rohtu. Kui ta tagasi tuli, oli 
mees jõudnud end juba pool-pööraseks üles kütta. Jalgu trampides keeldus ta rohtu 
Võtmast. Äkki ta pöördus ja jooksis terrassile. See oli viimane kord, kui naine teda 
nägi. Ma eeldan, et joostes äbi käigu, mis viib terrassile, põrkas ta peaga vastu 
ülemist uksepiita. Käik on üsna madal. See ehitati, kui maja oli juba valmis, sest 
isand Kou soovis, et magamistoast pääseks otse rõdule. Ootamatu löök rabas teda 
lõplikult, rvestades seisundit, milles ta viibis, ja ta otsustas oma lu lõpetada.» 

Kohtunik Teng, kes siiani oli kuulanud ükskõikse Imega, tõmbus nüüd istmel 
sirgeks. Ümber pöördudes üsis ta oma nõunikult: 

«Kuna te olite kohapeal, siis eeldan, et uurisite toda äiku?» 

«Seda ma tõepoolest tegin, kõrgeausus,» vastas Pan 

lugupidavalt. «Ma ei leidnud seal mingeid vereplekke, ei põrandalt ega terrassile 
viiva ukse piidalt.» 

«Kui kõrge on jõekalda äärne rinnatis?» küsis Teng pankurilt. 

«Ainult kolm jalga, kõrgeausus,» kostis Leng Jian «Soovitasin isand Koule 
korduvalt lasta see kõrgemaks teha, sest oli karta, et ühel heal päeval mõni külaline, 
kes ülearu rohkesti on pruukinud kuldset päevalillejooki võib jõkke kukkuda.; 
Teisel pool rinnatist langeb kallas järsult, ütleksin, et rohkem kui kümme jalga. 
Kuid lahkunu ütles, et ta meelega laskis teha madala kaitse-äärise, sest aias istudes 
on siis võimalik nautida vaadet.» 

«Mitu astet viib üles paviljoni juurde ja millest on need tehtud?» päris Teng 
uuesti. 

«Kolm nikerdatud marmorist astet, kõrgeausus.» 

«Kas nägite lahkunut selgesti, kui ta üle rinnatise jõkke hüppas?» 

Leng kõhkles. Ta vastas aeglaselt: 

«Seal on mõned põõsad ja kuna ta kadus silmist enne, kui me tegelikult taipasime, 
mis juhtus, ma ...» 

Kohtunik Teng kummardus üle kohtulaua tunnistaja poole ja katkestas tema jutu: 

«Mis tekitas arvamuse, et isand Kou pani toime enesetapu?» 

«Tubli!» sosistas kohtunik Di Jiao Taile. «Nüüd mu ametivend leidis kätte hella 
koha!» 

«Vana hüppas ju jõkke,» pomises Jiao Tai, «ja vaevalt küll selleks, et ennast 
ujumisega lõbustada!» 

«Ole tasa! Kuula!» sisistas kohtunik. 

Näis, et kohtuniku ootamatu küsimus pankurit ehmatas. Ta kogeles: 


«Ma... kui nii võib öelda ... meie kõik .. kuna see juhtus meie silme all...» 

«Te nägite oma silmadega,» katkestas kohtunik Teng tema sõnad, «et isand Kou 
nägu oli verega koos. Etta esialgu tuli otse paviljoni poole, siis muutis suunda ja 
jooksis rinnatise poole. Kas teile ei tulnud mõtet, et peahaavast voolav veri võis tal 
silma sattuda ja et ta vahetas valge rinnatise ära paviljoni valgete astmetega? Ja et ta 
ei astunud, vaid komistas üle rinnatise?» Kuna Leng ei vastanud, siis kohtunik 
jätkas: «Nüüd on ilmseks saanud, et isand Kou surma viis ei ole mitte mingil juhul 
selgesti kindlaks tehtud, kohus avaldab esialgu arvamust, et 

see oli ennemini õnnetusjuhtum kui enesetapp. Samuti ei rahulda kohut isand 
Lengi teooria, kuidas tekkis haav lahkunu peas. Niikaua, kui need küsimused pole 
selginud, ei ole võimalik registreerida isand Kou Zhiyuani surma.» 

Ta koputas haamriga vastu kohtulauda ja lõpetas istungi. Kui ta oli toolilt 
tõusnud, tõmbas Pan kõrvale ükssarvikuga sirmeesriide. Kohtunik Teng astus selle 
taha kohtunikule määratud isiklikku kirjutustuppa, mis alati asub otse kohtusaali 
taga. 

«Lahkuge saalist!» karjus korravalvurite peamees pealtvaatajatele. 

Koos rahvahulgaga tammusid kohtunik Di ja Jiao Tai ukse poole. Kohtunik ütles: 

«Tengil on täiesti õigus, olemasolevaid andmeid saab esialgu käsitleda nii 
õnnetusjuhtumile kui ka enesetapule viitavaina. Ma panen imeks, mispärast too 
pankur kohe oletas, et Kou pani toime enesetapu. Samuti oleks huvitav teada, mis 
tegelikult juhtus Kouga, kui ta oli majas.» 

«Päris kenad pähklid kohtunik Tengile pureda!» arvas Jiao Tai rõõmsalt. «Nüüd 
aga võiksime kohalikke roogasid proovida, kuidas arvate?» 


3 


Turuplatsil, kus kihas lärmakas rahvasumm, seisatasid nad väikese söögimaja ees, 
mis näis üsna ahvatlev. Selle suurustlev nimi «Kõigi Nelja Maailmamere 
Maiasmokkade Õduõrs» oli kirjutatud suurte värviliste laternate peale, mis rippusid 
alla katuseräästast. 

«Küllap see on õige koht!» sõnas kohtunik Di naeratades. Ta lükkas kõrvale 
puhtast sinisest puuvillariidest uksekardina ja teda tervitas praetava sibula mõnus 
lõhn. 

Nad sõid suurepärase eine, mis koosnes riisist, praetud sealihast ja marineeritud 
aedviljast. Maitstes kohalikku kanget veini, arutasid nad oma seiklusi 
ringkonnalinnas ja siis meenutasid viimase aasta sündmusi kodus, Peng-lais. Kui 
nad söögimajast lahkusid, oli kohtunik minetanud oma mõitteisse süüvinud oleku ja 
tagasi võõraste-majja lonkides olid nad parimas tujus. Vahetevahel Peatusid nad 
kirevalt valgustatud poodidega tänaval, vaa- 

eriti ägedat tingimist. 

Kõndides märkas kohtunik, et Jiao Tai oli jäänud kuidagi vaikseks. «Mis sind 
vaevab,» küsis ta, «kas toit ei istunud?» 

«Meid jälitatakse,» vastas Jiao Tai tasakesi. 

«Kes peaks meid jälitama?» küsis kohtunik Di uskumatult. «Kas sa nägid neid?» 

«Ei, kuid mind tunne ei peta ja siiani pole see mind veel alt vedanud. Kõnnime 
edasi, ja ma püüan paari triki abil kindlaks teha, kes meil silma peal hoiab.» 


Ta lisas sammu ja pöördus vaiksemasse kõrvaltänavasse. Vaevalt ümber nurga 
jõudnud, peatus ta äkki ja tõmbas kohtuniku kaasa pimedasse õue-eeskotta. Mehed 
uurisid möödujaid. Kuid nad ei näinud ühtegi tuttavat nägu ja mitte keegi ei 
paistnud nende vastu huvi tundvat. Mehed jätkasid teed, valides nüüd pimedaid 
kõrvaltänavaid, kus liikus vähe inimesi. 

«Ilmaaegu,» ütles Jiao Tai, kui nad ühte kitsasse tänavasse olid jõudnud. «See, 
kes meil järel käib, on vana kala. On parem, kui te lähete tagasi võõrastemajja, koh- 
tunikuisand. Kas näete kerjuste salka, kes seal eespool tänavakaupmehe leti ees 
kobaras on? Kui me sealt mööda läheme, kaon nende sekka. Teie aga lähete kähku 
ümber nurga. Kohtume võõrastemajas ja ma toon need närused salahiilijad kaasa, et 
saaksite neile silma peale heita!» 

Kohtunik Di noogutas. Kui ta endale küünarnukkide abil teed tehes läbi kioski ees 
seisva närudes hulkurite kamba tungis, kaotas ta Jiao Tai äkki silmist. Kohtunik 
lipsas ümber nurga ja kiirustas paari käänulise kõrvaltänava kaudu eestpoolt 
kuulduva tänavamüra suunas. Jõudnud taas rahvast kihavasse tänavasse, küsis ta 
teed võõrastemajja ja leidis selle kergesti kätte. 

Teenijamees tõi teed ja kaks küünalt. Kohtunik Di istus väikese laua äärde. 
Kuuma teed rüübates arutas ta endamisi, et mõte, nagu tunneks keegi erilist huvi 
nende asjaajamiste vastu, näib uskumatu. Kuid Jiao Tai eksis seda laadi asjades 
harva. Tema enda piirkonnas, Penglais leidus muidugi üks või teine kelm, kes tema 
suhtes just eriti sõbralikult häälestatud ei olnud, kuid isegi juhul kui mõni neist 
oleks nii hulljulge, et tema elu kallale kippuda, ei olnud neil ometi kuidagi võimalik 
teada, et ta katkestab oma teekonna siin Weipingis. See mõte oli talle 

152 

tulnud alles viimasel ringkonnaprefektuuris veedetud päeval. Või oli ehk mõnel 
Penglai jõugul Weipingis käsilane? Mõtlikult hakkas ta oma pikka habet silitama. 

Uksele koputati ja tuppa astus Jiao Tai. Laubalt higi pühkides ütles ta 
masendatult: «Jälle ta libises mul käest! Kas teate, kes see on? Ei keegi muu kui 
toosama inetu, ühe silmaga värdjas, kes külastas meid täna pärastlõunal! Nägin teda 
mööda hiilimas, ise ta vaatas paremale ja pahemale, justkui otsiks kedagi. Olin 
kerjuste eesreas ja jõin tassi seda laket, mida too kaupmees müüb, ja kui ma 
lükkasin mehed kõrvale, et teda kinni nabida, märkas ta mind ja andis jalgadele valu 
justkui jänes! Kihutasin talle järele, aga teda polnud enam kuskil!» 

«See on libe sell,» ütles kohtunik. «Huvitav, mis tembud tal plaanis on. Ega sa 
pole teda kunagi varem kohanud, kas siis Penglais või ringkonnalinnas?» 

Jiao Tai raputas pead. Kui kohtunik andis märku, et temagi istet võtaks, vastas ta: 

«Kui ma seda inetut lõusta kunagi oleksin näinud, siis mäletaksin meest kindlasti! 
Kuid ärge muretsege, nüüd ma tean, keda otsida. Kindlasti püüab ta meile jälle järg- 
neda, kui me välja läheme, ja siis ma ta kätte saan. Muide, teie siinsel ametivennal 
Tengil on uus mure kaelas! Tapetud naine!» 

«Mida see siis tähendab?» päris kohtunik imestunult. «Kas sa nägid, kuidas asi 
juhtus?» 

«Ei,» vastas Jiao Tai, «aga see on kindlasti mõrv! Seni teavad sellest ainult üks 
vana sant ja mina!» 

«Lase tulla!» käskis kohtunik Di pikemata. «Mismoodi see asi juhtus? Peame 
otsekohe Tengile ette kandma.» 

«Võib-olla osutame talle tõepoolest teene,» nõustus Jiao Tai. Ta valas endale tassi 
teed ja alustas siis: 

«Lugu oli nii. Pärast seda, kui too kondine kelm oli jalga lasknud, läksin tagasi 
tänavakaupmeke leti juurde, et joogi eest maksta. Kui hakkasin ära minema, ujus 


üks vana räpane sant mulle külje alla ja küsis, kas tal on õigus, kui arvab, et olen 
siin linnas võõras. Kui ütlesin, et jah, seda küll, aga et mis see sinu asi on, tõmbas ta 
mu kõrvale ja küsis, kas oleksin huvitatud väga peenelt valmistatud ehetest, eriti 
odava hinnaga. Ma mõtlesin, et võikski ju korraks vaadata, mis siin õige käimas on, 
ja ta viis mu ümber nurga asuva posija ukse alla. Laterna valgel näitas ta mulle 
imeilusaid kõrvarõngaid ja kahte 

kuldset käevõru ja ütles, et võin need otsekohe saada ühe hõberaha eest. Ma 
muidugi teadsin, et vennike oli ehted näpanud ja vaidlesin iseendaga, kas tuua ta 
esialgu siia või toimetada otse kohtumajja. Tema aga arvas, et kõhklen, sest kardan 
asju osta, ja ütles: «Ära muretse, mingit pahandust ei tule. Võtsin asjakesed surnud 
naisterahvalt, kes lamab soos põhjavärava lähedal. Olen ainuke, kes sellest teab.» 
Käskisin tal kogu looga lagedale tulla ja ta rääkis, et tal on urgas sooäärses 
põõsastikus, kus ta vahel magab. Täna läks ta sinna ja sattus pooleldi põõsastesse 
peidetud noorepoolse naise surnukeha peale, kel seljas peen brokaatmantel. Laiba 
rinnast ulatus välja pussnoa pea ja naine oli täiesti surnud. Ta otsis varrukad läbi, 
kuid raha ei olnud, siis tõmbas tal ära kõrvarõngad ja võttis käevõrud ja pani 
jooksu. See koht on öösel täiesti mahajäetud, mitte kedagi ei olnud liikvel. Kohaliku 
kerjuste vennaskonna korralise liikmena peab ta aga kõik, mis ta leiab või varastab, 
tooma siinse põhjakihi peamehe, Kapraliks hüütava kaabaka kätte, kes siis annab 
talle temale kuuluva osa. Vana lontrus ütleb, et tal oli kahju nii ilusat saaki käest 
anda, sellepärast otsiski ta võõrast ostjat, kellega poleks riski, et asjast saab teada 
Kapral, keda ta koledasti kardab.» 

«Kus see kerjus on?» küsis kohtunik Di. «Ära ainult ütle, et ka tema su käest 
minema libises!» 

Jiao Tai kratsis kukalt. «E1,» vastas ta kohmetult, «ta ei libisenud. Aga tõsi on, et 
mees oli poolnäljas olemisega. Tegelikult oli ta üpris vilets vana vrakk. Katsusin ta 
kopsud-maksad läbi ja olen täiesti kindel, et tal selle mõrtsukatööga mingit pistmist 
pole. Uurisin kõrvarõngaid ja leidsin nende küljest kuivanud verd, nii et ta ei valeta- 
nud, kui ütles, et võttis nad surnult. Tean, mis juhtub, kui me selle hädahunniku 
kohtusse viime! Korravalvurid peksavad ta läbi ja kui nad millalgi peaksid ta 
vabaks laskma, siis kisub too Kapral ta ribadeks selle eest, et mees ei toonud saaki 
tema kätte. Tunnen nendesuguste lahedaid kombeid! Võtsin paelatäie vaskraha, 
andsin talle ja käskisin jalga lasta. Mõtlesin, et kui läheme asjast ette kandma 
kohtusse teie kolleegi juurde, võiksite öelda, et sant, kellelt kannid saime, jooksis 
minema.» 

Kohtunik Di vaatas oma abilisele mõtlikult otsa. «Muidugi ei ole see sugugi korra 
kohane,» ütles ta veidi aja pärast, «kuid ma saan sinust aru. Vanal kerjusel ei ole 

võimalust sattuda peene daami kodusse, ja kui daam välja läheb, teeb ta seda 
kandetoolis ja tal on saatjad. Ja leerjus pidi rääkima tõtt ka selles suhtes, et kedagi 
polnud liikvel, muidu poleks ta julgenud surnult ehteid röövida. Ilmselt tapeti naine 
kuskil mujal ja viidi siis gohu. Ei, ma ei usu, et sa seekord palju pahandust tegid. 
Kuid ära kuula liiga sagedasti oma hea südame häält, Jiao Tai! Nüüd läheme 
otsemaid kohtusse. Teng peab viivitamatult alustama juurdust.» Püsti tõustes ütles 
ta: 

«Las ma korraks vaatan neid asju!» 

Jiao Tai pistis käe varrukasse ning asetas lauale kaks kõrvarõngast ja kaks 
sädelevat käevõru. Kohtunik Di heitis neile kerge pilgu. «Hea töö!» arvas ta. Ukse 
poole minnes kohtunik äkki peatus. Ta kummardus, tõmbas küünla lähemale ja 


hakkas ehteasju pinevalt uurima. Kumbki kõrvarõngas koosnes hõbedast vormitud 
väikesest lootoseõiest keerukal kuldfiligraanist alusel, mida kaunistasid kuus 
väikest, kuid väga hea kvaliteediga rubiini. Maokujulised käevõrud olid massiivsest 
kullast. Silmad olid suured rohelised smaragdid, mis küünlavalgel õelalt helkisid. 
Kohtunik Di ajas enese sirgu. Seistes silmitses ta ikka veel ehteasju ning sikutas 
aeglaselt vurre. 

Mõne aja pärast küsis Jiao Tai rahutult: 

«Seda et kas me teie meelest ei peaks juba minema hakkama?» 

Kohtunik võttis ehted ja pani varrukasse. Jiao Taile otsa vaadates ütles ta tõsiselt: 

«Minu meelest ei pea me asjast kohtunik Tengile ette kandma, Jiao Tai. Praegu 
veel mitte.» 

Jiao Tai läkitas talle imestunud pilgu. Kuid just siis, kui ta tahtis pärima hakata, 
mida kohtunik mõtleb, avanes uks ja kõhetu mees tormas tuppa. Ta ütles erutatult: 

«Nad on teil kannul! Ja isegi varem, kui ma arvasin! Te olite hullud, et läksite 
kohtusse! Peamees on eesruumis, ta küsis, mis tuba teil on. Aga ärge muretsege. Ma 
aitan teil põgeneda. Järgnege mulle!» 

Jiao Tai pidi just vihaselt sõna võtma, kuid kohtunik tõstis käe. Ta kõhkles ainult 
hetke, siis aga ütles inetu näoga mehele: «Näita teed!» 

Too viis mehed toast välja ja tõmbas nad kähku kitsasse koridori. Näis, et talle on 
võõrastemaja ruumide asetus täiesti tuttav. Ta juhatas nad kottpimedasse, haisvasse 
käiku, siis avas logiseva ukse. Nad leidsid end pimedalt 

kõrvaltänavalt. Juht otsis teed prügihunnikute vahelt. Rasvapraadimise lõhnast 
võis järeldada, et nad olid kuskil võõrastemaja köögi taga. Kaugemale edasi minnes 
astus varas ühest uksest sisse. Selgus, et see oli kõrval asuva suure veinimaja 
tagauks. Ta trügis läbi lärmakate veini j oo jäte summa eesukseni ja viis nad siis 
läbi üles ja alla, vasakule ja paremale kulgevate laiemate ja kõrvalisemate tänavate 
labürindi. Peagi kadus kohtunikul igasugune suunataju. 

Siis aga jäi varas seisma nii äkki, et kohtunik temaga kokku põrkas. Nad olid 
kehva kõrvaltänava alguses. Mees osutas ainukesele valgustatud aknale, mis paistis 
tänava teisest otsast, ja ütles: 

«See on «Fööniksi» trahter. Seal olete täiesti kindlas kohas, öelge Kapralile, et 
teid saatis Kunshan. Kohtume hiljem.» Ta pöördus, libises osavalt mööda Jiao 
Taist, kes püüdis temast kinni haarata, ja kadus pimedusse. 


4 


Jiao Tai vandus vängelt ja ütles mõrul meelel: 

«Loodan, et teil on kõvad põhjused, kohtunikuisand! Sest lubage teid hoiatada, et 
hoolimata luulelisest nimest peab see kõrts seal olema siinsete varaste ja 
võllaroogade peamehe peakorter!» 

«Olen kindel, et seda ta just on,» ütles kohtunik Di rahulikult. «Kui me leiame, et 
Kapral on koos meie ühesilmse sõbraga segatud musta tehingusse, siis vähemalt 
saame teada, miks nad meist huvitatud on, ja kui vaja. võitleme ennast nende 
küüsist vabaks. Kui mitte, siis on Kapral ja tema kamp täpselt see seltskond, keda 
mul vaja läheb keerulise probleemi lahendamiseks, mis mulle kõvasti muret teeb. 
Igal juhul alustame mängides rolli, mille isand Kunshan meile nii lahkelt osaks 
andis, nimelt maanteeröövleid. Läki!» 

Jiao Tai irvitas. Vööd koomale tõmmates ütles ta: 

«Äkki tuleb meil seal kõva kähmlus!» 


Nad astusid maja suunas. See oli laudadest kokkulöö-dud kahekorruseline 
lobudik. Valgustatud aknast kostis rämedaid hääli. Kui Jiao Tai uksele koputas, 
vaikis äkki seest kostev pomin. Trellitatud vaatepilu avanes ja pahur hääl päris: 

«Kes seal on?» 

«Kaks meest tahavad Kapraliga kokku saada!» urises Jiao Tai. 

Kuuldus ristlati kõrvalelükkamist. Lohakalt riides mees laskis nad suurde, madala 
laega ruumi, milles valitses seiskunud higi ja odava viina lehk.- Tuba valgustas 
ähmaselt üksainuke suitsev õlilamp. Sisselaskja oli ilmsesti kõrtsiteener, sest ta läks 
otsekohe tagapool oleva kõrge leti juurde. Seal mugavale positsioonile asunud, 
vaatas ta tulnukad üle ja pomises: 

«Pealik pole veel tulnud.» 

«Me ootame!» vastas seepeale kohtunik ja läks akna juures paikneva väikese laua 
juurde. Ta vajus raskelt toolile, mis seisis toa poole. Jiao Tai istus tema vastu, 
põrnitses üle õla teenijameest ja hüüdis: 

«Kaks veini. Kõige paremat!» 

Neli meest, kes suure laua ääres toa tagumises nurgas mängisid raha peale 
täringuid, uurisid uustulnukaid tükk aega kahtlustavalt, siis aga jätkasid. Lohaka 
väljanägemisega noor naisterahvas, kes seisis leti juures, takseeris saabunuid 
häbematul pilgul ülalt alla. Tal oli seljas pikk must rüü ja punane vöö ümber piha, 
selle peal tumeroheline jakk, mis jättis ta vormika rinna vabaks. Tüdruku juustesse 
oli pistetud närtsinud punane roos. Ülevaatuse lõpetanud, hakkas ta sosinal rääkima 
noormehega, kes seisis tema kõrval. Tollel oli üsna kena, kuid lõtv ja liiderdaja 
nägu. Noormees kehitas õlgu, lükkas tüdruku toorelt eemale ja pöördus, et seljaga 
vastu letti toetudes jälgida meeste mängu. 

Üks mängureist, harali vurrudega kõhn mees, raputas täringuid kookospähkli 
koores ja paiskas nad siis välja. Ta kuulutas poollaulval toonil: 

«Paaris neljad, neli hoora kõõritajat!» 

Järgmine, laiaõlgne, kiilaspäine mees, kühveldas täringud kokku. Kui ta oli need 
lauale laiali visanud, hüüdis ta vandudes: 

«Kolm ja kuus! Neetult vilets vedamine täna õhtul!» 

«Sa pead seda mängu tihedamini harjutama!» irvitas noormees leti juurest. 

«Pea lõuad, Tudeng!» urises kiilaspea. Neljas mees heitis täringud. Käega lauale 
põrutades hüüdis ta: 

«Paar kaheksat, kaks vana mõrda, kes käisid ringi küla-korda ja siiski kumbki 
paari said.: Raha on minu!» 

Teenijamees asetas kaks veinipeekrit kohtunik Di lauale. «See teeb kuus 
vaskraha,» ütles ta tõredalt. 

Suure otsimise peale korjas kohtunik neli münti kokku, «Ma ei anna kunagi 
rohkem kui kaks kummagi peekri eest,» teatas ta. 

«Üks vaskraha veel, või käige välja,» nõudis tooja. 

Kohtunik Di andis talle ühe vaskraha lisaks. Kui mees ära läks, ütles kohtunik 
valjusti Jiao Taile: «Räpane petis!» 

Vihaselt pöördus mees ümber. 

«Kas tahad selle eest midagi saada?» õrritas Jiao Tai. Teenijamees otsustas 
väljakutsele mitte vastata. 

Ruumi teisest otsast kuuldus valju vandumist. Kiilaspea karjus noormehele: 


«Hoia mängust eemale, ütlen ma sulle! Sa oled liiga roheline isegi selleks, et 
varastada munkade almusekausist, sul pole paari vaskrahagi mängu panna. Pea 
lõuad, tudengihärra!» 

«Muud raha sel kõnnil pole, kui see, mis tüdruk talle annab,» lisas teine 
täringumängija. Tudengi poole pöördudes ütles ta: «Kui Kapral sellest teada saab, 
oled omadega läbi, sa räpane hoora rahade peal elaja!» 

Käed rusikas suundus noormees kõneleja poole. Kuid enne kui ta pärale jõudis, 
sundis kiilaspea Tudengi paigale tugeva löögiga kõhtu, millest too õhku ahmides 
tagasi Vastu letti põrkas. Neli täringumängijat naersid laginal. Tüdruk karjatas ja 
jooksis poisi juurde. Ta hoidis käsivarre ümber Tudengi õlgade, kui too süljekaussi 
oksendas. Kui näost surmkahvatu Tudeng oli enda püsti ajanud, tõmbas tüdruk teda 
varrukast ja sosistas midagi. «Jäta mind rahule, loll plika,» ähkis poiss. Siis lõi ta 
jüdrukut näkku. Too läks leti taha ja hakkas nägu varrukaga varjates nuuksuma. 

«Kena seltskond!» tähendas kohtunik Di Jiao Taile. Too vaatas kurvalt 
veinipeekrit, mida ta käes hoidis, ning pomises: 

«See on isegi hullem kui puskar, mille sain tänavakaupmehelt.» Siis ta pöördus ja 
jälgis mõni aeg tüdrukut, kes oli näo puhtaks pühkinud ja otse enda ette vahtides 
letile toetus. «Kui kogu see mink ja puuder maha kraapida,» tähendas Jiao Tai 
kaalutlevalt, «ei näeks ta sugugi halb välja. Hea kere on tal igal juhul.» 

Noormees oli toibunud. Äkki tõmbas ta vöö vahelt noa. 

Kuid teenijamees kummardus üle leti, haaras ta käe kiiresti tagantpoolt ja väänas 
seda. Nuga kukkus kolinal põrandale. «Sa tead ju, et peremees noaga vehkimist ei 
salli, könn!» ütles teener rahulikult. Kiilaspea oli tõusnud ja võtnud põrandalt noa. 
Nüüd rabas ta noormeest näkku tagantkäe. Tudengi nägu oli äkki verd täis. 

«Ah et sind on täna juba veristatud, mis?» ütles kiilaspea rahuldustundega. 
«Otsaette oled saanud paraja sähvaka. Lapsed ei tohiks nugadega mängida!» 

Ukselt kostis kaks kõva koputust. 

«See on peremees!» ütles kiilaspea ja läks ruttu avama.; 

Sisse astus jässakas, kohmakas mees. Tal oli lai, jämedate joontega nägu haralise 
rõngashabeme ja lühikeste turris vurrudega. Hallinevad juuksed olid riideribaga 
kokku seotud, jalas olid mehel avarad sinised püksid ja seljas midagi vestitaolist, 
mis jättis ta laia, karvase rinna ja tugevad käsivarred vabaks. Tulija ei vastanud 
kiilaspea aupaklikule tervitusele ja sammus otse leti juurde, vaatamata paremale või 
vasakule. 

«Suur peekritäis minu kannust!» käratas ta teenija-mehele. «Justsama sattusin 
väiksesse sekeldusse, äärepealt oleksin vahele jäänud, mehed! Mismoodi saab siin 
selles neetud linnas ausalt ära elada? Igal pool on jalus kohtumaja nuhid!» Ta jõi 
veini ära ühe sõõmuga, matsutas huuli ja hüüdis tüdrukule: «Mis sa seal seisad ja 
töinad, plika!» Ja teenrile: «Anna tüdrukule ka juua, sõber! Ega temalgi elu alati 
kerge ole!» 

Peremehe pilk langes noormehele, kes pühkis näolt verd. «Mis Tudengiga lahti 
on?» päris ta. ; «Poiss tahtis mind pussitada, peremees!» teatas kiilaspea. 

«Või nii? Tule siia, könn!» 

Kui hirmu täis Tudeng jalgu järele vedades peremehe juurde läks, heitis Kapral 
talle põlgliku pilgu ja küsis irvitades: 

«Ah et sulle meeldib nuge loopida? Tore on, näita mulle, mida sa oskad!» 

Kaprali pihku tekkis pikk, läikiva teraga nuga. Vasaku käega haaras ta Tudengil 
kraest. Teener puges leti alla, kuid tüdruk kummardus kähku üle leti ja pani käe 
Kaprali õlale. 


«Palun, lase ta lahti!» hüüdis tüdruk meeleheitel. Kapral raputas õla vabaks. Ta 
oli märganud kaht meest 

«Fööniksi» kõrtsituba 


akna juures laua taga. Lükanud väriseva Tudengi jõhkralt kõrvale, astus ta 
lähemale ja hüüdis: «Püha taevas! Kes see habe on?» 

«Võõrad, peremees!» ütles Tudeng ülialandlikult. «Just praegu tulid.» 

Teener kerkis leti tagant püsti.; Ta ütles mürgiselt: 

«See habe nimetas mind petiseks, peremees!» 

«Keegi pole öelnud, et sa seda ei ole! Kuid neetud võõ-raid ma ei usalda.» Kapral 
astus kohtunik Di laua juurde ja päris tõredalt: «Kust mehi te olete?» 

«Meil juhtus pisike pahandus,» vastas kohtunik Di, «ja Kunshan juhatas meid 
siia.» 

Kapral läkitas meestele kahtlustava pilgu. Ta tõmbas tooli laua juurde, istus ja 
sõnas: 

«Kunshani ma kuigi hästi ei tunne. Rääkige, mis teil juhtus.» 

«Mina ja mu kaaslane,» vastas kohtunik, «oleme lihtsad ärimehed ja püüame 
kõigest väest maanteel ausalt ära elada. Hommikul kohtasime kaugemal mägedes 
üht kaupmeest. Me meeldisime talle ja ta andis meile mälestuseks kümme hõberaha. 
Siis ta heitis maantee äärde pikali, et väikest uinakut teha, meie aga tulime edasi 


linna, et oma raha käiku lasta. Kuid too kaupmees ärkas üles halvas tujus, petis 
jooksis kohtusse ja kaebas, et röövisime temalt raha. Korravalvurid tulid meid kinni 
võtma. Kunšhan aga tõi meid siia. See ei olnud muud midagi kui väike 
arusaamatus, mis tekkis sellest, et kaupmees ärkas enneaegu.» 

«Kibe käsi!» sõnas Kapral irvitades. Siis ta küsis taas kahtlustades: «Mis sa sest 
habemest tülinaks kaasa vead! Ja miks sa räägid nagu koolmeister?» 

«Habeme,» ütles Jiao Tai, «kasvatas ta, et olla ülemusele meelepärane. Vanasti oli 
ta korravalvurite peamees, kuid pidi lahkuma, enne kui oli pensioni välja teeninud, 
mõningate rahaliste arusaamatuste pärast. Muuseas, kas pinagi oled endine 
korravalvurite peamees? Näib, et sul on kombeks küsimusi esitada.» 

«Ma pean ju asjad selgeks saama, eks?» vastas Kapral pahuralt. «Ja ära sõima 
mind, tead! Peamees või asi! Olen sõjamees. Läänearmee kolmanda tiiva kapral 
Liu. Peksa see oma paksu kolu sisse, said aru?» Siis pöördus ta kohtuniku poole: 
«Kas Kunshan on su vana sõber?» 

«Ei,» vastas kohtunik Di. «Kohtasime teda täna esimest korda. Ta juhtus kohal 
olema, kui seadusesilm meile järele jõudis.» 

«Hästi!» ühmas Kapral. «Teen teile välja!» Ta hõikas teenijameest, kes tuli 
joostes veinikannuga. Kui nad olid Veini proovinud, küsis Kapral: 

«Kus te viimati olite?» 

«Penglais,» vastas kohtunik. «Meile seal ei meeldinud.» 

«Arusaadav!» irvitas Kapral. «Olen kuulnud uuest ülemvargapüüdjast, kes neil 
seal on, mehest nimega Di, kõige vastikum kiusupunn kogu ringkonnas! Nädal 
tagasi laskis ta ühel mu sõbral pea otsast raiuda!» 

«Sellepärast me ära tulimegi. Elasime põhjavärava lähedal Lihuniku kõrtsis.» 

Kapral põrutas oma suure kämblaga vastu lauda. 

«Miks sa seda kohe ei öelnud, vennas? See värdjas Kunshan pole Lihuniku kõrval 
tuhkagi väärt! Otsekohene mees, seda see Lihunik oli. Natuke ägedavõitu ehk, liiga 
varmalt vehkis noaga. Kas ma ei öelnud talle sada korda, et sellega ta teeb ränga 
vea.» 

Kohtunik Di tundis rõõmu, et Kaprali seisukoht langes ühte tema otsusega. 
Lihunik oli surmanud ühe mehe ära-andliku noapistega ja ta oli tapja surma 
mõistnud just enne ärasõitu Penglaist ringkonnakeskusse. Kohtunik küsis: «Kas 
Kunshan kuulub sinu meeste hulka?» 

«Ei, ta töötab enam-vähem sõltumatult. Äärmiselt osav sissemurdja, tunneb tööd 
väga hästi, nagu olen kuulnud. Aga ta on nurjatu ja riiakas värdjas, on hea, et ta siia 
kuigi tihti ei satu. Teie kaks aga olete korras. Peate olema, kui elasite Lihuniku 
pool. Andke paelatäis vaske meie ettevõtte heaks ja olete teretulnud siia jääma.» 

Kohtunik Di võttis paelatäie vaskmünte varrukast ja Kapral viskas need üle 
kõrtsitoa kiilaspea kätte, kes oli väle püüdma. 

«Heameelega jääksime siia mõneks päevaks,» ütles kohtunik, «kuni kisa ja kära 
on vaibunud, kui nii võib öelda.» 

«Asi on klaar,» ütles Kapral. Ta hüüdis tüdrukule: «Tule siia, Nelgiõis! Saa 
tuttavaks kahe uue majulisega!» 

Kui hüütu laua juurde astus, pani Kapral käe tema piha ümber ja ütles 
kohtunikule: 

«See on meie majapidajanna. Ta on endine elukutseline, aga ikka alles niisama 
hea kui uus, eks, Nelgiõis! Praegu läheb ta tänavale ainult siis, kui tahab uut rüüd 
või midagi niisugust, nagu asjaarmastajatel kombeks. Ta on meil kahe peale 
Kiilakaga, minu asemikuga, saad aru, kuna meil on ka raha kahe peale.» Kapral 


vaatas kohtunikku mõtlikult, siis äkki küsis: «Kas sa lugeda ja kirjutada oskad?» 
Kui kohtunik Di noogutas, jätkas ta innukalt: «Sa võiksid meile kauemaks jääda, 
vennas. 

Anname sulle üleval toa, juua saad siin all, ja kui inimlikud soovid sind vaevama 
hakkavad, ei ole mul midagi selle vastu, kui sa vahetevahel lased Nelgiõiel endale 
kõik ta trikid ette näidata. Ära nii pahane ole, tüdruk, küll sa selle habemega ära 
harjud!» Ta näpistas mossita-vat Nelgiõit ja jätkas: «Sul pole aimu, mis ajutööd ma 
giin pean tegema, vennas! Minu all töötab üle seitsmekümne sandi ja hulkuri, ja nad 
tulevad ülepäeviti siia arveid tegema. Kakskümmend protsenti mulle, kümme 
Kiilakale, ja kümme majakassasse. Ja kuna ma pole kirjamees, siis pean kõik arved 
tegema punktide ja ristikestega! Tudeng võiks mind aidata, ainult mehed seda ei 
taha, nad veel ei usalda teda. Esiotsa pakun sulle viis protsenti, ja mis sa ise teenid, 
on maksust prii. Noh, ütle, kas lööme käed?» 

«See on helde pakkumine,» vastas kohtunik. «Aga ma arvan, et parem astun 
edasi, niipea kui saan. Tapmisest ina lugu ei pea, kas tead.» 

Kapral lükkas tüdruku eemale. Toetades oma suured kämblad põlvedele, küsis ta 
pingsalt: 

«Sa räägid tapmisest? Kus?» 

«Turul kuulsin, kuidas keegi mees ütles, et üks tapetud naine lamab soos. Mu 
kaaslane ja mina tegeleme ainult varastamisega. Arvame, et pikapeale on see 
kasulikum. Tapmine toob alati pahandust. Paksu pahandust.» 

«Kiilakas!» käratas Kapral. Ja kui kiilaspea tuli jooksuga, nõudis ta: «Miks sa ei 
kandnud mulle ette, et meil vedeleb siin üks tapetud naine? Kes seda tegi?» 

«Mitte miskit ma ei tea tapetud naisterahvast, peremees, vannun sulle!» hädaldas 
kiilaspea. «Keegi pole mulle sõnagi rääkinud!» 

«Kas lähen sinna ja vaatan, kas jutt on õige?» küsis kohtunik. 

«Ega viimati sina ise polegi see mees, kes ta kõri lõhki lõikas?» küsis Kapral 
ähvardavalt. 

«Kas ma läheksin sinna tagasi, kui oleksin seda teinud?» ütles kohtunik Di 
põlglikult. 

«Ei, sa ei läheks, arvan ma,» pomises Kapral. Tusaselt veinipeekrit vahtides 
hõõrus ta oma madalat kortsus otsaesist. 

Kohtunik tõusis ja ütles: 

«Anna mulle mees kaasa, kes viiks mind kohale kõrvaltänavaid pidi, ja ma 
vaatan, kuidas lood on, Ära unusta, 

et olen olnud korravalvurite peamees, surnukehade kohta tean kõike, mis vaja. 
Võib-olla läheb mul korda välja uurida, kes seda tegi, et sul oleks teada.» 

Kapral kõhkles. Veidi aja pärast tõstis ta pilgu ja ütles: 

«Olgu. Võta Tudeng kaasa. Ma ei saa lasta teistel minna. Varsti tulevad mu 
mehed aru andma. Hei, Tudeng! Sa lähed Habemega!» 

«Sina jää parem siia, sõber!» ütles kohtunik Di Jiao Taile. «Üheskoos võiksime 
äratada vargapüüdjate tähelepanu.» 

Jutuajamist jälginud Jiao Tai oli hämmastusest keeletu. Ta ühmas midagi, siis 
võttis veinikannu ja täitis kähku oma peekri, 


5 


Tudengi juhatusel jõudis kohtunik Di mitme kitsa ja väiksema kõrvaltänava kaudu 
alla linna põhjaossa. Noormees seletas, et «Fööniksi» trahter paikneb künklikus 
kesklinnas. Linn oli rajatud mäenõlvakule, põhjaosa oli kõige madalam. Kohtunik 
rääkis vähe. Mehe tähelepanu oli keskendunud tema enda mõtetele. Oli selge, et 
Kapral ei teadnud midagi tapmisest ega Kunshani plaanidest. Mõningad faktid 
näisid kinnitavat tema teooriat, ometi... 

«Kas soos liigub päeva jooksul palju rahvast?» küsis kohtunik äkki teejuhilt. 

«Jah, hommikul on seal üsna palju liikumist,» vastas Tudeng. «Maamehed 
põhjavärava-taguselt tasandikult tulevad linna, nad toovad turule aedvilja ja muud 
kraami, öösel aga on see koht väga mahajäetud. Räägitakse, et seal kummitab.» 

«Miks pole võimud lasknud sood täita?» 

«Meil oli nelja aasta eest suur maavärisemine, olin siig neljateistkümnene, mul on 
see hästi meeles. Eriti rängalt kannatas põhjapiirkond ja majad, mis seisid praeguse 
soo kohal, hävisid. Tekkis tulekahju. Taevas, sa oleksid pidanud seda nägema, no 
küll oli tore! Inimestel põlesid riided seljas, nad jooksid jõe äärde, ise karjusid kui 
ratta peal, ma pole elus nii palju naerda saanud! Kahju siiski, et tuli ei jõudnud 
kohtumajani. Pärast, kui hakati varemeid korrastama, leiti, et maapind eli vajunud 
allapoole jõe veetaset, 

ehitamiseks oli see liiga vesine. Nii see jäigi lihtsalt tühjaks ja on nüüd rohtu ja 
põõsaid täis kasvanud.» 

Kohtunik Di noogutas. Tal käis peast läbi mõte, et piirkonnad, kus on palju 
kuumaveeallikaid, kannatavad tihti maavärisemiste all. 

Nad astusid mööda kitsast, vaikset tänavat. Selgesti paistsid pimedate majade 
kaarduvad katused kuupaistese laeva taustal. 

«Ma tahaksin Kaprali kambast lahku lüüa,» jätkas Tudeng juttu. 

Kohtunik heitis kaaslasele kiire pilgu. Ta oli pidanud tudengit üpris 
ebameeldivaks eksemplariks, kuid oli talle ilmselt ülekohut teinud. 

«Või nõnda,» tähendas ta ebamääraselt. 

«Loomulikult!» ütles Tudeng halvakspanuga. «Sa ju näed, et erinen täiesti kogu 
ülejäänud rämpsust, eks? Mu isa oli koolmeister, sain hea hariduse, lõpetasin linna- 
kooli. Jooksin minema, sest tahtsin saada tõeliselt suureks ja kuulsaks. Kaprali 
kamp aga oli siin linnas ainuke, kuhu võisin minna. Pisivargused ja kerjamine on 
kõik, millega nad tegelevad! Ja need lollpead mõnitavad mind ühtelugu, sest nad 
teavad, et olen neist üle.» 

«Selge,» ütles kohtunik Di. 

«Sina ja su kaaslane olete teistsugused,» jätkas Tudeng mõtlikult. «Arvan, et 
küllap olete nii mõnegi kõri lõhki lõiganud! Sa ainult ütlesid Kapralile, et ei pea 
lugu tapmisest, sest kuulsid, kui teenijamees ütles, et Kapral siin linnas tapmisi ei 
salli. Ära karda, mina juba taipan, millal kaks ja kaks on neli.» 

«Kas meil on veel kaugele minna?» küsis kohtunik. 

«Järgmine on umbtänav. See lõpeb kohtumaja taga, kus algavad varemed. Ütle, 
kas sa tihti piinasid naisi, kui alles peamees olid?» 

«Läheme kiiremini,» sõnas kohtunik Di järsult. 

«Vean kihla, et nad kiunusid nagu sead, kui sa neid kuuma rauaga kõrvetasid! Ma 
meeldin kõigile naistele, aga mul pole neid lolle litasid vaja. Kui nad piinapingile 
Pannakse, siis surutakse ju neil ka käsivarred raudade vahele. Eks nad siis karjuvad 
kõvasti?» 


Kohtunik haaras Tudengi käsivarre raudsesse võttesse. Tema sõrmed tungisid 
sügavale lihasse ja erkudesse. Tudeng röökis meeletult, kuni kohtunik Di ta vabaks 
laskis. 

«Sa raisk niisugune,» nuuksus poiss, toetades muljute käsivart teisega. 

«Sa esitasid küsimuse, kas oli nii?» sõnas kohtunik lahkelt. «Ja said paraja 
vastuse.» 

Vaikides otsisid nad teed pooleldi varemeis, mahajäetud majade vahel, ja jõudsid 
lõpuks avarale hooneteta maa-alale. Kuum hall udu hõljus madalal väikeste puude 
ja paksu põõsastikuga kaetud maariba kohal. Kaugemal paistis ähmaselt linna 
põhjavärava laskeavadega varus. tatud valvetorn. 

«Siin on su soo!» kuulutas Tudeng süngelt. 

Oli väga vaikne. Eemal, linna keskel asuvate äritänavate melu ei kostnud siia. 
Kuuldus ainult veelindude kummalisi häälitsusi. 

Kohtunik Di hakkas astuma mööda ilmsesti ümber soo kulgevat jalgrada, 
vaadates teraselt madalate põõsaste alla. Siis ta peatus. Ta oli märganud punast 
laiku, mis paistis põõsa alt. Kiiresti astus ta lähemale, käies vajusid ta jalavarjud 
mulksuvasse mudasse. Ta lükkas oksad eemale. Seal lamas surnukeha, mis kaelast 
kandadeni oli mähitud uhkesse punasesse, kuldse lillemustriga brokaatmantlisse, 

Kummardudes uuris kohtunik hetkeks vaikset nägu, vaadates sõnatult ilusaid 
korrapäraseid näojooni ja surnu iseäralikku, täiesti rahulikku ilmet. Naise 
erakordselt pikad, pehmed ja isesuguselt siidised juuksed olid saamatult kokku 
seotud jämeda puuvilla paelaga. Naise vanust hindas ta kahekümne viiele aastale. 
Kõrvalestad olid katki kärisenud, kuid näha oli ainult üksikuid vere-piisku. Ta avas 
mantli, siis sulges selle kähku. 

«Mine jalgrada pidi edasi ja valva!» käskis kohtunik Tudengit järsult. «Vilista, 
kui näed kedagi lähenemas!» 

Kui noormees eemale loivas, lükkas kohtunik mantli lahti. Naine oli täiesti alasti. 
Tema vasaku rinna alla oli käepidemeni tõugatud pistoda, selle ümber paistis kuiva- 
nud verelaik.- Uurides käepidet, mis oli kaunilt nikerdatud, kuid aegade jooksul 
tuhmunud hõbedast, otsustas ta, et see on väärtuslik vanaaegne ese. Kerjus polnud 
seda taibanud, mispärast jättis noa võtmata, kui varastas kõrvarõngad ja käevõrud. 
Ta katsus surnukeha rinda — see oli külm ja niiske. Siis tõstis ta üles käsivarre ja 
leidis, et see oli alles lõtv. Naine tapeti kõigest mõne tunni eest, mõtles ta. Rahulik 
ilme, kohmakalt kokkuseotud juustepahmas, alasti keha ja paljad jalad osutasid, et 
ta 

tapeti voodis magades. Siis oli mõrvar rutuga sidunud kokku juuksed, mähkinud 
surnukeha mantlisse ja toonud ta siia sohu. See sobis kokku kohtuniku teooriaga. 

Ta lükkas oksad pea kohalt eemale ja laskis kuuvalgusel langeda saledale kehale. 
Ta laskus kükakile, keeras käised üles ja uuris ettevaatlikult surnukeha alumist osa. 
Tal olid laialdased meditsiiniteadmised, kaasa arvatud vägivaldsete surmajuhtude 
uurimise oskused. Käsi vastu märga rohtu pühkides oli tal nõutu ilme. Naine oli 
vägistatud. 

See lükkas kogu tema teooria ümber! Ta tõusis ja mähkis surnu jälle punasesse 
mantlisse, siis lohistas selle kaugemale madalalt rippuvate okste alla, nii et seda tee 
pealt häha ei olnud. Siis läks ta tagasi. 

Tudeng konutas oma käsivart hõõrudes suure kivi peal. «Ma saan teda vaevalt 
liigutada,» pomises ta. 


«Kurb küll,» ütles kohtunik Di külmalt. «Oota mind siin. Lähen ja uurin neid 
maju seal teisel pool.» 

«Palun ära jäta mind siia üksi maha!» vingus noormees. «Räägitakse, et selles 
paigas kummitavad nende inimeste vaimud, kes siin tulekahju ajal surma said!» 

«Paha lugu!» arvas kohtunik. «Sa alles ütlesid, et nende karjed lõbustasid sind. 
Küllap vaimud kuulsid seda. Aga oota, ma aitan sind!» Ta kõndis mõõdetud 
sammul kolm korda ümber kivi, pomisedes habemesse kummalisi nõiasõnu. 
«Õppisin nõiaringi tegemise ühelt vanalt tao randmungalt. Ükski vaim ei pääse 
SISSE.» 

Kohtunik Di lahkus veendunult, et tema äraolekul ei võta Tudeng surnukehaga 
omapead midagi ette. 

Läbinud varemete ala, jõudis ta majaderea juurde, kus elas inimesi. Järgmisel 
tänavanurgal nägi ta valgustatud laternaid, mis kuulusid teemajale, kus nad 
pärastlõunal olid istunud Jiao Taiga. Ei kulunud palju aega, kuni ta jõudis 
kohtuhoonete tagaukseni. Ta koputas. 

Uks avanes kiiremini, kui ta oli arvanud. Vana ülemteener ütles ilmse 
kergendustundega: 

«Siis te ikka saite kätte teate, mille meie peamees jättis teie peatuspaika. Peremees 
on kogu aeg oodanud lootes, et te tulete.» 

Ta juhatas kohtunik Di otse kohtunik Tengi raamatu, kogusse. Mehed leidsid ta 
tukkumast kirjutuslaua tugi. toolis. Kahe suure hõbeküünlajala valgus paistis Tengi 
kortsus näole. Kui ülemteener ta üles äratas, tõusis ta ruttu ja tuli laua tagant välja, 
et kohtunikku tervitadaj Peremees ootas, kuni ülemteener väljus, siis aga hüüdis 
erutatult: 

«Taevale tänu, et tulite! Olen koledas kimbatuses, Di! Vajan hädasti teie abi. 
Palun võtke istet!» 

Kui nad olid teelaua juurde istunud, ütles kohtunik Di; 

«Eeldan, et asi on seotud teie naise mõrvamisega?» 

«Kuidas te seda teate?» küsis kohtunik Teng jahmunult. 

«Räägin teile kõigepealt, mida mina tean. Siis te seletate, mis juhtus.» 

Väriseva käega tõstis Teng teetassi, loksutades jooki poleeritud lauaplaadile. 
«Kui ma teid täna pärastlõunal külastasin,» alustas kohtunik Di, «ei jäänud mul 
märkamata, kui häiritud ja rahutu te olite. Tundes muret teie pärast, küsisin hiljem 

Pan Yutelt, mis mured teil on, tema aga ütles, et te olite hommikul täiesti heas 
meeleolus. Sellest järeldasin, et pidite läbi elama ränga šoki just enne minu 
saabumist. Mäletasin, et kui ülemteener päris teie naise kohta, te ütlesite, et ta sai 
puhketunnil ootamatult kutse külastada oma vanemat õde. Kuid ülemteenri sõnade 
kohaselt olnud tema magamistoa uks lukus. See tundus mulle imelik. Mispärast küll 
teie naine lukustas lahkudes ukse? Sest eks teenijatel oli vaja sinna pääseda, et 
seada voodi korda ja nii edasi? Samal ajal teatas teile ülemteener, et vanaaegne vaas 
teie naise eestoas oli katki läinud. Te suhtusite sellesse uudisesse väga rahulikult, 
ometi oli see väärtuslik pärand, mida te kõrgelt hindate, nagu Pan mulle pärast 
rääkis. Ilmsesti oli see äpardus teile juba teada ja teie pead vaevasid olulisemad 
asjad kui üks purunenud vaas. Nõnda ma järeldasin, et lõunapuhkuse ajal pidi teie 


naise magamistoas juhtuma midagi, mis teid rööpast väga välja viis. Kuna aga teie 
kodused asjad ei puutu minusse, siis ei mõelnud ma enam neile.» 

Kohtunik jõi lonksu teed. Et Teng vaikis, jätkas ta: 

«Hiljem sattusid juhuslikult minu kätte mõned ehteasjad, keegi kerjus oli need 
varastanud naise surnukehalt, mis öeldi lebavat soos.. Ehete seas olid hõbedase 
lootoseõie 

kujulised kõrvarõngad väga hinnalises, kullast ja rubiinidest raamistuses. Et selle 
väärtus peaks olema kakskümmend või kolmkümmend korda suurem hõbeloo-tose 
õitest, siis oli lootosemotiivil ilmselt eriline tähendus. Kartsin, et need võiksid 
kuuluda teie naisele, kelle, nimi on Hõbelootos. Muidugi ei võinud ma teada, kas 
ehk selles linnas elab veel teine daam nimega Hõbelootos, kuid meenutades teie 
erutust ja teie naise kummalist ja äkilist lahkumist, kahtlustasin mingi seose 
olemasolu. 

Just siis, kui olin jõudnud sellele järeldusele, tuli teie peamees mind öömajast 
otsima. Arvasin, et tahate minuga nõu pidada. Kuid mul oli tunne, et pean enne 
teiega kohtumist saama rohkem andmeid tapetud naise kohta. Seepärast lahkusin 
kiirustades tagaukse kaudu ja leidsin kellegi, kes juhatas mind soo peale. Vaatasin 
surnukeha läbi polnud kahtlust, et ta kuulus heasse perekonda, kusjuures seik, et tal 
polnud riideid seljas, osutas sellele, et tat tapeti voodis. Keha seisund kinnitas 
oletust, et surm saabus lõunapuhkuse paiku. Et soo asub kohtumaja lähedal, siis 
järeldasin, et surnukeha kuulub tõepoolest teie näit sele, kes tapeti lõunapuhkuse 
ajal tema magamistoas ja, pimeduse saabumisel toimetati soo peale, öösel 
sealkandis; üikumist ei ole, pealegi on teie elupaigal salauks enamasti tühjale 
kõrvaltänavale, nii et surnukeha kõrvaletoimetamisega erilist riski ei olnud. Kas 
mul on õigus? » 

«Kõik teie järeldused on täiesti tabavad, D1,» ütles, kohtunik Teng aeglaselt, «aga 
2» 

Kohtunik Di tõstis käe. 

«Enne, kui te edasi kõnelete, tahaksin öelda, et ükskõik mis siin ka ei juhtunud, 
teen ma kõik võimaliku, et teid aidata. Kuid ärge lootke, et astun üle seaduse piiri 
või tõkestan õigusemõistmise teed. Seepärast hoiatan teid, et kui leiate vajaliku 
olevat olukorda selgitada, pean seda käsitama asitõendina ja esitama selle kohtule 
juhul, kui mind tunnistajaks kutsutakse. On teie asi otsustada, kas jätkame seda 
kõnelust või €e1.» 

«Saan täiesti aru,» ütles kohtunik Teng kõlatult. «Loomulikult tuleb see kohutav 
kurbmäng tuua prefekti ringkonnakohtu ette. Kuid te aitate mind väga, kui lasete 
mul kõik ära rääkida ja annate mulle nõu, kuidas formuleerida kaitset. Sest see olin 
tõepoolest mina, kes tappis oma naise.» 

«Miks?» küsis kohtunik Di vaikselt. 

Teng toetus tahapoole toolikorjule. Ta ütles väsinult; 

«Selle küsimuse vastus peitub kauges minevikus. Rohkem kui seitsmekümne 
aasta taga.» 

«Arvasin, et te pole üle neljakümne ja teie naine mitte rohkem kui kakskümmend 
viis!» ütles kohtunik Di imestusega. 

Kohtunik Teng noogutas. Ta küsis: 

«Ega te juhuslikult ei tegele sõjaajalooga, Di? Sel juhul peaks teile olema tuttav 
Teng Kouyao nimi.» 

Kohtunik Di kortsutas tihedaid kulme. 


«Teng Kouyao. ..» ütles ta mõtlikult. «Las ma mõtlen. Oli sellenimeline võimekas 
kindral, ta sai kuulsaks vaprate tegudega meie suure sõjakäigu ajal Kesk-Aasias. 
Talle kuulutati ette hiilgavat karjääri keisrikojas, kuid ta läks ootamatult erru, sest. 
.» Kohtunik peatus äkki ja vaatas ehmunult peremeest. «Taevas, kas kindral oli teie 
vanaisa?» 

Teng noogutas aeglaselt. 

«Oli küll. Ja lubage mul öelda lihtsalt ja selgelt, mida kõhklesite äsja välja 
ütlemast. Vanaisa pidi erru minema, kest ajutises meeltesegaduse hoos pistis ta oma 
parima Sõbra surnuks. Ta kuulutati süütuks, kuid loomulikult oli sunnitud erru 
minema.» 

Toas valitses sügav vaikus. Mõne aja möödudes jätkas kohtunik Teng: 

«Minu isa oli täiesti terve ja normaalne. Miks oleksin pidanud arvama, et haigus 
on pärilik? Kaheksa aasta eest abiellusin Hõbelootosega. Ma ei usu, et sageli 
leiduks nii täiesti, nii piiramatult teineteisele andunud meest ja naist. Kui mul oli 
tekkinud maine, et olen üpris seltsimatu, siis sellepärast, et kellegi teise seltskond 
polnud mulle nii kallis kui mu armsa kaasa oma.- Siis ühel päeval seitse aastat 
tagasi leidis naine mu teadvusetult magamistoa põrandalt. Kui ma teadvusele tulin, 
jäin haigeks. Kummalised mälestused kihutasid läbi mu palavikulise aju. Pärast 
pikki kõhklusi rääkisin naisele tõtt. Tolle haiguse ajal nägin unes, et tapsin 
metsikult kellegi mehe ja nautisin seda veretegu. Ütlesin naisele, et mind on 
tabanud pärilik needus, et tal on võimatu elada edasi koos hullumeelsega ja et 
püüan teha kõik kiire lahutuse saamiseks.» 

Teng kattis näo kätega. Sügava kaastundega silmitses kohtunik Di meest, keda 
saatus nii rängalt tabanud. Kui peremees oli erutusest jagu saanud, jätkas ta: 

«Hõbelootos keeldus kategooriliselt. Ta ütles, et ei lahku minust kunagi, et ta 
hoolitseb mu eest ja valvab, et ei juhtuks midagi ebasoodsat, kui mul peaks esinema 
uusi naigushoogusid, sest ta lisas, et keegi ei oska öelda, kas mind tabanud hoog ei 
tekkinud ehk muudel põhjustel. Vaidlesin vastu, aga kui ta jäi kindlaks ja ütles, et 
tapaö enese, kui ma end temast lahutada lasen, siis ma, vilets vennike, andsin 
järele... Meil ei olnud veel lapsi ja me otsustasime, et neid ei tulegi. Lootsime, et 
meie ühine kirjanduslik tegevus aitab unustada, et oleme sunnitud loobuma rõõmust 
näha meie abikaasaliku armastuse vilja. Kui ma paistan pealtnäha kinnine, kaunis 
külma suhtumisega mees, siis loodan, Di, et nüüd mõistate, mis sellise hoiaku 
põhjustas.» 

Kohtunik Di noogutas sõnatult. Sellise sügava mure puhul ei jäänudki midagi 
öelda. Teng jätkas: 

«Neli aastat tagasi tabas mind teine haigushoog, kaks aastat hiljem kolmas. Tol 
korral valdas mind pöörane raev ja mu naine oli sunnitud suruma mul kõrist alld 
rahustavaid rohte, et vältida hirmsat õnnetust. Tema vääramatu toetus oli mu ainuke 
lohutus. Siis, nelja nädala eest, juhtus midagi, mis röövis minult sellegi lohutuse. 
Sest pärast seda ei saanud ma enam oma kurbust temaga jagada. Lakksirm võttis 
mu oma võimusesse.» Kohtunik Teng katkestas jutustuse ja osutas kõrgele, punase 
lakiga kaetud sirmile kohtunik Di selja taga. Too pöördus ja vaatas. Hubisev 
küünlavalgus heitis veidraid sähvatusi sirmi peenelt nikerdatud pinnale. 

Teng sulges silmad. «Tõuske püsti ja uurige sirmi!» ütles ta rahulikul häälel. 
«Kirjeldan teile seda. Tunnen sirmi peast viimase ruuttollini!» 

Kohtunik Di tõusis püsti ja läks sirmi juurde. See koosnes neljast tahvlist, igale 
neist oli punasesse lakki peenelt graveeritud kaunis pilt nefriidist, pärlmutrist, hõbe- 
dast ja kullast inkrusteeringutega. Väärtuslik vanaaegne ese, kohtunik hindas selle 


vanust kahesajale aastale. Ta jäi seisma, kuulates selja tagant kostvat nüüd peaaegu 
ükskõikset häält. 

«Sirmi neli tahvlit kehastavad, nagu see on sageli kombeks, nelja aastaaega. 
Stseen esimesel tahvlil, vasakut kätt, kujutab kevadet. Kevadine unenägu, mida 
näeb üliõpilane, kes on uinunud õppeteksti kohal oma maja rõdul männi varjus. 
Ajal, kui teener keedab teed, näeb 

üliõpilane unes nelja neiut. Kõik on ilusad, kuid temale meeldib ainult üks. 

Teine tahvel kujutab suve, aastaaega, mil auahned taotlused küpsevad. 
Üliõpilasest on saanud täiskasvanud mees. Ta on teekonnal pealinna, et teha ära 
viimane eksam ja saada riigiametnikuks. Ta ratsutab ees, järgneb teener. 

Siis tuleb sügis, mida näeme kolmandal tahvlil; See on täidemineku aeg. 
Üliõpilane on teinud eksami ja määratud tähtsale ametikohale. Hoovkondlikus 
riietuses möödub ta oma kaarikul ühest majast, temale järgneb abiline, kes kannab 
suurt lehvikut, mis viitab kõrgele ametile. Rõdul näeb ta oma unenäo nelja neiut, 
nende seas seda, kellega lootis abielluda.» 

Kohtunik Teng vaikis. Kohtunik Di astus neljanda tahvli ette ja uuris seda 
uudishimulikult. 

«Neljas tahvel,» jätkas Teng, «on talv, sisevaatluse, vaikse, üha sügavama 
vastastikuse mõistmise aeg ja rõõm selle üle, mis saavutatud. Pilt kujutab 
abieluõnne mõnusid.» 

Kohtunik Di vaatas kahte armunut, kes istusid laua ääres ametniku luksuslikult 
sisustatud majas. Nad istusid väga lähestikku, mehe üks käsi ümber naise õlgade, 
teises tass, mille tõstis naise huultele. Kohtunik pöördus, et istuda tagasi toolile, 
kuid Teng ütles kiiresti: 

«Oodake! Leidsin sirmi varsti pärast abiellumist Hõbelootosega ühest pealinna 
harulduste poest. Ostsin selle otsekohe, kuigi pidin viima pandimajja mõned oma 
asjadest, et maksta kõrget hinda, mida nõuti. Sest pean teile ütlema, et selle sirmi 
nelja tahvli pildid kujutavad juhuslikult minu oma elu nelja otsustavat järku. Kui 
olin oma kodupaigas üliõpilane, nägin kord unes nelja neiut. Pärast reisisin pealinna 
ja seal nägin neidsamu unes nähtud nelja tüdrukut, kui kaarikus sõites möödusin 
kahekordsest majast. Tuli välja, et see oli erru läinud ringkonnaülema Wu eluase. Ja 
ma abiellusin tema teise tütre — Hõbelootosega, neiuga, kelle olin valinud juba 
tollal, unenäos. Sirm oli meie kõige väärtuslikum omand, võtsime selle alati kaasa, 
kus tahes me ka ei käinud. Kui palju kordi istusime sirmi ees üheskoos, jälgides iga 
üksikasja ja meenutades meie mõrsja- ja peiupõlve ning pulmi! 

Kuu aega tagasi, ühel eriti kuumal pärastlõunal, lasksin ülemteenril paigutada 
bambuskušeti siia raamatukokku sirmi ette, kus puhus jahe tuuleõhk. Sattusin 
lamama nii, 

et pilk langes neljandale tahvlile, armastajad olid otse mu silme ees. Ja siis tegin 
ma hirmsa avastuse: pilt oli muutunud. Mees surus pistoda naise rinda.» 

Kohtunik Di kummardus üllatushüüdega ja uuris pildi kõnealust osa. Ja nüüd ta 
nägi, et mees hoidis tõepoolest vasakus käes, millega ta embas naist, kallima 
südamesse suunatud pistoda. See oli õhuke hõbeliistak, mis laki sisse kinnitatud 
panustehnikas. Imestunult pead raputades läks ta tagasi laua juurde ja istus. 

«Ma ei tea,» jätkas kohtunik Teng, «millal see muudatus tekkis. Õhinal uurisin 
seda ühte kohta, sest arvasin, et võib-olla meister, kes sirmi tegi, pillas kogemata 
hõbe-ribakese alles märja lakikihi sisse ja et see on tulnud nüüd nähtavale tolles 
pahaendelises kohas pärast lakk-katte mahakoorumist. Kuid nägin varsti, et 


hõbekilluke oli lisatud hiljem ja õige kohmakalt, sest ümbritsevas pinnas olid 
tillukesed praod.» 

Kohtunik Di noogutas aeglaselt. Temagi oli neid näinud. 

«Seetõttu oli ainuvõimalik järeldus, et olin pilti muutnud hullumeelsuse hoos, 
mida ma isegi ei mäletanud. Ja niisama ilmne oli teine järeldus — nimelt, et aju 
haiges osas oli tekkinud plaan mõrvata Hõbelootos.» 

Jutustaja tõmbas käega üle näo. Vaatas hetkeks sirmi, siis pööras pilgu kiiresti 
kõrvale. Ja ütles summutatud häälel: 

«Sirm hakkas mind painama. Viimastel nädalatel nägin mitu korda unes, et tapsin 
oma naise — kohutavad, lämmatavad luupainajalikud unenäod, millest ärkasin 
üleni higisena. See mõte jälitas ja piinas mind igal ärkveloleku hetkel; sirmist sai 
kummitus... Ja ma ei suutnud endast jagu saada, et rääkida kõigest oma naisele. Ta 
oli suuteline taluma mida tahes, ainult mitte seda, et mina, tema mees, võiksin tial 
elus pöörduda tema vastu — olgu kas või meeltesegaduses. Teadsin, et see murraks 
ta südame.» 

Kohtunik Teng põrnitses enese ette, silmad tühjad. Siis äkki sai ta endast jagu ja 
jätkas asjalikus toonis: 

«Täna sõime koos lõunat väljas, varjulises aiasopis. Kuid mulle tundus õhk 
rõhuvana, olin rahutu ja mõtlesin, et peavalu on tulekul. Ütlesin naisele, et veedan 
lõunapuhkuse raamatukogus, vaadates läbi mõningaid ametlikke dokumente. Kuid 
ka raamatute seas oli väga 

palav, ma ei suutnud mõtteid keskendada. Nii ma siis otsustasin minna 
lõunapuhkuseks naise magamistuppa.» Ta tõusis ja lisas: «Tulge ühes, ma näitan 
teile.» 

Ta võttis küünla ja nad lahkusid raamatukogust. Teng juhatas kohtuniku läbi 
lookleva koridori väikese käigu juurde. Ta avas ukse ja näitas kohtunik Dile lävelt 
oma naise rõivastustuba. Paremat kätt seisis suur nikerdatud roosipuust tualettlaud 
suure, poleeritud hõbedast peegliga. Vasakul, kitsa ukse ees, seisis madal 
bambuskušett. Läikivatest punastest marmorkividest põranda keskel oli väike, 
peenelt nikerdatud eebenipuust laud. «Sellel laual,» lausus peremees, «seisis 
vanaaegne vaas, mille ma lõhkusin. Vasakul olev uks viib miniatuursesse 
kuldkalatiigiga aeda. Mu naise toatüdruk magab alati ukse ees bambus-kušetil. 
Suur, punaseks lakitud uks, mida näete vastaspoolel, avaneb mu naise 
magamistuppa. Palun oodake siin.» 

Teng astus tuppa, võttis põuest keeruka võtme ja avas punase ukse. Ta jättis selle 
lahti ja tuli tagasi kohtunik Di juurde. 

«Kui ma sel pärastlõunal siia rõivastusruumi astusin, lamas magav toatüdruk 
bambuskušetil. Viimane asi, mida mäletan, on, et nägin läbi magamistoa ukse, mis 
oli lahti just nagu praegu, osa voodist ja et mu naine pikutas sellel alasti. Ta magas 
rahulikult poolseliti, pea toetus kõverdatud paremale käsivarrele. Nägin tema 
kaunist profiili, kuid et ta oli tõstnud parema jala üle vasaku, siis keha alumine pool 
oli minust eemale pööratud.- Ta oli oma pikad patsid, mille peale ta nii uhke oli, 
lahti palmitsenud, need katsid vaibana ta õlgu ja langesid musta siidja joana üle 
voodiääre. Siis aga, just kui ma tahtsin minna ta juurde, et teda äratada, läks mul 
äkki silme ees kõik mustaks. Tulin teadvusele, lamades siin riietusruumi põrandal 
maas keset vanaaegse vaasi kilde. Mu silmad £lid udused, pea valutas pööraselt ja 
ma olin täiesti segane. Heitsin pilgu toaneitsile. Ta magas ikka veel sügavasti. 
Ajasin enese püsti ja komberdasin magamistoa poole. Mäletan, et tundsin 
kergendust, kui nägin, et mu naine magas ikka veel täpselt samas poosis nagu olin 
teda enne näinud. Minu haigushoog oli möödunud, ilma et seda oleks märgatud, 
taevale tänu! Kui aga jõudsin tuppa, nägin äkki, mida olin teinud. Mu vanaaegne 
pistoda oli löödud naisele rinda ja ta oli surnud.» 

174 

Ta peitis näo peopesadesse ja hakkas vaikselt nuuksuma, toetudes vastu uksepiita. 

Kohtunik Di astus kiiresti magamistuppa. Ta silmitses laia kušetti, mida kattis tihe 
pehme pilliroomatt. Padja lähedal oli paar väikest vereplekki. Siis tõstis ta pilgu 

ja nägi akna kõrval seinal siidnööri otsas pistoda tühja tuppe. Selle kõrval rippus 
tore vana mõõk vasknuppudega kaetud tupes ja seitsme keelega pill. Punutud bam- 
busest, paksu valge paberiga ülekleebitud ainuke aken oli suletud nikerdatud puust 
ristlatiga. Peale selle leidus toas mööbliesemeist veel ainult väike, kaunite nikerdus- 
tega vanaaegne sandlipuust laud teejoomiseks ja kaks taburetti samast materjalist. 

Nurgas seisid üksteise peal virnas neli punasest nahast rikkalikult kullatud 
lillemotiividega kaunistatud rõiva-kirstu, iga aastaaja tarvis üks. 

Kui kohtunik Di tuli tagasi kohtunik Tengi juurde päris ta pehmel häälel: 

«Mida te pärast seda tegite?» 

«See teine õudne ehmatus halvas mul igasuguse otsustusvõime. Jooksin välja, 
lukustasin magamistoa ukse, kuidagiviisi õnnestus mul jõuda tagasi 
raamatukogusse! Üritasin ikka alles taibata kohutavat tõde, tundsin end haigena ja 
segasena, kui tuli ülemteener ja teatas teie saabumisest.» 


«Olen väga, väga kurb, et mu külastus langes just sellele hirmsale hetkele!» ütles 
kohtunik Di kahetsusega. «Aga mul muidugi polnud vähimatki aimu ...» 

«Palun alandlikult andeks, et võtsin teid vastu nii rutakal kombel,» sõnas kohtunik 
Teng kombekalt. «Kas läheme tagasi raamatukogusse?» 

Kui nad jälle teelaua ääres istusid, ütles Teng: 

«Kui te olite lahkunud, toibusin ma pisut ja ka õhtuse kohtuistungi tavakohane 
kulg mõjus rahustavalt. Arutusel oli kaunis kummaline enesetapu juhtum, mis aitas 
mu mõtteil püsida eemal kohutavast kurbmängust. Samal ajal aga said mulle 
selgeks seaduslikud tagajärjed. Asjale tuleb anda kohtulik käik. Pean viivitamatult 
võtma ette teekonna ringkonnalinna ja andma end üles ringkonna-ülemale kui oma 
naise tapja. Mida aga pidin ma tegema oma vaese naise surnukehaga, mida pidin 
ütlema ülemteenrile ja teistele teenijatele? Siis aga taipasin, kui õnnelik ma olen, et 
mul on teie näol siin toeks tark ja heatahtlik ametivend.- Käskisin peamehel minna 
võõraste-majja, mida teile soovitasin, ning paluda teid tulla minu poole. Kui ta tuli 
tagasi teatega, et olete lahkunud teadmata kuhu, sattusin äkki paanikasse. Olin nii 
väga arvestanud teie tulekuga ja nüüd ei tule te ehk enne homset 

või on teiega juhtunud mingi õnnetus... ja ma pean köiega üksi hakkama saama. 
Peagi tahavad teenijad puhastada ja õhutada magamistuba, ülemteener tuleb võtit 
küsima... Mind hakkas painama mõte, et surnukeha tuleb kõrvaldada. Kui teenijad 
õhtusöögil olid, läksin oma magamistuppa, sidusin naise juuksed kokku ja mähkisa 
surnukeha juhuslikult haaratud mantlisse. Siis kandsin ta tagavaraväljapääsu kaudu 
kohtuma j atagusele kõrvaltänavale. See oli täiesti inimtühi, jõudsin märkamatult 
varemeisse ja panin oma kerge, kurva koorma soo peale maha. 

Kui olin tagasi, taipasin äkki, kui rumalasti olin talitanud. Oma erutuses olin kahe 
silma vahele jätnud kõige ilmsema võimaluse oma teo avastamise 
edasilükkamiseks, nimelt teeselda, et olen kaotanud magamistoa võtme. Nii 
ütlesingi ettekäändeks ülemteenrile, kui ta pärast õhtusööki minult uuesti võtit 
küsis. See asjaolu veenis mind, et mu vaimne seisund ei võimalda mul asju ajada 
nagu vaja. Saatsin peamehe uuesti teie peatuspaika, seekord jättis ta sinna pakilise 
teate, et tuleksite siia niipea, kui tagasi jõuate. Ootasin teid siin, lootes et te hilisest 
tunnist hoolimata siiski tulete. Ja, taevale tänu, te tulite! Nüüd aga öelge mulle, 
mida ma peaksin tegema?» 

Kaua aega ei kostnud kohtunik Di midagi. Ta istus vaikides, silmitses ainiti sirmi 
ning silitas oma pikka habet. Lõpuks vaatas ta kohtunik Tengile otsa ja ütles: 

«Minu vastus teie küsimusele on — mitte midagi. Vähemalt esialgu.» 

«Mida te sellega mõtlete?» hüüdis Teng end toolil sirgu ajades. «Peame minema 
Pianfusse, kohe homme hommikul. Kirjutame nüüd kirja ringkonnaülemale, et 
läkitada see teele veel täna õhtul erikulleriga, nii et...» 

Kohtunik Di tõstis käe. 

«Rahunege!» ütles ta. «Vaatasin üle surnukeha ja olen ka näinud paika, kus 
õnnetus juhtus, aga ma ei ole kindel, et meile on teada kõik, mis asjasse puutub. 
Mul on vaja asitõendeid, et oma naise tapsite teie.» 

Kohtunik Teng kargas püsti. Erutatult edasi-tagasi käies hüüdis ta: 

E «Te räägite rumalusi, Di! Asitõendid? Mis uusi asitõendeid teil veel vaja on? 
Minu haigushood, mu unenäod, see sirm seal...» 

«Ometi on olemas mõned väga kummalised märgid,» 

katkestas tema jutu kohtunik Di, «märgid, mis vihjavad mingile välistegurile.» 

Peremees põrutas jalaga vastu põrandat. 


«Ärge püüdke mind narritada asjatu lootusega, Di, see on julm! Kas kavatsete 
mulle sisendada rumalat mõtet, et just samal ajal, kui mulle tuli peale haigushoog, 
tappis keegi sissetungija mu naise? Kuidas võib üldse juhtuda nii ebatõenäoline 
kokkusattumus?» 

Kohtunik Di kehitas õlgu. 

«Ka mina ei armasta kokkusattumusi, Teng. Ometi on niisuguseid asju juhtunud. 
Ja see pole vähem ebatõenäoline kui see, et teil oli haigushoog ja te muutsite sirmi 
pilti, ilma et mäletaksite sellest vähimatki. Pealegi: kui nägite rõivastusruumi 
astudes oma naist, lamas ta seljaga teie poole. Ta võis siis juba surnud olla. Kas teil 
on siin vaenlasi, Teng?» 

«Loomulikult mitte!» vastas too vihaselt. «Pealegi teadsid sirmi erilist tähendust 
ainult mu naine ja mina. Ja, sirm ei ole olnud majast väljas sest ajast saadik, kui me 
siia saabusime. Mitte keegi ei oleks saanud selle kallal midagi toimetada!» Siis 
võttis ta end kokku ja küsis rahulikumalt: «Mida te soovitate teha, Di?» 

«Minu ettepanek on järgmine,» vastas kohtunik DL «andke mulle üks — homne 
— päev, et koguda asitõendeid lisaks. Kui mul see ei õnnestu, tulen teiega ühes 
Pianfusse ja seletan ringkonnaülemale kõik ära.» 

«Mõrvast teatamise edasilükkamine on tõsine seaduserikkumine, Di!» hüüdis 
kohtunik Teng. «Just praegu te ise ütlesite, et te ei või takistada ...» 

«Võtan kogu vastutuse enda peale!» katkestas kohtunik Di Tengi sõnad. 

Teng mõtles tükk aega närviliselt ringi käies. Siis peatus ta ja ütles resigneerunult: 

«Olgu, Di. Jäägu kõik teie toimetada, öelge, mida teha.» 

«Üsna vähe. Kõigepealt võtke ümbrik ja kirjutage peale oma naise nimi ja 
elukoht.» 

Teng keeras lukust lahti kirjutuslaua ülemise laeka ja võttis sealt ümbriku. Kui ta 
oli kirjutanud sellele paar rida, andis ta ümbriku kohtunikule, kes pistis selle varru- 
kasse. Kohtunik Di jätkas: 

«Nüüd tooge mulle oma naise magamistoast kõik vajalikud riided ja siduge 
kompsu. Ärge unustage kingi!» 

Peremees heitis talle küsiva pilgu, siis aga lahkus ruudist sõnagi lausumata. 

Kohtunik Di tõusis kähku püsti ja võttis lahti jäänud aekast mõned ametlikud 
kirjapaberid ja ümbrikud, mil-el oli suur punane kohtupitser. Ta pistis need 
hoolikalt varrukasse. 

Kui Teng tuli tagasi sinisesse riidesse mähitud kompsuga, vaatas ta kohtunikku 
uurivalt, siis aga hüüatas kahetsevalt: 

«Vabandage mind palun, Di! Olin nii süvenenud oma piklikesse asjadesse, et ei 
märganud teile pakkuda puhtaid rõivaid! Teie rüü on üleni määrdunud ja kingad on 
jjäris mudaga koos. Lubage, et laenan teile...» 

«Ärge muretsege!» katkestas kohtunik Di kiiresti tema sõnad. «Pean veel ära 
käima paaris paigas, kus uued riided võiksid äratada ebasoovitavat tähelepanu. 
Kõigepealt lähen tagasi soo peale, panen surnukeha riidesse ja lohistan ta põiki üle 
tee, küllap ta leitakse homme varahommikul. Ümbriku pistan talle varrukasse, et ta 
kohe ära tuntaks. Siis lasete surnu üle vaadata — teil on arvatavasti tubli volimees 
vägivaldsete surmajuhtude uurimiseks?» 

«Seda küll, tal on turu juures suur rohukauplus.» 

«Tore. Te ütlete, et teie naine tapeti teel põhjavärava juurde ja et uurimine käib. 
Siis saate vähemalt surnukeha paigutada ajutisse puusärki.» Ta võttis kompsu, pani 
käe Tengi õlale ja ütles sõbralikult naeratades: «Katsuge pisutki magada, Teng! 


Kuulete minust homme. Ärge tehke endale tüli, mind pole vaja välja juhatada, 
tunnen teed.» 

Kohtunik Di leidis Tudengi eest haletsusväärses olukorras. Ta konutas kivi otsas, 
vappudes kuumusest hoolimata külmavärinate käes. Vaadates virila naeratusega 
üles kohtuniku poole, püüdis ta midagi öelda, kuid ta hambad hakkasid plagisema, 
niipea kui ta suu avas. 

«Ära muretse, meistermõrtsukas,» ütles kohtunik Di, «olen jälle siin! Vaatan veel 
korraks surnukeha üle. Sus läheme koju magama!» 

Noormees oli nii erutatud, et ei pannud tähele kompsu kohtuniku käes. 

Kui Di oli tõmmanud välja pistoda, mässis ta selle õli-paberisse ja pistis põue. 
Siis pani ta surnukeha riidesse. Kui ta oli ka kingad jalga pannud, lohistas ta laiba 
teeni 

ja jättis lebama põiki üle jalgraja. Vaikides kõndisid nad tagasi läbi inimtühja 
linna. 

Tudeng näis ikka veel kõvasti rööpast väljas, et oli nii kaua üksildases paigas 
Pidanud ootama. Kohtunikule tuli mõte, et noormehe pahelisuse demonstratsioon 
oli ehk suurelt osalt hooplemine. Poiss oli alles kaheksateist-kümnene, võib-olla 
tema haiglane huvi kuritegevuse vastu vaibub aasta või paari Pärast. Tudeng oleks 
võinud teha hullemaidki asju, kui hakata Kaprali kamba liikmeks. Kapral oli küll 
tahumatu kelm, kuid ometi näis kohtunikule, et mees ei ole tõsiselt paheline. Kui 
Tudeng sellest elamusest toibub, võib ta ehk kahetseda ja jälle normaalset elu 
alustada. 

Kui nad olid umbes poole teed ära käinud, ütles Tudeng äkki: 

«Tean, et ei sina ega Kapral minust suurt midagi ei pea, aga ma ütlen sulle, et 
paari päeva pärast te alles imestate! Mul saab siis Oiema nü palju raha, kui teie 
mõlemad elu otsani näha ei saa!» 

Kohtunik Di ei vastanud. pOiss tüütas teda oma kelkimisega. 

Tudeng jäi seisma kõrvaltänava alguses, kus asus «Fööniksi» trahter. Ta ütles 
Pahuralt: 

«Ütlen nüüd head aega. Mul on veel asju ajada!» Kohtunik Di kõndis edasi 
«Fööniksi» poole. 

Pärast seda, kui kohtunik Di ja Tudeng olid lahkunud «Fööniksi» kõrtsist, et 
minna Soo peale, jõi Jiao Tai mõned peekritäied Kaprali seltsis. jutt läks keiserliku 
armee viimastel aastatel peetud lahingutele, mis oli ilmselt Kaprali meelisteemasid. 

«Kui sulle sõjaväeelu meeldis,» päris Jiao Tai, «miks sa siis ära tulid?» 

«Tegin lolli vea ja pidin kähku jalga laskma!» vastas Kapral karmil häälel. 

Väikesed salgad haisvas kaltsudes kerjuseid hakkasid uksest sisse loivama. Kaprai 
tõusis laua juurest, et koos kiilaspeaga arveid teha. Jiao Tai tundis, et kõrtsitoas 
läheb õhk järjest paksemaks. Pealegi kartis ta, et ka kerjus, 

kes müüs talle ehted, võib kohale ilmuda. Ta läks välja uitama. 

Tänavail oli ikka veel palav ja lämbe. Arvates, et linna madalamas osas, jõe ääres 
on õhk jahedam, astus ta juhuslikult allamäge kulgevasse tänavasse. Pärast 
mõningat ekslemist jõudis ta lõpuks üle jõe viiva laia kaarduva pilla juurde. Ta läks 
silla keskele kõige kõrgemale kohale ja jäi sinna seisma, toetudes küünarnukkidega 


raidilus-tustega marmorkäsipuule. All tormas must vesi edasi lakkamatu kohinaga, 
valget vahtu pritsis kõrgele kokkupõrkel kaljudega, mille teravad otsad siin-seal 
paistsid. Jiao Tai jälgis ägedat voolu, mis moodustas kiireid veekeeriseid, ja hingas 
mõnuga jahedat õhku. Inimesi oli vähe liikvel. Siin oli ilmselt elumajade kvartal, 
paremal kaldal nägi ta suurte taradega ümbritsetud jõukaid maju, vasakul kaldal aga 
armee kohaliku väeosa hoonete pikka, sak-mete ja laskepiludega müüri ning 
imposantset värava-maja. Värvikad lipud rippusid tuulevaikuses lõdvalt alla. 

Hääletult lähenesid Jiao Taile kaks viltkingades teeröövlit; Kui nad aga ligemale 
jõudsid, raputasid nad lootusetult pead. See jändriku olemisega hiiglane käis neil 
üle jõu. 

Jiao Tai ei teadnud, mida teha. Ta püüdis selgusele jõuda, mis plaanid olid 
kohtunik Dil, varsti aga lõi tülpinult käega. See kõik käis tal üle mõistuse. Pealegi 
teadis ta, et kohtunik räägib talle niikuinii kõik ära, kui õige aeg käes. Ta sülitas 
vette, «Fööniksi» trahteris joodud veini kibe maik püsis ikka veel keelel. Mõtlikult 
meenutas ta oma kamraade, kordnik Hongi ja Ma Rongi, kes olid kodus Penglais. 
Küllap kaanisid nad selsamal hetkel head veini «Üheksa Oie Aias», nende 
lemmikkõrtsis otse kohtumaja vastas! Kui just Ma Rong polnud mõne kena 
tüdrukuga vigureid viskamas! Tal eneselgi kuluks, muide, naisterahvas ära. Kuid ta 
oli kaunis nõudlik ega hoolinud kuhugi lõbumajja minemisest. Ohates otsustas ta 
kõndida tagasi trahteri juurde. Kerjused ehk olid seks ajaks juba laiali läinud. 

Ta astus sillalt alla ja sammus mõnda aega piki jõekallast. Kord oli tal jälle kõhe 
tunne, justkui jälitaks teda keegi. Kuid see polnud võimalik, sest Kunshan oli nüüd 
nende liitlane. Ta keeras sisse kõrvaltänavasse, mis kulges lõuna suunas. 

Seal köitis tema tähelepanu tänavast eemal, bambus- 


Jiao Tai näeb veetlevat daami 

tara taga oleva suure maja avatud aken. Tõustes kikivarvule, vaatas ta 
uudishimulikult üle aia, et näha, kes võiks veel üleval olla nii hilisel tunnil. Ta nägi 
nurka rikkalt sisustatud toast, mida valgustasid heledasti kaks tualettlaual olevat 
küünalt. Peegli ees seisis õhukeses, valgest siidist rüüs naine ja kammis juukseid. 

Kuna ükski korralik naine ennast loomulikult nii avalikult ei näitaks, järeldas Jiao 
Tai, et see on kurtisaan, kel oma majapidamine. Ta vaatas naist heakskiitvalt, too oli 
ilusa kehaehitusega, umbes kolmekümneaastane, kena ovaalse näoga. Ta näis olevat 
seda sorti küpse, kogenud olekuga, mis Jiao Taid alati ligi tõmbas. Mõtlikult lühi- 
kesi vurre sikutades tuli talle uuesti mõte, et küll kõlbaks Praegu mõni tõesti kena 
naine, tuju oli tal igati soodne. Teiselt poolt aga tuli arvesse, et see on paremat sorti 
kurtisaan, ja kui ta Jiao Tai üldse jutule võtab, jääb rahaküsimus. Mehel oli varrukas 
ainult kaks paelatäit vask-raha, aga ta arvas, et neid läheb vaja vähemalt viis, kui 
koguni mitte tervet hõberaha. Siiski võis ta ju naisega vähemalt tutvust teha ja 
leppida kokku näiteks järgmise õhtu peale. Üritada tasus igal juhul. 

Ta lükkas bambusvärava lahti, astus läbi väikese, kuid elegantse lilleaia ja 
koputas lihtsale, musta lakiga kaetud uksele. Selle avas naine ise. Too hüüatas 
imestunult, siis kattis suu kärmesti varrukaga, ning oli väga hämmeldunud. 

Jiao Tai kummardas ja sõnas viisakalt: 

«Palun vabandust, noorem õde, et tülitan nii hilja õhtul! Läksin mööda ning 
juhtusin sind nägema akna juures juukseid seadmas ja sinu veetlus jättis mulle 
sügava mulje. Mul torkas pähe mõte, et kas üksik teeline ei võiks siin pisut puhata 
ja sinuga mõnusat juttu ajada,» 

Naine kõhkles. Ta silmitses meest ülevalt alla, seejuures kergelt valget otsaesist 
kibrutades. Äkki naeratas ta ja ütles pehmel, haritud häälel: 

«Ootasin kedagi teist... Et aga kokkulepitud aeg on juba ammugi möödas, siis 
miks mitte — astu sisse.» 

«Mul ei tuleks uneski pähe segada sinu teisi kokkuleppeid, tulen parem homme!» 
ütles Jiao Tai ruttu. «Külaline võib veel tulla — ta oleks loll, kui ta ei tuleks,» 

Naine naeris. Jiao Taile näis ta tõepoolest väga kütkestav. 

«Tule sisse!» ütles ta. «Sa meeldid mulle üsna hästi.» 

Perenaine astus tagasi ja Jiao Tai järgnes talle majja. 

«Istu,» ütles naine ujedalt. «Lõpetan oma soengu.» Värvilisest portselanist 
taburetil istudes arutas Jiao Tai endamisi, et küllap tal veaks, kui saaks veenda naist 
kohtuma mõnel teisel õhtul, sest too oli ilmselgesti kõige kal- 

limat sorti lõbunaine. Põrandat kattis paks sinine vaip seinu kaunistasid rasked 
brokaatdrapeeringud ja lai kušett oli mustast puust pärlmutterilustustega. Mingi 
kalli lõhnaaine aromaatne suits tõusis keereldes tualettlaual seisvast kullatud 
suitsutusanumast. Külaline keerutas vurre, vaadates mõnuga naise ilusat selga ja 
ümaraid puusi. Tükk aega jälgis ta perenaise valgete käsivarte kauneid liigutusi, kui 
too oma pikki, läikivaid juukseid kammis. Siis ütles ta: 

«Olen kindel, et nii veetleval naisel nagu sina on võluv nimi!» 

«Minu nimi?» küsis naine ümmarguses peeglis külalisele vastu naeratades. «Oh, 
võid mind hüüda Sügise Roosiks.» 

«See kõlab hästi,» vastas Jiao Tai, «kuid endastmõista ei saa ükski nimi kunagi 
õiglaselt edasi anda sinu oivalist ilu!» 


Naine pöördus rahuloleva naeratusega ja istus kušejti äärele. Võttes kõrvalt laualt 
lehviku, hakkas ta seda pikkamööda liigutama ja vaatas külalisele lahkelt otsa. 
Veidi aja pärast ütles ta: 

«Sa oled tugev ja mitte just inetu, kuigi veidi karmi-», võitu. Ja su kuub on lihtne, 
aga heast kangast teh" tud, ometi ei tea sa mitte, kuidas seda soodsalt kanda. Kas 
arvan ära, kes sa oled? Küllap vist teenistusest vaba sõdalaste peamees!» 

«Peaaegu täpne!» vastas Jiao Tai. «Ja on tõepoolest õige, et olen siin linnas 
võõras, nagu sulle äsja ütlesin,» 

Naine vaatas teda pinevalt oma suurte, säravate silmadega. Siis küsis ta: 

«Kas kavatsed kauaks Weipingi jääda?» 

«Mul on ainult paar päeva aega. Nüüd, kus sind kohtasin, tahaksin, et võiksingi 
siia elama jääda!» 

«Kas tänapäeval õpetatakse sõjaväes peameestele nii ilusaid sõnu?» Ta heitis 
mehele poolviltuse pilgu ja laskis rüül hooletult eest avaneda, paljastades täiuslikud 
rinnad. «Oh kui palav, isegi õhtul!» 

Jiao Tai nihutas end taburetil. Miks ei ilmunud kohale vana seltsidaam tavaks 
saanud teega? Kuna perenaine oli selgesti mõista andnud, et külaline on 
vastuvõetav, siis vastavalt kergemate kommetega seltskonna tavale võis ta nüüd 
seltsidaamiga tasu suhtes kokku leppida. Naine vaatas teda ootusrikkalt, Jiao Tai 
köhatas, siis küsis kohmetult: 

«Kus võiksin leida sinu äh ... seltsidaami?» 

«Mis asja sul minu seltsidaamiga on?» küsis naine kulme kergitades. 

«Noh, tahtsin temaga natuke juttu teha, tead küll...» 

«Temaga juttu ajada? Millest? Kas sulle minuga vestelda ei meeldi?» 

«Jäta see õrritamine!» ütles Jiao Tai naeratades. «Loomulikult asja ... praktilisest 
küljest!» 

«Ja mida see peaks tähendama?» nõudis perenaine mossitades. 

«Püha taevas!» hüüdis Jiao Tai kärsitult. «Me pole ju kumbki enam lapsed! On 
vaja kokku leppida, kui palju pean tasuma, kui kauaks võin jääda ja nõnda edasi.» 

Perenaine purskas naerma, kattes suu lehvikuga. Jiao Tai ühines temaga, kuigi 
hämmeldunult. Naeruhoost jagu saanud, ütles naine peenutsevalt: 

«Kahjuks pean teatama, et seltsidaam on haige. Nii elf pead arutama «praktilisi 
külgi», nagu sa nii delikaatselt mainisid, otse minuga. Noh, mu isand, kui kõrgelt sa 
mu armastust hindaksid?» 

«Kümme tuhat kuldraha!» vastas Jiao Tai galantselt. 

«Sa oled armas!» ütles naine meelitatult. «Ja tugev pealegi. Olen kindel, et su 
naistel on kodus elu üsna pingutav. Hästi, täna on iseäralik päev. Sa võid mõneks; 
ajaks minu juurde jääda ja unustame need sinu vastikud «praktilised küljed». 
Lahkun nimelt õige pea linnast ja sinu veelkordne siiatulek oleks ebasobiv. Niisiis 
pead sa lubama, et pärast tänast õhtut sa enam siia tagasi ei tule!» 

«Sa murrad mu südame, aga ma luban!» vastas Jiao Tai. Ta kadestas jõukat 
isandat, kes läheb koos selle ülimeeldiva naisega reisima. Ta tõusis ja istudes 
perenaise kõrvale, pani käsivarre ümber selle õlgade. Naist pikalt suudeldes hakkas 
ta tema rüüd kooshoidvat vööd lahti harutama. 

Omaette ümisedes kõndis Jiao Tai «Fööniksi» trahteri poole. Kõrtsitoas polnud 
kedagi peale Nelgiõie, kes oli tusase olemisega. Ta pühkis põrandat bambusest 
luuaga. 

Tüdruk küsis: 

«Kus Tudeng on?» 

«Liigub ringi!» vastas Jiao Tai, laskudes ettevaatlikult vanasse, roogpalmist 
punutud tugitooli, mis paistis teistest mõnusam. «Ole hea, keeda suur kannutäis 
teed. Mitte mulle, vaid mu kaaslasele, ta on suur teejooja! Ega Kunshan pole siin 
käinud?» 

Nelgiõis tegi grimassi. 

«Käis, see vastik värdjas! Ütlesin talle, et olete mõlemad väljas ja tema ütles, et 
tuleb hiljem tagasi. Kas sa tead, olen igat sorti meestega leppinud, aga selle 
Kunshaniga ei magaks ma ka kümne kuldraha eest mitte!» 

«Sa võid ju igaks juhuks silmad kinni panna,» arvas Jiao Tai. 

«Ei, mitte tema inetu lõusta pärast. Ta on seda sorti, kellele meeldib haiget teha. 
Võib juhtuda, et leian end lõhkilõigatud kõriga, ja mis kasu on mul siis kümnest 
kuldrahast?» 

«Anna need altkäemaksuks allmaailma mustale kohtunikule! Aga ärme räägime 
Kunshanist. Kuidas oleksid lood minuga, kallis?» 

Tüdruk astus lähemale ja silmitses meest hoolega. Ta kirtsutas põlglikult nina. 

«Sina? Tuleval nädalal ehk, kui oled toibunud! Su endaga rahulolevast, üleolevast 
naeratusest on näha, et sa nüüdsama said kätte niisuguse sauna, nagu sul elus vae- 
valt veel juhtub. Ja lõhna järgi otsustades kõva raha eest pealegi! Ei, vean kihla, et 
sa ei jaksa enam mu seeliku-sabagi tõsta!» Ta kadus kööki. 

Jiao Tai puhkes laginal naerma. Ta toetus toolikorjule, pani jalad lauale ja juba 
üsna varsti norskas kõvasti. Tüdruk tuli tagasi ja asetas lauale suure teekannu. Siis 
ta haigutas, läks leti juurde ja hakkas hambaid urgitsema. 

Tema avaski ukse kohtunik Dile. Murelikult päris ta: «Miks ei tulnud Tudeng 
tagasi koos sinuga?» 

Kohtunik heitis talle kavala pilgu ja vastas siis: 

«Saatsin ta välja teise ülesandega.» 

«Ega tal pahandusi ei tule?» 

«Kui tulebki, küll ma välja aitan! Sa oled väsinud näoga, tüdruk. Mine parem üles 
magama. Me jääme siia tükiks ajaks.» 

Tüdruk läks mööda kitsast treppi üles, ja kohtunik Di äratas Jiao Tai. 

Jiao Tai rahulolev ilme kadus, nähes, kui kurnatud ja väsinud oli kohtunik. 
Kiiresti pakkus ta saabunule tassi teed ja küsis murelikult: «Mis on juhtunud?» 

Kohtunik Di rääkis talle surnukehast ja jutuajamisest kohtunik Tengiga, Ta ei 
olnud veel jõudnud lõpetada, kui ukse poolt kostis tasane koputus. Jiao Tai läks 
avanga ja leidis end silm silma vastu Kunshaniga. «Püha taevas!» ühmas ta. «Jälle 
see vastik lõust!» 

«Sa võiksid vähemalt aitäh öelda!» tähendas Kunshan külmalt. «Tere õhtust, 
isand Shen! Loodetavasti olete oma uue peatuspaigaga rahul?» 

«Istu!» ütles kohtunik Di. «Möönan, et osutasid meile teene. Nüüd seleta, mis 
põhjusel sa seda tegid.» 

«Tõtt-öelda,» vastas Kunshan, «ei oleks mul külma ega sooja, kui sina ja su 
kaaslane kinni nabitaks ja teie pead hukkamisplatsil otsast raiutaks. Kuid juhuslikult 


on asi nii, et mul on teid tarvis, ja rutuliselt tarvis. Kuulake! Olen selles maakohas 
kõige osavam ja kogenum sissemurdja, olen seda tööd teinud rohkem kui 
kolmkümmend aastat ja mind ei ole veel kordagi tabatud. Mul on vähe ihurammu, 
kuid ma pole seda siiski kunagi taotlenudki, sest minu arvates on vägivald labane. 
Nüüd aga on mul üks ots teada, mille edukaks läbiviimiseks läheb vaja arvatavasti 
mõnel määral vägivalda. Olen teid mõlemaid hoolega jälginud ja arvan, et teie 
sobite. Väga vastumeelt on mulle küll see, et pean tulu teiega jagama. Kuna olen 
teinud kogu keeruka eeltöö ja teil pole eriti suurt riski, arvan, et olete rahul üpris 
tagasihoidliku summaga.» 

«Teiste sõnadega,» katkestas teda Jiao Tai, «meile jääb ohtlik töö ja sina jalutad 
minema, rahad taskus. Tagasihoidlik summa, ütled sa? See läheb sul kõvasti 
maksma, sa vilets argpüks!» 

Viimase sõna juures kahvatas Kunshan, nähtavasti oli see puudutanud õrna kohta. 
Ta ütles mürgiselt: 

«Mis viga kangelast mängida, kui oled tugev! Ja enda meelest oled sa naistelõvi 
ka veel, eks ole? Täna õhtul ma arvasin küll, et see tugev kušett vajub sinu Karga- 
miste käes kokku! Luuletaja ütleb: «Kui oavarrest purskab vihmahoog, maas 
kägardatult lamab sügisroos.»» 

Jiao Tai kargas üles, haaras Kunshani kaelast ja paiskas ta põrandale. Pannes 
põlve mehe rinnale ja võttes ta kõri kahe kämbla vahele, urises ta: 

«Sa räpane siga nuhkisid mu järel! Keeran sul kaela kahekorra!» 

Kiiresti pööras kohtunik Di Jiao Tai poole ja võttis tal õlast kinni. «Jäta ta 
rahule!» ütles ta teravalt. «Tahan kuulda tema ettepanekut!» 

Jiao Tai tõusis ja Kunshani pea langes tuhmi kolksa-tusega põrandale. Mees 
lamas liikumatult, hingates vaevaliselt läbi muljuda saanud kõri. 

Jiao Tai nägu oli vihast kaame. Ta istus raskelt toolile ja ütles lühidalt: 

«Täna õhtul olin lõbunaise pool.- See rott luuras meid.» 

«Või nii,» ütles kohtunik Di külmalt, «kaldusin arvama, et sa oma armuasju 
tagasihoidlikumalt ajad. Igal juhul ei tohi need segada minu uurimistegevust. Vala 
lurjusele vett pähe!» 

Jiao Tai läks leti juurde. Ta võttis suure kausitäie nõudepesuvett ja läigatas 
Kunshanile pähe. «Läheb tükk aega, enne kui see koerapoeg ärkab,» pomises ta. 

«Istu! Räägin sulle veel, mis Tengist rääkida jäi,» ütles kohtunik kärsitult. 

Selleks ajaks, kui kohtunik Di oli lõpetanud loo salapärasest lakksirmist, oli Jiao 
Tai viha üle läinud. Ta ütles innukalt: 

«Missugune iseäralik lugu, kohtunikuisand!» Kohtunik Di noogutas. 

«Ma ei tahtnud ametivennale öelda kõige kaalukamat põhjust, miks kahtlustan, et 
tema naise tappis keegi võõras. Ja nimelt, et leidsin ta vägistatult. Ma ei tahtnud 
vaest meest veelgi rohkem masendada.» 

«Aga kas te ei öelnud, et surnul oli rahulik ilme?» küsis Jiao Tai. «Ma ei saa 
väita, et mul oleks kogemusi magavate naiste vägistamises, aga eeldan, et ta ärkab 
üles ja annab märku, et on pahane, eks ju?» 

«See on ainult üks selle kummalise asja paljudest külgedest,» ütles kohtunik Di. 
«Ettevaatust, mulle tundub, et Kunshan hakkab ärkama!» 

Jiao Tai tiris lömmis näoga mehe püsti ja pani ta istuma roogpalmist punutud 
tooli; Kunshanil oli neelamisega raskusi. Kobamisi võttis ta teetassi ja jõi pikka- 
mööda. Siis kraaksatas ta Jiao Taile: «Selle eest sa veel maksad, värdjas!» 

«Arve võid esitada igal ajal!» vastas Jiao Tai. 

Kunshan jõllitas teda tigedalt oma ainukese silmaga ja ütles irvitades: «Sa loll 
isegi ei tea, et lõbus lesk su haneks võttis!» 

«Lesk!» hüüdis Jiao Tai. 

«Muidugi lesk ja verivärske pealegi! Sa sattusid surnud Kou Zhiyuani kõrvalukse 
taha, sa tohman, siidikaupmehe maja juurde, kes alles eile endale käe külge pani! 
Tema naine kolis nende ühisest magamistoast vasakusse tiiba, oma väiksesse tuppa, 
et olla leinas üksinda. Sina aga, kogenud naistelõvi, pidasid teda oma narruses lõbu- 
naiseks!» 

Jiao Tai läks häbist ja hämmeldusest näost purpurpunaseks.: Ta tahtis rääkida, 
kuid sai hakkama ainult mõne arusaamatu häälitsusega. Kohtunik Di, kel oli temast 
kahju, ütles ruttu: 

«Mine tea, äkki oli Kou enesetapp kuidagi seotud ta naise moraaliga?» 

Kunshan katsus õrnalt kurku. Ta neelas alla tassitäie teed ja ütles siis tigedalt: 

«Naistel moraali ei ole ja emand Kou pole erand. Kuid minu asi puutub samuti 
kaupmees Kousse, nii imelik kui see ka pole. Kuulake mind hoolega, räägin 
lühidalt. Minu kätte sattus märkmik, mis kuulus Leng Jianile, siin linnas hästi 
tuntud pankurile, kes oli Kou Zhiyuani ärikaaslane ja nõuandja. Rahaasju ma 
tunnen, ja ma nägin peagi, et märkmikus olid kirjas salaandmed selle kohta, kuidas 
ta vana Koud viimased kaks aastat oli võltsitud aruannetega petnud. Ta sai sellega 
päris tubli pataka, ütleksin, et nii umbes tuhat kuldraha.» 

«Kuidas sa märkmiku kätte said?» päris kohtunik Di. «Need pole seda sorti 
märkmed, mis pankur kuhugi vedelema jätaks!» 

«Pole sinu asi!» nähvas Kunshan. «Nüüd ma tahaksin . ..» 

«Oot-oot,» katkestas kohtunik tema sõnad. «Ka mina olen juhuslikult rahaasjadest 
huvitatud, just sellepärast ma pidingi oma peameheametist natuke äkiliselt lahti 
ütlema. Sa oled ju tõeline nõiakunstnik, kui suudad nii palju andmeid välja uurida 
keerukate rahaasjade kohta käivatest märkmetest, pealegi veel salajastest! Mõtle 
parem välja mõni usutavam lugu, sõber!» 

Kunshan heitis kohtunikule kahtlustava pilgu. 

«Sa oled kaval sell küll! Noh, kui sa just üksikasju 

teada tahad, siis võin sulle öelda, et olen Kou maja külastanud mitu korda, 
loomulikult tema enda teadmata. Olen läbi uurinud tema salalaeka sisu ja leidnud 
seal kahesaja kuldraha suuruse tagavara, mis on nüüd minu tagavara samuti tema 
paberid, mida uurisin suure huviga. Need andsid mulle nii-ütelda tagapõhja Leng 
Jiani märkmiku jaoks.» 

«Selge,» ütles kohtunik Di. «Edasi!» 

Kunshan võttis varrukast väikese paberilehe, mille ta hoolega laua peal sirgeks 
lükkas. Kondise nimetissõrmega paberile koputades jätkas ta: 

«See on lehekülg, mille tõmbasin märkmikust. Teie jkahekesi külastate meie 
sõpra Leng Jiani homme hommikul, näitate talle seda lehekülge ja ütlete, et teate 
kõik. Te lasete tal välja kirjutada kaks maksukäsku, ühe kuuesaja viiekümnele 
kuldrahale, teise viiekümnele kuldrahale, jättes saaja nime vabaks. See väike 
aadrilaskmine jjätab talle alles kolmsada kuldraha, mis pole sugugi tühine asi. Ma 
muidugi eelistaksin võtta talt kogu hunniku, aga eduka väljapressimise saladus on 
jätta mehele väljapääs, et ta ei langeks meeleheitesse. Kuuesaja viiekümnese 
maksukäsu annate mulle. Teile kahe peale jääb viiekümnene. Viiskümmend head 
kuldraha. Kas kaup on koos?» 

Kohtunik Di puuris inetut meest oma läbitungivate |ilmadega, ise mõnusalt 
põskhabet silitades, siis ütles ta pikkamööda: 


«Minu sõber siin ütles äsja ehk natuke liiga otsekoheselt, aga ta tabas naela pea 
pihta. Usun täiesti, et sa oled meister varguse ja sissemurdmise peale, aga sul pole 
julgust astuda välja mees mehe vastu. Sa tead väga hästi, et sul eluilmas ei jätku 
kuraasi seista vastamisi tolle pankuriga ja temalt raha välja pressida, kas pole nii?» 

Ebalevalt niheles Kunshan toolil. «Kas kaup on koos või ei?» küsis ta pahuralt. 
Kohtunik võttis märkmikulehe ja pistis varrukasse. 

«Kaup on koos küll,» ütles ta, «aga kasud pooleks. Pea meeles: paberiga, mille sa 
mulle nii lahkelt andsid, pole mul tarvis sind ega su märkmikku, et pressida raha 
välja Leng Jianilt. Miks ei peaks ma kogu raha endale jätma?» 

«Tõepoolest, miks mitte!» arvas Jiao Tai mõnuga irvitades. 

«Ja miks ei peaks mina teatama kohtule, kust nad võivad leida kaks teeröövlit?» 
küsis Kunshan tigedalt. 

«Sellepärast, et sa ei julge, just nimelt sellepärast!» kostis kohtunik Di rahulikult. 
«Kuidas siis jääb?» 

Kunshan saatis talle mürgise pilgu. Ta kattis põse käega, et närvilist tukset 
vaigistada. Lõpuks ütles ta: 

«Olgu siis — kasud pooleks.» 

«Asi on kombes,» ütles kohtunik rahulolevalt. «Lähen meie sõbra Leng Jiani 
poole kohe homme hommikul. Kust ma ta kätte saan?» 

Kunshan seletas, kus asub Leng Jiani hõbedakauplus, sealsamas toimetas ärimees 
ka pangatehinguid. Siis tõusis ta, et lahkuda. Kuid kohtunik Di pani käe mehe käsi- 
varrele ja ütles lahkelt: 

«öö on alles noor! Joome üheskoos peekri veini oma ühisäri terviseks!» Jiao Tai 
poole pöördudes lisas ta: «Vaata leti alt Kaprali isiklikku kannu!» 

Jiao Tai lahkus lauast imeks pannes, miks kohtunik, otsata väsinud nagu ta oli, 
tahtis pikendada jutuajamist selle kaabakaga. Ta leidis teenri sügavas unes teiselt 
letialuselt riiulilt, kolmandal aga Kaprali kannu, mille ta lauda tõi. 

Kui nad olid esimese peekri tühjendanud, pühkis kohtunik Di vuntse ja sõnas: 

«Sa võid olla meistervaras, Kunshan, kuid see on lapsemäng, võrreldes meie 
tööga. Las ma räägin sulle paarist seiklusest, mis meil tee peal on juhtunud. Sa ju 
mäletad, sõber, seda lugu Jiangsu provintsis, kui me...» 

«Mind teie hooplemised ei huvita,» katkestas Kunshan tema sõnad mõrult. «Teie 
tegevus tugineb toorele jõule, minu oma ajutööle! Läheb hulga aastaid, et saada 
spetsiks sissemurdjaks!» 

«Tühi jutt!» karjus kohtunik Di. «Isegi mina olen võimeline avama ukselukku 
väljastpoolt. Kui sa juba majas sees oled, teed omaniku võitlusvõimetuks, küsid 
viisakalt, kus ta väärtasjad on, võtad need ära ja lased jalga! Tühine asi!» 

«Sina oled see, kes lollusi räägib!» ütles Kunshan vihadelt. «Sinu meetod on 
tavalise lolli röövli oma. Tal läheb õnneks üks või kaks korda, aga siis juba tõuseb 
kisa ja ta püütakse kinni. Mul on oma meetod, mida olen kasutanud üle 
kolmekümne aasta. Ja mind pole kordagi tabanud, hoolimata sellest, et töötan 
enamasti ühes linnas paar aastat järjest.» 

Kohtunik pilgutas Jiao Taile silma. 

«Ta on kõva jutumees, eks ole?» küsis ta. «Tal on salameetod, mis antakse edasi 
ainult meistrilt sellile üheksandal vana kuu päeval!» 

«Kuna teie kaks ei ole midagi muud kui paar labast löömameest,» ütles Kunshan 
raevukalt, «siis võin ma teile vabalt ära rääkida. Eluilmas ei oleks te võimelised 
mind kas või ainult matkima! Ma töötan nii. Hakkan pihta sellega, et mõne nädala 


jooksul õpin tundma maja selle elanikke ja nende harjumusi. Räägin teenijatega' 
räägin lähedal asuvate kaupmeestega, kulutan natuke raha nende teadete saamise 
peale. Siis ma murran sisse kuid ei võta midagi, sest nagu näete, on mul aega laialt! 
Ma lihtsalt vaatan majas ringi. Võin olla kapis tundide viisi, seista varjul 
kardinavoldi sees, tõmmata end kägarasse riidekirstu või suruda enda 
vooditagusesse kitsasse ruumi. Nii jälgin ma majas elavaid inimesi nende ärkvel 
õlles ja uneajal, kuulen pealt kõige usalduslikumaid jutuajamisi, luuran neid siis, 
kui nad arvavad, et on üksi. Siis lõpuks tulen viimast korda. Ei mingit lukkude 
lõhkumist ega palavikulist otsimist. Kui raha hoitakse salapaigas, tunnen seda 
paremini kui omanik. Kui majas on salalaegas, tean täpselt, kust leida võtmed. 
Mitte keegi mind mitte kunagi ei näe ega kuule. Sageli võtab mitu päeva aega, kuni 
nad taipavad, et nende raha on läinud! Ja ega nad ei mõtlegi, et see on varga töö! Ei, 
mehed kahtlustavad oma naisi, naised liignaisi... Kardan, et olen põhjustanud 
rohkesti arusaamatusi ja lahkhelisid nii mõneski kooskõlalises majapidamises!» Ta 
kihistas naerda, tõstes käe suu ette, siis lõpetas ta karedal häälel: «Nõndaks, mu tark 
sõber, nüüd sa siis tunned mu meetodit!» 

«Tähelepanuväärne!» hüüdis kohtunik Di. «Ma ei tahaks seda küll sugugi 
tunnistada, aga niisuguse asjaga mina kunagi hakkama ei saaks. Ma ei kahtle, et 
luure-tegevus on õpetanud sulle ühte-teist meeste ja naiste kohta, kaasa arvatud paar 
uut voodivigurit, mis?» 

Kunshani nägu kiskus grimassiks, mis muutis ta välimuse veelgi 
eemaletõukavamaks. Ta sisistas: 

«Jäta mind rahule oma roppude naljadega! Ma vihkan ja põlgan naisi ja vastikuid 
vigureid, mida nende jälgid mehed oma naistega teevad. Vihkan tunde, mida pean 
veetma magamistubadesse peidetult, kuuldes liiderlikke naisterahvaid oma tobedate 
meestega kudrutamas, kui nad neile oma ihu müüvad, või silmakirjalikult 
häbelikkust 

näideldes neid tagasi tõrjuvad, kuni mehed lömitavad ja lipitsevad, et saada kätte 
seda, mida näen naisi tasuta pakkumas oma armukestele. Iiveldamaajavad, ilged...» 
Äkki ta ohjeldas end. Higipiisad pärlendasid ta laubal. Oma ainukese silmaga 
kohtunikule otsa jõllitades tõusis mees püsti. Kähedal häälel ütles ta: «Saame teiega 
siin kokku homme lõuna ajal.» 

Niipea kui uks tema järel oli kinni langenud, hüüdis jiao Tai tülgastusega: 

«Räpane tüüp! Miks, taeva nimel, oli teil vaja kuulata tema räuskamist?» 

«Sellepärast,» vastas kohtunik Di rahulikult, «et lootsin temalt kuulda 
sissemurdmise meetoditest, mis võiksid osutada, kuidas võis võõras pääseda emand 
Tengi eluruumidesse. Teiseks tahtsin pisut rohkem teada Kunshani iseloomu kohta, 
ja ma sain päris kasuliku õppetunni sellest, kuidas nurjumised võivad mehe 
mõistust moonutada. » 

«Miks ta meid äkki nii kangesti armastab?» 

«Arvatavasti sellepärast, et meie oleme just see kombinatsioon, mida ta vajab oma 
väljapressimise teostamiseks. Ta teab, et mina, kel on, nagu loodan, enam-ähem 
auväärne välimus, võin pääseda pankuri erakontorisse, ja et olen võimeline pidama 
läbirääkimisi, sind ta peab ta võimeliseks kasutama jõudu, kui see peaks vajalikuks 
osutuma. Pealegi oleme siin võõrad. Polnud kerge leida paari petiseid, kes nii 
täielikult sobivad tema esmärkidega, ja ma eeldan, et sellepärast ta pugeski nahast 
välja meiega kokkupuuteid otsides. Kuid siiski on olemas võimalus, et kuskil 
varitseb oht. Mulle ei meeldinud kiirus, millega ta nõustus saaki poolitama. Olin 
oodanud pikka ja keerulist tingimist. Olgu kuidas on, peame korraldama asjad nii, et 


Kunshan pannakse trellide taha ja eluajaks. Ta on paheline, ohtlik kaabakas.» 
Kohtunik tõmbas käega üle näo, siis jätkas: «Kirjutan nüüd teate ahkajale. Katsu 
mulle leida tušikivi ja kirjapintsel. Usun, et Kapralil läheb neid vaja, kas või ainult 
oma punktide ja ristikeste märkimiseks!» 

Jiao Tai tuhnis leti taga, kuni sai kätte katkise tušikivitahvli ja kulunud pintsli. 

Kohtunik Di kõrvetas ülearused pintslikarvad küünla peal ära ja suutis lõpuks 
rohke keelega niisutamise tulemusena anda pintsliotsale terava kuju. Siis otsis ta 
var- 

rukast ametliku kirjapaberi, mille oli võtnud kohtu Tengi laualt, ja kirjutas 
isikupärata, ametlikus laadis: 

«Kohtuliku koolnuvaatluse volimehele Asuge viivitamatult 
teele Nelja Kitse külasse, kus teie kohalolek on tungivalt tarvilik 
koolnuvaatluse läbiviimiseks. 

Teng, Weipingi kohtunik.» 

Ta andis kirja Jiao Taile, öeldes: 

«Ma ei taha, et volimees teeks lahangu emand Tengi puhul. Pole vaja masendada 
mu õnnetut ametivenda veel sellega, et ta saab teada oma naise vägistamisest. Vii 
see kiri homme hommikul vara turuplatsi ääres oleva suure rohukaupluse 
omanikule, koha leiad kergesti kätte. M6 sõitsime läbi Nelja Kitse küla, kui olime 
teel ringkonna-linnast siia. See on viie tunni teekond, nii et meil lahkajat homme 
jalus ei ole.» Ta sügas pead kirjutuspintsli otsaga, siis jätkas: «Kui ma juba nii 
vabalt kasutan Tengi luba tema nimel tegutseda, siis võiksin tema nime all kirjutada 
veel teisegi kirja!» 

Ta võttis uue lehe ametlikku paberit ja kirjutas: 

«Väeosa koosseisude ülemale. Pakiline. Palutakse otsida arhiivist andmeid kellegi 
deserteerunud Liu kohta, kes viimastel aastatel teenis Läänearmee kolmandas tiivas. 
Vastav väljavõte andke selle kirja toojale. 

Teng, Weipingi kohtunik.» Kirja Jiao Taile ulatades ütles ta: 

«Selle teate võid sa homse päeva jooksul väeossa viia. Arvatavasti peame 
kasutama paar päeva Kaprali külalislahkust, aga, nagu ütleb vanarahva tarkus: «Ära 
peatu teise mehe majas, kui sa peremeest hästi ei tunne.» Lähme üles ja vaatame 
oma toa üle!» 


9 


Kohtunik Di veetis äärmiselt ebamugava öö. Temale ja Jiao Taile loovutatud 
koerakuuti mahtusid vaevalt kaks kitsast laudvoodit. Kohtunik oli heitnud pikali 
lahti rõi-vastumata, kuid tema rüüst ei olnud kuigi kaua kaitset aplate söödikute 
vastu, kes otsekohe ründasid teda hordidena. Ta sai vaevalt magada. Jiao Tai oli 
leidnud parema lahenduse. Ta heitis pikali kahe voodi vahele põrandale, 

pea vastu ust, ja peagi ühines norskajate orkestriga, mis kajas läbi teiste tubade 
õhukeste laudseinte. 

Isfad tõusid varsti pärast koitu ja läksid alla. Kõrtsitoas polnud veel kedagi. 
Ilmsesti ei olnud «Fööniksi» trahvi elanikud varased tõusjad. Jiao Tai tegi pliidi all 
tule :a nad kohendasid ennast pealiskaudselt. Kui Jiao Tai oli valmistanud 
kohtunikule kannutäie kuuma teed, läks ta lahkajale kirja ära viima. Kohtunik Di 
istus nurgas seisva laua juures ja rüüpas teed. 


Nelgiõis tuli alla, äratas rusikaga vastu letti põrutades enijamehe ja läks kööki 
hommikust körti keetma. Varsti usid ka Kapral ja tema neli abilist. Kapral tõmbas 
oli kohtuniku laua äärde, kuid keeldus pahaselt teed joomast. Ta hõikas Nelgiõiele, 
et see kuumutaks talle karikatäie veini. Kui Kapral selle nähtava rahuldustundega 
oli ära joonud, küsis ta: 

«Kuidas asjad eile õhtul edenesid, vennas?» 

«Surnud naine pidi olema rikas daam,» vastas kohtunik, ja mees, kes seda tegi, oli 
samuti rikas, sest ta jättis need asjakesed kaasa võtmata.» Ta võttis kõrvarõngad ja 
käevõru varrukast ning pani lauale. «Kui olen need maha müünud, saad poole 
endale.» 

«Taevas!» sõnas Kapral imetlusega. «See tasus soo peale mineku ära küll, mis? 
Kindlasti tappis naise mõni temataoline jõukas mees; kes heast kraamist loobub, sel 
peab jplema pungil rahakott! Katsu, ehk leiad selle värdja üles, ja võid talt raha 
välja pressida. Ja ütle talle ühtlasi, et kui tal peaks kavas olema veel mõni naine ära 
tappa, siis oleksin tänulik, kui ta teeks selle töö ära väljaspool minu linna.» 

Kaltsus hulgus tuli sisse ja küsis prii kausitäit körti. Kui ta oli leti ääres seistes 
selle ahnelt ära lürpinud, hüüdis ta Kapralile: 

«Kas oled uudiseid kuulnud, peremees? Just praegu toodi kohtumajja kohtuniku 
naise surnukeha. Ta tapeti soo peal.» 

Kapral lõi rusikaga lauale ja vandus vängelt. 

«Neetud! Sul oli õigus, kui ütlesid, et see oli daam!» hüüdis ta kohtunikule. 
«Vaata nüüd, et sa mõrtsuka kähku kätte saad, vennas! Lase tal aadrit niipalju kui 
vähegi võid, siis vii kohtusse. Taevas ja põrgu, ei keegi muu kui kohtuniku enda 
naine!» 

«Miks sa nii ähmi täis oled?» päris kohtunik Di imes tunult. 

«Sa ju tead, mis asi on keisri ametimees, eks? Kui sinu või minu naisel kõri lõhki 
lõigatakse, annavad korravalvurid meile keretäie ja ütlevad, et valvaksime oma 
majavara suurema hoolega. Aga kohtuniku naine, vennas, see on midagi muud! Kui 
meest, kes seda tegi, kõige kiiremas korras ei leita, siis kubiseb kogu meie linn õige 
pea sõjaväe korravalvureist, nuhkidest, prefektuuri saladest, eriasjade uurijatest ja 
nende käsilastest ja kõigil teistest söödikutest, kes nimetavad end seadusemeesteks. 
Nad kammivad linna läbi, vennas, ja võtavad meid kinni hüva- ja kurakätt. Sina ja 
mina peame kiiruga oma asjad kokku panema ja jalga laskma! Sellepärast ma olen 
ähmi täis, vennas, ja sellepärast ma sulle ütlen: hakka pihta ja püüa see värdjas 
kinni!» 

Pahuralt vahtis ta oma veinipeekrit. Kohtunik Di sõnas: 

«Asi polegi nii kerge, arvestades seda, et mees kuulus naise enese kihti!» 

«Muidugi oli too sell ta armuke!» urises Kapral. «Teame neid nõndanimetatud 
daame küll! Püksipaelad on neil niisama lõdvalt sõlmes kui meie endi hattade 
omad! Mees tüdines temast, naine tegi kära ja armuke põrutas talle põraka pähe. 
Vana lugu! Olgu, ma kutsun oma mehed kokku ja las heidavad pilgu nendele 
iluasjakestele. Nad uurivad välja koha, kus hoor meie kohtuniku vatsavennaga oma 
mängukesi mängis. See aitab sul tolle koerapoja jälgi ajada.» 

«Hea mõte,» ütles kohtunik, et mitte oma peremehe tuju rikkuda. Äkki tõstis ta 
pilgu körditaldrikult ja küsis huviga: «Aga kuidas su mehed seda asja ajavad? Keegi 
pole ju toda naist ihusilmaga näinud?» 

«Aga nad ju tunnevad tema ehteid!» hüüdis Kapral kärsitult. «See on nende töö! 
Kui sina või mina näeme kallist seelikut mööda minemas kas jala või kandetoolis, 
siis püüame näha tema ninaotsa. Sant aga vaatab ainult ehteid, mida naine kannab. 


Teda on õpetatud seda tegema, see on tema kõhutäis riisi. Kui ta loori tagant näeb 
väärtuslikku kõrvarõngast või ilusat võru käel, mis liigutab kandetooli kardinat, 
püüab ta hinnata ehte väärtust, ja kui see on hea kraam, teab ta, et tasub naisele 
järgneda. Ta võib pillata kalli taskuräti või isegi mõne mündi. See pudi-padi siin on 
väga hea meistri töö ja pealegi tellimise 

peale tehtud, nii et on täiesti võimalik, et mõni minu meestest neid on tähele 
pannud. Kas sa nüüd taipad?» 

Kohtunik Di noogutas. Ta lükkas ehteasjad Kaprali kätte, taibates, et ta on saanud 
teada ühte-teist, mis mõnel tulevikujuhul võib tululik olla. Ta nägi, et Jiao Tai astus 
uksest sisse, ja ütles peremehele: 

«Lähen nüüd välja ühte isiklikku asja ajama. Tulen varsti tagasi.» 

Kui mehed astusid kahekesi turuväljaku poole, päris Jiao Tai: 

«Vististi läheme nüüd otse teie ametivenna Tengi poole ja räägime talle ära tolle 
pankuri kuritarvitused?» 

«Mitte nii kiiresti!» vastas kohtunik. «Enne külastame Leng Jiani ja kontrollime 
Kunshani jutu õigsust sel moel, et üritame pankurilt raha välja pressida.» 

Kui imestusest keeletu Jiao Tai vastuse võlgu jäi, jätkas kohtunik Di: 

«Kui Leng Jian laseb endalt raha välja pressida, tähendab see, et ta tunnistab end 
petmises süüdi. Peame siiski arvestama võimalusega, et Kunshan meid mingil 
nurjatul kombel püüab alt vedada. Vaatan, kuidas pankur reageerib. Kui mulle 
tundub, et võime pihta hakata, annan Bsulle märku.» 

Jiao Tai noogutas. Tal ei jäänud muud, kui loota, et kõik läheb korda. 

: Leng Jiani hõbedakauplusel oli silmahakkav esikülg. 1 Äri asus suures, kahe 
korrusega majas turuväljaku käidaval nurgal. Kauplus oli vastu tänavat eest avatud, 
lett 7 üle kahekümne jala pikk. Selle taga askeldas tosin müü-I jat, kes teenindasid 
ostjateparve hõbedat kaaludes, kallis-I kive hinnates, vaskraha hõbeda vastu 
vahetades ja vastupidi. Üle häältesumina võis kuulda kassapidajat laulval 1 toonil 
arveid kontrollimas. 

Kohtunik Di astus müüjate vanema juurde, kes istus 1 leti otsas kõrge puldi taga ja 
kärmesti arvelauda klõbistas. Ta lükkas visiitkaardi puust võre alla ja ütles viisakalt: 

«Sooviksin rääkida isand Lengiga isiklikult, kui võimalik. Tahaksin rahaülekannet 
teha. Summa on üsna suur.» 

Müüja vaatas kahte pikka meest kahtlusega ja esitas mõne küsimuse äritehingu 
asjus, mis neil parajasti käsil. Kohtunik Di rääkis usutava loo hangeldamisest 
riisiturul. 

Müüja, kellele kohtuniku kõne tundus usaldusväärsena, 

kritseldas visiitkaardile paar sõna. Siis hõikas ta jooksu, poisile, et see viiks kaardi 
ülakorrusele. Mõne aja pärast tuli poiss tagasi teatega, et isand Leng on nõus vastu 
võtma isand Sheni ja tema kaaslast. 

Pankur, seljas korralik valge leinarüü, istus suure punase lakiga kaetud laua taga. 
Kõneldes kahe müüjaga äriasjust, osutas ta akna ees oleva teelaua ääres seisvale 
kahele kõrge korjuga toolile ja üks müüjaist valas külalistele kiiresti kuuma teed. 
Kohtunik Di jälgis pankurit kui see andis müüjatele mingeid juhtnööre. Paistis, et 
mees oli kahvatu ja murelik. Siis vaatas ta toa üle. Talle hakkas silma pankuri taga 
seinal rippuv pildirull, suur maal, mis kujutas lootoseõisi ja millele väljendusrikkas 
käekirjas oli lisatud luuletus. Oma kohalt suutis ta ära lugeda allkirja: «Sinu 
võhikust noorem vend Te.» Ilmsesti oli tegemist Leng Jiani venna Leng Tega, 
noore maalijaga, kes kahe nädala eest suri, nagu pealtvaataja kohtus oli öelnud. 


Leng saatis müüjad minema. Külaliste poole pöördudes küsis ta reipalt, mida 
nende heaks võib teha. 

«Asi puudutab umbes tuhande kuldraha osalist ülekannet, isand Leng,» ütles 
kohtunik rahulikult. «Siin on kõige tähtsam tehingusse puutuv dokument.» 

Ta võttis varrukast märkmikulehe ja pani lauale. 

Lengi nägu muutus tuhkhalliks. Hirmunult vahtis ta paberitükki. Kohtunik Di 
tundis kergendust. Ta noogutas Jiao Taile. Pikk mees tõusis ja astus raskel sammul 
ukse poole ning lükkas riivi ette. Siis astus ta akna juurde ja tõmbas aknaluugid 
kinni. Pankur jälgis tema liikumist, silmis kabuhirm. Kui Jiao Tai astus pankuri 
tooli taha, jätkas kohtunik Di: 

«Muidugi on mul ülejäänud paberid ka. Üsna paks märkmik.» 

«Kust te selle saite?» küsis Leng pinevalt. 

«Aga, isand Leng,» ütles kohtunik noomival toonil. «Ärme kaldume kõrvale. 
Olen arusaaja inimene, aga, nagu nägite mu visiitkaardilt, olen ma kaubareisija ja 
loomulikult tahan saada teatud komisjonitasu teie kasu pealt. Arvestasin välja, et 
teie tulu oli umbes tuhat kuldraha.» 

«Kui palju te tahate?» küsis pankur kurnatud häälel. 

«Ainult seitsesada,» vastas kohtunik Di rahulikult. «Siis jääb teile kenake kapital, 
millega saate uuesti alustada.» 

«Peaksin teid kohtu kätte andma!» pomises Leng. 

«Ja mina peaksin teid kohtu kätte andma!» ütles kohtunik sõbralikult. «Nii et 
oleme tasa.» 

Äkki lõi Leng käed näo ette ja halises: 

«See on taeva kättemaks! Kou vaim kiusab mind taga!» 

Uksele koputati. Leng Jian tahtis püsti hüpata, aga Jiao Tai pani oma rasked 
kämblad mehe õlgadele, surus ta tagasi istuma ning sosistas kähedalt kõrva: 

«Ärge ärrituge, palun! See rikub teie tervist! Saatke nad minema.» 

«Ärge häirige mind praegu! Tulge hiljem!» hüüdis pankur sõnakuulelikult. 

Kohtunik Di oli teda uurinud, ise pikkamisi põskhabet silitades. Nüüd küsis ta: 

«Kui Kou ei teadnud, et te teda petate, miks siis muretseda tema vaimu pärast?» 

Pankur heitis kohtunikule ehmunud pilgu. 

«Mida te ütlete?» ähkis ta. «öelge, kas ümbrik oli lahti või kinni?» 

Kohtunikul polnud aimugi, millest erutatud pankur [kõneles. Ta oli olnud enam- 
vähem kindel, et Kunshan oli näpanud märkmiku, kui käis Leng Jiani majas vargil. 
[Ilmselt oli asi aga palju keerukam. Ta sõnas mõtlikult: 

«Las ma mõtlen, ma ei pannud just eriti tähele...» Ta arutas endamisi, et märkmik 
oli ilmselt olnud ümbriku sees. Tõenäoliselt oli see pitseeritud. Ta lisas: «Jah, nüüd 
hnulle meenub! Ümbrik oli kinni.» 

«Taevale tänu!» hüüatas Leng. «Siis ei saatnud mina keda surma!» 

«Kui te olete juba nii palju öelnud, siis rääkige parem ära kogu lugu!» märkis 
kohtunik Di seepeale kuivalt. «Ma juba ütlesin, et olen arusaaja mees, võib-olla 
tasub asja veel kord läbi arutada.» 

Leng pühkis laubalt higi. Ilmselt oli talle kergenduseks, et võis nüüd kellelegi 
oma salamured ära rääkida. Ta ütles: 

«Tegin rumala vea. Kui Kou mind õhtusöögile kutsus, palus ta, et võtaksin kaasa 
paki dokumente, mida ta tahtis üle vaadata. Panin paberid ümbrikusse, pitseerisin 
selle fja pistsin põue. Aga kui ma Kou poole jõudsin, unustasin ;.Jälle imbriku kätte 
anda. Kui pool õhtusöögist oli juba läbi, just enne seda, kui Koul paha hakkas, küsis 
ta minult dokumente. Pistsin käe põue ja tõmbasin kogemata välja 


199 

pitseeritud ümbriku märkmikuga, mida ma alati kaasas kandsin ja mis kaalult ja 
suuruselt oli samasugune kui teine, milles olid Kou äridokumendid. Andsin 
ümbriku Kou kätte ja märkasin oma hirmsat viga alles siis, kui Kou oli läinud majja 
rohtu võtma. Kui nägin, kuidas ta end jõkke heitis, ma loomulikult arvasin, et ta 
avas ümbriku magamistoas, avastas, et.mina, tema parim sõber, olin teda pidevalt 
petnud, ja pani toime enesetapu. See hirmus mõte on mind kaks viimast päeva kogu 
aeg painanud. Ma ei leidnud öösel und, ma . ..» 

Ta raputas trööstitult pead. 

«Näete, teil pole põhjust kaevata, et me teile teie raha eest midagi vastu pole 
andnud!» tähendas kohtunik Di. «Ma oletan, et teil oli plaan neil päevil linnast jalga 
lasta?» 

«Oli küll,» vastas Leng Jian. «Kui Kou poleks surnud, oleksin põgenenud sel 
nädalal, seletanud temale jäetud kirjas kõik ära ja palunud andestust. Vajasin 
üheksasada kuldraha võlgade maksmiseks ja kavatsesin kasutada ülejäänut, et 
kuskil kauges paigas alustada uut elu. Kui Kou oli surnud, lootsin, et saan lasta 
tema lahkumise kohtus kiiresti registreerida. Oleksin siis pääsenud tema sala-laeka 
kallale, kus tal minu teada on hoiul kakssada kuldraha. Nüüd aga pean lahkuma 
niipea kui võimalik. Mu võlausaldajad peavad läbi ajama ilma oma rahata.» 

«Ma ei taha teid kauem tülitada,» ütles kohtunik Di. «Meie äriasi on üsna lihtne. 
Kuhu te kulla hoiule andsite?» 

««Taevase Vihma» kullakauplusse.» 

«Tubli!» ütles kohtunik Di. «Kirjutage kaks maksukäsku, kumbki kolmesaja 
viiekümnele kuldrahale ja adresseerige tollele kauplusele. Kirjutage alla ja varas- 
tage pitseriga, saaja nimi aga jätke vabaks.» 

Leng võttis kirjutuslaua laekast kaks suurt paberilehte, mis kandsid tema 
hõbedakaupluse pitsereid. Ta haaras kirjapintsli ja kirjutas, mida vaja. Kohtunik 
võttis lehed ja nägi, et nad olid õiged. Pabereid varrukasse lükates ütles ta: «Kas 
võiksin hetkeks laenuks paluda seda kena kirjapintslit ja paberilehte?» 

Ta pööras tooli nii, et pankur ei näeks, mida ta kirjutab. Jiao Tai jäi seisma Lengi 
tooli taha. 

Kohtunik Di asetas lehe teelauale ja pani oma isikupärases käekirjas paberile 
järgmise lühikese teate: 

«Kanile, vanemale vennale. Palun teid saata oma mehed otsekohe Leng Jiani 
hõbedakauplusse ja võtta vangi pankur pettuse süüdistusel. Asi on seoses Kou 
Zhiyuani lahkumisega. Seletan hiljem. 

Noorem vend Di Renjiay kummardab kaks korda.» 

Kohtunik pani paberilehe kaupluse ümbrikusse ja pitseeris väikese isikliku 
pitsatiga, mida ta alati kaasas kandis. Ta tõusis ja sõnas: 

«Ütlen nüüd head aega, isand Leng! Ärge lahkuge kauplusest tunni vältel. Minu 
abiline valvab teid tänava vastaspoolel. Teie tervisele oleks kahjulik, kui üritaksite 
varem lahkuda. Võib-olla kohtume veel!» 

Jiao Tai keeras ukse lahti ja mehed astusid trepist alla. 

Kui nad tänaval olid, andis kohtunik Di kohtunik Ten-gile kirjutatud kirja Jiao Tai 
kätte. Lisades läkitusele ühe «isand Sheni» visiitkaardi, ütles ta: 

«Jookse kohtusse nii ruttu kui saad ja vaata, et kohtunik saaks selle kirja 
viivitamata kätte! Lähen tagasi «Fööniksisse».» 

Kui kohtunik kõrtsituppa astus, leidis ta eest Kaprali, kes seisis leti ääres ja 
kõneles räbalas rüüs vanamehega. Teener valas neile veini. Jalad ristis, istus 
Nelgiõis sealsamas taburetil, lõigates oma varbaküüsi. 

«Tule siia, vennas!» hõikas Kapral. «Mul on sulle häid uudiseid. Kuula, mida see 
mees räägib!» 

Vanamees heitis kohtunikule oma vesistest punastest silmadest tigeda pilgu. Ta 
nägu oli kõhn ja vintsutatud ning kortse täis nagu metsõuna koor. Sikutades oma 
karvast, kasimata habet, alustas ta nutuselt: 

«Tavaliselt seisan teise tänava nurgal lääneväravast vasakul. Neljas hoone sel 
tänaval on kinnine lõbumaja, aga paremat sorti, teate küll. Mul on seal hea, pidev 
teenistus. » 

«See on kena koht,» tähendas Nelgiõis, «mind on sinna paar korda viidud — 
vedamise asi.» 

Kerjus pöördus ja heitis talle tuhmi pilgu. 

«Olen sind näinud!» ütles ta mornilt. «Järgmine kord tuleta oma kliendile meelde, 
et ta annaks mulle rohkem kui kaks vaskraha! Ütle, et ootan vähemalt nelja. Vahel 

saan isegi rohkem, kui härrasmees tuleb majast välja rõõmsa näoga.» 

«Asja juurde,» nähvas Kapral. 

«Olgu. Hatt, kes kandis kõrvarõngaid, mida sa mulle näitasid, käis seal kaks 
korda. Ma tema nägu ei näinud, sest ta kandis loori, aga nägin kõrvarõngaid, mis 
selle alt paistsid. Kui ta tuli uksest välja koos selle noormehega, vaatas ta mulle otsa 
ja ütles: «Anna vaesele sandile kümme vaskraha.» Ja seda mees tegigi.» 

«Ära imesta midagi,» ütles Kapral kohtunik Dile. «Kerjused ajavad kõvasti raha 
kokku, kas tead! Sa peaksid seda kunagi ka ise proovima!» 

Kohtunikul läks korda midagi pomiseda. See oli täiesti ootamatu uudis. Jättes 
kõrvale kõige vähem tõenäolise juhtumi — et Weipingis eksisteeris veel teinegi 
paar selliseid kõrvarõngaid —, oli emand Tengil vististi olnud salaarmuke, mis 
polnud üksnes ebatõenäoline, vaid täiesti mõeldamatu! Teraval toonil küsis ta 
sandilt: «Kas sa oled täiesti kindel, et tal tõepoolest olid samad kõrvarõngad? 

«Kuule, sina!» ütles vanamees nördinult. «Minu silmad ehk jooksevad mõnikord 
vett, ja seda ka ainult tõesti tuulistel päevadel, aga ma vean kihla, et nad näevad 
paremini kui sinu omad, selge?» 

«Tilksilm tunneb tööd,» ütles Kapral kärsitult. «Sina, vennas, hakka kohe 
tegelema selle noormehega. Siin ongi sul mõrtsukas! Mis nägu ta oli, Tilksilm?» 

«Oh, lihtsalt hästi riides noor isand, väikselt ehk viinanina, sest tal olid punased 
plekid põskedel. Pole teda kunagi mujal näinud.» 

Aeglaselt silitas kohtunik Di habet. Ta ütles Kapralile: 

«Mul oleks vist õigem minna otsemaid ja küsitleda selle maja rahvast.» 

Kapral lagistas naerda. Ta müksas kohtunikku ribide vahele ja ütles: 

«Sa vist mõtled, et oled ikka alles peamees, mis? Võtad inimesed kinni, paned nad 
piinapingile, ja nad räägivad sulle kõik ära! Mis sa arvad, mida perenaine teeb, kui 
sa lähed sinna oma küsimustega? Pakub sulle tüdrukut muidu või?» 

Kohtunik hammustas huulde. Asjad arenesid liiga kiiresti, ta tegi rumalaid vigu. 
Kapral rääkis tõsiselt edasi: 

«Ainuke võimalus seal midagi teada saada on minna Nelgiõiega ja üürida tuba 
nagu kord ja kohus! Sealne 

rahvas tunneb teda, nii et keegi ei hakka teid kahtlustama. Ja kui sa ka mõrtsuka 
jälgi ei leia, võid ometi tüdruku käest midagi õppida. Tema juba oma tööd tunneb, 
mis Nelgiõis? Ja maksta pole talle vaja!» 

«Sa pead siiski mõne paelatäie vaskraha mängu panema,» ütles tüdruk tujutult. 
«See pole odav koht. Ja mis puutub sellesse, et mulle pole vaja maksta, siis seda me 
veel vaatame. Siin kodus üüritakse mind välja koos toaga, aga välistöö on midagi 
muud.» 

«Sellepärast ära muretse,» ütles kohtunik. «Millal me võime minna?» 

«Pärast lõunasööki,» vastas Nelgiõis. «Neid maju ei avata varem.» 

Kohtunik Di pakkus Kapralile ja kerjusele veini. Viimane hakkas pikalt 
jutustama, mis iseäralikke asju ta elus oli näinud. Varsti ilmus tagasi Jiao Tai ja 
astus nende juurde. Mehed tegid üksteisele välja, siis läks Nelgiõis kööki lõunaks 
riisi keetma. Kohtunik ütles Jiao Taile: 

«Pärast lõunat lähen temaga peenesse majja lääne-värava lähedal.» 

«Ma arvasin, et sul on muudki teha kui hooramas käia!» ütles äkki ebameeldiv 
hääl nende taga. Viltkingades Kunshan oli tasakesi sisse astunud. 

«Selle asja, millest me rääkisime, ajasin ma korda,» ütles talle kohtunik Di. «Tule 
meiega sööma. Meil on tunne, et võlgneme sulle kõhutäie!» 

Kunshan noogutas nõusolevalt ja kolm meest lahkusid trahterist üheskoos. 

Kõrvaltänavast leidsid nad väikese söögimaja. Kohtunik Di valis laua pisut eemal 
teistest, tellis suure liua-täie praetud riisi ja sealiha ning soolatud aedvilja ja kolm 
kannu veini. Niipea kui teenijamees oli lahkunud, küsis Kunshan ärevalt: 

«Kas Leng Jian maksis raha ära? Peame ruttama, sest nad on ta just vangi võtnud, 
nagu ma kuulsin.» 

Sõnatult võttis kohtunik Di mõlemad maksukäsud varrukast ja näitas neid. 
Summutatud rõõmuhüüdega sirutas Kunshan käe välja. Kuid kohtunik pistis 
paberid ruttu tagasi varrukasse. Ta ütles külmalt: 

«Mitte nii kähku, mu sõber!» 

«Kas sa tahad kokkuleppest taganeda?» küsis Kunshan ärevalt. 

«Sa petsid meid, Kunshan!» käratas kohtunik Di. «Tegid 

näo, nagu oleks tegemist ainult ühe kelmi rahamehe lüpsmisega. Sa unustasid 
meile rääkida, et asi on seotud mõrtsukatööga!» 

«Lollus!» sisistas Kunshan. «Mis mõrtsukatöö?» 

«Isand Kou Zhiyuani nõndanimetatud enesetapp!» 

«Mina ei tea sellest midagi!» vastas Kunshan vihaselt. 

«Parem räägi tõtt, värdjas!» käskis Jiao Tai. «Meile ei meeldi, et meist tehakse 
patuoinad.» 

Kunshan avas suu, kuid hoidis end vaos, kui nägi teenrit lähenemas tellitud toidu 
ja veiniga. Kui mees oli läinud, urises Kunshan: 

«See pole midagi muud, kui alatu trikk! Anna mulle maksukäsk, ütlen ma!» 

Kohtunik Di oli võtnud pihku söögipulgad. Ta täitis kausi, sõi mõned suutäied ja 
ütles siis rahulikult: 

«Sa annad mulle tolle märkmiku ja räägid täpselt ära, kuidas ja kustkohast sa selle 
said. Siis saad oma maksu-käsu, mitte enne.» 

Kunshan kargas püsti, paisates tooli põrandale. Vihast sinine, kisendas ta: 

«Sa veel kuuled minust, räpane petis!» 

Jiao Tai haaras mehel käsivarrest ja tõmbas ta tagasi. «Lähme trahterisse,» ütles ta 
kohtunikule, «ja ajame temaga üleval toas vaikselt juttu!» 

Vihaselt vandudes rebis Kunshan enda lahti. Kohtuniku poole pöörates sisistas ta: 
«Seda te veel kahetsete!» 

Jiao Tai tahtis tõusta, kuid kohtunik Di ütles ruttu: 

«Las ta läheb! Me ei saa siin kaklema hakata!» Kunshanile sõnas ta: «Sa tead, 
kust sa meid leiad ja mismoodi oma raha kätte saad!» 

«Muidugi tean,» nähvas Kunshan. Ta pöördus ja läks. 

«Kas on tark tegu lasta sel kaabakal minna?» küsis Jiao Tai kahtlevalt. 


«Kui mees maha on rahunenud, tuleb talle raha meelde ja ta ilmub jälle välja.» 
Laual seisvat riisi täis kuhjatud liuda ja kolme veinikannu vaadates lisas kohtunik 
Di: «Aga mida me selle kraamiga teeme?» 

«See olgu teie kõige väiksem mure, kohtunikuisand!» sõnas Jiao Tai irvitades. Ta 
võttis söögipulgad ja hakkas isukalt pihta. Praetud riis vähenes hämmastava 
kiirusega. 

Kohtunik Di ei olnud näljane. Hajameelselt veinipeek-rit käes pöörates mõtles ta 
sellele, et uudis emand Tengi 

salakohtumiste kohta oli olnud talle tohutu üllatus; edaspidi peab olema 
ettevaatlik ja mitte mõtlematult ülepeakaela tegutsema. «Fööniksis» oli ta teinud' 
rumala vea ja ta hakkas nüüd kahtlema, kas oli Kunshani suhtes õigesti toiminud.: 
Mees oli ohtlik, temast polnud õieti midagi 

teada, isegi mitte seda, kus tema pidev pelgupaik asus. Ebaledes arutas ta 
endamisi, kas võetud ülesanne on ikka jõukohane. 

Kohtunik Di jõi ainult ühe peekritäie veini, Jiao Tai hoolitses ülejäänu eest. Suud 
matsutades ütles ta: 

«Kõrgem sort! Ja mis ülesanded on mul täna pärastlõunal?» 

Pühkides habet ja vurre kuuma rätiga, vastas kohtunik: 

«Mine sõjaväeosasse ja katsu saada andmeid Kaprali kohta. Ma ei usu, et tal oleks 
midagi pistmist meie asjadega, kuid olen kogenud, et nähtavasti ei saa siin millelegi 
kindel olla! Siis võid käia ära ettekuulutaja Pian Hongi juures, see on mees, kes 
hoiatas Kou Zhiyuani, et viieteistkümnendal kuupäeval on tema elu ohus. Uuri 
välja, kas ta on tõeline ettekuulutaja või petis ja kas ta tunneb Kunshani. Ühtlasi 
pane ta natuke Kou kohta iobisema. Tolle kaupmehe salapärase surma suhtes olen 
ma üpris uudishimulik.» 

Kohtunik Di maksis arve ja nad lonkisid tagasi «Fööniksi» trahterisse. 

Nelgiõis juba ootas kohtunikku. Ta oli selga pannu tumesinise rüü ja musta 
siidjaki. Kuklasse kammitu lihtsa soenguga oli ta labasest mingist ja puudrist hooli 
mata üpris kena. 

Kõrtsitoas polnud teistest kedagi. Nelgiõis ütles, et mehed läksid üles 
pärastlõunast uinakut tegema. 

«Ma järgin natukeseks ajaks nende eeskuju,» ütles Jia Tai. «See vein lõi kõvasti 
pähe! Aga ma parem tukun siin all.» 

Ta vajus raskelt vanasse punutud tugitooli. Kohtuni Di ja Nelgiõis astusid välja 
tänavaleitsakusse. 

Tüdruk kõndis mõne sammu võrra kohtunikust ees pool, nagu oli kombeks 
lõbutüdrukul, kellel on kaasa klient. Kui aga mees läks välja oma naisega, siis kõndi 
too, vastupidi, paar sammu mehest tagapool. 

Nelgiõis teadis mitut kohta, kustkaudu kiiremini päral jõuda. Varsti astusid nad 
vaiksesse tänavasse, mida palistasid 

jõuka välimusega, keskkihi inimeste majad. Paistis, et see oli äritegevusest 
loobunud kaupmeeste kvartah Tüdruk jäi seisma korralikult mustaks lakitud kõrge 
ukse ette. Miski ei osutanud, et see oli kokkusaamiste maja. 


Kohtunik Di koputas; kui aga väärikas, musta damas-tisse rüütatud daam avas, oli 
Nelgiõis see, kes palus tuba. See tähendas, et tema soovitusel pöördus klient 
sellesse majja ja et tal oli seetõttu õigus saada pisikest vahelt-tasu. 

Naeratades juhatas perenaine nad väikesesse elutuppa. Ta ütles, et kolme paelatäie 
vaskraha eest võivad naa pärastlõunaks saada parima toa. Kohtunik vaidles vastu ja 
pärast pikka tingimist leppisid nad kokku kahele' paelatäiele. Kohtunik maksis raha 
ära ja perenaine juhatas nad ülakorrusele suurde, rikkalikult sisustatud maga- 
mistuppa. Kui ta oli läinud, ütles Nelgiõis: 

«See on tõepoolest maja parim tuba. Võid olla kindel, et daam sai siin kokku oma 
armukesega.» 

«Otsime toa läbi!» ütles kohtunik Di. 

«Pead natuke ootama. Varsti tuleb perenaine tagasi ja toob teed. Ära unusta talle 
siis veidi jootraha anda, nii on kombeks.» Nähes, et kohtunik Di kavatseb istet võtta 
teelaua ääres, ütles Nelgiõis sundimatult: «Ma ei tea, mis plaanid sul on, aga igaks 
juhuks paneme selga voodirüüd. Siin on inimestel terav pilk. Nad hakkavad meid 
kahtlustama, kui me ei käitu nagu teised külalised.» 

Ta läks tualettlaua juurde, võttis seljast jaki ja rüü ning astus välja oma avaratest 
pükstest. Kohtunik Di võttis samuti rõivad seljast ja pani asemele valgest õhukesest 
riidest puhta voodirüü, mis oli riputatud aseme kõrvale lakitud riidevarna. Nelgiõis 
seisis tualettlaua ees paljalt ja pesi end tema ametile omase vabadusega. Koh- 
tunikku rabas tema vormikas keha. Kui tüdruk kummardas, langes kohtuniku pilk 
kitsastele valgetele armidele, mis käisid risti-rästi üle selja ja puusade. 

«Kes sinuga nii julmalt on ümber käinud?» küsis ta vihaselt. «Kas Kapral?» 

«Oh ei,» ütles Nelgiõis ükskõikselt. «Sellest on juba üle aasta möödas. Tead sa, 
mind ei müüdud lõbumajja lapsena, olin juba kuueteistkümnene ja mulle töö ei 
meeldinud, nii ma siis vahetevahel sain piitsa. Aga mul oli õnne. Ühel heal päeval 
juhtus tulema Kapral ja ma meeldisin 

talle. Ta ütles minu omanikule, et tahab mind välja osta. Too näitas Kapralile 
kviitungit neljakümne hõberaha peale, millele mu isa oli alla kirjutanud, kui mu 
maha müüs.» Nelgiõis pööras ümber ja pani selga voodirüü. Siidvööd sidudes jätkas 
ta naeratades: «Mu omanik tahtis just hakata üles lugema muid kulusid, mis tuleksid 
veel tasuda, kui Kapral haaras temalt paberi ja ütles: «Olgu, kaup on koos.» Kui mu 
omanik raha küsis, jõllitas Kapral talle lihtsalt otsa ja ütles: «Ma just praegu maksin 
sulle raha, kas pole nii? Või tahad sa mind valetajaks nimetada?» Sa oleksid 
pidanud nägema mehe haput nägu! Kuid ta punnitas naeratada ja kokutas: «Jah, 
isand, tänan väga, isand!» Ja Kapral võttis mu ühes. Mu omanik teadis, et kui ta 
kaebab oma vennaskonnale või kohtusse, siis tuleb Kapral meestega ja lõhub kogu 
ta mööbli pilbasteks. Mul muidugi vedas. Kapral on ehk natuke ägeda-võitu, aga 
mehel on hea süda. Armidest ma välja ei tee, need on mu ametimärk, kui nii võib 
öelda.» 

Nelgiõie juttu kuulates oli kohtunik tõmmanud välja tualettlaua laekad. «Siin pole 
mitte kui midagi,» ütles ta, «mitte vähimatki.» 

«Ja mida sina lootsid?» küsis tüdruk voodiäärele istudes. «Igaüks, kes siia tuleb, 
vaatab hoolega, et ei jääks maha midagi, mis võiks teda reeta. On teada, et seda 
sorti majad mõnikord ei ütle ära väikesest väljapressimisest. Kõige rohkem võivad 
sulle anda pildid ja kirjad, mis siin voodi sees seinale on kinnitatud. Neile pannakse 
allkirjaks ainult pseudonüümid, nagu ma kuulnud olen, aga kuna sa oskad lugeda, 
leiad ehk sealt midagi.» 


Perenaine tuli sisse suure kandikuga, millel olid teekann ja taldrikud värske 
puuvilja ning maiustustega. Kohtunik Di andis naisele peotäie vaskraha ja too 
lahkus viisakalt muheldes. 

Nelgiõis tõmbas kardinad lahti ja astus sängi, kohtunik Di võttis peast mütsi ja 
pani teelauale. Siis astus temagi suurde voodisse ja istus, jalad ristamisi, plekkideta, 
puhtale pilliroost matile. Säng oli omaette väike tuba. Tagumine ja külgseinad olid 
nikerdatud mustast puust, paneel ulatus kõrgele baldahhiini alla. Nelgiõis oli põlvili, 
nägu tagaseina poole; ta torkas parajasti juuksenõela ettevaatlikult laudadevahelisse 
prakku. 

«Mis sa seal teed?» päris kohtunik uudishimulikult. 

«Litsusin kinni piiluaugu,» vastas Nelgiõis. «Ma küll ei 

tea, kas selle jaoks nii varasel tunnil kliente on, aga ega kunagi ei või kindel olla. 
Ja nii või teisiti, me ei taha ju, et nad avastaksid, mis meil siin käsil on.» 

Ta istus kohtuniku vastu ja toetus seljaga suurele padjale. 

Kohtunik Di taipas, et ta kogub siin hulga kasulikke teadmisi. Enne abiellumist 
oma emandaga oli tal vahetevahel olnud kokkupuuteid pealinna kõrgema järgu 
kurtisaanidega, kuid ta ei tundnud tavaliste lõbumajade kombeid ega pahelisi 
huvisid, mida siin oli võimalik rahuldada. Ta tõstis pea ja hakkas põskhabet 
silitades üksteise järel uurima rohkeid piltide ja värssidega lehti, mis olid 
nelinurksetesse ja ümmargustesse raamidesse paigutatuna kinnitatud voodi 
seinapaneeli külge. Abielupaaride asemed on tavaliselt kaunistatud õpetlike salmide 
ja piltidega, mis osutavad abielu sügavale mõttele ning vanal ajal elanud 
vooruslikele meestele ja naistele. Siin aga olid need muidugi kergemeelsemad. 
Kirjandusinimesed, kes külastavad kohtumis- ja lõbumaju, lahutavad tihti meelt 
mõne improviseeritud värsi või paari joonistatud visandiga. Vaimukamaid kasutab 
peremees voodi siseseinte dekoratsiooniks. Kui ühed ära pleegivad, tõmmatakse 
need maha ja pannakse teised asemele. Kohtunik luges ette värsipaari, mis oli kirja 
pandud nõtke, õppinud käega: 


«Vaata ette, sest värav, kust tulid ilma, 
saada võib peagi väravaks su surma teel.» 


Ta noogutas ja ütles: 

«Kohmakalt öeldud, kuid õnnetuseks täiesti tõsi.» 

Siis äkki ajas ta selja sirgeks. Ta silm oli langenud neljarealisele luuletusele. 
Esimene värsipaar oli kirjutatud sama ebatavalise, kunstipärase käega, nagu 
pühendus lootoseõisi kujutaval maalil, mida ta oli näinud Leng Jiani kontoris, 
pankuri tooli taga seinal. Teised kaks rida olid kirja pandud väga väikeses, täpses 
kalligraafias, mida õpetatakse tütarlastele paremast perekonnast. Allkirja Polnud. Ta 
luges aeglaselt ette esimese värsipaari: 


«Ruttu kulgevad päevad ja ööd, pöördumatu on jõgi, 
liiga vähe viib hapraid õisi kaasa ta rutakas vool.» 


Ja siis teise värsipaari, mis oli järgmine: 

«Las liuglevad mööda, ära neid peata, õied närbuvad su käes, 
olgu see kuitahes õrn. Sa rikud õied ja teistele 

armunutele neist unelmat ei saa.» 


Kooskõlas vana luuletavaga oli mees kirjutanud kak-sikvärsi ja naine oli lisanud 
teise. Näis, et kõik sobib. Luuletus, vihjates langenud õitele ja üürikestele maistele 
mõnudele, võis hästi käia salavahekorra kohta. Kerjus oli kirjeldanud emand Tengi 
armukest hästiriietatud, puna-põskse noormehena. Punased plekid põskedel võisid 
olla mitte veinijoomise, vaid pikalise kopsutõve märgid, millesse Leng Te oli 
surnud. Ka see, et noor kunstnik eelistas kujutada lootoselilli, näis samuti olevat 
asitõend. Kohtunik ütles Nelgiõiele: «Selle luuletuse võisid emand Teng ja tema 
armuke üheskoos kirjutada.» 

«Ma ei saanud kõigest täpselt aru,» arvas tüdruk, «aga salmid kõlavad minu 
meelest kurvalt. Kas sa tundsid ära tema armukese käekirja?» 

«Arvan küll. Aga isegi juhul, kui mul on õigus, pole meil sellest suurt abi emand 
Tengi mõrtsuka leidmisel. Noormees, kes kirjutas esimese värsipaari, on surnud.» 
Ta mõtles tükk aega, siis jätkas: «Sul oleks nüüd paras alla minna ja katsuda selle 
naisterahva käest välja uurida võimalikult täpselt, kuidas paarike välja nägi.» 

«Sul on kangesti kiire minust lahti saada, eks?» ütles tüdruk tõredalt. «Pead siiski 
veel veidi aega mu seltskonda taluma. Me ei tohi õiget muljet rikkuda.» 

«Anna andeks!» ütles kohtunik Di vabandava naeratusega. Ta polnud arvanud, et 
tüdruk on nii hell. Pealegi oli tal ju igati õigus. «Mu mõtted on praegu mujal,» lisas 
ta kähku, «aga sinu seltskond meeldib mulle väga. Kas sa ei tooks teekandiku siia? 
Siis me võime natuke süüa ja juua ja veel veidi juttu ajada.» 

Vaikides ronis Nelgiõis voodist maha ja võttis kandiku. Kui ta oli selle asetanud 
nende vahele voodimatile, valas ta kummalegi tassi teed. Siis sõi ta tüki 
suhkurdatud puuvilja. Äkki ütles ta: 

«Küllap on sul siin mõnus vaheldus olla jälle korralikus voodis, nagu sul kodus 
ON.» 

«Mis jutt see on?» küsis kohtunik oma mõtteist üles ehmatades. «Kodus? Sa tead 
väga hästi, et minu ametit pidavatel meestel kodu ei ole!» 

«Oh, jäta need lollused!» hüüdis Nelgiõis pahaselt. «Sa mängid oma osa täitsa 
hästi, nii et ära karda, ega Kapral 

või tema mehed sinust aru ei saa. Aga ära mõtle, et võid ninapidi vedada kogenud 
naist, kui sa temaga voodis oled!» 

«Mida sa tahad öelda?» küsis kohtunik Di häiritult. 

Nelgiõis kummardus üle kandiku ja tõmbas mehel rüü seljast. Kiiresti tema õlga 
katsudes ütles tüdruk põlglikult: 

«Eks vaata seda siledat nahka! Igapäevane kümblus ja kallid võided! Ja kas sa 
tõesti tahad mind uskuma panna, et sinu juuksed said selle läike tuulelt ja päikeselt? 
Sa oled tugev, aga su nahk on valge, ilma ainsagi armita. Oma lihaseid oled sa 
kasvatanud koos teiste noorte isandatega kepi- ja rusikavõitlust harjutades! Ja 
kuidas sa minuga käitud! Sa võid mõelda, et mulle ei tasu teist korda otsa vaadatagi, 
aga usu mind, et ükski õige teeröövel või hulgus ei istuks minuga rahulikult siin 
voodimatil kombekalt teed rüübates! Need mehed saavad minusuguse naise kätte 
ainult haruharva, isegi kui neil on mõni asi käsil, haaraksid nad mu järele, niipea kui 
olen püksid alla lasknud, ja mõtleksid tööasjadele pärast. Nad ei saa endale lubada 
olla nii hoolimatud kui sina, kel on kodus neli või viis hellitajat naist ja liignaist, kes 
poputavad sind ööd ja päevad ja kelle tagumikul on peksuarmide asemel kallis 
puuder! Ma ei tea, kes või mis sa oled ja mulle on see täiesti ükspuha, aga solvata 
ma end ei luba!» 


Kohtunik Di jahmus sellest äkilisest purskest. Ta ei teadnud päriselt, mida öelda. 
Kibedal toonil jätkas tüdruk: 

«Kui sa meie hulka ei kuulu, miks tulid sa siis meie juurde salakuulajaks? Miks sa 
nuhid Kaprali järelt, kes on tore mees ja sind täiesti usaldab? Et hiljem irvitada ja 
meie üle nalja heita, kui sa oled tagasi omainimeste juures, küllap selleks?» 

Nelgiõie silmis olid vihapisarad. 

«Sul on õigus,» ütles kohtunik vaikselt, «ma esinen tõepoolest võõras osas. Aga 
mitte mingil juhul pole see odav nali. Olen ühte kuritegu uuriv riigiametnik ning 
sina ja Kapral annate eneste teadmata mulle just seda abi, mida lootsin, kui selle osa 
enda peale võtsin. Mis puutub sellesse, et ma ei kuulu teie hulka, siis ei ole sul üldse 


õigus. Olen tõotanud teenida riiki ja inimesi, see käib Prefekti emanda ja sinu ning 
peanõuniku ja sinu Kaprali 

Kohtunik Di ja Nelgiõis 


kohta ühtemoodi. Meie, suur hiina rahvas, kuulume kõik üksteisele, Nelgiõis. See 
on meie igavene au ja hiilgus ja see eristab meid, Keskkeisririigi kultiveeritud 
rahvast, ülejäänud maailma metslastest, kes vihkavad ja õgivad 

üksteist nagu kiskjad loomad. Mõistad sa, mida ma räägin?» 

Tüdruk noogutas pisut leplikumalt ja pühkis varrukaga üle näo. 


«Ja veel üks asi,» jätkas kohtunik Di. «Kinnitan sulle, et sa oled kütkestav naine, 
sul on kena nägu ja suurepärane kehakuju. Kui mul poleks praegu hulganisti muid 
muresid peas, oleksin tõesti väga õnnelik, kui sa minu vastu lahke oleksid!» 

«Küllap sa luiskad,» ütles Nelgiõis, naeratusvine huulil, «aga ikkagi oli seda kena 
kuulda. Sa oled väsinud olemisega. Heida pikali, ma lehvitan sulle tuult!» 

Kohtunik Di sirutas end välja pehmele matile. Tüdruk laskis oma rüü õlgadelt 
langeda, võttis palmilehtedest lehviku, mis rippus voodinurgas, ja hakkas lamajale 
tuult lehvitama. Enne kui kohtunik arugi sai, oli ta uinunud. 

Kui ta ärkas, seisis voodi ees täiesti rõivastatud Nelgiõis. 

«Sa tegid mõnusa uinaku,» ütles ta, «ja minul oli all mõnus jutuajamine. 
Perenaine maksis mulle ka korraliku vahetasu. Ostan endale selle eest kingituse 
sinult!» 

«Kui kaua ma magasin?» küsis kohtunik Di ehmunult. 

«Paar tundi. Perenaine leidis, et küllap sa oled tuline armastaja. Ja ta ütles, et too 
paarike käis siin kaks korda, just nagu vana Tilksilm ütles. Naine oli habras, aga 
väga peen, täielik daam. Noormees oli samuti heast perekonnast, kuid ei paistnud 
väga tugev, ta köhis kõvasti. Ta maksnud hästi. Perenaine ütles samuti, et mõlemal 
korral neid jälitati.» 

«Jälitati — mis moodi?»  ; 

«Otse siia majja ja siia tuppa! Mõlemal korral tuli keegi mees varsti pärast seda, 
kui paarike oli üles läinud, ja maksis ilusa summa siin voodis oleva piiluaugu 
kasutamise eest.» 

«Kes see mees oli?» küsis kohtunik Di pinevalt. 

«Kas sa arvad, et ta oma visiitkaardi siia jättis? Perenaine ütles, et mees oli pikk ja 
kõhn. Tal oli sall tõmmatud kõrgele silmadeni, nii et naine ei näinud, mis nägu 
külaline oli, ja hääl oli tal summutatud. Aga perenaine on kindel, et mees oli haritud 
ja käskima harjunud olemisega. Ja kõndides ta lonkas.» 

Kohtunik Di jäi liikumatult seisma, rüü peos. See ei saanud olla keegi teine kui 
Tengi nõunik Pan Yute! 

Vaikides pani ta rõivad selga, riietumisel aitas teda Nelgiõis. Kui kohtunik oli vöö 
ümber sidunud ja mütsi pähe pannud, pistis ta käe varrukasse ja ütles natuke 
arglikult: 

«Olen sulle sügavalt tänulik väga suure abi eest. Luba, et pakun sulle...» 

«Teated olid tasuta!» katkestas tüdruk mehe sõnad järsult. «Aga mul poleks 
midagi selle vastu, kui sa tuleksid minuga siia mõni teine kord tagasi. Olen kindel, 
et sa võid üsna meeldivalt tütarlapsega aega viita — vähemalt juhul, kui su mõtted 
pole mujal. Siis võid sa mulle maksta kuuskümmend vaskraha või sada, kui sa tahad 
öö peale jääda. See on mu tavaline taks, välistöö puhul.» 

Nelgiõis sammus ukse juurde. All ootas perenaine ja saatis nad aupaklikult välja. 

Tänaval ütles kohtunik: 

«Pean nüüd minema põhjakvartalisse. Kohtume jälle trahteris õhtueine ajal.» 

Nelgiõis juhatas talle teed põhjakvartalisse ja nad läksid lahku. 


12 


Seekord astus kohtunik Di kohtumajja peavärava kaudu. Ta andis ühele valvureist 
punase visiitkaardi, millel seisis «Shen Mo, kaubareisija», koos väikese jootrahaga 
ja palus, et see toimetataks nõunik Pani kätte. Varsti tuli üks kirjutajaist ja juhatas ta 
arhiivist mööda Pan Yute kirjutustuppa. 


Pan lükkas kõrvale hunniku ametlikke pabereid ja palus, et kohtunik Di võtaks 
istet tema vastas. Ta kallas tassi teed suurest kannust, mis seisis laual, ja alustas siis 
murelikul ilmel: 

«Kahtlemata olete juba kuulnud õudset uudist, isand Shen! Kohtunik Teng on 
kurbusest hulluks minemas. Olen tema pärast tõsiselt mures, sest teate, täna hommi- 
kul laskis ta äkki pankur Leng Jiani vangistada. Leng aga on üks meie 
silmapaistvamaid kodanikke. Kogu linn räägib sellest! Loodan väga, et kohtunik ei 
eksinud ... Täna läheb kõik viltu! Ei olnud võimalik teha lahangut, sest mees, kes 
sellega tegeleb, oli lahkunud linnast, ilma meid isegi informeerimata! Ja ta on alati 
nii piinlikult täpne!» 

Äkki meenusid talle viisakusreeglid ja ta küsis kähku: «Ma loodan, et veetsite 
meeldiva päeva, isand Shen? Kas käisite linnajumala templis? Kardan, et tänane 
pärastlõuna oli õige palav, kuid usun...» 

«Ma külastasin üht õige kummalist kohta,» katkestas kohtunik pikemata nõuniku 
jutu, <lääneväravast vasakut kätt, teises tänavas.» 

Ta jälgis hoolega Pani nägu, kuid see oli täiesti ilmetu. 

«Teises tänavas?» kordas Pan. «Oh, nüüd ma tean. Te eksite pisut. Te muidugi 
mõtlete kolmandat tänavat! Jah, sealne vana Buddha kabel on täiesti ebatavaline; 
see on väga vana. Selle asutas kolmesaja aasta eest Indiast tulnud preester, kes...» 

Kohtunik Di laskis nõunikul jutustada kogu loo ilma teda katkestamata. Ta sai 
aru, et kui Pan on too mees, kes jälitas armastajaid, siis on ta tõepoolest täiuslik 
näitleja. Kui Pan oma ajalooettekande lõpetas, ütles kohtunik: 

«Ma ei taha kauem teie aega raisata. Loomulikult olete emand Tengi tapmisega 
seoses väga hõivatud. Kas mõrvari suhtes on midagi selgunud?» 

«Minu teada mitte,» vastas Pan. «Kuid kohtunik Teng ehk teab rohkem. Uurimise 
on ta tervenisti enda kätte võtnud, ja see on täiesti arusaadav, kui pidada silmas, et 
ohver oli tema enda naine. See on kurbmäng, kohutav kurbmäng, isand Shen!» 

«Ja kurb uudis kõigile nende sõpradele,» tähendas kohtunik Di. «Kuna emand 
Teng oli luuletaja, siis ma oletan, et ta kuulus siin mõnda kirjanduslike daamide 
ringi?» 

«Ma näen,» ütles Pan naeratades, «et te ei tunne Tengide perekonda kuigi hästi. 
Nad nimelt ei liikunud sugugi ringi. Kohtunik muidugi võttis osa kõigist ametlikest 
talitustest, kuid väljaspool neid hoidis ta väga omaette, tal ei ole siinse seltskonna 
hulgas ühtki sõpra. Ta on seisukohal, et kohalik kohtunik peab olema täiesti 
erapooletu ja loobuma igasugustest lähematest suhetest. Ja emand Teng vaevalt 
kunagi väljas käiski. Tal oli üksnes kombeks veeta vahetevahel mõned päevad oma 
õe pool. Õemees oli rikas maaomanik; ta suri noorelt, oli kolmkümmend viis aastat 
vana ja naine just saanud kolmkümmend. Ta Pärandas naisele tolle suurepärase 
maamaja, mis asub Põhjavärava taga. Sealne õhk mõjus emand Tengile väga hästi. 
Teenijad ütlesid, et iga kord, kui ta sealt tuli, oli 

ta väga rõõmus ja terve jumega. Ja seegi kord oli emandale seda vaja, sest 
viimased paar nädalat oli tal tervis halb, ta oli kahvatu ja kurva näoga... Ja nüüd on 
ta surnud!» 

Pärast sobilikku pausi otsustas kohtunik Di üritada järjekordset otserünnakut. Ta 
ütles justkui muuseas: 

«Nägin täna juhuslikult kuskil kaupluses kohalik Leng Te nimelise kunstniku 
maali. Mulle öeldi, et ta tu dis emand Tengi hästi.» 

Vana Pan näis hetkeks üllatunud. Ent siis ta ütles: 


«Seda ma ei teadnud, kuid asi on väga tõenäolik, kui järele mõelda. Maalija oli 
surnud maaomaniku kauge sugulane, temagi käis sageli külas emand Tengi õe 
majas. Jah, küllap ta seal kohtaski emand Tengi. Kahju, et kunstnik nii noorelt suri, 
sest ta oli andekas. Tema linnu- ja lillepildid olid esmaklassilised. Erialaks olid tal 
lootoslilled, kusjuures ta maalis neid väga algupärases stiilis.» 

Kohtunik nägi, et ta siin üldse edasi ei jõua. Ta oli teada saanud, kus armastajad 
võisid kohtuda, kuid polnud jõudnud sammugi lähemale peaküsimusele, kes oli 
salapärane kolmas tegelane selles loos. Ja perenaise kirjeldus näis osutavat otse 
Panile: pikk, kuid kõhn, autoriteetne hoiak, lonkamine... Ta otsustas üritada viimast 
korda. Ettepoole kummardudes ütles ta madalal, usalduslikul häälel: 

«Eile te jutustasite mulle palju selle linna ajaloolistest paikadest, isand Pan. 
Nendega tutvumine on päeva ajal väga huvitav ajaviide. Kuid pimeduse saabudes 
pöörduvad üksildase ränduri mõtted loomulikult ee... kaasaegsema kunsti, 
käegakatsutavama ilu poole, kui nii võib öelda. Kahtlemata on siin kohti, kus 
veetlevad näitsikud . ?.» 

«Minul pole ei aega ega kalduvust kergemeelseks ajaviiteks,» katkestas Pan tema 
jutu jäigalt. «Seetõttu pole minu võimuses anda teile ses suhtes vähimatki informat- 
siooni.» Meenutades aga, et see labane mees oli siiski tulnud, kaasas prefekti 
soovitus, lisas ta sunnitud naeratusega: «Ma nimelt abiellusin üsna noorelt ja mul on 
kaks naist, kaheksa poega ja neli tütart.» 

Kahetsusega mõtles kohtunik Di endamisi, et need tõesti mõjusad saavutused 
lükkasid lõplikult kõrvale mõtte vana Pani võimalikust pahelisusest. Salapärane 
külaline peab olema keegi teine, seni tundmatu. Vahest 

ehk emand Tengi kirjanduslikust tegevusest ilmneb mõni pidepunkt. Ta tühjendas 
teetassi ja jätkas: 

«Olen lihtne kaupmees ega väida, et tunnen kirjandust eriti hästi, siiski loen 
kohtunik Tengi luulet alati suure imetlusega. Kuid ma pole veel kunagi näinud tema 
naise kogutud luuletuste väljaannet. Ega te ei saa öelda, kust võiksin selle leida?» 

Pan ajas huuled torru. 

«See on keeruline!» vastas ta. «Emand Teng oli väga tundliku loomuga naine ja 
äärmiselt tagasihoidlik. Kohtunik ütles mulle, et ta oli sageli püüdnud emand Tengi 
veenda oma luulet avaldama, kuid naine keeldus iga kord resoluutselt, nii et isand 
Tengil tuli meeleheitel loobuda.» 

«Sellest on kahju,» ütles kohtunik Di, «oleksin meeleldi lugenud tema luuletusi, et 
saaksin öelda kohtunik Tengile paar heatahtlikku sõna tema naise luuletuste kohta, 
kui lähen talle kaastunnet avaldama.» 

«Olgu,» ütles Pan, «ehk saan teid aidata. Möödunud nädalal saatis emand Teng 
mulle tema enda tehtud ärakirjad oma luuletustest. Lisatud kirjas palus ta mind 
kontrollida, kas on eksitusi Weipingi ajalooliste paikade mainimisel. Pean käsikirja 
varsti kohtunikule tagasi toimetama, aga kui tahate, võite seda praegu lehitseda.» 

«Suurepärane!» hüüdis kohtunik Di; «Lähen ja istun käsikirjaga siia akna alla, nii 
et võite jälle oma töö kallale asuda!» 

Pan avas ühe laeka ja võttis sealt lihtsasse sinisesse paberisse köidetud mahuka 
käsikirja. Kohtunik astus akna ees seisva tugitooli juurde. 

Kõigepealt lehitses ta köite kiiresti läbi. See oli kirjutatud samasuguse selge 
käekirjaga nagu teine kaksikvärss luuletusest, mida ta oli näinud kohtumiste majas, 
välja arvatud mõned väiksemad erinevused. Need olid muidugi seletatavad sellega, 
et käsikirja oli hoolega ümber kirjutatud vaikses raamatukogus, kaksikvärss aga oli 
sündinud kiiruga salakohtumise ajal. 


Siis hakkas ta päris algusest peale luuletusi lugema. Peagi leidis ta enda täiesti 
selle tõesti suurepärase luule kütkes. Kohtunik Di pooldas konfutsianismi 
kitsarinnalist vaadet, et poeesia nime vääriv luule olgu kas mõne kõlbelise või 
õpetliku eesmärgi teenistuses. Nooruses oli ta ise kirjutanud pika poeemi 
põlluharimise tähtsusest. Värsid, mis polnud muud, kui lüürilised tundepuhangud 

või siis kirjeldasid kiiresti mööduvaid meeleolusid, talle huvi ei pakkunud. Kuid 
ta oli sunnitud tunnistama, et emand Teng valdas keelt meisterlikult ja et 
originaalsed kujundid andsid tema luuletustele paeluva ilu. Ta oskas valida 
omadussõnu, harilikult kasutas ta ainult üht mõne meeleolu või stseeni ilmestuseks, 
kuid sellesse ainsasse sõnasse keskendusid kõik iseloomustavad jooned. Talle 
meenus, et mõningaid siinseist tabavaist võrdlustest oli ta kohanud ka kohtunik 
Tengi avaldatud luuletustes, ilmselt oli abielupaar tihedat koostööd harrastanud. 

Ta pani käsikirja sülle ja jäi istuma tühjusse vaadates ning mõtlikult põskhabet 
silitades. Pan läkitas talle imestunud pilgu, kuid kohtunik Di ei märganud seda. Ta 
küsis eneselt, kuidas oli võimalik, et suurest luuletajast, peenest tundeküllasest 
naisest, kes oli õnnelikult abielus mehega, kellega tal olid ühised huvid, võis üldse 
saada abielurikkuja. Et naine, kelle hell tundeelu nähtus nii usutavalt tema luulest, 
võis üldse alanduda lõbumajas toimuvate salakohtumiste räpasele tasemele — 
muhelev perenaine, jootrahad — see tundus täiesti uskumatu. Äkiline, äge ja üürike 
kirglik armulugu mõne tahumatu, kuid ausa noormehega ei olnuks ehk päris 
võimatu. Naised olid kummalised olevused; Kuid noor maalija oli sama tüüpi kui 
tema oma meeski, samade huvidega. Kohtunik Di sikutas vihaselt habet. Asi ei 
sobinud kuidagimoodi. 

Äkki meenusid talle kerged erinevused käekirjas. Kas võis olla võimalik, et naine, 
kes salaja käis maalijaga kohtumas, ei olnud mitte emand Teng, vaid tema vanem 
õde, noor lesk? Ta kandis küll emand Tengi kõrvarõngaid ja käevõrusid, kuid õed 
laenavad tihti üksteisele ehteid. Maalija oli olnud kauge sugulane, nii et noorel lesel 
oli isegi rohkem võimalusi kunstnikku kohata kui emand Tengil. Pealegi oli emand 
Tengil veel kaks õde. Ta päris Panilt: 

«Öelge mulle, kas emand Tengi teised õed elavad samuti maamajas põhjavärava 
taga?» 

«Niipalju kui mina tean,» vastas Pan, «on seal ainult üks õde, isand Shen, ja see 
on maaomaniku lesk.» 

Kohtunik andis käsikirja tagasi. «Suurepärane luule!» kommenteeris ta. Ta oli 
nüüd kindel, et noor lesk oli olnud Leng Te armuke. Muidugi, neil pidigi emand 
Tengiga olema väga sarnane käekiri. Noorte tütarlastena õpetas neid küllap sama 
koduõpetaja. Arvatavasti kavatses 

vanem õde abielluda maalijaga niipea, kui ettenähtud leinaaastad mööda said. 
Nende salakohtumised olid muidugi täiesti väärad, kuid see ei puutunud 
kohtunikusse. Ei pakkunud talle huvi ka paarikest jälitanud salapärase mehe 
kõlvatud harrastused. Ta oli eksinud. Kohtunik tõusis ohates ja palus Pani, et too 
teataks tema tulekust kohtunik Tengile. 

Kui kohtunik Di istus kohtunik Tengi raamatukogus laua ääres, ütles ta: 

«Homme sõidame siit ringkonnalinna, prefektuuri, Teng.: Püüdsin teha, mis ma 
suutsin, kuid mul ei läinud korda avastada pisimatki viidet, mis kinnitaks, et mu 
teooria võõra sissetungija süüst teie naise surmas oleks õige. Teil oli õigus, siis 
oleks olnud tõepoolest ülearu palju kokkusattumusi. Mul on kahju ja ma palun 
vabandust, Teng. Täna õhtul püüan välja mõelda usutava seletuse selle kohta, et 


emand Teng leiti soo pealt ja ma võtan vastutuse selle eest, et õnnetuse teatamisega 
prefektile viivitati, täielikult enda peale.» 

Teng noogutas tõsiselt. Ta sõnas: 

«Olen sügavalt tänulik kõige eest, mis te minu heaks olete teinud, Di! Mina olen 
see, kes peab vabandama mure pärast, mis ma teie kaela olen veeretanud, ja koguni 
teie puhkuse ajal! Juba teie siinolek üksi on mulle suureks lohutuseks. Teie 
kaastundlikku suhtumist ja abivalmidust ma niipea ei unusta, Di!» 

Kohtunik oli liigutatud. Tengil oleks olnud täielik õigus teda etteheidetega üle 
külvata, sest ta oli asitõendeid võltsinud ja mõrva uurimist takistanud. Pealegi oli ta 
andnud Tengile asjatuid lootusi. Tal käis läbi pea mõte, et oli siiski hea idee saata 
lahangutegija valeteatega linnast välja. Sooja ilmaga on lagunemisprotsess jõudnud 
nii kaugele, et üksikasjalik lahkamine pole enam võimalik. Nii ei saa Teng õnneks 
kunagi teada, mida ta oli teinud, enne kui tappis oma naise. Kohtunik Di pidas seda 
ikkagi veel väga kummaliseks, kuid haige mõistuse veidrustest polnud tõepoolest 
kuigi palju teada. Ta sõnas: 

«Loodan, et annate mulle võimaluse olla kasulik ühes teises suhtes, Teng. Ja 
nimelt Kou Zhiyuani surma asjas. Arvatavasti te ütlete, et olete väsinud ja tüdinud 
minu teooriatest, kuid fakt on see, et ma sattusin selle loo üsna huvitavatele 
kõrvalliinidele. Pankur Leng Jian on asjasse segatud. Ta tunnistas mulle, et pettis 
Koult välja suuri 

summasid. Sellepärast saatsingi teile sõna, et laseksite ta vangi võtta. Ma just 
kuulsin, et täitsite mu soovi otsekohe. Olen tõepoolest üsna hämmeldunud, et 
usaldate sel määral mu tagasihoidlikke võimeid, Teng! Kuid usun, et vähemalt 
selles asjas ma teile pettumust ei valmista!» 

Roidunult tõmbas kohtunik Teng käega üle silmade. 

«See on õige!» ütles ta. «Olin tolle asja hoopis unustanud!» 

«Täna te arvatavasti ei soovi sellega pikemalt tegelda. Aga te osutaksite mulle 
tõesti teene, kui lubaksite mul toime panna uurimise koos teie nõunikuga.» 

«Muidugi,» vastas Teng. «Teil on täiesti õigus, kui arvate, et ma ei suudaks 
pühendada sellele keerukale asjale kogu tähelepanu, mida see pälvib. Ma ei suuda 
mõelda muule kui meie homsele jutuajamisele prefektiga. Te olete tõesti väga 
hoolitsev, Di!» 

Kohtunik tundis piinlikkust. Väliselt võis Teng paista küll külma inimesena, kuid 
tema vaoshoituse varjus oli peidul soe loomus. Ta oli olnud rumal, arvates et Tengi 
naine oma meest pettis. Kohtunik sõnas: 

«Tänan teid, Teng! Teen ettepaneku, et te räägite Panile ära, kes ma õigupoolest 
olen, nii et võiksin temaga koos läbi vaadata ametliku kohtutoimiku.» 

Kohtunik Teng plaksutas käsi. Kui vana ülemteener ilmus, käskis ta kutsuda Pan 
Yute. 

Eakas nõunik oli jahmunud, kui sai teada, kes külaline tõepoolest on. Ta hakkas 
otsekohe pikalt vabandama oma vaba käitumist kohtunik Di suhtes. Kuid kohtunik 
katkestas tema jutu ja palus Tengilt luba lahkuda. 

Kui ikka alles segilöödud Pan juhatas külalist oma kirjutustoa poole, märkas 
kohtunik Di, et väljas oli läinud pimedaks. Ta ütles Panile: 

«Mulle näib, et vajame mõlemad pisut värsket õhku! Oleksin rõõmus, kui 
tuleksite mulle seltsiks õhtust sööma mõnes söögimajas ja telliksite mulle 
tutvumiseks mõned kohalikud road.» 


Pan vaidles vastu, et see on talle liiga suur au, kuid kohtunik käis peale, lisades, et 
muule maailmale on ta kõigest hoolimata ikka veel kaubareisija isand Shen. Lõpuks 
jäi vana nõunik nõusse. Nad lahkusid kohtumajast üheskoos. 

Pan oli valinud väikese söögimaja, mis asus ühel linna arvukaist künkaist. Rõdult 
avanes tore vaade üle kuu-paistese linna. 

Nad sõid ingverikastmes keedetud värsket jõekala, praetud neppe, suitsusinki, 
vutimunasuppi ja muid kohalikke toite, mis maitsesid nii hästi, et kohtunik Dil oli 
natuke häbi, kui mõtles Jiao Tai peale, kes sel hetkel küllap helpis «Fööniksi» 
trahteri lihtsat oajahukörti. 

Kui nad sõid, andis Pan selge ülevaate Kou Zhiyuani asja faktidest. Siis rääkis 
kohtunik talle Leng Jiani kuritarvitustest, märkmikuvargast Kunshanist ja 
kahesajast kuldrahast, mida Kou oma salalaekas hoidis. Ta vihjas ebamääraselt, et 
Kunshan pressis pankurilt raha välja, aga et tema, kohtunik Di, oli sundinud 
Kunshani andma maksukäsud tema kätte. 

Siis esitas ta küsimuse: 

«Kas kohtul on Kunshani kohta andmeid?» 

«Ei, kõrgeausus. Ma pole iial tema nime kuulnud! See on tõesti imekspandav. Te 
olete kahe päevaga saanud teada rohkem selle linna kohta kui mina kõigi aastate 
jooksul, mis ma siin olen elanud.» 

«Mul oli õnne. Muide kuulsin, et emand Kou on hulga noorem, kui oli tema mees. 
Kas te saate mulle öelda, millal Kou temaga abiellus ja kas on veel teisi naisi ja 
liignaisi?» 

«Algselt oli Koul kolm naist,» vastas Pan, «kuid tema emand ja teine liignaine 
surid mõni aasta pärast abiellumist. Esimene liignaine suri aasta eest. Et Kou oli siis 
juba üle kuuekümne ja et tema pojad olid täiskasvanud ning tütred abiellunud, 
arvati, et ta võtab endale konkubiini, kes tema eest hoolitseb, ja see on kõik. Kuid 
ühel päeval külastas ta väikest siidikauplust, mis tavatses oma kaubad osta Kou 
firmalt. Omanik, keegi Xie, oli ära surnud ja lesk üritas äri edasi ajada, kuid oli 
sattunud võlgadesse. Vana Kou armus temasse kirglikult ja käis peale, et tahab 
lesega abielluda. Alguses heitis rahvas nende üle nalja, kuid ilmnes, et emand Kou 
oli suurepärane abikaasa. Ta juhatas osavalt majapidamist ja kui Kou hakkas 
kannatama kõhuhäirete all, ei lahkunud naine ta voodi äärest. Nii olid lõpuks kõik 
ühel nõul, et Kou oli teinud väga targasti.» 

«Kas on kunagi olnud kuuldusi, et Kou naine oma meest petab?» päris kohtunik 
Di. 

«Mitte iialgi!» vastas Pan otsekohe. «Tal on suurepärane maine. Sellepärast ma ei 
julgenudki soovitada, et teda kohtusse tunnistajaks kutsutaks. Kuulasin emand Kou 
ise üle nende maja külalistetoas kohe pärast õnnetust. Ettenähtud kombel muidugi, 
nii et emand istus sirmi taga, kusjuures tal oli ümmardaja saatjaks kaasas.» 

Kohtunikul tekkis tahtmine emand Kouga kokku saada. Pani kiidusõnad ei läinud 
sugugi kokku Jiao Tai seiklusega. Ta ütles: 

«Tahaksin näha õnnetuspaika. Meie päralt on kogu õhtu, teeme visiidi kaupmees 
Kou majja. Te võite öelda, et olen ajutiselt kohtusse tööle määratud ametnik.» 

Pan noogutas ja sõnas: 


«Ka mina tahaksin sinna veel kord pilgu heita, eriti magamistuppa. Saame seda 
teha ilma emand Koud tülitamata, sest kuulsin, et ta on lasknud nende ühise maga- 
mistoa sulgeda ja ise asunud tuppa, mis asub ühes vasaku tiiva kõrvalhoones.» 

Kohtunik Di maksis arve. Siis tegi ta ettepaneku võtta kandetool, kuid Pan arvas, 
et mäest alla saab ta oma haige jalaga käia küll. Pikkamööda jalutasid nad Kou maja 
juurde, mis asus all-linnas. 

Hoonel oli kõrge väravamaja ja graniitsambad kummalgi pool punaseks lakitud 
ust, mida kaunistasid rohked vasknupud. Ülemteener võttis nad vastu külalistetoas, 
kuhu oli maitsekalt paigutatud vanaaegseid massiivsest eebenipuust toole ja laudu. 
Pärast seda, kui ülemteener oli külalistele pakkunud teed ja puuvilja, läks ta maja- 
emandale nende soovist teatama. Tagasi tulles olid tal kaasas mitmed võtmed. 
Emand Koul ei olnud vastuväiteid. 

Ülemteener laskis tuua süüdatud laterna. Ta juhatas külalised pimedate koridoride 
ja õuede labürindist läbi väikese taraga ümbritsetud bambuseaeda. Selle tagumises 
osas asus madal hoone, mille vana isand Kou oli valinud oma isiklikuks eluasemeks 
terrassi pärast, kust avanes vaade aeda ja jõele. 

Ta keeras tugeva ukse lukust lahti ja astus esimesena sisse, et läita keset tuba 
asuval laual seisvat küünalt. «Kui vajate rohkem valgust,» ütles ta, «panen suure 
õlilambi põlema.» 

Kiiresti vaatas kohtunik Di üle lageda, vähese mööbliga toa. Õhk oli umbne. 
Ilmsesti polnud ust ega aknaid viimase kahe päeva jooksul avatud. Ta läks 
vastasseinas asuva kitsa ukse juurde. Ülemteener keeras selle lukust lahti ja 
kohtunik astus kolm astet allapoole lühikesse läbikäiku. Kui ta selle lõpus asuva 
ukse avas, nägi ta laia marmorterrassi ja sellest allpool aeda, mis laskus laugelt 
jõekalda poole. Aiapaviljon, kus Kou oli söönud oma viimase õhtusöögi, paiknes 
rohkem vasakul, kuupaistel helkisid rohelise vaabaga kaetud katusekivid. 

Kohtunik seisis terrassil tükk aega, nautides kaunist vaadet. Siis läks ta majja 
tagasi. Ta pani tähele, et terrassile viiv uks oli kaunis madal, kuid et ainult temast 
tublisti pikem mees võis pea piida vastu ära lüüa. Kui ta jälle magamistuppa astus, 
silmas ta valges rõivas pikka naist, kes seisis vasakpoolse seina ääres. See oli umbes 
kolmekümneaastane ilus daam, kelle oivalisel näol olid ühtlased jooned. Lahtiselt 
langev leinarüü ei suutnud päriselt peita tema keha kauneid vorme. Kui ta nägi 
naist, kes jättis langetatud silmil seistes väga suursuguse mulje, mõtles ta endamisi, 
et Jiao Tail kelmil on hea maitse. Parem kui tolle sõbral ja kolleegil Ma Rongil, kel 
oli üsna õnnetu kalduvus labaste ja lärmakate naiste poole. Kohtunik kummardas 
sügavalt ja emand Kou vastas peanoogutusega. 

Aupaklikult tutvustas nõunik Pan kohtunik Did isand Shenina, kes ajutiselt täidab 
kohtus eriülesandeid. Emand Kou tõstis oma suured, säravad silmad ja saatis 
kohtunikule hindava pilgu. Ta pöördus ülemteenri poole, öeldes, et too võib 
lahkuda. Siis andis ta kohtunikule ja Panile märku, et nad võtaksid istet kahel toolil, 
mis seisid laia, madala akna ees ukse kõrval, kust nad olid sisenenud. Ta ise jäi 
jäigalt püsti seisma. Istudes pani kohtunik Di tähele emanda kõrval varjus seisvat 
noort alandlikku ümmardajat. Mängides valgest siidist lehvikuga, pöördus emand 
Kou Pani poole külmal, ametlikul toonil: 

«Kuna te olete võtnud vaevaks tulla siia uurimist toimetama, pidasin oma 
kohuseks isiklikult jälgida, et sünniks kõik, mis võiks teie tööd kergendada.» 

Pan tahtis pikalt-laialt vabandama hakata, kuid kohtunik Di segas vahele: 

«Meie sügav tänu teile, armuline emand,» ütles ta viisakalt. «Annan endale täiesti 
aru selle kohta, kui valus 

on teile viibida kurbmängu toimumispaigal. Oleksin teid meeleldi sellest 
säästnud., kuid põhjuseks oli minu tõsine soov lõpetada kõik teie abikaasa surmaga 
seotud formaalsused niipea, kui vähegi võimalik. Sellepärast loodan südamest, et 
andestate meile praeguse pealesunnitud külastuse.» 

Emand Kou ei vastanud, ta piirdus tõsise peanoogutusega. Kohtunikul käis läbi 
pea mõte, et endise kaup-mehenaise kohta oli ta tõepoolest ruttu omaks võtnud 
kõrge sünnipäraga daami kombed. Ta jätkas reipalt: 

«Nüüd lubage, et ma pisut ringi vaatan!» Ta heitis pealiskaudse pilgu suurele 
kokkutõmmatud siniste eesriietega magamisasemele, mis seisis emand Kou vastas 
seina ääres. Emanda tagant paistis tavaline virn punaseks lakitud nahast rõivakirste. 
Valgeks lubjatud sein ja kivipõrand olid lagedad. Kohtunik tähendas vabas 
vestlustoonis: 

«Siin toas paistab olevat üsna vähe mööblit, armuline emand. Küllap oli siin 
rohkem teie mehe eluajal? Tualettlaud võib-olla, ja seintel mõned pildirullid...» 

«Minu abikaasa,» katkestas teda emand Kou külmalt, «oli lihtsa maitsega mees. 
Hoolimata oma suurest rikkusest oli ta igasuguse luksuse vastu ja elas kasinalt.» 

Kohtunik Di tegi kummarduse. 

«See, armuline emand, kõneleb tema õilsast iseloomust. Jah, edasi — millele 
tahtsin ma veel kinnitust leida?» Kohtuniku pilk langes jälle rõivakirstudele ja ta 
jätkas: «Vaadake, siin on ainult kolm kirstu pealkirjaga sügis, talv ja kevad. Kus 
võiks olla neljas, milles on suveriided?» 

«Käskisin selle parandada viia,» vastas emand Kou väsinud häälel. 

«Ah nõnda,» ütles seepeale kohtunik Di. «Mulle lihtsalt hakkas silma, et üks 
puudub, sest on harjumuseks saanud näha ikka neljast kirstust koosnevat 
komplekti.-Nüüd aga, armuline emand, paluksin teid mulle jutustada, niipalju kui 
mäletate, mis siin sel saatuslikul õhtul juhtus. Olen muidugi näinud kohtutoimikut, 
kuid...» 

Äkki lõi emand Kou lehvikuga millegi pihta. Ta käratas ümmardajale: 

«Kui mitu korda olen ma sulle juba öelnud, et ma neid koledaid elukaid siin majas 
ei salli! Kähku, löö talle pihta ... seal ta lendab!» 

Kohtunik Di pani seda äkilist ägedust imeks. Pan Yute ütles lohutades: 

«Neid on ainult üks või kaks, lubage ma...» 

Emand Kou ei kuulnud tema sõnu. Ta jälgis pinevalt teenija katseid kärbest 
taskurätiga tabada. 

«Miks sa pihta ei löö?» purskas emand Kou kärsitult. «Seal ta on... kähku!» 

Kohtunik oli teda jälginud pineva huviga. Äkki tõusis ta püsti, võttis küünla ja 
hakkas süütama suurt õlilampi, mis seisis küünla kõrval. 

«Ärge läitke seda lampi!» kähvas emand Kou. 

«Miks mitte, armuline emand?» küsis kohtunik Di mahedalt. Tahtsin ainult aidata, 
et te näeksite, kas siin on veel kärbseid.» Ta tõstis küünlajala ja vaatas üles lakke. 

«Pole aupaklik panna palju tulesid põlema surnu toas!» tähendas emand Kou 
külmalt. Ent kohtunik ei kuulnud, mida ütles perenaine. Tükk aega vaatas ta 
üksisilmi lakke. Seejärel sõnas ta pikkamööda: 

«Kas pole imelik, armuline emand, et selles toas on nii palju kärbseid? Eriti kui 
arvestada seda, et ruum oli kaks päeva suletud. Vaadake, nad on seal üleval veidi 
uimased, aga valgus ajab neile elu sisse!» 


Jättes tähele panemata emand Kou keelu, süütas ta ruttu õlilambi neli tahti. Lampi 
pea kohale tõstes uuris ta lage. Emand Kou astus ette ja jälgis kohtuniku pilku. Ta 
oli kaame ja hingas raskelt. 

«Kas teil on halb, emand?» küsis teenija murelikult. Kuid perenaine ei pannud 
teda tähele. Ta põrkas tagasi, kui kärbseparv laest alla lendas ja lambi ümber sumi- 
sema hakkas. 

«Vaadake,» ütles kohtunik Di Panile, «nad lendavad nüüd madalamale, valgus 
neid enam ligi ei tõmba!» 

Vana nõunik vaatas talle hämmastusest keeletult otsa. Ta näoilme reetis mõtte, et 
kohtunik Di on mõistuse kaotanud. 

Kohtunik oli läinud magamisaseme juurde. Kummardudes uuris ta põrandat. Kui 
ta enda sirgu ajas, hüüdis ta pooleldi Panile, pooleldi emand Koule: 

«Kas pole imelik! Kärbsed kogunevad siia voodiees-riide ääre juurde!» 

Ta kergitas eesriiet ja heitis pilgu aseme alla. 

«Ahaa!» ütles kohtunik. «Selge. Neid huvitab põrand. 

Kohtunik Di ja Pan Yute kaupmees Kou magamistoas 


Või koguni, nagu mulle näib, miski, mis on põranda all.» 

Selja tagant kuulis ta summutatud karjet. Ta pöördus hooga ja nägi, et emand Kou 
langes minestunult põrandale. Ummardaja ruttas lamaja juurde ja põlvitas tema 

kõrvale. Kohtunik astus samuti lähemale ja silmitses liikumatut kogu tükk aega. 
Pan Yute pomises murelikult: «Tal on südamehaiguse hoog, me peame...» 

«Rumalus!» sähvas kohtunik Di talle vastuseks ja pöördus siis teenija poole: «Jäta 
ta rahule! Tule siia ja aita mul magamisaset teise seina äärde lükata. Kui saaksite ka 
appi tulla, Pan — kardan, et see on õige raske.» 

Kuid põrand oli nii sile, et neil läks korda voodi ilma eriliste pingutusteta akna 
juurde lükata. Kohtunik Di laskus põlvili ja uuris põranda kiviplaate. Ta võttis oma 
rüü käänise küljest hambaorgi ja torkis plaatide vahelisi uurdeid. Siis tõusis ta püsti 
ja ütles Panile: «Mõned neist plaatidest on hiljuti lahti võetud!» Teenija poole pöör- 
dudes käratas ta: «Jookse kähku ja too mulle kööginuga ja labidas. Ja ära hakka 
teiste teenijatega lobisema! Tule otsekohe siia tagasi, kas kuuled?» 

Kui ehmunud ümmardaja oli minema sibanud, vaatas kohtunik Di Panile tõsiselt 
otsa ja ütles: «Kuratlik plaan!» 

«Jah, isand!» vastas Pan. Kuid juhm pilk näitas, et tal polnud vähimatki aimu, 
millest kohtunik kõneles. Ent kohtunik Di ei märganud seda. Ta sihtis põrandat ning 
silitas pikkamisi habet. 

Kui teenija tagasi jõudis, laskus kohtunik põlvili ja kangutas kööginoaga lahti 
kaks kiviplaati. Nende all oli inuld niiske. Ta võttis labida ja eemaldas veel teisigi, 
ladudes need enese kõrvale virna. Ta leidis kuus lahtist kiviplaati, mis moodustasid 
viis korda kolme jala suuruse ristküliku. Siis keeras kohtunik Di üles oma rüü pikad 
varrukad ja hakkas labidaga lahtist mulda kõrvale tõstma. 

«Te ei või ometi niisugust tööd teha, isand!» hüüdis vana Pan jahmunult. 
«Lubage, et kutsun teenija!» 

«Pidage suu!» käratas kohtunik. Labidas tema käes oli sattunud millelegi 
pehmele. Edasi kaevates märkas ta, et august hakkas tulema iiveldama ajavat lehka. 
Tükk punast nahka tuli nähtavale. 

«Siin ongi meie puuduv rõivakirst, Pan!» hüüatas kohtunik. Ta pöördus 
ümmardaja poole, kes konutas perenaise kõrval, püüdes teda teadvusele tuua, ning 
käskis: «Jookse värava juurde! Räägi uksehoidjale, et nõunik Pan käsib teda 
otsekohe minna kohtumajja ja seal öelda, et peamees tuleks siia sedamaid koos 
nelja korravalvuri ja vangikoja perenaisega. Ja siia tagasi tulles too mulle 
majaaltarilt kimp põlevaid lõhnapulki! Hakka astuma!» 

Kohtunik Di pühkis laubalt higi. Pan oli mõnda aega ebalevalt vaadanud silmili 
maas lamavat emand Koud. Nüüd küsis ta arglikult: 

«Kas me ei peaks teda pisut mugavamalt lamama panema, isand? Ta ...» 

«Ei,» lausus kohtunik järsult. «Külm põrand on parim asi, mis ta jälle teadvusele 
aitab. Ta teadis väga hästi, et abikaasa surnukeha on maetud siia põranda alla. Ta on 
mõrtsuka kaassüüdlane.» 

«Kuid tema mees hüppas või kukkus jõkke, isand. Ma ise nägin teda!» 

«Kuid laipa pole leitud, ega? Ütlen teile, et Kou Zhi-yuan tapeti siinsamas toas, 
kui ta tuli rohtu võtma.» 

«Aga kes siis majast välja jooksis?» 

«Mõrtsukas!» vastas kohtunik Di. Käsivarsi labidale toetades jätkas ta: «Plaan oli 
väga kaval. Kui mõrtsukas oli matnud Kou siia põranda alla, tõmbas ta selga Kou 
rüü, pani tema mütsi pähe ja määris näo verega kokku. Siis tormas ta terrassile ja 
sealt aeda. Teie kõik teadsite, et Kou tuleb magamistoast ja te nägite tuttavaid 
rõivaid ja mütsi ja olite kohkunud hüüetest ja verest tema näol. Ei ole ime, et keegi 
teist ei märganud, et see polnud Kou. Ta jooksis esialgu paviljoni poole, kuid 
hoidus liiga lähedale sattumast. Poole tee peal muutis ta suunda, jooksis jõekaldale 


ja hüppas vette. Ma oletan, et ta laskis endj voolul kanda, kuni nägi kaldal mõnda 
üksildast paika ja siis ronis välja. Mütsi viskas ta eksitavaks asitõendiks jõkke.» 

Pan noogutas aeglaselt. 

«Jah,» ütles ta, «nüüd saan ma aru! Kuid kes oli too mees? Võib-olla Kunshan?» 
«Kunshan on tõepoolest meie kõige tõenäolisem kahtlusalune,» vastas kohtunik. 
«Ilmselt pidi ta varastama pankuri märkmiku pärast seda, kui oli tapnud Kou. Kun- 

shan ei paista olevat eriti tugev, aga võib-olla on ta hea ujuja.» 

«Arvatavasti sai ta verd iseennast haavates,» tähendas Pan. 

«Või kasutas Kou verd. Teenija ongi juba tagasi. Nüüd teeme kindlaks, kuidas 
Kou tapeti. Võtke palun suitsev lõhnaaine pulk ümmardaja käest ja hoidke seda 
minu näo lähedal!» 

Kui Pan tegi nagu palutud, tõmbas kohtunik kaelaräti 

üle suu ja nina ning hakkas punase kasti kaanelt mulda kühveldama. Kui kirstu 
ülemine osa oli vaba, laskus ta põlvili ja tõmbas ära õliplaastri riba, millega kaas oli 
ümberringi kinni kleebitud. Ta ajas enese püsti ja kergitas kaant labidaotsaga. 

Sealt pahvatas roiskumise lehka. Kiiresti kattis Pan nina varrukaga ja lehvitas 
lõhnaainet nii, et suits ümbritses neid sinise pilvena. Kössi tõmbunult lamas kastis 
kõhna mehe surnukeha, seljas ainult aluspesu. Tema hall pea oli paljas ja nuga 
ulatus välja vasaku abaluu alt. Labidaotsa abil pööras kohtunik pisut surnu pead, nii 
et kortsuline nägu tuli nähtavale. 

«Kas see on Kou Zhiyuan?>» küsis kohtunik. 

Kui Pan noogutas, moondunud nägu täis sõnatut õudust, sulges kohtunik kirstu. 
Ta viskas labida põrandale, läks akna juurde ja lükkas selle laiali lahti. Siis 
kohendas ta oma mütsi ja pühkis higi otsa eest. 

«Kui teie mehed siia jõuavad,» ütles ta Panile, «laske neil rõivakirst välja kaevata 
ja viia kohtumajja nii nagu see on, koos surnukehaga. Tellige kohale ka kinnine 
kandetool. Vangikoja perenaine istub sellesse koos emand Kouga ja saadab ta 
kohtumajja, kus emand tuleb kongi lukustada. Kandke kõigest ette kohtunik Tengile 
ja öelge talle, et lähen ja püüan leida ning vahistada Kunshani. Kui ta ei peaks 
mõrtsukas olema, saab ta meile igal juhul anda väärtuslikke andmeid. Kohtunik 
Tengil oli plaanis kiirete asjaajamiste pärast prefektuuri minna, kuid pärast neid 
uusi sündmusi mõtlen ma, et tal oleks parem kuulata enne ära emand Kou ja nimelt 
hommikuse istungi ajal. Kui mul õnnestub Kunshani tabada, usun, et oleme või- 
melised lõpetama selle asja mainitud istungi ajal ja siis Pianfusse siirduma. Ma 
lähen nüüd. Kui olete tagasi kohtumajas, oleks hea, kui kirjutaksite ettekande laiba 
avastamise kohta. Homme kirjutan tunnistajana alla.» 

Ta jättis hüvasti Pan Yutega ja käskis ümmardajal juhatada teed väravasse. 

Tänaval valitses ikka veel kuumus, kuid kohtunikul oli tunne, et mis tahes on 
parem kui roiskunud õhk ruumis, millest ta äsja oli lahkunud. Pärast pingutavat 
ülesmäge rännakut jõudis ta kesklinna. Ta oli väsinud ja higine, kui pööras 
tänavasse, kus asus «Fööniksi» trahter. 

Aknast kostis laulu ja naeru. Kohtunikul oli hea meel, et kõik olid alles liikvel, 
see andis võimaluse küsida inimestelt 

lisaandmeid Kunshani kohta. Teenijamees avas ukse, ta ilme oli veel hapum kui 
muidu. Ilmselt ei meeldinud talle hilisel tunnil ülevalolemine. 

Eestuba valgustas pool tosinat suitsevat küünalt; silmale avanes vilgas pilt. Käis 
äge täringumäng raha peale, neljale mängijale olid lisandunud Jiao Tai ja Tudeng, 
kes lustakalt ühinesid värsilauljate kooriga, kui visati mõni eriti hea kombinatsioon. 
Kapral istus roogpalmist toolil, põlvel Nelgiõis, üks käsivars oli tal ümber tüdruku 
piha, teine lõi takti lorilaulule, mida Nelgiõis laulis. Kohtunikku silmates hüüdis ta: 

«Hei, vargapüüdja, kas nabisid mehe kinni?» 

«Ei leidnud ma seda selli, veel vähem nabisin kinni,» ütles kohtunik tõredalt. 

«Tüdruk aga ütleb, et tema said sa kätte küll!» ütles Kapral laia irvega. «Nüüdsest 
peale oleme sugulased, mis? Kõik puha üks pere!» Ta lükkas tüdruku sülest ja 
tõusis. Andnud Nelgiõiele laksu tagumikule, hüüdis ta: «Nüüd sa näitad mulle ära 
kõik uued nõksud, mis habe sulle õpetas!» 

Naerdes läksid nad trepi poole. 

Kohtunik Di istus akna lähedal seisva laua äärde. Jiao Tai oli mängulauast 
tõusnud ja tõi letilt kaks peekrit veini. Kui ta istus, päris kohtunik kärsitult: 

«Kas Kunshan on siin käinud?» 

«Pole näha olnud!» vastas Jiao Tai. 

Kohtunik Di põrutas peekri lauale. Ta ütles pahuralt: 

«Oleksin pidanud sinu nõu kuulda võtma! Tegin suure vea, et lasksin selle selli 
minema! Ma ei saa aru, miks ta pole välja ilmunud. Ta on ju tark, ta peab taipama, 
et nüüd, kus kohus arreteeris Lengi, võidakse kuulutada kogu tema vara 
konfiskeerituks ja et kullakauplus siis” enam maksukäskusid ei arvesta.» Ta hüüdis 
täringumängijatele: «Hei, mehed, kas keegi teist teab, kust leida Kunshani?» 

Kiilaspea vaatas tema poole ja raputas pead. 

«Ma ei tea, et tal oleks kindlat elukohta, vennas, ja kui olekski, pole me sellest 
kunagi kuulnud. Küllap ta 

keerab enda rõngasse ja magab kivi all koos teiste vakladega!» 

Mängijad naersid laginal. 

«Kas see lurjus on veel mõne musta teoga hakkama saanud?» päris Jiao Tai. 

«Võimalik, et mõrtsukatööga,» vastas kohtunik Di. Siis rääkis ta Jiao Taile 
tasakesi, mis oli juhtunud Kou majas. 

Seks ajaks, kui ta oma jutustuse lõpetas, olid neli mängumeest klaarinud arved ja 
hakkasid trepi poole liikuma. Tudeng läks välja. Teener tuli kohtunik Di laua juurde 
ja küsis, kas teda veel vaja on. Kui nad ütlesid, et ei ole, kadus ta leti taha. 

«Kas see sell magab seal?» päris kohtunik Di imestunult. 

«Muidugi! Ta mahub täpselt teisele riiulile. Mis puutub Kunshani, siis pean ma 
kahjuks ütlema, et ta ei või olla vana Kou tapja, sest ta poleks ilmaski saanud hak- 
kama jõkkehüppamisega. Olen jõge näinud. Vool on väga kiire, igal pool ulatuvad 
teravad kaljud veest välja ja ohtlikke veekeeriseid on seal küllaga. Mees, kes 
sukeldub jõkke, ujub allavoolu ja siis pääseb eluga, ei pea üksnes tundma jõge nagu 
oma peopesa ja olema väga osav ujuja, tal peab olema ka palju jõudu ja 
vastupidavust. Ei, kohtunikuisand, võite mind uskuda, Kunshan ei oleks seda iialgi 
suutnud teha.» 

«Sel juhul,» ütles kohtunik Di, «pidi Kunshanil olema käsilane, kes hüppas jõkke. 
Kogu võltsitud enesetapu plaan kannab Kunshani kurikavala aru märki. Ja kuna ta 
varastas Len Jiani märkmiku, pidi ta mõrtsukatöö toimepaneku ajal kohal olema. 
Homme käsin Pan Yutel saata välja oma parimad mehed, et nurjatu kinni võtta. 
Linnast ta poleks lahkunud ilma rahata või ilma meile mõnda sigadust tegemata!» 


«Muide, kõneldes käsilasest,» ütles Jiao Tai pikkamööda, «kui olin emand Kou 
pool, siis rääkis ta mulle, et oli oodanud kedagi teist, kuid too ei tulnud. Kuna mina 
pidasin teda kurtisaaniks, arvasin, et ta mõtles mõnda teist klienti. Kuid too oli 
arvatavasti emanda armuke ja see mees võiks olla Kunshani abiline! Taevas, nüüd 
tuleb mulle meelde! Emand ütles ka, et lahkub varsti linnast!» 

«Seda ta ei tee!» tähendas kohtunik kuivalt. «Lasksin ta vangi panna, sest oli 
selgesti näha, et ta tapmisest teab. Homme palun kohtunik Tengi määrata mind 
tema ajutiseks 

kaasistujaks, nii et võin osa võtta emand Kou küsitlemisest. Kui istung on läbi, 
saadan Tengi sõidul Pian-fusse.» Ta rääkis Jiao Taile maalija ja tema kallima kahest 
käigust kohtumiste majja, saladuslikust isikust, kes neid jälitas, ja oma lõppotsusest, 
et too naine ei olnudki emand Teng. «Sellepärast,» ütles ta, «olen rõõmus, et 
jõudsin hästi edasi Kou Zhiyuani asjaga, tunnen, et võlgnen seda kohtunik Tengile. 
Ja mida sina täna pärastlõunal välja uurisid?» 

«Mul käis kõik lihtsalt. Läksin siit ära pärast väikest uinakut. See ebameeldiv 
poiss, Tudeng, käis peale, et tuleb muist maad minuga ühes.' Ta rääkis mulle kan- 
gesti usalduslikult mingist suurest asjast, mida ta kavatseb teha päris omapead ja 
mis talle kakssada kuldraha sisse toob!» 

«Seda võib ta kakssada aastat oodata!» arvas kohtunik; Di. «Kui läksime koos soo 
peale, tuli ta samasuguse looga välja. Mida öeldi väeosas meie lahke peremehe 
kohta?A 

«Nagu tavaliselt,» vastas Jiao Tai muiates, «pidin siia-" sinna jooksma, enne kui 
õige mehe kätte sain. Koosseisudega tegelev mees ütles, et desertööride kohta 
käivad dokumendid on vägede korravalve käes, ja need ütlesid, et nad on 
koosseisude mehe juures. Lõpuks kutsus mind keegi arukas sell kõrvale ja hoiatas, 
et kui ma kavatsen neid dokumente ootama jääda, siis ei näe ma neid enne, kui 
juuksed hallid peas. Tema aga teadis, et korravalve kapten Mao oli samuti teeninud 
Läänearmee kolmandas, tiivas ja arvas, et tal on ehk too asi meeles. Muide, see 
kapten Mao on Penglai kantsi ülema Mao vennapoeg. Tal on kõige metsikumad 
vurrud, mida ma elus näinud olen, aga sellest hoolimata tuli välja, et ta on tõesti 
tubli mees ja ta mäletas meie Kapralit üsna hästi. Mao ütles, et ta olnud 
lahinguvapruse eest mitu korda kiita saanud suurepärane sõjamees, keda tema 
alluvad jumaldasid. Kuid pärast saabus uus ülemus, keegi kapten Wu, kelm, kes 
jättis osa sõdurite tasust endale. Kui üks sõdur häält tõstis, käskis Wu Kapralit anda 
talle sada hoopi vibu-nööriga. Kapral keeldus, ja kui Wu hakkas Kapralit peksma, 
lõi too kapteni pikali. Et aga ülemuse löömise eest karistatakse muidugi 
surmanuhtlusega, Taskis Kapral jalga. Hiljem tuli välja, et Wu oli võtnud 
altkäemaksu metsikute hõimude salakuulajalt, ja tal löödi pea otsast. Kapten Mao 
ütles mulle, et kui Kapralil on õnnestunud 

pärast deserteerumist jääda puhtaks poisiks, siis teevad nad erandi ja unustavad 
süüasja. Armee vajab praegu temasuguseid tublisid mehi, ja kui kohtunik Teng 
annab soovituse, võetakse ta jälle tagasi arvele ja koguni kõrgema aukraadiga. See 
on kõik.» 

«Mul on hea meel seda kuulda,» ütles kohtunik Di. «Kapral on tahumatu poiss, 
aga tubli, ja süda on tal, kelmil, õiges paigas. Eks näe, mis ma tema heaks teha saan. 
Ja kuidas olid lood tolle ennustajaga?» 

«Pole vähimatki kahtlust, et ta on ehtne. Ta on vana auväärne mees, kes võtab 
oma tööd väga tõsiselt. Ta tundis Kou Zhiyuani pikemat aega ja mees meeldis talle. 


Ennustaja ütles, et vana Kou oli pisut närviline ja rahutu pisiasjade puhul, aga hea ja 
lahkemeelne mees, alati valmis teisi aitama. Kirjeldasin talle Kunshani, kuid vana 
polnud teda kunagi näinud. Siis palusin vanaisandat vaadata korraks ka poole 
silmaga minu tulevikku. Ta uuris mu kätt ja ütles, et suren mõõga läbi. Ütlesin, et 
miski ei sobiks mulle paremini! Aga temale see ei meeldinud, sest nagu ma juba 
ütlesin: ta võtab oma ettekuulutusi väga tõsiselt.» 

«Noh, see asi on korras!» ütles kohtunik Di. «Ma arvestasin võimalusega, et 
keegi, kes soovis Koule halba, andis ennustajale altkäemaksu viieteistkümnenda 
kuupäeva ohtlikuks kuulutamise eest ja võis siis oma plaane vastavalt seada. Nüüd 
läheme parem magama, sest peame varakult kohtus olema. See on meie viimane öö 
siin «Fööniksi» trahteris, Jiao Tai. Homme pean inkognitost loobuma. Ülejäänud 
puhkusepäevadel peatume kohtumaja külalistetubades.» 

Jiao Tai võttis küünla ja nad läksid ülemisele korrusele. 

Mehed leidsid, et nende kitsuke magamistuba oli veel palavam ja õhuvaesem kui 
eelmisel ööl. Kohtunik Di oleks tahtnud avada akna, kuid müriaadid kergeid lööke, 
mis kostsid väljast vastu määrdunud õlipaberit, tuletasid talle meelde, et suured 
hulgad pisikesi tiivulisi olid rünnakuvalmis. Ohates heitis ta kõvale asemele, 
tõmmates rüü koomale, et olla natukenegi kaitstud teiste hordide vastu, kes peagi 
ronivad välja pragudest laudade vahel. Jiao Tai heitis jälle põrandale, pea tihedasti 
vastu ust. 

Kohtunik Di rähkles laudadest asemel siia-sinna, kuid uni ei tulnud. Varsti tundus 
talle, et ta on lämbumas. Kuna nüüd, kui küünal oli kustutatud, näis olevat akna 

taga vähem lendavaid putukaid ründamas, otsustas ta akna avada. Aga ta tõmbas 
ja lükkas asjatult; raam ei andnud järele. Ta võttis juuksenõela lagipeal olevast 
juuksesõlmest ja lõikas selle terava otsa abil õlipaberi nelinurksetest aknaraamidest 
välja. Sisse tungis kerge tuul koos kuu jahedate kiirtega ja kohtunikul hakkas yeidi 
parem. Ta heitis uuesti laudadest asemele ja tõmbas kaelaräti üle näo, et pääseda 
sääskedest. Mõne aja pärast võttis väsimus võimust ja ta uinus. 

«Fööniksi» trahteris valitses vaikus, välja arvatud rütmiline norskamine. 


15 


Jiao Tai ehmatas äkki unest üles. Ninna tungis mingit teravat lõhna. Aasta 
linnaelu kohtunik Di abilisena ei olnud veel suutnud nüristada tema meelte erksust, 
mis oli tekkinud metsas veedetud aastate jooksul. Mees aevastas ning otsekohe 
torkas talle pähe mõte tulekahjust ja tõsiasi, et trahter on üles löödud laudadest. Ta 
kargas püsti, haaras kohtunik Di jala ning paiskus kõigest jõust vastu ust — kõik 
ühel ja samal hetkel. Uks lendas pärani ja Jiao Tai kukkus uperkuuti uksetagusesse 
kitsasse käiku, tõmmates kohtuniku ühes. Pimedas põrkas ta kokku kummalise, 
libeda koguga. Ta püüdis seda haarata, kuid asjatult.- Kolina järgi võis arvata, et 
keegi kukub trepist alla. Miski klõbises puust trepiastmetel, siis kostis alt 
summutatud oigeid. Jiao Tai hakkas läkastama. Ta hüüdis: 

«Tõuske üles! Tuli on lahti!» Ja kohtunikule: «Trepist alla, kähku!» 

Järgnes pöörane segadus. Samal ajal kui vanduvate, poolalasti meeste kari 
kogunes vahekäiku, laskusid Jiao Tai ja kohtunik trepist alla. Seal komistas Jiao Tai 
inimese otsa, ajas enese jälle püsti, tormas ukse juurde ja lõi selle pärani lahti. Ta 
hingas sügavalt sisse värsket õhku, siis läks läkastades ja aevastades leti juurde, 
kobas tuletaela karpi ja süütas küünla. Ka kohtunik Di jooksis välja tänavale. Tal 
käis pea ringi ja iiveldus kippus peale, aga kui ta oli paar korda aevastanud, hakkas 


tal parem. Ta vaatas üles teisele korrusele, kuid seal valitses pimedus. Trahteris 
polnud tulekahju, aga ta arvas, et teab, mis 

on juhtunud. Kui ta jälle majja astus, oli sassis juustega teenijamees ilmunud leti 
tagant ning süütas parajasti veel mõned küünlad. 

Valgus langes veidrale stseenile. Purualasti Kapral, üleni karvane nagu suur ahv, 
seisis koos kiilaspeaga imeliku, haledalt oigava mehe juures, kes istus põrandal ja 
masseeris oma vasakut jalga. Tema alasti kehal läikis õli. Kolm napilt riietatud 
täringumängijat vaatasid vesiste silmadega üksteisele uimaselt otsa. Nelgiõis, kes 
surus väikest niuderätti vastu alasti keha, vahtis põrandal oigavat meest hirmunud 
pilgul. Kohtunik Di, kes koos Jiao Taiga oli ainukesena täiesti riides, kummardus ja 
võttis põrandalt umbes kahe jala pikkuse bambustoru, mille otsa oli kinnitatud 
väikese pudelkõrvitsa kuivatatud koor. Ta uuris seda rutuga, siis aga käratas 
Kunshanile: 

«Mis mürki sa meie tuppa puhusid?» 

«See polnud mürk, ainult unerohu» halises Kunshan. «Ma ei tahtnud kellelegi 
kurja teha! Mul on pahkluu murtud!» 

Kapral lõi teda vihaselt ribide vahele. 

«Ma murran su viimased luud-kondid!» urises ta. «Mis asja sa siia sisse hiilisid, 
koerapoeg?» 

«Ta tahtis minult midagi röövida,» ütles kohtunik Di. Ta heitis pilgu Jiao Taile, 
kes parajasti puistas ukse kõrval olevat riidepundart. «Sa võid ukse kinni panna,» 
hüüdis kohtunik oma abilisele, «pulber, mille see lurjus tuppa puhus, on nüüd juba 
haihtunud.» Siis pöördus tä Kaprali poole: «Vaata, see värdjas võttis siin all riidest 
lahti ja õlitas keha sisse, nii et ta võis minema lipsata igaühe käest, kes oleks 
püüdnud teda haarata. Ta kavatses põgeneda, kui oli käes, mida tahtis varastada!» 

«Asi on lihtne,» ütles Kapral. «Olen tapmiste vastu, aga kuna seadus ütleb, et 
mees, kes varastab oma seltsimeestelt, peab surema, siis teeme talle lõpu peale. Aga 
sina lase käia ja küsi ta käest, mis vaja. Sa oled järjekorras esimene nõudja.» 

Ta andis meestele märku. Nad haarasid Kunshani ja asetasid ta põrandale 
väljasirutatud käsivarte ja jalgadega ning astusid ise tema kätele ja jalgadele, et teda 
kinni hoida. Kunshan karjus, kui kiilaspea astus murtud pahkluule, Kapral aga 
hakkas teda uuesti peksma. 

Kohtunik Di tõstis tõrjuvalt käe. Uudishimulikult silmitses ta pikali olevat meest. 
Tolle kõhetut keha katsid 

pikad inetud armid, mis paistsid olevat tekkinud põletustest. Jiao Tai astus 


Segadus «Fööniksi» trahteris 


kohtuniku juurde ja andis üle kaks pakki, mis ta oli leidnud Kunshani riietest. 
Kohtunik Di andis raskema Jiao Taile tagasi ja avas teise. Selles oli vees 
ligunemisest plekiline märkmik. «Kust sa selle varastasid?» küsis ta põrandal 
lamajalt. 

«Ma leidsin selle!» karjus Kunshan. 

«Räägi õigust!» käratas kohtunik Di. 

«See on õigus!» 

«Too köögist kühvliga tuliseid süsi ja tuletangid!» nähvas Kapral teenrile. 
«Paneme värdjale mõned kuumad söed kõhu peale. See on hakatuseks alati hea. 
Natuke kärsahaisu on, aga see on väike viga.» 

«Ei! Ärge põletage mind!» kisendas Kunshan meeleheitlikult. «Ma leidsin 
märkmiku, vannun, et leidsin!» 

«Kust kohast?» 

«Siit! Ühel ööl tulin majja ja otsisin läbi kõik ülemised toad, kui te magasite. 
Leidsin märkmiku selle naise voodi tagant!» 

Kohtunik Di vaatas kiiresti Nelgiõiele otsa. Pannes käe paljale rinnale, surus too 
alla karje. Nähes meeleheitlikku palvet tema silmis, taipas kohtunik välgukiirusel. 
Ruttu ütles ta Kapralile: 

«Ei ole mõtet, see värdjas valetab. Mina ja mu kaaslane viime ta parem kuhugi 
vaiksesse kohta ja ajame temaga natuke mõnusat juttu. Kui me seda siin teeme, võib 


ta ehk lärmakaks muutuda ja ega pole vaja sellest kogu naabrusele teada anda. 
Viime ta soo peale.» 

«Ei, ei!» vingus Kunshan. Kapral lõi teda ja ta jäi vait. Kapral urises: 

«Räpane koeralõust! Laimab meie tüdrukut ka veel, mis?» 

«See on tõsi!», karjus Kunshan. «Ma ütlen teile, et tõmbasin sealt välja paar 
lehekülge ja panin tagasi. Kui ma täna öösel siia tulin, siis ...» 

Kohtunik Di tõmbas kiiruga jalast oma viltkinga ja surus selle otsapidi Kunshani 
avatud suhu. 

«Kohe luban sul lobiseda, mida süda kutsub!» ütles kohtunik. Ta näitas Kapralile 
Kunshani bambustoru.' «Pulber on kõrvitsakoore sees,» tähendas ta. «Arvan, et kui 
puhuda läbi uksealuse prao tuppa, hajub pulber ja uimastab inimese. Kuid lurjusel 
ei vedanud. Minu kaaslane magas põrandal, pea üsna ukse juures, ja sai endale 

kogu pulbri näkku. Ta aevastas selle välja, enne aga kui pulber sai levima hakata, 
põrutas ta ukse lahti ja me olime väljas. Magamajäämise eel olin välja lõiganud 
aknapaberi ja värske tuuleõhu käes läks lendu, mis veel tuppa oli jäänud. Vastasel 
juhul magaksime kõik kõvasti 

ning minul ja mu kaaslasel oleks kõri kõrvast kõrvani Jõhki lõigatud.: Kuule, sina, 
sa vist kiilusid mu akna kinni, eks ju?» 

Kunshan noogutas. Kramplikult liigutas ta oma laiali-aetud lõuapärasid, püüdes 
kingast vabaneda. 

«Las mehed panevad talle õliplaastri suu peale,» ütles kohtunik Kapralile. «Ja siis, 
kui nad teevad kahest teibast kanderaami, mähime ta vana teki sisse ja viime ära. 
Kui satume öövalvuritega kokku, ütleme, et tal on nakkushaigus ja et viime ta arsti 
juurde.» 

«Kiilakas!» käratas Kapral, «lase jalg vabaks, ta ei saa seda ju nagunii liigutada. 
Too õliplaastrit!» Kohtunikule ütles ta: «Ega sa ei taha mõnd tööriista ühes võtta?» 

«Olen olnud peamees, seda tööd ma tunnen!» vastas kohtunik Di. «Aga noa 
võiksid sa mulle küll laenata!» 

«Hästi!» ütles Kapral. «Ja et ma ei unusta! Too mulle, palun, tema kõrvad ja 
sõrmed. Saadan need siin linnas laiali mõnele mehele, kes hakkab natuke ninakaks 
minema, lihtsalt väikese hoiatusena. Pane nad õlipabe-risse ja too kaasa, eks? Ja 
kuhu sa kavatsed laiba peita?» 

«Matame sohu liivamülkasse. Teda ei leita kunagi.» 

«Tubli poiss!» ütles Kapral rahul olles. «Ma üldiselt siiri tapmisi ei armasta, aga 
kui teisiti ei saa, siis olgu tehtud puhas töö!» 

Kunshani valust ja hirmust hullunud silmad olid pealuust välja tungimas. Ta 
vingerdas meeste jalgade all nagu angerjas. Kui kiilaspäine täringumees tal kinga 
suust tõmbas, hakkas ta tegema arusaamatuid häälitsusi, kuid otsekohe löödi talle 
kleepuv plaaster suu peale. Kapral isiklikult sidus ta käed ja jalad kokku peenikese 
köiega. Nelgiõis tõi vana voodi vaiba ja aitas Jiao Tail meest pealaest jalatallani 
selle sisse mässida. Kaks meest tõid kohale improviseeritud kanderaami ja Kunshan 
seoti selle külge. 

Kohtunik Di ja Jiao Tai tõstsid kanderaami ja panid teiba otsad õlgadele. 

Tuppa astus Tudeng. Ta vaatas imestunult mehi ja alasti tüdrukut ning küsis siis: 

«Mis siin lahti on?» 

«Pole sinu asi, könn!» urises Kapral. Ta pöördus kohtunik Di poole. 

«Soo peal pole öösiti kedagi liikumas, nii et ärge temaga kiirustage, aega on. Ma 
pole seda inetut värdjat kunagi usaldanud!» 

Kohtunik ja Jiao Tai astusid oma kandamiga tänavale. Kui naabrid olidki kogu 
segadust ja sinna-tänna jooksmist märganud, pidasid nad ometi targemaks sellest 
mitte märku anda. 

Läbinud kaks tänavat, kohtasid nad öövahte. Lühidalt ja selgelt sõnas kohtunik Di 
nende peamehele: 

«Aidake see mees kohtumajja toimetada. Ta on ohtlik kurjategija.» 

Kaks tugevat öövahti võtsid kanderaami üle. 

Kohtumaja peasissekäigu juures andis kohtunik Di oma visiitkaardi unisele 
vahimehele ja käskis äratada nõunik Pani. öövahid panid kanderaami 
väravahoonesse maha ja lahkusid. Varsti tuli vahimees tagasi, käes põlev latern. 
Talle järgnes koduses rüüs Pan. Ta hakkas ärritatult küsimusi esitama, kuid 
kohtunik Di katkestas tema sõnad. 

«Tõin siia Kunshani,» ütles ta.: «Ütelge valumeestele, et nad viiksid ta teie 
kabinetti. Ja kutsuge kohale kohtunik Teng. Pärast seletan.» 

Kui vahimehed olid kanderaami asetanud Pani kabi* netti põrandale, käskis 
kohtunik Di neil tuua kann sooja veini. Koos Jiao Taiga vabastasid nad Kunshani 
tekist, lõikasid Kaprali noaga köied läbi ja panid ta tugitooli istuma. Kohtunik 
pööras tooli nii, et Kunshani nägu jäi seina poole. Kunshan tahtis tõsta käsi, et võtta 
plaastrit suult, kuid peenikesed, halastamatud köied olid ihusse sügavale sisse 
sooninud ja tal ei õnnestunud käsi liigutada. Ta hakkas oigama. Üksiku küünla 
valgus langes mehe moondunud näole ja tema kõhnale, arme täis kehale.. 

Tema vasak pahkluu oli paistes, labajalg kõverdus ebaloomulikult. 

Jiao Tai tähendas: 

«Murtud pahkluu andis mulle niisuguse mõtte. Ega äkki tema pole too räpane 
piiluja, kes järgnes paarikesele kohtumiste majja, ja lonkamine oli ainult trikk? Šiee 
oleks hea maskeering. Kõik muu aga klapib, ta on küllalt pikk ja kõhn!» 

Kohtunik Di pöördus äkitselt ja vaatas abilisele ainiti otsa. 

«Noh,» ütles Jiao Tai häbelikult, «see on ainult mõte, aga ma...» 

«Pea suu!» käratas talle kohtunik. Ta hakkas vihaselt omaette pomisedes edasi- 
tagasi käima.- Jiao Tai vaatas isandat õnnetu näoga, püüdes taibata, mida ta valesti 
oli 

teinud. Varsti jäi kohtunik seisma ning ütles tõsiselt: «Aitäh sulle, Jiao Tai! Sinu 
märkus aitas mul tõde avastada. Olen olnud narr, vahtinud oma silmad peast ainult 
ühes suunas... Noh, nüüd on probleem lahendatud.» 

Ta kuulis koridoris samme ja läks ruttu toast välja, andes Jiao Taile märku, et see 
jääks vangi juurde. 

Kohtunik Teng kandis kodust rüüd nagu Pan Yutegi. Silmad olid tal alles 
unerasked. Ta tahtis midagi öelda, kuid kohtunik Di sõnas tasakesi: 

«Saatke nõunik ära!» 

Kui Teng oli Pani lühidalt lahkuma käsutanud, jätkas kohtunik: 

«Homme kuulate vangi võetu üle kohtus, Teng. Seadus ei luba kohalikul 
kohtunikul küsitleda inimest eraviisiliselt. Kuid siin see seadus minu kohta ei kehti 
ja mina kuulan ta nüüd üle. Te seisate tema tooli taga, nii et ta teid ei näe.» 

Ilmus valvur, kes tõi kandikuga kannu veini ja kaks tassi. Kohtunik Di võttis 
temalt kandiku ja astus tuppa tagasi. Ta tõmbas tooli Kunshani kõrvale ja istus, 
hoides käes veinikannu ja tassi. Kohtunik Teng ja Jiao Tai jäid seisma kirjutuslaua 
juurde. Kohtunik Di pööras pea Jiao Tai poole ja andis talle märku uks lukustada. 
Siis tõmbas ta plaastri Kunshani suult. 


Kramplikult liigutas Kunshan oma moondunud suud. Ta kogeles: «Ärge ... 
ärge...» 

«Sind ei piinata, Kunshan, luban seda,» sõnas kohtunik pehmel, veenval häälel. 
«Olen salasaadik, Kunshan, päästsin su trahterist julmade meeste käest. Võta lonks 
veini!» Ta tõstis tassi Kunshani suu juurde, et vahialune saaks juua. Siis tõmbas ta 
kaelast räti ja laotas alasti mehe niuetele. «Pärastpoole annan sulle puhta rüü ja 
lasen arstil vaadata su pahkluud, Kunshan. Siis teed sa pika, mõnusa uinaku. Sa 
oled vist õige väsinud ja su pahkluu valutab väga?» 

Olukorra äkiline muutus pärast jõhkrat kohtlemist trahteris viis Kunshani täiesti 
rööpast välja. Ta hakkas tasakesi nutma, pisarad voolasid alla mööda lohkuvaju-nud 
põski. Kohtunik võttis põuest pikliku paki. Ta tegi selle lahti ja näitas Kunshanile 
vanaaegset pistoda. Samas mahedas toonis küsis ta: 

«Kas see pistoda rippus tualettlaua kohal, Kunshan?» 

«Ei, see rippus voodi juures pilli kõrval,» vastas Kunshan. Kohtunik andis talle 
veel veini juua. 

«Mu pahkluu,» oigas Kunshan, «valutab nii kangesti!» 

«Ära muretse, Kunshan, küll me hoolitseme selle eest. Varsti hakkab sul parem. 
Sind ei piinata, luban seda. Sind on juba varem kõvasti kõrvetatud, eks ole?» 

«Nad põletasid mind tuliste raudadega!» karjus Kunshan. «Ja ma olin süütu, too 
naine kutsus nad sinna!» 

«See oli kunagi ammu, Kunshan. Nüüd aga oled sa tapnud naise ja sa pead 
surema, aga ma korraldan kõik nii, et sul kergem oleks. Luban, et nad ei piina sind. 
Keegi sinusse ei puutu.» 

«Ta võrgutas mu ära, too räpane hatt, ta võrgutas mu ära, uskuge mind! Täpselt 
niisama nagu see hoor enne, ta võrgutas mu! Ja vaadake, mis nad tegid, kuidas nad 
mind põletasid, vaadake mu ihu! Ma olin siis päris noor, poisike alles... Läksin 
tollest majast mööda ja too tüdruk naeratas mulle akna tagant. Ta kutsus mind, 
uskuge! Kui ma sisse läksin, ütles ta, et naeris ainult mu inetut nägu.. Mina aga 
tahtsin teda, ta karjus, ma haarasin tal kõrist, ma... ma... Ta lõi mulle veinikannuga 
näkku. Nõu läks katki ja lõikas mu põske haava, killu terav ots tungis silma. 
Vaadake armi, siis näete isegi! Kohe tulid mehed. Tüdruk karjus, et mina tahtnud 
teda vägistada. Nad viskasid mu põrandale, nad põletasid mind... Kui nad jooksid 
korravalvureid kutsuma, läks mul korda põgeneda ...» 

Kunshanile tulid peale nutukrambid. Sõnatult andis kohtunik Di talle veel veini. 
Mees hakkas üleni värisema. Ta ütles hambaid lõgistades: 

«Ma pole iialgi enam ühtegi naist puutunud, mitte kunagi kõigi aastate jooksul. 
Kuni... kuni too teine hoor mu võrgutas. Ma ei tahtnud seda, tahtsin ainult raha, 
vannun teile! Te peate mind uskuma, palun teid!» 

«Kas sa olid ka varem käinud kohtunik Tengi majas, Kunshan?» küsis kohtunik 
Di rahulikult. 

«Ainult üks kord, samuti lõunapuhkuse ajal. See on parim aeg, sest öösel on 
vahimehed väljas. Läksin sisse tagavaraukse kaudu. Ta oli raamatukogus, 
magamistuba oli tühi. Otsisin toa läbi, leidsin salalaeka tualettlaua tagant, siis 
kuulsin, et keegi tuleb. Läksin välja aeda viivast uksest, ronisin katusele, alla tulin 
tühjas kõrvaltänavas. » 

«Kuidas sa teist korda sisse said?» 

«Katuse ja väikese aia kaudu. Puhusin pulbrit aia-poolse ukse alt sisse ja ootasin. 
Kui ma sisse astusin, lamas teenija uimastatult bambuslebatsil. Läksin 


magamistuppa, et salalaegast avada. Siis ma nägin teda seal voodil lamamas, ta oli 
samuti uimastatud. Ta lamas seal päris alasti, see hoor! Uskuge mind, ma ei tahtnud 
seda teha, aga... olin sunnitud. Miks ta ei katnud end korralikult kinni, miks pidi ta 
seal lamama alasti nagu lõbunaine? Ta ahvatles, rüvetas mind! Ja siis ta mõnitas 
mind oma rahuliku näoga, silmad kinni! Võtsin pistoda ja lõin selle tema õelasse 
rinda. Tahtsin ta tükkideks raiuda, hävitada selle paha, liiderliku naise ...» 

Äkki jäi ta vait. Higi voolas mööda kurnatud nägu ja jooksis kiiresti õlitatud 
rinnal. Ainuke silm hullunud pilgul ainiti kohtunikule suunatud, kõneles ta pehmel 
häälel edasi: 

«Kuulsin, et kuskil langes uks kinni. Läksin ruttu riietusruumi. Teenija oli ikka 
veel uimastatud, aga ma kuulsin koridoris lähenevaid samme. Puhusin kogu pulbri 
torust välja ja siis põgenesin aiaukse kaudu, tõmmates selle enda järel kinni. 
Ronisin üle katuste, siis komberda-sin edasi mööda tänavat, kuni teema ja hakkas 
paistma. Oli varane aeg, ainult teenijamees oli terrassil. Ütlesin talle, et olen haige, 
ja vajusin toolile. Kui olin joonud mitu tassi teed, hakkas mul natuke parem. Siis sai 
mulle selgeks, et pean lahkuma siit neetud paigast, kus mind oli rüvetatud, 
alandatud... Pidin Leng Jiani raha kätte saama nii ruttu kui võimalik. Siis põgenen... 
lähen kuskile kaugesse kohta, et saada jälle puhtaks. Nägin teid kahekesi tulevat, 
teie läksite ära, ja ma uurisin teie kaaslast. Kui te tagasi tulite ja teed jõite, jälgisin 
ma uuesti teid mõlemaid. Mulle oli selge, et teie kahe peale saate raha Lengi käest 
kätte. Järgnesin teile võõrastemai ja ja...» 

«Jah, ma tean,» katkestas tema jutu kohtunik Di. «Ma tean ka, kuidas sa 
märkmiku said. Sa leidsid selle tüdruku toast ja esialgu tõmbasid välja ainult mõned 
leh küljed. Täna öösel sa varastasid märkmiku. See kõik pole praegu oluline. Nüüd 
peame ainult mõtlema, kuidas asja sulle kergemaks teha. Kas ütlen sulle, kuidas me 
seda teeme? Me kujutame emand Tengi tapmist tavalise mõrtsukatööna. Kui sa 
tunnistad, et sa teda ka vägistasid, Kunshan, siis nad piinavad sind. Nad mõistavad 
su pikkamööda 

surema. Sa ju tead, kuidas timukas alustab, eks? Ta hakkab kõigepealt su rinnalt 
nahatükke lõikama ja...» 

«Ei!» karjus Kunshan. «Aidake mind!» 

«Jah, ma aitan sind. Aga sa pead väga hoolega kuulama ja tegema täpselt nii nagu 
ma ütlen, Kunshan. Sa pead ütlema, et sa teadsid, et emand Teng käis sageli külas 
oma vanemal õel, kes elab maamajas põhjavärava lähedal. Sa tulid sisse läbi 
väikese aia ja kui sa märkasid, et teenijat pole, sa koputasid. Sa ütlesid emand Ten- 
gile, et õel on otsekohe tarvis temaga kokku saada kiireloomulise ja tungiva 
perekonnaasja pärast. Sa ütlesid, et õde on suures hädas ja emand Teng võtku kaasa 
kümme kullatükki, aga ärgu rääkigu sellest kellelegi, isegi oma mehele mitte. Ta 
uskus sind, võttis raha ja tuli sinuga kaasa, lahkudes salaukse kaudu. Lõunapuhkuse 
ajal polnud tänaval kedagi ega polnud nägijaid, kui sa ta varemete kaudu soo peale 
viisid. Seal sa ütlesid, et ta annaks sulle kulla ja kalliskivid. Ta tahtis appi hüüda. Sa 
hakkasid kartma; haarates pistoda, käskisid sa tal vait olla. Ta püüdis saada pistoda 
enda kätte, enne aga kui sa aru said, olid sa ta surnuks pistnud. Sa tõmbasid ära 
kõrvarõngad ja võtsid käevõrud randmetelt ja kullatükid. Kulla sa kulutasid ära, 
ehteid aga ei julgenud sa käiku lasta. Siin nad on. Kohtus esitatakse need 
asitõenditena.» 

Kohtunik võttis ehted varrukast ja näitas Kunshanile. Siis jätkas ta: 

«Jää selle jutu juurde, Kunshan, ma luban, et siis nad sind ei peksa, nad ei küsitle 
sind koos piinamisega. Sa sured, aga surm on kiire.; Siis on kõik su hädad möödas, 


Kunshan, ja sul pole enam vaja midagi karta. Nüüd antakse sulle korralik voodi ja 
arst vaatab su pahkluud. Siis saad sa mõne tunni rahulikult magada. Sind kuulatakse 
üle hommikuse kohtuistungi ajal. Sa räägid oma 100 ära ja siis ei tülita sind tükk 
aega enam keegi. Palju päevi ja öid võid sa puhata, Kunshan, puhata...» 

Kõhetu mees ei vastanud. Pea vajus tal aeglaselt rinnale. Ta oli täiesti kurnatud. 

Kohtunik Di tõusis. Ta sosistas Jiao Taile: 

«Kutsu valvemehed ja las vangikoja ülem paneb ta luku taha. Vaata, et arst 
hoolitseb ta pahkluu eest ja annab unerohtu.» Ta viipas Tengile, et see järgneks talle 
toast välja. 

Kohtunik Tengi nägu oli kaame kui surnul. Ta hakkas pomisema midagi 
tänulikkusest, kuid kohtunik katkestas tema sõnad kiiresti, öeldes: 

«Ma loodan, et lubate mul jääda ööseks siia kohtumajja.» 

«Muidugi, Di! Mida iganes soovite!» Teng juhatas ta välja hoovile. «See oli... 
ärarääkimata, Di!» 

«Täiesti,» sõnas kohtunik Di kuivalt. «Kas te ei kutsuks nüüd oma nõuniku ja 
ütleks talle, et ta annaks kaksteist korravalvurit minu abilise käsutusse? Nad peavad 
minema ja vangi võtma siinse allmaailma peamehe hüüdnimega Kapral ja ühe 
noore kaabaka hüüdnimega Tudeng.» 

«Muidugi!» 

Kohtunik Teng plaksutas käsi, ja kui ilmus hirmunud väljanägemisega Pan, käskis 
tal lasta kohtunik Di jaoks külalistetoad korda teha ning täita kohtuniku korraldused 
kahe vangivõtmise asjus. Ta lisas nukra naeratusega: 

«Kui te veel mõnda aega siin olete, jääb mu vangikoda kitsaks!» 

«Vangivõetud kuulame üle homme hommikul,» ütles kohtunik Di ükskõiksel 
ilmel. «Palun määrake mind istungi algul oma kaasistujaks, et saaksin küsitleda 
mõnda neist isiklikult. Head ööd!» 

Ta andis Panile ja Jiao Taile vajalikud korraldused. Siis juhatas üks teenreist ta 
külalistetubadesse, mis asusid suure vastuvõtusaali taga. 

Kohtunik Di nägi, et tuba oli suur ja mugav. Ta istus tugitooli ja jälgis ükskõikselt 
kahe teenri liigutusi, kes süütasid suured hõbekandelaabrid kõrgel seinariiulil ja 
tõmbasid lahti nikerdatud roosipuust voodi siidkardinad.-Vana ülemteener tõi suure 
kandikuga teed ja külmi suupisteid, tema kannul tuli unine ümmardaja, kes riputas 
puhta voodirüü punaseks lakitud riidevarna. Ülemteener valas külalisele tassi teed, 
siis süütas lõhnapulga suure maastikumaali ees, mis kaunistas seina. Ta kummardas, 
soovis kohtunikule alandlikult head ööd ja lahkus. 

Kohtunik Di nõjatus toolikorjule ja rüüpas aeglaselt teed. Siis tõstis ta vasaku 
käsivarre väsinud liigutusega ja võttis varrukast Kunshani bambustoru. Ohates pani 
tä riista lauale. Seda võimalust oleks ta pidanud arvestama. Toatüdruk, kes magas 
sügavalt kogu segaduse ajal, ärkamata isegi siis, kui Teng pillas vaasi 
marmorpõrandale; 

surnud naise rahulik nägu — need seigad oleksid talle otsekohe pidanud märku 
andma, et naised olid uimastatud. Ja mingit asjaolude kokkulangemist ei olnud. 
Kohtunik Tengi polnud haaranud hullumeelsuse hoog, teda oli jalust rabanud suur 
annus uimastit, mille Kunshan oli puhunud riietusruumi just enne seda, kui ta sealt 
põgenes. Emand Teng aga oli juba surnud, kui tema mees astus riietusruumi ja teda 
läbi magamistoa avatud ukse nägi. 

Ebamääraselt kuulis ta tänaval kohtumajast mööduvate öövahtide puugongi lööke. 
Mõne tunni pärast hakkab koitma. Ta arvas, et talle und ei tule. 


Kohtuniku silm langes väikesele elegantsele poleeritud bambusest raamaturitulile, 
mis seisis nurgas. Ta tõusis ja valis kallis brokaatümbrises rulli. Seda avades leidis 
ta kohtunik Tengi luule eriväljaande kõige kallimal paberil, mis läikis nagu valge 
nefriit. Vihase hüüatusega lükkas ta selle tagasi teiste raamatute vahele. Juhuslikult 
võttis ta siis ühe teise köite ja istus sellega tagasi tugitooli. See oli budistlik tekst. 
Pikkamööda luges ta algust valjusti: 


«Sündimine toob vaeva ja valu, 
elamine toob vaeva ja valu. 

Taas sündimata surra on ainus 
vabastus vaevast, vabastus valust.» 


Ta sulges raamatu. Kong Fuzi järgijana ei olnud ta budistlike õpetuste pooldaja. 
Kuid read, mida ta äsja oli lugenud, olid hämmastavas kooskõlas tema praeguse 
meeleoluga. 

Ta uinus toolil, raamat süles. 


16 


Jiao Tai tuli oma toimetustest ette kandma varsti pärast koidu hakku, kui kohtunik 
oli hakanud oma välimust korrastama. Ta jutustas oma isandale, kes parajasti habet 
kammis: 

«Kapral ja Tudeng on siin vangikojas luku ja riivi taga. Korraks paistis, et tuleb 
kõva kaklus. Kiilaspea ja teised haarasid noa ja tahtsid Kapralit kaitsta. Aga tema 
käratas neile peale: «Kas ma pole teile öelnud, et ma nugadega vehkimist ei salli? 
Olen omadega otsas, Kiilakas 

võtab asjad üle!» Siis laskis ta end korravalvuritel ahelaisse panna.» 

Kohtunik Di noogutas. Ta ütles: 

«Mul on sulle veel üks ülesanne. Laena valvuritelt hobune ja ratsuta emand Tengi 
vanema õe maamajja põhjavärava lähedal. Uuri välja, kus emand Tengi teised kaks 
õde elavad. Tagasiteel aga osta heast siidikauplusest kaks rulli kõige paremat sorti 
siidi, millest tehakse daamidele rõivaid. Siin on raha.» 

Ta andis Jiao Taile kümme hõberaha ja lisas: «Kui sa jõuad tagasi enne 
kohtuistungi lõppu, võid tulla minu juurde laua taha ja jälgida kohtumenetlust!» 

Jiao Tai läks ruttu minema, sest tal oli suur tahtmin istungil olla. Kohtunik Di jõi 
tassi kuuma teed, siis läk Pan Yute kirjutustuppa. 

Vana nõunik teatas, et kohtunik Teng oli jätnud hommikuse istungi 
ettevalmistamise kohtunik Di hooleks Too küsis: 

«Kas te koostasite ettekande selle kohta, et leidsin Kou laiba?» 

Pan ulatas talle paar paberilehte. Kohtunik luges nee hoolikalt läbi. Ta parandas 
mõned laused nõnda, et kog tunnustus avastuse eest langeks Panile, siis kirjutas 
doku mentidele alla ja varustas need pitseriga. Pabereid tagas andes ütles ta: 

«Pärast seda, kui olen kaasistujaks määratud, kuulat kohtunik Teng üle Kunshani. 
Mina sekkun ainult juhul, kui süüdistatu peaks puiklema hakkama. Selle järel kuu- 
lan ise üle emand Kou ja lõpuks kohtunik Teng ja mina üheskoos küsitleme pankur 
Leng Jiani. Siin on kaks maksukäsku, kumbki kolmesaja viiekümnele kuldrahale. 
Nad kujutavad endast umbes kahte kolmandikku summast, mille Leng Jian varastas 
Kou Zhiyuanilt. Märki rahasaajateks Kou pärijad, seaduse järgi kuulub raha neile.» 


Ta võttis varrukast raske paki, mille Jiao Tai oli leidnud Kunshani varrukast. Seda 
avades jätkas ta: «Siin on neli kullakangi kahesaja kuldraha väärtuses. See oli Kou 
taga varaka pital, aga Kunshan varastas selle Kou salalaekas! Kandke see raha 
samuti üle Kou pärijatele. Jääb veel kolmsada kuldraha, mis Leng andis hoiule 
«Taevase Vihma» kullakauplusse. Laske see konfiskeerida, et raha saaks peatselt 
tagastada Kou perekonnale.» 

Pan kirjutas kviitungid maksukäskude ja kulla vastuvõtmise kohta. Andes need 
kohtuniku kätte, ütles ta tänuliku naeratusega. 

«Te leidsite süüdlase ja saite kätte kogu raha, isand! Kuidas oli see võimalik nii 
lühikese ajaga?» 

«Oli soodustavaid asjaolusid,» ütles kohtunik Di ebamääraselt. «Ega te ei saa 
mulle laenata korralikku rüüd ja mütsi kohtusse selgapanemiseks?» 

Nõunik kutsus kirjutaja. Too tuli tagasi pika, sinisest damastist rüü ja kullaga 
ääristatud musta sametmütsiga. Kohtunik Di tõmbas rüü enda oma peale, toppis 
oma kulunud peakatte varrukasse ja pani kuldäärisega mütsi pähe. Selles auväärses 
rõivastuses kõndis ta tagasi külalistetuppa ja tellis ülemteenrilt lihtsa hommikueine. 

Kui ta oli söögipulgad käest pannud, astus ta väikesesse kiviktaimlasse, mis asus 
magamistoa taga aias, ja jalutas seal, käed seljal. Ta tundis, et on väsinud ja rahutu. 
Lõpuks kuulutasid kolm kõva lööki vastu peaväravas rippuvat pronksgongi, et 
hommikune kohtuistung on algamas. 

Kohtunik Di leidis, et kohtunik Teng ootas teda oma kabinetis kohtusaali taga. Tal 
oli seljas roheline ametirüü ja kohtuniku must tiivikmüts. Nad läksid koos läbi üks- 
sarvega sirmeesriide vahelt ja astusid poodiumile. Teng nõudis, et kohtunik Di 
istuks tema paremal käel. 

Uudised öistest sündmustest Kou Zhiyuani majas ja emand Kou ning teiste 
vahistamisest olid levinud üle kogu linna. Kohtusaali täitis tihe rahvahulk. Paljud 
pealtvaatajad, kellel polnud õnnestunud sisse pääseda, tunglesid otse saali ukse 
taga. 

Kui kohtunik Teng oli kohtualuste ja tunnistajate loenduse lõpetanud, hakkas ta 
täitma blankette, millega kohtunik Di määrati kaasistujaks. Kirjutuspintsel peos, 
peatus ta ja küsis: 

«Mitu päeva ma kirjutan teie kaasistujaks olemise ajaks?» 

«Ühe,» vastas kohtunik. «Ainult täna.» 

Teng kirjutas blankettidele alla ja lõi neile pitseri peale ning andis siis edasi 
kohtunik Dile, kes tegi sedasama. Siis kirjutas kohtunik Teng välja sedeli vangikoja 
ülemale ja Kunshan toodi kohtulaua ette. Kaks korravalvurit pidid teda toetama. 
Pahkluu oli lahasesse pandud. Kõhetu mees näis rohkem surnud kui elus. Kohtunik 
Dile 

meenus Jiao Tai iseloomustus, kui nad nägid Kunshani esimest korda teemaja 
terrassil: jälk putukas, kes on parajasti kestast välja pugenud. 

Pärast tavaküsimusi nime ja tegevuse kohta teatas Teng, et kohus süüdistab 
Kunshani tapmises ja röövimises. Kunshan rääkis ära oma ülestunnistuse täpselt nii, 
nagu kohtunik Di teda oli õpetanud. Korraks kadus tal jutulõng käest, kuid kohtunik 
Teng tõi ta paari osava küsimusega õigele teele tagasi. 

Kunshan kuulas ära protokolli, mille luges ette vanem-kirjutaja, nõustus selle 
õigsusega ja vajutas oma pöidla-märgi paberile. Kohtunik Teng kuulutas, et 
Kunshan on süüdi kahes mainitud kuritöös ja mõistis ta surma pea maharaiumise 
läbi. Kunshan viidi tagasi vangikotta. Sinna pidi ta jääma ootama lõplikku otsust 


kõrgelt kohtult pealinnas, kes kinnitab kõik surmanuhtlused. Kuulajaskonnast kostis 
segast lärmi. Ühed sõimasid süüdlast, teised avaldasid kaastunnet ja imetlust 
kohtunik Tengile. 

Teng põrutas vasaraga vastu lauda. Kohtunik Di sosistas talle: 

«Tahaksin, et nüüd kutsutaks ette emand Kou.» 

Teng kirjutas sedeli ja peagi juhatas vangikoja perenaine emand Kou kohtulaua 
ette. Ta oli kamminud oma juuksed sirgelt tahapoole lihtsasse sõlme, mida 
kaunistas üksik rohelisest nefriidist kamm. Naise näol polnud puudrit ega minki ja 
lihtsas, valges rüüs nägi ta välja nagu tõsine majaemand. Kui ta pikkamööda laskus 
kivipõrandale põlvili, küsis kohtunik Di endalt murega, kas ta pole siiski mitte 
eksinud. 

Pärast seda, kui Teng oli esitanud tavaküsimused, teatas ta, et küsitlust toimetab 
nüüd kaasistuja. Kohtunik Di lausus: 

«Sel ööl, emand Kou, leiti teie juuresolekul teie mehe surnukeha tema 
magamistoa põranda alt. Kohtunõunik Pan Yute ja mina oleme valmis tunnistama, 
et oli tõendeid selle kohta, et te teadsite surnukeha matmisest sinna. Enne kui kohus 
sõnastab süüdistuse teie vastu, tuleb teil anda täpselt aru sellest, mis juhtus 
viieteistkümnenda, kuupäeva õhtul pärast seda, kui teie abikaasa oli lahkunud 
õhtusöögilauast paviljonis ja astunud majja.» 

Emand Kou tõstis pea ja alustas vaiksel, kuid selgel häälel: 

«Tunnistan enese süüdi. Süüdi selles, et ei teatanud 

kohtule otsekohe kohutavat tõde. Võin üksnes loota, et kohus suvatseb meeles 
pidada, et olen ainult alati tagasitõmbunult elanud nõrk ja ebateadlik naine, ning 
seetõttu minu peale halastada.» 

Ta pidas veidi vahet. Kuulajate poolt kostis kaastundlikku pominat. Kohtunik 
Teng koputas haamriga lauale ja nõudis korda. Emand Kou jätkas: 

«Kui palju kordi olen ma palavikuliste öiste luupainajate ajal elanud uuesti läbi 
neid meeleheitlikke hetki! Olin läinud oma toast mehe magamistuppa, et vaadata, 
kas teenijad pole unustanud panna valmis tema voodirüüd. Laua juures seistes 
tundsin äkki, et ma pole üksi. Kui ma ümber pöördusin, avanesid voodieesriided ja 
keegi mees kargas tuppa. Ma tahtsin appi karjuda, aga tema tõstis pika, ähvardava 
noa, ja ma ainult oigasin, hirmust kange. Ta astus minu juurde ja ...» 

«Kirjeldage seda meest, emand!» katkestas tema sõnad kohtunik Di. 

«Tal oli õhuke sinine loor ümber pea mähitud, kõrgeausus. Ta oli pikk ja kõhn ja 
tal oli seljas — ma vaevalt mäletan, sest olin nii hirmunud — jah, ma arvan, tal olid 
seljas sinine kuub ja püksid nagu töömeestel...» 

Kohtunik noogutas ning emand Kou jätkas: 

«Väga lähedal minu kõrval seistes sisistas ta: «Üks sõna ja...» Ta surus noaotsa 
vastu minu rinda. «Kohe tuleb teie mees sisse,» rääkis ta edasi õudse, summutatud 
häälega. «Kõnelege temaga, tehke kõike, mida ta käsib.» Sel hetkel kuulsin samme 
vahekäigus, mis viib terrassile. Võõras hüppas kähku ukse poole ja surus selja vastu 
ukse kõrval olevat seina. Mu mees tuli sisse, nägi mind, tegi suu lahti, et midagi 
öelda... Siis too mees äkki paiskas ta selja tagant maha ...» 

Emand mattis näo kätesse ja hakkas nutma. Kohtunik Di märguande peale andis 
korravalvurite peamees talle tassi kanget teed, mille ta ahnelt ära jõ1. Siis jätkas tun- 
nistaja: 

«Ma vist minestasin. Kui ma ärkasin, ei olnud mu meest toas, nägin toolil ainult 
tema rüüd ja mütsi. Võõras mees pani need selga. See nägu, see õudne maskiga 
nägu minu mehe koduselt tuttava rüü kohal... Ja veri, loor oli verega koos... Mees 


sosistas: «Teie mees on surnud, ta tappis enese, te saate aru? Kui te eluilmas suud 
paotate, lõikan teil kõri läbi!» Ta lükkas mind toorelt ukse poole, 

Ma komberdasin läbi tühja koridori oma tuppa. Olin vaevalt vajunud kušetile, kui 
kuulsin aiast valju hõikamist Teenijad hüüdsid, et mu mees on enese uputanud, end 
jõkke heitnud. Ma tahtsin õigust rääkida, kõrgeausus, vannun, et tahtsin. Aga just 
siis, kui olin otsustanud tulla siia kohtusse, nägin jälle toda õudset, verist maski... ja 
ma ei julgenud. Ma tean, et olen süüdi, aga mul polnud julgust...» 

Ta hakkas uuesti nuuksuma. 

«Te võite tõusta ja kõrvale astuda, emand!» laus kohtunik Di. Vangikoja 
perenaine aitas emand Ko tõusta. Too jäi seisma vastu kohtukirjutaja lauda, 
vasaku pool kohtunikke, tühi pilk ette suunatud. Kohtunik kummardus Tengi poole 
ja ütles: 

«Palun laske nüüd kutsuda Xia Liang.» 

Kaks korravalvurit tõid kohtuniku ette noore mehe Tal olid seljas lahtise 
kaelusega kuub ja sinised kott püksid. Kohtunik Dile paistis ta niisama morn kui 
siis kui noormeest esimest korda «Fööniksi» trahteri kõrtsitoa nägi. Kohtunikku 
silmates Tudeng kangestus. Siis lang ta pilk emand Koule, kes talle külmalt otsa 
vaatas. Aeg laselt heitis ta põlvili. 

«Ütle oma nimi ja tegevus!» käskis kohtunik. 

«Mind kutsutakse Xia, nimega Liang,» vastas noor mees kindlal häälel. 
«Linnakooli lõpetanud.» 

«Ja sa julged nimetada oma kirjaoskust,» käratas talle kohtunik Di. «Sina, kes 
oled häbistanud kirjatundjate seisust ja toime pannud jälgi kuritöö, milles sind 
süüdistatakse? See naine just tunnistas kõik üles!» 

«Ma ei tea,» ütles Tudeng rahulikult, «millisele kuriteole kõrgeausus viitab. Ja 
seda naist pole ma kunagi varem näinud.» 

Kohtunik Di oli kahevahel. Ta oli arvanud, et Tudeng vajub kokku, kui näeb teda 
kohtulaua taga istumas ja leiab end ootamatult silm silma vastu emand Kouga. Näh- 
tavasti oli kohtunik alahinnanud noormehe enesevalitsust. Ta sõnas lühidalt: 

«Tõuse püsti, Xia Liang, ja vaata sellele naisele otsa!» Siis küsis ta emand Koult: 
«Kas te tunnete selle mehe ära kui oma mehe mõrtsuka?» 

Emand Kou vaatas kindlalt Tudengile näkku. Hetkeks nende silmad kohtusid. Siis 
ütles emand pikkamööda ja väga selgesti: 

«Kuidas ma seda võin? Ma ütlesin kõrgeaususele, et sissetungijal oli mask ees!» 

«Lugupidamisest teie abikaasa vastu,» lausus kohtunik Di, «soovis kohus anda 
teile täieliku võimaluse ennast kahtlusest vabastada. Kuigi kaebealune on 
kohustatud oma süütust tõestama, esitas kohus teile isegi kahtlusaluse tema 
samasuse selgitamiseks. Et seletus, mille te andsite, on ilmselt väljamõeldud lugu, 
siis nüüd kohus sõnastab süüdistuse. Teid süüdistatakse oma mehe tapmises, emand 
Kou, koos senitundmatu kaassüüdlasega. Peamees, võid tunnistaja Xia Liangi 
vabaks lasta!» 

«Oodake! Laske ma mõtlen, palun!» hüüatas emand Kou. Huuli närides vaatas ta 
uuesti Tudengile otsa. Pärast mõningat kõhklemist jätkas ta: «Jah, kehaehitus näib 
sama... Aga muidugi ei saa ma midagi öelda näo kohta...» 

«Sellest ei piisa, emand!» ütles kohtunik Di ruttu. «Te peate andma konkreetseid 
tõendeid!» 

«Jah,» ütles emand Kou kogeldes, «kuna looril oli nii palju verd...» Äkki vaatas ta 
kohtunikule otsa ja ütles: «Kui ta on mõrtsukas, peab tal olema haav peas!» 


Kohtunik Di andis pealikule märku. See haaras noormehel õlgadest ja surus ta pea 
toorelt tagasi. Otsmiku-lokk langes kõrvale ja juuste juurte juures tuli nähtavale 
halvasti paranenud lõikehaav. 

«See on tema,» ütles emand Kou väga vaikselt. Ta peitis näo kätesse. 

Tudeng püüdis lahti rabelda. Näost sarlakpunane, kisendas ta: 

«Sa äraandlik hoor!» 

«See mees on hull!» hüüdis emand Kou. «Keelake sel alatul kerjusel rääkida nii 
rõvedaid sõnu, kõrgeausus!» 

«Kerjus?» kisendas Tudeng. «Sina olid see, kes kerjas minult armastust. Aga 
mina loll ei saanud aru, mille peale sina väljas olid! Sa vajasid mind ainult oma 
mehe tapmiseks, et saaksid kätte tema raha. Ja see olid muidugi sina, kes võttis need 
kakssada kuldraha!» 

Emand Kou hakkas vastu rääkima, kuid Tudeng karjus tema peale: 

«Muidugi sina võtsid raha! Ja mina, kes ma võin saada iga noore tüdruku, keda 
tahan, mina sundisin ennast magama sinuga, aastaid vanema naisega! Taevas, küll 
see oli vastik, aga loll nagu ma olin, ma...» 

«Ära seda ütle, Liang!» hüüatas emand Kou. Ta haaras enda taga seisvast lauast, 
et tuge leida, ja kordas meeleheitlikult: «Liang, sa ei oleks pidanud seda ütlema! Ma 
armastasin sind...» Ta hääl kustus. Väga vaikselt alustas ta uuesti: «Jah, vahest ma 
seda ehk siiski teadsin... Teadsin kogu aeg. Aga ma ei tahtnud teada, arvasin, et sa 
ehk tõepoolest...» Äkki purskas ta kriiskavalt naerma ja hüüdis: «Just praegu ma 
uskusin, et sa ohverdad end minu eest!» Naer muutus nuuksumiseks. Siis pühkis 
emand Kou näo pisaraist puhtaks. Ta tõstis pea, vaatas kohtunikule kindlalt otsa ja 
ütles selgel häälel: «See mees oli mu armuke. Ta tappis mu mehe ja mina olen kaas- 
süüdlane.» Pöördudes uuesti Tudengi poole, kes talle tummaks rabatult otsa jõllitas, 
ütles naine vaikselt: «Nüüd läheme koos, Liang ... lõpuks ometi... koos.» 

Suletud silmil, raskelt hingates toetus ta vastu lauda. 

«Xia Liang, tunnista üles!» lausus kohtunik Di. 

Tudeng raputas pikkamööda pool juhmilt pead. Ta pomises: 

«See naine... ta on mu hukutanud, see peast põrunud hull!» 

Peamees surus ta jõhkralt põlvili. Tudeng jätkas kähiseval häälel: 

«Jah, mina tapsin kaupmees Kou, aga ma ütlen teile, et tema sundis mind seda 
tegema! Mina ainult tahtsin maja tühjaks röövida. Mehed trahteris pilkasid mind 
ühtelugu ja ütlesid, et ma ei saa hakkama kõige lihtsama asjaga. Teadsin, et Kou 
maja kõrval kasvab puu, ja ma otsustasin, et sisse murda on lihtne. Küll ma näitan 
meestele, millega ma hakkama saan! Näitan neile ehtsat kulda! Umbes kaks kuud 
tagasi kuulsin teenijatelt, et Kou sõidab mõneks päevaks ära. Üle müüri ronida oli 
lapsemäng. Astusin tuppa ja kobasin pimedas ringi. Äkki põrkasin kokku ühe 
naisega. Taevas, küll ma ehmatasin. Mu esimene ots, ja kohe nii vilets vedamine! 
Mulle ju öeldi, et kui peremees on ära, ei ela selles tiivas kedagi. Mis siis, kui ta 
karjuma pistab? Haarasin naise ja vajutasin käe ta suule. Kuu ilmus pilve tagant ja 
me vaatasime teineteisele otsa. Mina urisesin närviliselt: «Kus raha on?» Tundsin, 
kuidas ta huuled mu käe all liikusid. Võtsin käe ära. Naine ei kartnud — ei 
sinnapoolegi! Ta naeris! Noh — jäin ööseks sinna — ta laskis mu minema alles siis, 
kui koitma hakkas. Andis mulle raha.» 

Kui Tudeng vahet pidas ja käega üle näo tõmbas, ütles kohtunik Di: 

«Kui te vaikite, emand Kou, siis kohus eeldab, et olete nõus selle mehe 
tunnistusega. Kas teil on midagi öelda?» 


Emand Kou, kes oli üksisilmi Tudengit jälginud, raputas osavõtmatult p,ead. 

«Jätka!» käskis kohtunik Di Tudengit. 

«Noh, pärast seda käisin teda ühtelugu vaatamas. Ta rääkis mulle palju sellest, kui 
rikas ta mees on, aga et Kou on väga kitsi ega anna talle kunagi küllalt raha. Ta 
ütles, et kõik võtmed on mehe käes ja sellepärast ei saa ta mulle rohkem raha anda. 
Mina ütlesin, et mind tema veeringud ei huvita. Siis ta rääkis, et mees hoiab kaht- 
sada kuldraha oma salalaekas. Kui meest poleks jalus, võiksime need võtta ja koos 
kuskile kaugesse kohta põgeneda. Nojah, kakssada kuldraha on hea patakas, aga 
tapmine pole pisiasi. Kui seda asja üldse ajada, siis peab seda hästi tegema, 
kiirustada ei maksa. Aga tema käis mulle muudkui peale, ütles, et vihkab oma 
igapäevast elu. Siis ma mõtlesin välja hea plaani. Andsin talle karbi arseeni ja 
õpetasin, et andku mehele sellest ülepäeviti väike doos hommikuse tee sisse, 
parajasti nii palju, et tal hakkaks kõht valutama. Andsin ka pulbri, mis valud ära 
võtab. Ja eks see vana tobu oli veel naisele tänulik, et too tema eest nii hästi 
hoolitseb! Kõik puha ta enese süü! Ei oleks pidanud abielluma liiderliku naisega!» 

Emand Kou surus alla karje, Tudeng aga ei teinud väljagi ja jätkas: 

«Ühel päeval ütles ta mulle, et ettekuulutaja on hoiatanud Koud 
viieteistkümnenda kuupäeva suhtes — siis olevat mehe elu ohus. Ta ütles, et see on 
muidugi lollus, aga me võime ettekuulutaja sõnu kasutada oma plaani 
täideviimiseks. See sobis hästi enesetapu põhjuseks. Naine rääkis mehele augu 
pähe, et too korraldaks sel päeval õhtusöögi. Enne kui ta paviljoni läks, andis naine 
talle tubli annuse arseeni. Mina ronisin üle müüri. Teenijad olid kõik teise tiiba 
saadetud pidusöögi ettevalmistusi tegema. Me lükkasime magamisaseme kõrvale, 
ma kaevasin augu. Kui me voodi tagasi lükkasime, olid muld ja lahtised kivid 
ilusasti selle all. Siis me ootasime. Taevas, küll ma kartsin! Aga tema mitte, ta oli 
külm kui kala! Lõpuks kuulsime samme. Astusin seina äärde ja vanamees 

tuli sisse. Naine ütles mesimagusalt: «Kardan, et kõht sind jälle vaevab, kallis. 
Annan sulle pulbrit!» Mees ütles: «Tänan sind! Sa oled alati nii hoolitsev. Mu 
sõbrad seal väljas ainult naeravad mu hädade üle.» Naine vaatas mulle otsa üle 
mehe õla ja noogutas. Mina mõtlesin: kas nüüd või mitte kunagi! Hüppasin 
ettepoole ja lõin talle noa selga. Õnneks ei tulnud kuigi palju verd. Võtsime tal rüü 
seljast ja naine nägi, et varrukas oli kinnipitseeritud ümbrik. Ta surus selle mulle 
pihku ja ütles: «Võta see, äkki on raha!» Pistsin ümbriku oma kuue vahele. Siis 
panime ta rõivakirstu, kleepisime kaane plaastriga kinni ja lükkasime auku. Ma 
kühveldasin mulda peale, panin kivid paika ja me lükkasime aseme tagasi. Hakka- 
sin vanamehe rüüd selga ajama, tema aga haaras äkki mul ümbert kinni ja ütles: 
«Võta mind!» Mina vastu, et mul on töö käsil, mis ta õige mõtleb, hull hoor! Panin 
mehe mütsi pähe. Siis ütles tema: «Kuu paistab, nad tunnevad su ära!» Ta võttis 
käärid ja lõikas mulle haava otsaette, juuste alla. Olin verine kui siga. Määrisin näo 
verega kokku ja jooksin aeda. Kui olin paviljonis istuvatel meestel lasknud end 
piisavalt vaadata, jooksin jõe äärde ja hüppasin sisse. Minu kodumaja oli jõekaldal, 
nii et Jõge ma tunnen lapsest saati. Aga vesi oli külm, seda ma ütlen! Ja mul seljas 
veel teine rüü ka, olin õnnelik, kui nägin kaldal sobivat kohta, kus kasvas tihedalt 
põõsaid. Ronisin välja, panin vanamehe rüü pampu, viskasin tema mütsi vette ja 
pugesin põõsastesse, et oma riideid veest kuivaks väänata.» 

Tudeng vaatas üleolevalt naeratades saali poole. Kohtunik Di teadis, et halvale 
teele sattunud noormees, oma jutustusest hasarti läinud, oli nüüd hirmust jagu 
saanud ja tegelikult nautis olukorda. Ta oli saavutanud oma armetu ideaali: et teda 
peetaks kardetavaks kurjategijaks. Kohtunik oli saanud teada kõik, mida vaja, ta 


oleks võinud Tudengile öelda, et pidagu suu ja kirjutagu süütunnistusele alla. Aga 
ta otsustas lasta noormehel lõpetada. Tudeng oli tapnud vana, kaitsetu mehe, 
kohtunik aga oli veendunud, et naine oli teda sellele õhutanud. Kuid oli hullemaid 
kuritegusid, palju hullemaid kui tegelik tapmine. Vastumeelsusega mõtles ta oma 
eelseisvale ülesandele pärast istungit. 

Tudeng võttis lonksu teed, sülitas põrandale ja jätkas: 

«Trahteris avasin ümbriku. Ei mingit raha, kus sa 

sellega! Ainult raamat rahaasjanduse ülestähendustega. Mõtlen, et näitan seda 
naisele, võib-olla oskab ta sealt näha, kas vanal oli majas veel kuskil raha. Läksin 
järgmisel päeval tema poole. Avasime salalaeka, kuid kahtsada kuldraha ei olnud! 
Oleksin pidanud siis mõistma, mille peale tema välja läks. Aga, loll nagu ma olen, 
aitasin tal otsida. Muidugi mitte kui midagi. Näitasin talle märkmikku, tema aga ei 
saanud sealt tuhkagi aru. Seal me siis omadega olime! Ta ütles, et otsib kulda igalt 
poolt, see peab kuskil olema. Kui ta raha ei leia, müüb ta oma ehted ja me läheme 
ära, niipea kui meil on vajalik rahasumma käes. Mina mõtlesin, olgu, olen sellest 
linnast niikuinii kõrini, võin naise tee peal mõnele lõbumajale müüa jä teenin ehk 
kangi kulda. Ta pole küll enam kõige värskem, aga mida mehed tahavad, seda ta 
vähemalt teab. Trahterisse tagasi jõudes tahtsin märkmiku ära visata,-Siis mõtlesin, 
et ega kunagi ei tea, parem uurin seda veel mõni teine kord. Andsin raamatu 
kõrtsitüdruku kätte hoiule, ta on ka minusse armunud, teate küll. Sest mehed 
nuhivad alati mu toas ringi. Noh, arvan, et ongi kõik.» 

Kohtunik Di andis kirjutajale märku. Too tõusis ja luges valju häälega ette 
Tudengi ülestunnistuse. Tudeng nõustus sellega ja vajutas oma pöidlajälje igale 
lehele.-Siis viis peamees paberid emand Kou kätte. Temagi vajutas igale lehele oma 
pöidlajälje. 

Kohtunik Di ütles midagi ametivend Tengile. Too köhatas ja lausus: 

«Kohus leiab, et emand Kou, endine Xie, ja Xia Liang on süüdi siidikaupmehe 
Kou Zhiyuani ettekavatsetud tapmises ja mõistab mõlemad surma. Kõrgem kohus 
otsustab surmasaatmise viisi vastavalt kummagi süü suurusele. » 

Ta lõi haamriga vastu lauda ning emand Kou ja Tudeng viidi ära. 

Rahvahulgast tõusis vali häältesumin. Kohtunik Teng pidi mitu korda haamriga 
vastu lauda koputama. Kohtunik Di küünarnuki juurde pandi tass teed. Ta pööras 
pead ja nägi, et Jiao Tai seisis tooli kõrval. Nähtavasti oli ta seisnud seal juba tükk 
aega, sest nägu oli tal kahvatu 

ja kurnatud. Kohtunik mõtles endamisi, et Jiao Tail pole armuasjadega just eriti 
vedanud. Ta jõi paar lonksu teed, siis aga ütles kohtunik Tengile: 

«Kas te ei laseks nüüd kutsuda pankur Leng Jiani?» 

Kui peamees läks pankurile vangikotta järele, võttis kohtunik Di varrukast 
märkmiku ja andis selle Tengile, sõnades: «See on märkmik, millest Xia Liang 
rääkis. Siia on Lengi pettused tema oma käega üksikasjalikult sisse kantud.» 

Kui Leng Jian oli öelnud oma nime ja tegevuse, sõnas kohtunik Di: 

«Teid süüdistatakse pettuses, sest olete järjekindlalt röövinud oma äripartnerilt 
kokku ühe tuhande kuldraha suuruse summa. Te ise märkisite kõik üles sellesse 
märkmikku siin. Kohus uurib kõiki asjasse puutuvaid dokumente ja teeb kindlaks 


teie poolt väljapetetud summa suuruse. Praegu aga antakse teile võimalus kõik 
kokkuvõtlikult üles tunnistada.» 

«Tunnistan üles, et röövisin oma ärikaaslaselt Kou Zhiyuanilt raha,» ütles Leng 
Jian seepeale väsinud häälel. «Olen laostunud mees, aga ma vähemalt tean, et mitte 
mina ei ajanud oma partnerit surma! Lõpuks ometi on mul meelerahu jälle käes!» 

«Sama käib ka teie võlausaldajate kohta!» tähendas kohtunik kuivalt. «Viimasel 
ajal ei ilmutanud te erilist hoolt nende huvide suhtes! Lähemal ajal võivad võla- 
usaldajad esitada oma nõudmised sellele kohtule lahendamiseks.» Tengi poole 
pöördudes küsis ta: «Kas olete samuti seisukohal, et süüalune jääb vahi alla kuni 
järgmise kohtuistungini, kui kõik asjasse puutuvad dokumendid on läbi vaadatud?» 

«Olen sellega nõus,» vastas Teng. «Leng Jian, kohus leiab, et olete süüdi pettuses. 
Niipea kui uurimine on lõpetatud, määrab ta teile vanglakaristuse olenevalt süü 
suurusest. Viige vahialune tagasi vangikotta.» 

Ta koputas haamriga kolm korda vastu lauda ja lõpetas istungi. 

Mõlemad kohtunikud astusid Jiao Tai ja Pan Yute saatel ükssarvikuga sirmi 
kaudu kabinetti. 

Kohtunik Teng ütles kaame naeratusega: 

«Te lahendasite minu eest kõik mu probleemid, Di! Lähen nüüd raamatukokku ja 
vahetan rõivad. Hiljem, kui olete veidi puhanud, tulge palun sinna ja jooge 

minuga tass teed. Nüüd, kus meil pole vaja prefektuuri sõita, on meil aega küll! 
Peame sel nädalal koos mõned ekskursioonid tegema. Mägedes on huvitavaid kohti, 
mida ma teile tahaksin näidata.» 

Ta kummardas ja lahkus. Ka Pan Yute palus end vabandada, sest tal oli vaja 
minna kohtuarhiivi, et koostada koos kirjutajatega kohtuistungist ametlikku ette- 
kannet, mis tuli edasi saata prefektile. Niipea kui kohtunik Di oli istunud tugitooli, 
pani Jiao Tai suure, värvilisse paberisse keeratud paki kirjutuslauale ja ütles: 

«Siin on teie siid, kohtunikuisand! Kõige parem sort, nagu tellimise peale. 
Vaatasin emand Tengi õe villa üle. Väga ilus koht ja maksab hulga raha, ütleksin 
ma. Kõik kuulub temale, sest emand Teng oli ta ainuke õde. Teenijad ütlesid, et 
Leng Te käis seal järjekindlalt. Ta maalis aiast mitu pilti; nüüd ripuvad need 
külalistetoas. Leng Te surm oli seal kõigile tõsine hoop.» 

Kohtunik Di noogutas. Mõtlikult sikutas ta habet. Mõne aja pärast küsis Jiao Tai: 

«Kuidas te teadsite, et Tudeng tappis vana Kou, isand?» 

Küsimus ehmatas kohtuniku mõtisklustest üles. 

«Tudeng, ütlesid sa? Oh, vähemalt neli asjaolu osutasid temale. Esiteks, kuna sinu 
seiklus näitas, kui vähe emand Kou oli hoolinud oma mehest, mõtlesin muidugi 
otsekohe, et tal oli armuke, kellel võis olla tegemist Kou surmaga. Muide, Tudengil 
pidi sel ööl olema kohtumine emand Kouga, aga ta ei saanud kokkuleppest kinni 
pidada, sest mina võtsin ta kaasa soo peale. Teiseks, kui me sinna läksime, hooples 
Tudeng, et tal on kavas suur asi, ja et ta teeb seda täiesti üksinda. Hiljem rääkis ta 
sulle, et hangib kakssada kuldraha ja mõlemad, nii Leng Jian kui ka Kunshan 
ütlesid, et Kou salalaekas oli kakssada kuldraha. Kolmandaks, kui meie esimesel 
õhtul «Fööniksi» trahteris Kiilakas lõi Tudengile näkku, hakkas poisil veri kangesti 
jooksma ja Kiilakas ütles, et tal on otsa ees varem saadud noahaav. Aga ometi oli 
neljas ja viimane asjaolu see, mis avas mul äkki silmad ja aitas kõiki teisi näha 
nende õigetes seostes. Mõtlen Kunshani tunnistust, et ta leidis Leng Jiani vettinud 
märkmiku Nelgiõie toast voodi tagant. Olin tähele pannud, et tüdrukule Tudeng 
meeldib ja paluv pilk, millega ta mulle otsa vaatas, kui Kunshan ütles, et oli leidnud 
märkmiku tema toast, ütles mulle, et küllap Tudeng oli palunud 

seda tema jaoks alles hoida, tüdruk aga ei tahtnud, et Kapral asjast teaks.: Sest 
Kapral on nõus teda jagama ainult Kiilaka ja mõne valitud sõbraga, välja arvatud 
muidugi töö väljaspool «Fööniksit». Taevas, praegu tuli meelde! Mees on ju ikka 
veel vangikojas! Ütle peamehele, et ta Kaprali siia tooks!» 

Kui peamees oli juhatanud Kaprali kohale ja sundinud teda kohtunik Di tooli ette 
põlvili heitma, andis kohtunik märku, et mees nad üksi jätaks. Ta ütles Kapralile: 

«Tõuse üles ja ajame sõbralikult juttu!» 

Kapral tõusis jalule ja saatis kohtunikule oma karvaste kulmude alt äreva pilgu. 
Madalat otsaesist kibrutades ütles ta kibedalt: 

«Nii et sa oled tõepoolest vargapüüdja ja tema on su jooksupoiss! Taevas tule 
appi, kas siis inimene ei tohi eluilmas kedagi usaldada?» 

«Kui ma esinesingi teatud osas,» ütles kohtunik Di, «siis ainult sellepärast, et 
vajasin sinu abi ühe jõhkra mõrvaloo lahendamisel. Sa tõepoolest aitasid mind ja 
ma nautisin sinu külalislahkust. Panin tähele, et sa pead oma meeste seas ranget 
korda, sa lased neil tegelda kerjamise ja muude pisemate süütegudega ja jälgid, et 
nad tõsisematest kuritegudest eemale hoiaksid. Lasksin ka väeosas kontrollida sinu 
teenistuskäiku armees.» 

«Asi on veel hullem, kui ma arvasin!» pomises Kapral. «Nüüd läheb mu pea 
mängu! Noh, ega ta ju teab kui terane pole kunagi olnud!» 

«Pea suu ja kuula!» ütles kohtunik Di kärsitult. «Olen otsustanud, et sa lähed 
tagasi keisri armeesse. Seal on su õige koht. Küll Kiilakas peab mehed korras, nagu 
sa teda oled õpetanud. Siin on kiri sõjaväeossa, milles öeldakse, et sa oled teinud 
kasulikku tööd kohtunik Tengi ülesandel ja et ta teeb ettepaneku sind uuesti 
mobiliseerida ja auastmelt ülendada. Mine nüüd ja vii kiri selle mehe kätte, kes seal 
koosseisudega tegeleb.» 

«Parem juba kapten Mao kätte, ta tunneb Kapralit,» pistis vahele Jiao Tai. 

«Olgu pealegi siis temale. Ja kui nad on sulle välja andnud kiivri, rinnaturvise ja 
mõõga,» jätkas kohtunik Di naeratades, «oleks hea, kui sa need selga paneksid ja 
end Nelgiõiele näitaksid. Hoia ta endale, peamees Liu, ta on liiga hea naine, et teda 
teistega jagada. Ja ta vajab sind.» Kohtunik võttis kirjutuslaualt paki, mille Jiao Tai 
oli 

toonud ja andis Kapralile, öeldes: «Anna talle see väike pakk minu poolt, 
tahaksin, et ta sõjaväelase naisena oleks ilus! Ja ütle talle, et olen kurb, sest ei saa 
end nimetada sinu sugulaseks!» 

Kapral pistis kirja vöö vahele ja surus paki tugeva käsivarre alla kaenlasse. Siis 
vaatas ta kohtunikku hämmastanud pilgul. Äkki läks mehe nägu rõõmsaks ja ta 
hüüdis: «Tagasi armeesse! Tuhat ja tuline!» Ta pöördus ja tormas välja. 

«Ah siis sellepärast te lasksite ta kinni võtta!» ütles Jiao Tai muiates. 

«Ega sa ometi arva, et ta oleks tulnud kohtusse vabatahtlikult, mis?» päris 
kohtunik Di. «Ja ega mul polnud aega teda otsima minna ka. Pealegi hakkame üsna 
varsti koju sõitma. Saada üks korravalvur «Lendava Kure» võõrastemajja, et ta 
tooks ära riidepambu, mille me sinna jätsime, ja ütle siinsele talumehele, et ta 
vaataks meile kaks head hobust.» 

Kohtunik tõusis kiiresti ja võttis seljast damastrüü ning ametimütsi. Pannud pähe 
oma päevinäinud musta peakatte, lahkus ta kabinetist ja astus üle avara keskõue 
Tengi korteri poole. 

Vana ülemteener tuli talle vastu ja juhatas raamatukokku. 

Kohtunik Teng oli pannud selga kodusema rüü. Ta pakkus kohtunik Dile istet 
enda kõrval laial pingil ja Ütles ülemteenrile, et ta võib minna. Olukord meenutas 
kohtunik Dile nende esimest kohtumist sealsamas. Külalisele teed valades pani 
kohtunik Teng tähele, et too silmitseb tühja seina, kus varem seisis lakksirm. Ta 
ütles kurvalt naeratades: 

«Ma lasksin sirmi panipaika viia. Te saate kindlasti aru, see tuletas mulle liiga 
tugevasti meelde . r.» 

Kohtunik Di pani teetassi äkilise liigutusega käest. Ta ütles teravalt: 

«Säästke mind, ma palun teid, lakksirmi loo kordamisest! Ühest korrast aitab!» 

Keeletult jäi Teng vahtima kohtunik Di ükskõiksesse näkku. Siis küsis ta: 

«Mida te selle märkusega mõtlete, Di?» 

«Täpselt seda, mida ma ütlesin,» vastas kohtunik külmalt. «See oli kena, 
tundeline lugu ja te jutustasite seda hästi. Olin tol õhtul üsna liigutatud. 

Kuid jutt on 
muidugi välja mõeldud — algusest lõpuni. Teie kadunud naisel oli ainult üks õde, 
mitte kolm — kui nimetada ainult ühte pisiasja.» 

Kohtunik Tengi nägu läks kaameks. Tema huuled liikusid, kuid häält ei tulnud. 
Kohtunik Di tõusis ja astus avatud akna juurde. Käed seljal, vaatas ta aias tuule käes 
õõtsuvaid bambusepõõsaid. Seistes, selg Tengi poole, lausus ta siis: 

«Teie lugu lakksirmist oli samuti välja mõeldud kui jutt armastusest oma naise 
Hõbelootose vastu. Teie armastate ainult ühte inimest, Teng, ja see olete teie ise. Ja 
oma luuletajamainet muidugi ka. Te olete väga edev ja äärmiselt isekas mees, kuid 
te pole kunagi kannatanud vaimuhaiguse hoogude all. Aga mul on kahtlus, et 
loodus on teid ühel teisel viisil köndistanud. Kuna te olete jäänud lastetuks ja pole 
kunagi võtnud endale liignaisi või konkubiine, siis kasutasite oma puudust, et luua 
endale «igavese armastaja» võltsmainet. Ma vihkan abielurikkujaid naisi, kuid teie 
naise heaks pean ütlema, et elu teiega pidi tal olema väga õnnetu.» 

Kohtunik Di pidas vahet. Ta kuulis ainult Tengi rasket hingamist, mis kostis selja 
tagant. 

«Ühel päeval,» alustas kohtunik Di uuesti, «te hakkasite oma naist kahtlustama 
abielurikkumises noore maalija Leng Tega. Ilmselt kohtas ta kunstnikku esmakord- 
selt oma vanema õe maamajas. Oletatavasti lähendas neid teineteisele asjaolu, et 
mõlemaid saatis tume vari — mees teadis, et tal polnud kuigi kaua jäänud elada, 
naine oli abielus külma ja karmi abikaasaga. Teil oli vaja kahtlusele kinnitust ja te 
järgnesite neile salaja kokkusaamis-paika, läänevärava lähedal asuvasse majja, ja 
nuhkisite nende järel. Te katsite näo kaelarätiga, aga naine, kes seal teenistuses oli, 
mäletas, et te lonkasite. Pan Yute aga rääkis mulle, et umbes selle aja paiku te 
väänasite välja pahkluu. Ajutine lonkamine oli hea maskeering, sest see eemaldab 
tähelepanu muudelt omadustelt, kuid kaob niipea, kui jalg terveks saab. Olin selle 
asja täiesti unustanud, aga eile mu abiline Jiao Tai mainis 

Kunshani murtud pahkluud, ja siis mulle meenus, mida Pan mulle rääkis, ja mulle 
hakkas tõde koitma. 

Naiste kasinus on meie püha ühiskonnakorra alus ja vundament ja seadus näeb 
ette surmanuhtlust nii abielurikkujale naisele kui ka tema armukesele. Tabanud 
paari teolt, te oleksite võinud tappa nad sealsamas. Samuti oleksite võinud teatada 
asjast prefektile ja mõlemal oleks löödud pea otsast. Kuid teie edevus ei lubanud 
teil valida kummatki teed. Te ei talunud, et hoolega üles ehitatud «igaveste 


armastajate» klantspilt oleks hävinud, ei talunud, et teie naise abielurikkumine oleks 
avalikuks tulnud. Te otsustasite vaikida, kuid valmistada ette oma naise tapmise 
plaani, kusjuures oleks jäänud saladusse, et see sündis kättemaksuks tema 
truudusetuse eest, plaani, mis oleks ennemini kinnitanud kui hävitanud kujutelma 
«igavestest armastajatest» ja seda kõike muidugi ilma riskita sattuda 
mõrvasüüdlasena kohtu ette. Vanaisa vaimuhaigus ja lakksirm andsid teile idee. See 
oli väga tark idee, Teng. Küllap te haudusite seda mõnelgi õhtul siin raamatukogus 
üksinda istudes. Võib-olla teie naine kohtus oma kallimaga õe villas, kuid see teid 
ei häirinud. Sest teil polnud oma naisest sooja ega külma. Vastupidi, ma arvan, et te 
vihkasite teda, sest ta oli tõesti suur luuletaja, Teng, ja teie varastasite oma parimad 
värsid tema loomingust. Teie kadestasite oma naist tema ande pärast ja sellepärast 
takistasite teda oma luulet avaldamast. Kuid ma nägin tema enese 
käsikirjaeksemplari ja ma ütlen teile, Teng, et mitte kunagi ei saavuta te tema 
puhast ülevust. 

Te mõtlesite välja oivalise 100. See vastas kõigile nõuetele, et seda jutustataks 
ikka ja jälle imetluse ja sümpaatiaga kõigis kirjandusharrastajate ringkondades üle 
kogu keisririigi. Jutus oli vana perekonnaneedus, oli kummituslik vanaaegne sirm, 
oli romantikat — minagi näiteks uskusin esiotsa iga viimast kui sõna ja ma olin 
sügavalt liigutatud. Kui kõik oleks läinud plaani järgi, siis oleksite tapnud oma 
naise hoolega lavastatud hullumeelsusehoos. Siis oleksite end üles andnud 
prefektile, kes oleks teid muidugi õigeks mõistnud. Te oleksite võinud erru, minna 
ja pühendada elu ülejäänud aastad oma luuleta j amaine edendamisele. Naised teid 
ei huvita, uuesti te ei abiellu, te leinate oma naist ustavalt kuni elupäevade lõpuni. 

Ma ei kahtle, et teil oli niisama leidlik plaan Leng 

Tele kättemaksmiseks. Kuid ta suri, enne kui saite seda rakendada. Te jälgisite 
kahjurõõmsalt oma naise meeleheidet. Kuulsin, et viimasel kahel nädalal olete 
olnud erakordselt heas tujus, teie naine aga jäi haigeks. 

Kunshan tappis teie naise. Naine ei teadnud, mis temaga juhtus ja ta suri rahus. Te 
astusite riietustuppa just pärast seda, kui Kunshan oli seal tühjendanud kogu oma 
põrguliku bambustoru, ja te langesite uimastava pulbri ohvriks. Kui te teadvusele 
tulite, arvasite, et teie tapsite oma naise. See teid eriti rööpast välja ei löönud. Te 
läksite seekord enesest välja ainult oletuse pärast, et liigne plaani kallal mõtlemine 
oli lõpuks tõepoolest teie aju kahjustanud. Suure luuletaja hindamatu aju! Te olite 
nii mures iseenese pärast, et siis, kui ma teile ootamatult külla tulin, ei olnud teil 
taipu lasta käiku oma lakksirmi plaani. Segase peaga valetasite ülemteenrile, et teie 
naine on läinud õde vaatama, mis oli lollus, ja katsusite minust võimalikult ruttu 
lahti saada. Pärast kohtuistungit aga, kui olite rahunenud, te taipasite, et minu 
saabumine Weipingi oli ootamatu vedamine. Nüüd oli olemas tunnistaja, kes võis 
kinnitada teie juttu lakksirmist, kolleeg, kes tuleks teiega prefekti juurde kaasa ja 
kelle tunnistus lisaks kurbmängule koguni värve. Ja te saatsite oma korravalvurite 
peamehe mulle järele, et kuulaksin ära teie liigutava ülestunnistuse. 

Kuid mind ei leitud. Kuna olite väga erutatud, siis mõjutas see pettumus teid 
ülearu tugevasti. Teil tekkisid uuesti kahtlused oma mõistuses ja kogu plaani 
arukuses. Teenijad hakkasid imeks panema, et magamistuba oli lukus. Toas olev 
surnukeha muutus teile painavaks. Nõnda tegitegi rumaluse ja viisite oma surnud 
naise soo peale, ilma isegi laipa üle vaatamata. 

Hilisel öötunnil ma siiski tulin. Te rääkisite oma 100 ära naudinguga ja teie 
eneseusaldus tuli tagasi. Kuid teie suureks pettumuseks hakkasin mina siis rääkima 
ebaselgetest asjaoludest, viidates võimalusele, et teie ei tapnud oma naist. Miski ei 


saanud olla teile ebameeldivam! Siis aga torkas teile pähe, et kuna olite teinud vea 
surnukeha eemaldades, siis ehk satun mina mõnele heale ideele, kuidas seda 
eksitust heaks teha. Seepärast te nõustusite edasi lükkama meie minekut prefekti 
juurde ja andsite mulle vabad käed õige mõrvari tabamiseks, veendumuses, et 
säärast inimest olemas ei ole. 

Nüüd on teil tõepoolest kõik laabunud väga hästi. On muidugi tõsi, et olete jäänud 
ilma rahuldusest tappa oma naine iseenda käega, kuid teiselt poolt olete praegu isegi 
veel kurbloolisem kangelane. Teie armastatud naine tapeti jõhkralt! Ma ei kahtle, et 
lähemail aastail teie luuletaja-maine edeneb jõudsalt. Lakksirmi lugu on läbi, aga 
lohutamatu armastaja oma käib selle asemel küll. Teie luule paremaks ei muutu, aga 
küllap inimesed ütlevad, et see on nõnda hirmsa löögi pärast, mis hävitas teie õnne.- 
Igaüks tunneb teile kaasa ja kiidab teie tööd isegi veel rohkem kui enne. Ma ei 
imestaks, kui teist saab keisririigi juhtiv luuletaja, Teng!» 

Kohtunik Di pidas vahet. Siis lõpetas ta väsinud häälel: 

«See on kõik, mida tahtsin teile öelda, Teng. Muidugi jääb kõik, mis ma teie 
kohta avastasin, igaveseks ainult minu teada. Ainult ärge lootke, et ma elus veel 
kunagi teie luulet loen!» 

Tekkis piinlik paus. Kohtunik Di kuulis ainult roheliste bambuselehtede sahinat 
aias. Lõpuks lausus kohtunik Teng: 

«Te teete mulle sügavat ülekohut, Di. Pole õige, et ma oma naist ei armastanud.- 
Armastasin teda südamest. Ainult asjaolu, et mulle polnud antud järeltulijaid, heitis 
varju mu õnnele. Naise truudusetus oli julm hoop, mis murdis mu südame. Kõige 
sügavama meeleheite tusahoogude ajal ma mõtlesingi välja koleda loo lakksirmist. 
Kuna hoolimata sellest, et mul oli täielik õigus oma naist tappa, nagu te praegu ise 
ütlesite, ma seda ometi ei teinud ja kuna Kunshani ülestunnistus on selle asja lõpe- 
tanud, siis oli täiesti tarbetu ja igati üleliigne, et te kõnelesite minuga nii, nagu te 
seda praegu tegite. Ja isegi kui te teadsite, et lugu lakksirmist ei olnud tõsi, oleks 
teil pidanud olema niipalju kaastunnet pettunud mehe vastu, et mitte kõiki mu vigu 
ja nõrkusi nii jõhkralt naeruvääristada, nagu te seda just praegu tegite. Olen teis 
sügavalt pettunud, Di, sest mulle on alati räägitud, et olete kaastundlik ja õiglane 
mees. See pole kaastunne, kui alandate ja halvustate mind selleks, et tuua esile 
omaenese tarkust. Ja pole õiglane mind teotada, väites, et vihkasin oma naist, 
õigustades teie täiesti lubamatut sekkumist minu eraellu väljamõeldud järeldustega, 
millel puuduvad igasugused konkreetsed tõendid.» 

Kohtunik Di pöördus ja mehed seisid nüüd silmitsi. 

Puurides peremeest terava pilguga, ütles külaline külmalt: 

«Ma ei süüdista kunagi kedagi ilma konkreetsete asitõenditeta. Teie esimene käik 
läänevärava lähedasse majja oli täiesti õigustatud, sest te pidite abielurikkumise 
kindlaks tegema. Kui te oleksite siis sisse tormanud ja tapnud mõlemad sealsamas 
või jooksnud minema ja tapnud iseenese või saatnud korda taevas teab missuguse 
meeleheitliku teo, oleksin uskunud, et te armastasite oma naist või vähemalt oleksin 
otsustanud teie kasuks, kuna süütõendid olid kaheldavad. Kuid te läksite tagasi 
sellesse majja ja jälgisite neid veel teinegi kord. See näitab teie kõlvatut loomust ja 
annab mulle kõik konkreetsed asitõendid, mida vaja. Hüvasti!» 

Kohtunik tegi kummarduse ja lahkus. 

Ta leidis Jiao Tai kohtumaja hoovis ootel kahe hobusega. 

«Kas me tõesti läheme tagasi Penglaisse, kohtuniku-isand,» päris ta. «Me pole ju 
siin olnud kauem kui kaks päeva.» 


«Küllalt kaua,» kostis kohtunik Di järsult. Ta hüppas sadulasse ja nad ratsutasid 
hoovist välja tänavale. 

Teelised lahkusid linnast läbi lõunavärava. Mööda liivast maanteed ratsutades 
märkas kohtunik, et tema varrukas midagi krabiseb. Juhtides hobust põlvedega, 
kompas ta varrukat ja leidis kotikese, kuhu oli jäänud viimane tema punastest 
kaartidest, pealkirjaga «Shen Mo, kaubareisija». Ta rebis selle väikesteks tükkideks. 
Hetke vaatas ta punaseid pudemeid peopesal, siis viskas need minema. 

Natuke aega lendlesid paberiraasud kohtuniku hobuse järel, siis langesid 
pikkamööda maha koos alla vajuva tolmuga. 


POSTSKRIPTUM 


Kohtunik Di oli ajalooline isik, kes elas aastail 630 —700. Riigiametis sai ta algul 
mitmes paigas kohalikuks kohtunikuks olles kuulsaks kurjategijate avastajana; 
pärast aga, kui ta oli tõusnud õukonna liikmeks, tulid ilmsiks tema väljapaistvad 
anded riigimehena, kes suuresti mõjutas Tangi riigi sise- ja välispoliitikat. Siin 
kirjapandud lood on siiski täiesti välja mõeldud, kuigi paljud seigad pärinevad hiina 
vanadest algupärastest allikatest. Kassi silmade saladuse näiteks laenasin loost, 
mida jutustati Sängi riigi aegsest õpetlasest ja kunstnikust Ouyang Xiust (1007— 
1072), kel oli vana maal, mis kujutas kassi pojengide keskel. Ta väitis, et pilt peab 
olema tehtud lõuna paiku, sest lilled on närtsinud ja kassi pupillid kriips-kitsaks 
tõmbunud. 

Hiinlaste hulgas levis kolm usundit: taoism, konfutsianism ja budism, viimane 
impordituna Indiast esimesel sajandil m. a. j, Kuna vanu hiina detektiiv- ja 
kriminaal-lugusid kirjutasid peamiselt konfutsiaanlastest õpetlased, osutab see 
kirjandus rõhutatud poolehoidu konfutsianist-likele hoiakuile, joon, mille säilitasin 
ka kohtunik Di puhul.- 

Joonistused tegin XVI saj. hiina illustratsioonide laadis, eriti silmas pidades 
suurepärast Mingi-aegset teost «Silmapaistvate naiste elulood». Pildid kajastavad 
seetõttu rohkem Mingi ajastu riietust ja kombeid kui Tangi dünastia omi. Kohtunik 
Di ajal ei kandnud hiinlased patse; see komme sunniti neile peale pärast 1644. 
aastat, kui mandžud olid hõivanud Hiina. Mehed keerasid oma pikad juuksed 
pealaele sõlme ja kandsid mütse nii kodus kui ka väljas. Tubakas ja oopium jõudsid 
Hiinasse mitu sajandit hiljem. 

Robert van Gulik 

7. VII 1961 


KATKENDEID AUTORI JÄRELSÕNAST RAAMATULE «THE 
CHINESE NAIL MURDERS» 


Huvi hiina detektiivkirjanduse vastu tekkis mul alles siis, kui olin juba üle 15 
aasta tegelnud hiina keele ja ajaloo uurimisega; nimelt sattus 1940. aastal mu kätte 
XVII sajandist pärit anonüümne hiina detektiivromaan. Et raamat tundus 
erakordselt huvitav, siis tegin ingliskeelse tõlke, mis ilmus 1949. a. Tokios. 
Annotatsioonidele lisasin hiina detektiivkirjandust käsitlevate raamatute nimekirja 
märkusega: «Oleks huvitav eksperiment, kui mõni nüüdisaegne detektiivlugude 
autor püüaks omal käel kirjutada vanaaegse hiina detektiivjutu. Mudel on esitatud 
käesoleva tõlke näol, kusjuures nimekirjas toodud raamatuis leidub rikkalikult 
algupäraseid hiina süžeesid.» 

Kui nägin, et Hiina ja Jaapani raamatuturg oli üle ujutatud Lääne kolmanda järgu 
kriminaaljuttudega, otsustasin mainitud eksperimendi ise ette võtta, põhiliselt 


eesmärgiga tõestada lugejaile Idas, kui külluslikult leidub nende vanades 
kriminaallugudes lähtematerjali moodsatele detektiivjuttudele. Mul polnud 
eelnevaid kogemusi ilukirjanikuna, ometi arvasin, et kui toetun tugevasti aastate 
jooksul loetud hiina kirjandusele ja püüan püsida võimalikult lähedal 
traditsioonilisele hiina mudelile, võiksin siiski üritada. Tokios kirjutasingi siis «The 
Chinese Bell Murders» ja sama aasta lõpu poole «The Chinese Maze Murders». 
Esialgu polnudki mul kavas avaldada mainitud romaane inglise keeles, ingliskeelne 
käsikiri oli ainult töövariant, mida kasutasin hiina- ja jaa-panikeelse teksti trükiks 
ettevalmistamisel. Pärast seda, kui sõbrad Läänes olid ilmutanud huvi selle Uut 
tüüpi detektiivromaani vastu, ilmus taaskordne eksperiment «The Chinese Maze 
Murders» inglise keeles. Viimase menu andis tõuke kirjutada veel kolm romaani, 
mis mõeldud lugejaile nii Idas kui Läänes. 

Kuigi iga romaani tegelik kirjutamine võttis umbes kuus nädalat, kestsid 
ettevalmistustööd tunduvalt kauem. Ometi pakkus mulle vundamendi rajamine 
niisama palju naudingut kui kirjutamine ise, eriti seetõttu, et seda tööd võis teha 
tükkhaaval, teretulnud lõdvestusena sageli pingutavate ametikohuste vahepeal. 
Kõigepealt tuli leida vanadest hiina allikatest parajad süžeed, mida saaks kokku 
sobitada üheks pikemaks kohtunik Di romaaniks. Vahel leidsin vanadest hiina 
kriminaallugudest üksikasjadeni valmis sündmustiku, teinekord tekkis idee mõne 
rea põhjal, mida lugesin kuskilt kriminoloogia- või meditsiiniraamatust või 
huvitavast lühiloost, mida kohtasin mõnes raamatus või kirjutises. 

Valisin keskseks kujuks kohtunik Di, sest temast on teada hulga rohkem kui 
teistest mineviku Hiinas tegutsenud meisterdetektiividest. Ajalooürikud on eriti 
üksikasjalikud ja selgesõnalised kohtunik Di tegevuse kohta keiserliku õukonna 
liikmena ja tema saavutuste detailne kirjeldus selle tema elu teise faasi ajal annab 
selge pildi, mis laadi mees ta oli. Teda on mõjuvalt kujutatud Lin Yutangi 
ajaloolises romaanis «Lady Wu, a True Story» (London, 1959), kus teda 
nimetatakse «oma põlvkonna suurimaks meheks». 1830. a. avaldatud kuulsate 
isikute piltide kollektsioonist pärinev portree «Kohtunik Di» kujutab teda umbes 
68-aastaselt, seljas õukonna liikmele, ministrile ettenähtud täielik rõivastus; 
paremas käes elevandiluust kepike, tema seisuse sümbol. 

Mis puutub kohtunik Di nelja abilisse, siis võtsin selle täiesti väljamõeldud 
kvarteti nimed ja üldiseloomustuse üle ühest 1949. a. Tokios ilmunud romaanist: 
leidsin mehed seal eest valmis kujul, kuid arendasin neid edasi oma kujutlusele 
vastavalt. Teised minu lugude tegelased leidsin ja valisin Hiina ajalooallikates, 
vanades romaanides ja juttudes leiduvast piiramatult mitmekesisest tüüpide 
galeriist. 

Pärast faabula ja sellega seotud tegelaste valimist tuli luua sobiv geograafiline 
taust. Romaani tegevuspaigaks pidi olema kuskil Hiinas asuv linnapiirkond ja eriti 
selle linna kohus, mis vanades hiina romaanides on alati tähtsamate sündmuste 
toimumispaigaks. Et võimalikult vähendada kordumisi, kirjeldasin igas romaanis 
kohtunik Di esimesi tegevuskuid mõnes uues ametipaigas. See andis võimaluse luua 
iga kord täiesti uue miljöö. 

Enne tausta lähemat väljatöötamist joonistasin kujutletava linna plaani skeemi — 
põnev tegevus, mis sageli pakkus uusi ideid sündmustiku arendamiseks. Kõigis 
vanades Hiina linnades olid umbes samad tähtsamad rajatised: kõigepealt muidugi 
kohtuhoone, siis Kong Fuzi tempel, edasi sõjajumala tempel ja trummitorn. Muu 
linnaosa võis plaanida vabalt, kasutades iseloomulikke jooni linnadest, mida olin 


külastanud või kus elanud. Need traditsioonilises hiina poolpiltlikus laadis skeemid 
leiduvad enamasti igas romaanis. 

Ettevalmistustöö viimane osa oli panna kirja «tunniplaan» nii mitmeks päevaks, 
kui kestis tegevustik, iga päev omakorda jagatud hommikupoolikuks, pärastlõunaks 
ja õhtuks. Raamatutes mainitakse harva kuupäevi ja tunde, sest vanad hiinlased ei 
elanud kellaaegade järgi, nagu meid sunnib tänapäeva elu. Ometi vajasin tunni- 
plaani omaks tarbeks, et näha, kus keegi mu tegelastest teatud hetkel viibib ja mis 
pahandusi ta seal parajasti teeb. 

Kui kõik ettevalmistused olid lõpetatud, võisin lõpuks hakata kirjutama. Et 
sündmustik, tegelased ja paigad olid olemas, kulges kirjutamistöö suhteliselt 
ladusasti. 

Kohtunik Di iseloomustamisel esines üks raskus ja nimelt, et põlise hiina 
traditsiooni järgi ei tohi detektiivil olla mis tahes inimlikke nõrkusi ja et ta ei tohi 
endale kunagi lubada emotsionaalset suhtumist parajasti käsil olevasse juhtumisse. 
Kuna mulle isiklikult ei paku huvi absoluutselt osavõtmatu, üleinimlik detektiiv, 
siis püüdsin leida kompromissi hiina traditsiooni dikteeritud «supermani» ja mulle 
ning arvatavasti ka paljudele lugejatele südamelähedase inimlikuma tüübi vahel. 
Püüdsin seda saavutada, rõhutades kohtunik Di neid jooni, mis meie arvates .on 
puudused, mida aga vanaaegne hiina lugeja, vastupidi, pidas enesestmõistetavaks 
või isegi voorusteks. Näiteks kohtunik Di ultrakonfutsianistlik hoiak, kaasa arvatud 
kitsarinnaline suhtumine luulesse ja maalikunsti; tema kõikumatu veendumus, et 
kõik hiinalik on ipso facto kõrgemal mis tahes muust, ja tema sellest lähtuv 
halvakspanu metsikute hõimude suhtes, tema eelarvamused budismi ja taoismi 
vastu, kuigi need seisavad vaimselt hulga kõrgemal konfutsianismist, mis tegelikult 
on rohkem käitumisjuhiste kogu kui religioon, jne. Edasi seik, et kohtunik Di peab 
vanemateaustuse märgiks, kui 

tütar laseb end vanemate poolt prostituudiks müüa, tema sallivus inimeste 
piinamise ning jõhkra kohtlemise suhtes kohtulaua ees ja tema nõustumine 
seadustega, mis kirjutavad ette ebainimlike piinadega seotud surmanuhtluse. Seda 
laadi seikade rõhutamine aitas esitada kohtunik Did reaalse isikuna. Nende joonte 
retuššimine oleks võrdunud ajaloopildi moonutamisega, sest vanas Hiinas olid isegi 
kõrge vaimsusega progressiivsetel meestel meie omadest mitmeti erinevad eetilised 
tõekspidamised. Teiste ajastute tahumatuid kombeid ja moraali hukka mõistes tuleb 
olla ettevaatlik. Kui meenutan tänapäeva saavutusi hulgipiinamise ja massimõrvade 
alal kontsentratsioonilaagrites, eriti just inimelude massilisel hävitamisel, nagu 
selleks on andnud võimalusi mehhaanilise sõjapidamise viimased edusammud, ei 
saa ma arvata teisiti, kui et suurem osa varasematel aegadel korda saadetud julmusi 
ei olnud muud kui jõhkrate amatööride kohmakad ponnistused. 

Kui lugu oli valmis, jäi veel kirja panna sissejuhatav episood, mis varjatult osutab 
jutu kesksetele sündmustele. Võtsin omaks selle vanadele hiina romaanidele omase 
joone peamiselt hea võimaluse tõttu tutvustada hiina atmosfääri. Need episoodid on 
paigutatud Mingi dünastia (ca a. 1600) aega; see on umbes 350 aastat tagasi ja 
umbes 900 aastat pärast kohtunik Di tegelikku eluaega (630 — 700). 

Kuigi püüdsin oma romaanides üldiselt järgida hiina vanu traditsioone, loobusin 
neist kahes olulises punktis. Esiteks selgub minu juttudes kurjategija isik alles teose 
lõpus. Vanad hiina kriminaaljutud aga, vastuoksa, reedavad selle tähtsa saladuse 
juba loo algul; detektiivi ja kurjategija pärastised üksikasjalikud käigud ja vastukäi- 
gud pakkusid kannatlikule hiina lugejale samasugust naudingut kui malepartii 
jälgimine. Mulle näis, et ses suhtes pean järele andma tänapäeva lugeja maitsele nii 


Idas kui Läänes. Teiseks hoidsin tegelaste arvu kahe tosina piires. Vanade hiina 
romaanide tegelaskond ületab selle arvu tavaliselt vähemalt kümme korda. Kuid see 
ei tekita raskusi hiinlasest lugejale, kellel on määratu nimemälu ja mingi kuues meel 
sugulussidemete meelespidamiseks ja kes seepärast tahab, et lood, mida ta loeb, 
oleksid rikkalikult rahvastatud. Et aga tänapäeva lugejast sedasama ei maksa arvata, 
siis olen oma lugudes jäänud kind- 

laks tagasihoidlikuma tegelaste arvu juurde ja kasutanud nimesid, mida on lihtsam 
meeles pidada. 

Mis puutub stiili, siis olen järginud hiina traditsiooni, et romaan olgu kirja pandud 
lihtsalt ning elulähedaselt ia et kirjeldusi olgu minimaalselt. Hiina autorid kesken- 
dusid põnevale tegevustikule ja osavale dialoogile, pidades kinni kõigi hiina 
kirjanduse väljendusvahendite kohta kehtivast seadusest: öelda palju võimalikult 
väheste sõnadega. Nõnda siis olen ka stiili puhul suuresti hiinlastest detektiivlugude 
autorite võlglane. 

Lõpuks tahaksin öelda mõne sõna õrnal teemal, ja nimelt üleloomulikes asjus. 
Vanas hiina kriminaalkirjanduses uitavad vaimud ja viirastused vabalt ringi, koertel, 
kassidel, ämblikel, ahvidel ja isegi köögiriistadel ilmneb kõnevõime ja nad on 
kohtus tunnistajaiks. See muidugi ei käi kokku meieaegse põhimõttega, et 
detektiivlugu oleks Võimalikult realistlik. Aga ma arvasin, et selle hiinaliku 
elemendi tagasihoidlik rakendamine ei solva lugejat, kuna rneie ei tea tänapäeval 
üleloomulikest asjadest ju kuigi palju rohkem kui teadis kohtunik Di 1200 aastat 
tagasi, ning jätsin lugeja otsustada, mis tegelikult juhtus. 

Van Gulik, R. 


AUTORIST 


Robert H. van Gulik sündis 1910. a. Hollandis. 1934. aastal astus ta 
välisministeeriumi teenistusse ning esindas oma kodumaad kaua aastaid Hiina, 
Jaapani, India ja Ameerika Ühendriikide Hollandi saatkondades sekretärina ning 
hiljem nõunikuna. Viimati oli ta Hollandi saadikuks Jaapanis, kuni surmani (1967) 
elaski ta Tokioš. Väljaspool diplomaatilist tegevust oli R. van Gulik tuntud 
autoriteet Ida kirjanduse, kunsti ja ajaloo alal. 

Dr. R. H. van Gulik 


V19. Kummitused kloostris; Lakksirm. — Tln.: Eesti Raamat, 1987. — 272 Ik. 
— (Mirabilia). 

Raamat sisaldab kaks detektiivjuttu populaarselt hollandi kirjanikult ja 
diplomaadilt Robert van Gulikult (1910 —1967), kes oskuslikult kujutab Hiina 
olustikku Mingi dünastia perioodil. 

